
			Előszó és köszönetnyilvánítás

			Jelen monográfia alapját a 2022 szeptemberében megvédett PhD-disszertációm képezi. Hosszú út vezetett idáig, hiszen a téma kutatását még hallgatóként kezdtem el TDK-dolgozatok formájában, ami PhD-kutatási témává nőtte ki magát. Nyolc év kutatómunka eredményeként pedig megszületett a disszertáció. A kutatómunka során szívügyemmé vált a szociális farmok hazai sorsa, a megfelelő jogi környezet megalkotásának megalapozása, tekintve, hogy a farmok olyan, társadalmunk nagy hányadát érintő problémát karolnak fel, mint a különféle hátrányos helyzetű személyek helyzetének segítése, javítása. A téma gyakorlati relevanciája révén az elméleti kutatást empirikus kutatással ötvöztem, testközelbe kerülve ezáltal a szociális farmok működésével, ami meghatározó volt számomra, illetve az értekezés megírása során. A működés alatt felmerült nehézségek, problémák, kihívások pedig arra sarkalltak, hogy lehetséges megoldást kínáló produktumot készítsek mind a jogalkotás, mind a joggyakorlat számára. A monográfia e hosszú utat zárja le, tesz a végére pontot – belátva, hogy a téma még tartogat további érdekes, kutatandó területeket.

			Többeknek tartozom köszönettel, akik támogatása nélkül a kutatás nem lehetett volna sikeres. Szeretném megragadni az alkalmat, hogy hálás köszönetemet fejezzem ki konzulensemnek, Prof. Dr. Csák Csilla egyetemi tanárnak, aki figyelmembe ajánlotta e remek témát, és aki végigkísért és szakmai támogatást nyújtott ezen a hosszú úton, kezdetben a TDK-dolgozatok megírásakor, a szakdolgozat megvédésekor, majd a doktori képzés során a PhD-disszertáció elkészítésekor.

			Köszönetet szeretnék mondani dr. Gazsi Adrienn ügyvédnek; dr. Dorit Haubenhofer osztrák kutatónak; Prof. Dr. Jakab Nóra egyetemi tanárnak; Jan Hassink holland kutatónak és care farm vezetőnek; dr. Major Ágnes agrárszakjogásznak, a Kislépték Egyesület elnökségi tagjának; Dr. Mélypataki Gábor egyetemi docensnek; Mészáros Andreának, a Társadalmi Vállalkozások Magyarországi Koalíciója elnökének; Dr. Olajos István egyetemi docensnek; Szabadkai Andreának, a Kislépték Egyesület szakértőjének a támogató szakmai háttér megteremtéséért, szakmai tanácsaikért, segítségükért és konstruktív kritikáikért. Külön köszönöm Jakubinyi Lászlónak, a Szimbiózis Alapítvány elnökének, aki a gyakorlati kutatás segítése mellett bizalmat szavazott számomra a jogszabályi környezet kialakítását végző szakmai csoport tagjaként. Köszönettel fordulok Prof. Dr. Szilágyi János Ede egyetemi tanárhoz, aki érdemesnek találta a témát, és lehetővé tette e monográfia megjelenését. Valamint köszönettel tartozom PhD-disszertációm opponenseinek, Dr. Réti Mária egyetemi docensnek, Dr. Hegyes Péter egyetemi adjunktusnak és Dr. Lipták Katalin egyetemi docensnek az építő kritikáért, észrevételekért, akiknek köszönhetően teljesebbé, pontosabbá, jobbá vált az értekezés és jelen monográfia.

			A szakmai segítség mellett kiemelt köszönet illeti a Családomat is, mely végig fáradhatatlanul támogatott a disszertáció, majd a monográfia elkészítése alatt. Köszönöm Szüleimnek, akik elindítottak ezen az úton és végig támogattak. Köszönöm Férjemnek a fáradhatatlan támaszt, lelki támogatást, aki nagy türelemmel fogta a kezem.

			Lektori ajánlás

			Dr. Szilva-Orosz Flóra témavezetőjeként már több éve kísérem figyelemmel kutatási tevékenységét és elhivatottságát a kutatási téma iránt. Már joghallgatóként is a doktori témáját kutatta, és kutatásának tudományos megalapozottságát és alaposságát, valamint a téma újszerűségét is fémjelzi, hogy a bíráló szakmai zsűri OTDK I. helyezéssel értékelte munkáját. Ennek a kutatásnak a következő állomása és a többéves kutatási tevékenységének produktuma a jelen monográfia.

			Az agrárjogi területet érintően kiemelt kutatási területek – agrárüzemrendszer, a földtulajdoni és földhasználati viszonyok, valamint az agrár-környezetvédelem – metszetében található a szociális farmrendszer témaköre. A természeti és humánerőforrások körében folytatott kutatások egyik fő iránya az innovatív megoldások adaptációja a jogi szabályozásba. Az innovatív megoldások között kiemelt kutatási irány a szociális farmrendszerrel összefüggő jogi szabályozásnak a társadalmi és gazdasági kihívásokra választ adó feldolgozása. A PhD-dolgozat keretében a jelölt egy új modell jogösszehasonlító elemzését tárja fel, és a hazai szabályozás kereteit mutatja be és elemzi. A modell újszerűségét is alátámasztja, hogy ezt elemző tudományos munkák a hazai szakirodalomban kis számban lelhetők fel. A kutatás során – a jelölt idegen nyelvi jártasságát is kihasználva – a nemzetközi szakirodalom feldolgozása megkerülhetetlen kihívásként és elkerülhetetlen megoldásként kínálkozott. Flóra célkitűzése az, hogy komplex szemlélettel mutassa be a PhD-értekezésben a szociális farmok működését, jelentőségét, illetve határozza meg a hiányzó jogi szabályozás alapjait, kialakítva ezáltal a farmok további működésének nélkülözhetetlen feltételrendszerét. Mindazonáltal pedig megalapozza az elméleti kutatás gyakorlati jelentőségét, a szociális farmok identitását.

			A kutatási irány gyakorlati hasznossága mellett különösen fontosnak tartom kiemelni – dr. Szilva-Orosz Flóra tudományos munkásságára tekintettel – a szerző rátermettségét és elhivatottságát a kutatási terület iránt. A PhD-kutatása során a témájához szorosan kapcsolódó jogterületekkel is foglalkozott, eredményeiről (nemzetközi és hazai) konferenciákon tartott előadások és a megjelent publikációk, tanulmányok (magyar és angol nyelven) adnak tanúbizonyságot. Folyamatos kapcsolatban áll és együttműködik a Szimbiózis Alapítvány (Miskolc) által működtetett szociális farmmal, amely mind az elméleti, mind a gyakorlati kutatásában nagy szerepet játszott. A szociális farmrendszer külföldi tapasztalatairól sem kizárólagosan csak a külföldi szakirodalomból értesült, hanem külföldi tanulmányútjai során személyesen is tapasztalója volt a nemzetközi jó gyakorlatoknak. Kiemelést érdemel, hogy 2019 tavaszán részt vett a „Szociális farm” jogszabályi bevezetése – szakmapolitikai javaslat elkészítésében is.

			Dr. Szilva-Orosz Flóra a kutatást töretlen lelkesedéssel, kitartással folytatta, amely motorja volt mindvégig a közös munkánknak és együttműködésünknek. A téma iránti folyamatos érdeklődése pedig záloga volt a komplex, igényes és tudományos eredményeket prezentáló művének.

			Miskolc, 2023. augusztus 10.

				Prof. Dr. Csák Csilla PhD

				egyetemi tanár, dékán

				Miskolci Egyetem Állam- és Jogtudományi Kar

			Lektori ajánlás

			A szociális farmok magyarországi megjelenése és elterjedése az elmúlt évtizedekben (különös tekintettel a rendszerváltás utáni évekre) felgyorsult. A megváltozott gazdasági és jogi környezet szükségessé tette az intézményesült megoldásokat a megváltozott munkaképességűek vagy a fogyatékkal élők foglalkoztatására.

			A könyv öt fő fejezetet tartalmaz, melyek további alfejezetekre oszlanak, amelyekből mind a hazai, mind a külföldi jó gyakorlatokat megismerhetjük. A fejezetek egymásra épülése logikus és jól követhető. A szociális farmrendszer fogalmi tisztázása nagymértékben segíti a kevésbé tájékozott olvasó helyzetét is. A fogalmi rendszer feltárása és a történeti áttekintés után a társadalmi vállalkozások szakirodalmi háttere kerül részletes ismertetésre. A társadalmi vállalkozásokkal kapcsolatos jogi szabályozást ismertető alfejezet hiánypótló.

			A rendszertani alapokról és a green care-ről szóló fejezet alaposan kidolgozott, olvasmányos.

			A szociális farm és annak rendszertani besorolása sok új információt tartalmaz.

			A Szerző saját kutatásait tartalmazó Nemzetközi kitekintés fejezet igazán érdekessé és egyedivé teszi a könyvet, jól mutatja a rengeteg háttérmunkát és a terepkutatást is.

			A szociális farmok működésének lehetséges hazai szabályozási irányai fejezet a könyv legérdekesebb és talán a szakpolitika számára is leghasznosabb része. A kutatás eredményeinek összefoglalása és az összefoglaló fejezet jól lezárja a monográfiát. A mellékletben szereplő törvénytervezet elfogadásában nagyon bízom, hiszen alaposan és részletesen kidolgozott javaslatokat tartalmaz. Az irodalomjegyzék bőséges és megfelelően hivatkozott, a téma iránt érdeklődők számára további lehetőségeket tartalmaz.

			A szociális farm című monográfiát jó szívvel ajánlom a tisztelt olvasóközönség figyelmébe, hiszen egy hiánypótló tématerületet dolgoz fel közérthető és olvasmányos formában.

			Ezúton szeretném megköszönni a lehetőséget, hogy én készíthettem el ennek a kiváló és hiánypótló monográfiának a lektori véleményét! Számomra megtiszteltetés volt a felkérés!

			További sikeres és eredményes szakmai munkásságot kívánok Flórának!

			Miskolc, 2023. október 9.

				Dr. Lipták Katalin PhD

				egyetemi docens, tanszékvezető, dékánhelyettes

				Miskolci Egyetem Gazdaságtudományi Kar

			Rövidítések jegyzéke

			AB:  Alkotmánybíróság

			AWBZ:  Holland rendkívüli egészségügyi kiadásokról szóló törvény (Algemene Wet Bijzondere Ziektekostena – AWBZ)

			Áfa tv.:  2007. évi CXXVII. törvény az általános forgalmi adóról 

			Civil tv.:  2011. évi CLXXV. törvény az egyesülési jogról, a közhasznú jogállásról, valamint a civil szervezetek működéséről és támogatásáról 

			CoP:  Community of Practice – Farming for Health

			COST:  European Cooperation in Science and Technology

			CSR:  Corporate Social Responsibility = vállalati társadalmi felelősségvállalás

			Ctv.:  2006. évi V. törvény a cégnyilvánosságról, a bírósági cégeljárásról és a végelszámolásról

			EGSZB:  Európai Gazdasági és Szociális Bizottság

			ENSZ:  Egyesült Nemzetek Szervezete

			EU:  Európai Unió

			EUB:  Európai Unió Bírósága

			EUMSZ:  Az Európai Unió működéséről szóló szerződés

			Fétv.:  2013. évi CCXII. törvény a mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról

			Fftv.:  2013. évi CXXII. törvény a mező- és erdőgazdasági földek forgalmáról (földforgalmi törvény)

			Flt.:  1991. évi IV. törvény a foglalkoztatás elősegítéséről és a munkanélküliek ellátásáról 

			Fogy. tv.:  1998. évi XXVI. törvény a fogyatékos személyek jogairól és esélyegyenlőségük biztosításáról 

			GewO:  Osztrák kézműves, kereskedelmi és ipari tevékenységek szabályozásáról szóló törvény (Gewerbeordnung – GewO)

			Gyvt.:  1997. évi XXXI. törvény a gyermekek védelméről és a gyámügyi igazgatásról (gyermekvédelmi törvény)

			Kvt.:  1995. évi LIII. törvény a környezet védelmének általános szabályairól 

			LFI:  Osztrák Mezőgazdasági Képzési Intézet (Ländliches Fortbildungsinstitut – LFI)

			Mt. :  2012. évi I. törvény a Munka törvénykönyvéről

			Nvtv.:  2011. évi CXCVI. törvény a nemzeti vagyonról 

			OFA:  Országos Foglalkoztatási Alap

			ÖKL:  Mezőgazdasági Technológia és Vidékfejlesztési Kuratórium (Österreichi­schen Kuratorium für Landtechnik und Landentwicklung – ÖKL)

			Ptk.:  2013. évi V. törvény a Polgári törvénykönyvről

			SoFar:  Social Farming project

			SR:  Social Responsibility = társadalmi felelősségvállalás

			Szja. tv.:  1995. évi CXVII. törvény a személyi jövedelemadóról 

			Szt.:  1993. évi III. törvény a szociális igazgatásról és szociális ellátásokról (szociális törvény)

			Szöv. tv.:  2006. évi X. törvény a szövetkezetekről (szövetkezeti törvény)

			Tao. tv.:  1996. évi LXXXI. törvény a társasági adóról és az osztalékadóról

			TCS:  termelői csoport

			TÉSZ:  termelői értékesítő szervezet

			 

			„Hiszünk abban, hogy mindenki képes dolgozni, 
a mi feladatunk pedig az, hogy felismerjük, ki mire képes. 
A cél az, hogy mindenkinek legyen miért felkelnie reggel.”

			Jakubinyi László

		

		
			
			

		

		
			Bevezetés

			A hátrányos helyzetű emberek, ezen belül is különösképpen a fogyatékossággal élők és megváltozott munkaképességű személyek jólléte, integrációja, rehabilitációja és foglalkoztatási lehetőségei társadalmi és gazdasági szempontból is jelentős kérdések. Az inkluzív megoldások állami szerepvállalással és megoldások kidolgozásával valósulnak meg, ugyanakkor megfigyelhetők „alulról jövő” kezdeményezések is, amelyek életképes működési mechanizmusai ezen újszerű modellek létjogosultságát is igazolják. Ebbe a szegmensbe tartoznak a szociális farmok is, amelyek Magyarországon is aktívan tevékenykednek, ellenben a jogi szabályozás tekintetében kevésbé fókuszáltak. A kutatás irányát ennek feltárásában, működési mechanizmusa elemzésében határoztam meg.

			Az értekezés a hátrányos helyzetű személyek problémáinak, a hátrányos helyzetből való kiút egyik lehetséges megoldását kínáló, e személyi kör mezőgazdasági környezet általi felkarolását biztosító, multifunkcionális társadalmi innovációt dolgozza fel, nevezetesen a szociális farm modelljét a jogtudomány szemszögéből.

			A szociális farm szolgáltatás számos európai országban létező és működő multifunkcionális mezőgazdasági modell, amely önkéntes alapon, alulról építkezve indult el a társadalmi problémák megoldására. A mezőgazdaság hagyományos és egyben újragondolt, innovatív alkalmazását jeleníti meg az egészségügyi és szociális szolgáltatásokkal szoros szimbiózisban.1 Célja, hogy elősegítse a hátrányos helyzetű emberek társadalmi, testi, mentális és oktatási jóllétét, biztosítsa rehabilitációjukat, integrációjukat, terápiás munkalehetőséget nyújtson, valamint ismeret- és tapasztalatszerzést adjon számukra.2 Lehetővé teszi az emberek különböző csoportjai közötti kapcsolatok (újra)kialakítását, valamint a vidéki és városi környezet összekapcsolásában is szerepet játszik. Európa-szerte elfogadott definíció még nem létezik, így eltérő fogalommeghatározások alakultak ki. Ennek ellenére egy dinamikusan fejlődő modellről van szó, amely egyre nagyobb jelentőséget vív ki magának az európai országokban a szociális mezőgazdaság terjedése révén.3

			Magyarországon, bár már nem illethető az „új jelenség, kezdeményezés” jelzővel a szociális farm szolgáltatás – hiszen az első, szociális farmnak tekinthető kezdeményezések a 2000-es évek első felében jöttek létre –, működési struktúráját és államilag elismert létezését tekintve azonban még mindig gyerekcipőben jár a modell. Kevesek által ismert társadalmi innováció, maga a fogalom jogi kategóriaként ismeretlen. Más európai országok kezdeményezéseihez hasonlóan alulról építkező modellként jött létre, így a szociális farm szolgáltatást nyújtó szervezetek stratégiai és szakismereti hiányosságok, illetve megfelelő jogszabályi környezet hiányában kezdték meg működésüket hazánkban. A jogi szabályozás anomáliái, melyek egyrészt a jogi szabályozás hiányosságaira, másrészt a jogi szabályozás ellentmondásaira vezethetők vissza, jelenleg gátolják a szociális farm szolgáltatást nyújtó szervezetek megfelelő működését. Ennek következtében arra van szükség, hogy a jogi szabályozás választ adjon egy már működő, új kezdeményezésre.

			Intézményi szempontból közelítve többféle szociális farm típus létezik, létezhet, azonban tevékenységi körök szempontjából összetett, komplex rendszert alkotnak: szociális, termelési, értékesítési és foglalkoztatási tevékenységet foglal magába, amelyeket kívülről vagy belülről szerveznek meg az egyes szociális farm szolgáltatást nyújtók (természetes vagy jogi személy). A szociális farmok létének, működésének fő problematikája a termelési tevékenységből, a szervezeti keretből, valamint az együtt gazdálkodás feltételeiből ered. Speciális problémakör abban az esetben merül fel, ha a szociális farm szolgáltatást nyújtó intézmény belülről, saját maga akarja megszervezni a termelési tevékenységet. Ugyanis a mezőgazdasági termelés nélkülözhetetlen eleme a föld, ami pedig fölveti a földhasználat, illetve a földtulajdon kérdését: Vajon ezek az intézmények, szervezetek is szerepelnek a földhasználati és földtulajdonosi jogosultak körében? A mezőgazdasági tevékenység végzéséből adódó további dilemmára ad okot a szociális farm szolgáltatást igénybe vevő célcsoporti kör együtt gazdálkodásának és piacra jutásának megvalósulása: Milyen speciális szervezeti keret biztosítja ennek lehetőségét az egymással hozzátartozó viszonyban nem álló személyek számára? A résztvevők foglalkoztatása pedig a szervezeti kerethez igazodik, annak formájától függ a foglalkoztatás jogviszonyának típusa, ideértve azt is, ha természetes vagy jogi személy jelenik meg a munkáltatói oldalon. Mindezen kérdések megválaszolására vállalkozik jelen monográfia de lege ferenda javaslatok keretében, melyek megfelelő alapul szolgálhatnak a jogi szabályozás számára.

			Hipotézisem szerint a szociális farm és farmszolgáltatás működőképes konstrukció, gondoskodó környezete hosszú távon is fenntartható, pozitív jövőképet biztosít számos hátrányos helyzetű személy számára. Annak érdekében azonban, hogy a modell valóban fennmaradhasson, hatékonyan, illetve hatékonyabban működhessen, és lehetséges formái visszaköszönjenek a jogszabályokban, elengedhetetlen a meglévő joghézagok orvoslása. Ebből kifolyólag a szociális farm modelljének bemutatását szolgáltatásnyújtási és tevékenységi oldalról – méghozzá mezőgazdasági termelési és értékesítési tevékenységi kör, valamint foglalkoztatási szempontból – közelítem meg, és fejtem ki az ezzel kapcsolatos problémákat, illetve fogalmazom meg a lehetséges megoldási javaslatokat. A jogi szabályozást tehát ezzel összefüggésben vizsgálom meg. Az sem mellékes érv, hogy más európai országban már bevált modellként, gördülékenyen működnek a farmok államilag elismert keretek között. Mind e közül kiemelkedő és példaértékű az olasz modell, ahol külön jogszabály rendelkezik a szociális farmok működéséről. Maga az Európai Unió (a továbbiakban: EU) is felismerte a szabályozás jelentőségét.4 Bár még nem történt európai uniós szintű egységes szabályozás, fogalommeghatározás, úgy vélem, a tagállamok általi erőfeszítések a jogszabályi keret kialakítására az EU-t is mindinkább erre fogják sarkallni.

			A monográfia öt fő részre tagolódik. Az I. részben a téma szempontjából lényeges kiindulópontok elemzése kap helyet, amelyben azokat a kérdéseket vizsgálom, amelyek meglátásom szerint a kutatás alapját képezik, és amelyek megalapozzák a szociális farm társadalmi és gazdasági életbe való beágyazódását, interdiszciplináris vizsgálatot végezve. Idetartozik a szociális farm tevékenység megjelenésének gyökere. Ebben a fejezetben ismertetem azokat a programokat, kezdeményezéseket, melyek azt igazolják, hogy a zöld környezet jelentette előnyöket már a középkorban is felismerték, a II. világháborúig virágzott ennek szerepe, majd hogyan találtak vissza ehhez a 21. századtól ismételten. Ebben a részben külön fejezetben foglalkozom a multifunkcionális mezőgazdaság kérdésével, mivel a szociális farmon végzett tevékenységek összetett és sokszínű jellege alapján a szociális farm is multifunkcionális mezőgazdasági tevékenységi formának minősül. A következő fejezet a szociális farm szolgáltatást nyújtó szervezetek körének jellemzőit, a piaci és nem piaci céllal működő szervezetek közötti elhelyezését taglalja. Működésük társadalmi funkciójának dominanciája révén a társadalmi vállalkozások körébe sorolandók, melyek több szempontból is kapcsolódnak a társadalmi innovációhoz. Valamint nagyon fontos szerepet töltenek be a társadalom irányába vállalt felelősség tekintetében, tekintve, hogy a társadalom jelentős hányadát érintő problémát kívánnak orvosolni.

			A könyv gondolatmenetének következő fontos állomását alkotja a szociális farm rendszerbeli elhelyezése az ún. green care modellek között. A II. részben ismertetem a green care gyűjtőfogalmat és az abba sorolható modelleket, külön vizsgálva a szociális farm fogalmát. Nemzetközi viszonylatban az egyes green care modellek bár eltérő jellemzőkkel bírnak, ennek ellenére közös alapokon nyugszanak: zöld környezetben mezőgazdasági tevékenységek végzése történik, valamilyen szempontból hátrányos helyzetű személyekre koncentrálva. A II. rész egyik legmeghatározóbb fejezete a green care modellek, ezen belül a szociális farm modelljének rendszertani besorolása, értelmezése, ami lényegesen megkönnyíti a tisztánlátást az egyes környezet adta előnyöket alkalmazó programok, modellek között. Ez az értekezés egyik nóvumaként említendő. Végezetül e rész utolsó fejezetében azonosítom azokat a feltételeket, amelyek megalapozzák a szociális farm sikeres működését.

			A kötet III. része külföldi kitekintést végez. A későbbi jogösszehasonlító elemzésre és de lege ferenda javaslatok megfogalmazására alapot adva, a magyar szabályozás számára mintaként szolgáló nyugat-európai országok, ezek közül is az Egyesült Királyság, Hollandia, Ausztria és Olaszország szociális farm modelljeinek jellemzőit vizsgálom meg. E négy ország eltérő jogrendszerbe tartozik, ugyanakkor pontosan ez ad lehetőséget a szélesebb körű elemzésre, látásmódra. Továbbá ezekben az országokban régebbre visszanyúló gyökerekkel, hatékony keretek között működnek a szociális farmok, nagy jelentőségre szert téve.

			A külföldi példákat követően a könyv IV. része a szociális farm modelljének hazai jellemzőit tárgyalja. Ennek első fejezete a szociális farm fogalmának hazai értelmezését, szakértői csoport által megalkotott definícióit ismerteteti. Mivel hazánkban gyakran összekeverik a szociális farm fogalmát a szociális szövetkezet fogalmával, külön fejezet foglalkozik azok elhatárolásával. Ezt követő fejezetben a farmok hazánkban azonosított típusait mutatom be. Majd ismertetem a szociális farm szolgáltatást, végezetül pedig az alanyi kört, vagyis hogy ki nyújtja, és ki veszi igénybe a farm szolgáltatást.

			Az V. befejező rész a jövőképet vetíti előre, azaz a szociális farmrendszer működését biztosító komponenseket, melyek a megfelelő hazai szabályozás megalkotásának alapjául szolgálnak. A könyv több olyan jogi szabályozásból eredő problémát, illetve hiányosságot fogalmaz meg, amely jelenleg nehezíti a hatékony működést. De lege ferenda javaslatokat fogalmazok meg a lemaradásban lévő jogi szabályozás pótlása, reformja tekintetében, a külföldi példák alapulvétele segítségével.

			A választott téma esetében mellőzhetetlen a jogösszehasonlító módszertan alkalmazása, hiszen Európa több országában is működnek, nagy jelentőségre szert téve green care modellek, azon belül komplex szolgáltatást megvalósító szociális farmok, így az egyes nyugat-európai országok szabályozása mintaként szolgálhat a hazai szabályozás számára. Más európai országokban már nagyobb hagyománya van a szociális farm szolgáltatásnak, nem beszélve arról, hogy a szociális farmok gyökerei is külföldön jelentek meg. A jogösszehasonlító módszer szerepet kap a rendszertani elemzést tárgyaló II. részben a kialakult fogalmak összevetésekor (analitikus módszer) és az egyes green care modellek közös jellemzőinek meghatározásakor (common-core módszer), illetve a külföldi példákat bemutató III. rész végén a vizsgált külföldi országok jellemzőinek csoportosításakor (strukturalista módszer). Valamint a hazai szabályozásra tett javaslatok során is jelentős szerepet kap.

			A monográfiában alkalmazom az interdiszciplináris elemzést is. Nyilvánvaló, hogy a jogtudomány által való vizsgálat csak egyike a hátrányos helyzetű személyek felmerült problémái lehetséges megközelítésének, megoldásának, ugyanakkor az egyik leglényegesebb jogágnak számít, hiszen a megoldás állami elismerése és a megfelelő jogszabályi környezet nélküli működés rendkívül megnehezíti egy jó megoldás létezését. A hátrányos helyzetű személyek megnevezett problémái tehát nemcsak a jogtudomány által vizsgálható kérdések, hanem jelentős szerepe van más tudományterületeknek és azon belüli tudományágaknak is, így a társadalomtudományokon belül a szociológiának, gazdálkodás- és szervezéstudománynak, agrártudományokon belül az agrárelméletnek, valamint az orvostudományokon belül a pszichológiának e kérdések kapcsán. Rendkívül szerteágazó, több tudományterületet felölelő modellről van szó. A monográfiának nem célja valamennyi tudományterület felőli megközelítés, csupán a jogtudomány szemszögéből való vizsgálat. A jogtudomány körében is számos jogág, jogterület irányából vizsgálható meg a szociális farm modellje: agrárjogi (agrárelmélet, vidékfejlesztés, agrárüzemrendszer alanyi és tárgyi oldala), szövetkezeti jogi, munkajogi, szociális jogi, alkotmányjogi,5 társasági jogi, illetve pénzügyi jogi, támogatási jogi oldalról. Mivel a kötet alapvetően agrárjogi témájú, így az elsősorban agrárjogi szempontból, az agrárjog jogterületén belül vizsgálja a szociális farm modell jellemzőit. Az agrárelméleti vizsgálat mellett munkajogi és szociális jogi szakirodalom is feldolgozásra kerül.

			Kutatásmódszertani szempontból az egyik alkalmazott módszertani elem a normatív módszer. A könyv a földforgalmi törvény mellett más vonatkozó jogszabályok – mint például a Polgári törvénykönyv, Munka törvénykönyve, szociális törvény – rendelkezéseit és hiányosságait vizsgálja. A leíró jelleg mellett törekszem a kritikai elemzés folytatására, főként a jogszabályi rendelkezések áttekintése kapcsán, melynek keretében megfogalmazom a jogi szabályozás hiányosságait és ellentmondásait a mezőgazdasági földhasználat és földtulajdonlás kérdése, a farmszolgáltatást nyújtók alanyi köre, valamint a farmszolgáltatást igénybe vevők egymás közötti viszonya tekintetében.

			A dogmatikai módszert alkalmazva a nemzetközi példák vizsgálata mellett a hazai modell elemzésére fektet nagy hangsúlyt a monográfia. A kutatás központi részét képezi a szociális farm hazai jellemzőinek bemutatása. Továbbá e módszer által tekintem át a szociális farm társadalmi és gazdasági szerepét, jelentőségét és a green care modellek rendszertani besorolását.

			Egyes jogintézmények szerepének vizsgálata során, ahol indokoltnak tekinthető, történetiségében is bemutatásra kerül az adott jogintézmény fejlődése. Ennek keretében a szociális farm modell előzményei kerülnek feltárásra. Hangsúlyozni kell, hogy Magyarországon valós történeti múltról nem beszélhetünk a szociális farmok kapcsán, hiszen nem túl rég, a 2000-es években jelentek meg hazánkban. Így ez esetben a külföldi példák fejlődési hátterének felkutatásáról van szó. Ezen belül is azt vizsgálva, mikor, milyen elnevezéssel jelent meg, hogyan fejlődött a mai értelemben vett szociális farm modellje. Az előzmények tárgyalása a monográfia egy kisebb szeletét alkotja, mivel az sokkal inkább a jelenre fókuszál.

			Fontos kiemelni, hogy a szakirodalom felkutatása és elemzése mellett jelentős szerepet játszott kutatásomban az empirikus forrásnak számító külföldi kutatókkal való találkozás és eszmecsere, külföldi farmokra látogatás, illetve Miskolcon a Szimbiózis Alapítvány által működtetett szociális farmon végzett kutatás. A külföldi példák és a hazai jellemzők vizsgálatánál nagy segítséget nyújtottak ezek az empirikus kutatások.

			A monográfia elsődleges célja olyan átfogó, jogi szabályozásra, illetve annak módosítására javaslatot adó kutatás végzése, amely megfelelő kiindulási alapul szolgál a hazai szociális farmok további hatékony jogszabályi keretek közötti, államilag elismert működéshez. Másodsorban, bár külföldön már készült PhD-dolgozat formájában szociális farmokat bemutató munka, de nem jogtudományi szempontból, hazánkban eddig még nem született ilyen átfogó, a témát jogtudományi szempontból feldolgozó mű.

			A téma vizsgálata során az alapvető hipotézisem az, hogy a szociális farm olyan speciális tevékenységi forma, amely megfelelő alternatívát állít a hátrányos helyzetű személyek integrációja, terápiája és foglalkoztatása elé, és alkalmas e személyi kör felkarolására társadalmi és gazdasági szempontból. Ezáltal a társadalom hasznos tagjává válhatnak. Valamint a nevelési-oktatási intézményekben nevelt és oktatott gyerekek számára fontos ismeretterjesztő, szemléletformáló szereppel bír a szociális farm. Második hipotézisem szerint a szociális farmok hatékony működéséhez szükség van a hiányos és működést akadályozó, korlátozó magyar jogi szabályozáson belüli speciális, a szociális farm szolgáltatásra vonatkozó szabályozás megalkotására. Harmadik hipotézisem alapján pedig bármely szervezeti forma alkalmas arra, hogy szociális farmnak minősüljön.

			I. A szociális farmrendszer elméleti megközelítése

			A könyv első fejezete azokat a jellemzőket veszi sorra, amelyek megalapozzák a szociális farm modelljének elméleti megközelítését, azaz a társadalmi és gazdasági életbe való beágyazódását, jelentőségét, amelyek a működés alappillérének tekinthetők. A szociális farm tevékenység, farmszolgáltatás6 gyökerének felfogható, zöld környezethez kapcsolódó kezdeményezések ismertetése révén jutunk el a ma működő szociális farmokhoz. A szociális farmok léte pedig két területhez kapcsolódik szorosan. Egyrészt a multifunkcionális mezőgazdasághoz, ami több lábon állást, hatékonyabb önfenntartást biztosít. Másrészt a társadalmi célokat biztosító, alapvetően nem profitorientáltan működő társadalmi vállalkozásokhoz. Ebben a körben továbbá felmerül a felelősségvállalás kérdése is, annak mezőgazdasághoz való viszonya, vagyis hogy a szociális farm szolgáltatást nyújtó szervezet mint mezőgazdasági jellegű társadalmi vállalkozás milyen szerepet tölt be a társadalmi felelősségvállalás területén, milyen jelentőséggel bír a hátrányos helyzetű személyek integrációjában, terápiájában és foglalkoztatásában. Összességében úgy gondolom, e fejezet jól tükrözi a szociális farm modell interdiszciplináris jellegét.

			1. A szociális farm tevékenység megjelenésének előzményei

			A természet és annak élő és élettelen elemeinek alkalmazása az egészség, jóllét megőrzése, javítása céljából nem új keletű dolog. A történelem során a börtönök, kórházak, kolostorok és templomok is felismerték a természet egészségre gyakorolt pozitív hatásait. A középkorban sok kórház és kolostor alakított ki kertet, udvart az ott ápolt betegek számára, ahol menedéket találtak.7

			A legkorábbi felismerhető gondoskodási program (care programme), amit ma a „green care” (zöld gondoskodás) elvében találunk meg, Geelben, Flandriában jelent meg a 13. században. A gondoskodásra szorulók a faluban lakó családoknál, vidéki környezetben dolgoztak napi rutinként, ahol főként különböző agrártevékenységeket végeztek. A Geelben folyó program volt az első olyan példák egyike, amelyet ma terápiás közösségnek hívnánk. Ez a fajta gondoskodás még ma is létezik Geelben, Belgiumban, mely települést a mentális betegekkel és a róluk való gondoskodás helyszíneként azonosítanak.8

			Benjamin Rusht, a kora 19. századi amerikai orvost a modern kertterápia atyjának tekintik. Azt vizsgálta, hogyan hat az emberekre a szabad környezetben végzett munka. Megfigyelései szerint az elmegyógyintézet farmján végzett munka jótékony hatással bírt az ott kezelt betegekre. Ezek a gyógyintézetek, melyeket a zárt ajtókon kívüli tevékenységek és munkavégzés jellemzett, egészen a 20. század közepéig fennmaradtak. Kezdetben a kinti, kerti munkavégzést csak a fizikailag sérült betegek rehabilitációja, felépülése érdekében alkalmazták, majd a rehabilitációs orvoslás és gondozás fejlődésével a mentális egészségügyi problémákkal és tanulási nehézségekkel küzdők esetében is jól alkalmazható megoldásnak találták az 1950-es, ’60-as években.9

			Az első terápiás közösségek az Egyesült Királyságban jöttek létre a II. világháború alatt. Számuk az 1940-es években egyre terjedt. Vidéki, mezőgazdasági környezetben működtek, mivel a természet a terápia fontos eszközeként szolgált. A terápiás közösségek másik formája a Champhill közösség10 volt, melyet dr. Karl König alapított 1939-ben. König a társadalom peremére szorult emberek életén akart javítani, így megalapította az első Camphill közösséget a sajátos nevelési igényű gyermekek számára Aberdeenben, Skóciában. Később a mozgalom világméretűvé vált. Tanulási nehézséggel küzdő, mentális problémáktól szenvedő és más speciális szükségletű gyerekek és felnőttek élnek és dolgoznak együtt terápiás közösségben, amelyek közül sok vidéki környezetben található.11

			A 20. század második felétől, a II. világháborút követően azonban az európai mezőgazdaság és az egészségügyi, szociális ellátórendszer jelentős változáson ment keresztül. A mezőgazdasági szektor új kihívások elé nézett.12 A nagygazdasági rendszer kialakulásával a gazdasági nyereség fenntartása érdekében egyre növelték a gazdaságok nagyságát, hatékonyságát, míg a munkaerő-használatot minimalizálták. Ennek következtében, valamint a globalizáció, urbanizáció hatására a vidéki társadalomban negatív folyamatok indultak el. Az emberek egyre inkább elszakadtak a természettől és olyan alapvető mezőgazdasági tevékenységektől, mint a létfenntartáshoz nélkülözhetetlen növénytermesztés és állattartás, felgyorsult a munkanélküliség és az elvándorlás. A mezőgazdasági politika átszervezése, a technológiai fejlődés is jelentős változást eredményezett a mezőgazdaságban. Az iparosodással, urbanizációval és népességnövekedéssel együtt negatív környezeti externáliák jelentek meg, melyek miatt nőtt az aggodalom a természetvédelem és a környezet iránt.13 Ezek mellett az egészségügyi és szociális ellátórendszerben is változások történtek. Rohamosan megnőtt az egészségügyi, mentális és fizikai problémával küzdők, illetve a társadalomba és munkaerőpiacra nehezen vagy nem integrálható személyek száma.14 Ennek hatására jelentősen megnövekedtek az egészségügyi és szociális ellátórendszer kiadásai. A speciális igényű, hátrányos helyzetű emberek számára az egészségügyi és szociális ellátórendszer egyre kevésbé tudott megfelelő ellátást, összetett problémakezelési megoldást nyújtani, valamint a hátrányos helyzetű személyek integrációja, foglalkoztatási lehetőségei sem voltak megfelelőek, vagy azok gyakran hiányoztak is. Mindezek nyomán ezek az emberek nem kapták meg a számukra megfelelő és szükséges ellátást, fejlesztést. A mezőgazdaságra nehezedő nyomás és a társadalom változó igényei egyre több gazdálkodó és egészségügyi, szociális ellátórendszerben dolgozó nézetét változtatta meg. Megjelent a változás iránti ambíció, és érdeklődés mutatkozott az innovatív gyakorlatok, kezdeményezések, mint például a multifunkcionális mezőgazdaság15 iránt.16

			A mezőgazdasági szektor kapcsolódást keresett az egészségügyi és szociális szolgáltatásokkal, illetve az egészségügyi szakemberek és szervezetek megszólítva érezték magukat, hogy szolgáltatást nyújtsanak az arra rászoruló hátrányos helyzetű személyeknek.17 Új típusú, összetett, több funkciót ellátó mezőgazdasági modellek jöttek létre,18 melyek megfelelő válasznak bizonyultak a felmerülő problémákra.19 A green care az innovatív megoldások megfelelő alternatívájának mutatkozott, amely a zöld környezethez „visszatérve”, annak előnyeit ki- és felhasználva karolta fel a társadalom hátrányos helyzetű tagjait, akik önállóan nem voltak képesek sorsukon, helyzetükön javítani.

			A 20. században, a green care modellek megjelenésekor még viszonylag kevés érdeklődés övezte a szektort a tudomány részéről. Azonban a 20. század végétől és 21. század elejétől jelentősen megnőtt a green care-re összpontosító tudományos kutatások és tanulmányok száma. Igény mutatkozott a green care hálózatba szerveződése iránt is. Mindezek közül kiemelhető például a 2004-ben Hollandiában, a Wageningeni Egyetemen tartott Community of Practice – Farming for Health20 (a továbbiakban: CoP) hálózatának konferenciája, melynek célja az volt, hogy összehozzák a tudomány, a politika és a gyakorlat képviselőit az egészségügy és a mezőgazdaság közös kapcsolódási pontjainak megteremtése érdekében. Ezt követően évente vagy kétévente tart konferenciát a CoP, melynek fő célja a transznacionális kutatás és a kapcsolódó megfelelő tevékenységek támogatása. Ennek révén különféle tudományos kutatási projektek indultak el, melynek eredményeként született meg például a 2006-ban elkészült könyv az Európában és az USA-ban működő green care modellekről,21 vagy 2008-ban a SoFar projekt22 keretében a szociális farm szolgáltatásról készült kutatás.23 Megemlítendő továbbá a Francesco Di Iacoco – Deirdre O’Connor szerkesztésében 2009-ben készült24, valamint az Yvette Buist holland PhD-hallgató által 2016-ban megjelent25 összehasonlító kutatás.

			A green care európai meghonosításának következő fontos állomása a Tudományos és Műszaki Kutatás Területén Folytatott Európai Együttműködés (COST) által Green care a mezőgazdaságban címmel 2006–2009 között készített cselekvési terv (COST Action 866)26 volt.27 A COST Action 866 keretében28 azonosították a kutatók, hogy sok ország eltérően értelmezi a létező green care fogalmakat29 és az egyes modellek feltételeit, jellemzőit. Ennek felismerését követően szükségesnek ítélték meg a kutatók egy egységes fogalom meghatározását, de legalábbis az egyes fogalmak közötti eligazodást, a fogalmak rendszerezését.30 A fogalmi sokszínűség tudatosítását a green care fejlődése egyik fontos állomásának tartom, amely előrevetíti, kijelöli a további kutatások irányát, célját.

			A COST Action 866 projektet követően számos kutatás indult még – mindezek részletes ismertetésére nem kerül sor jelen könyv keretén belül, ellenben több is feldolgozásra került a kutatás során. A monográfia a továbbiakban elsősorban a green care modellek jelenlegi állapotának, jellemzőinek bemutatására vállalkozik, azon belül is a szociális farm modelljére helyezve a fő hangsúlyt.

			2. Multifunkcionális mezőgazdaság

			A green care kezdettől fogva részét képezi a multifunkcionális mezőgazdaságnak. Ezen belül a szociális farm modellje a multifunkcionális mezőgazdaság ígéretes példájaként aposztrofálható, a mezőgazdasági, egészségügyi és szociális szektor keresztezéseként. Ez a fejezet a multifunkcionalitás kérdéskörét taglalja.

			Az előző fejezetben említettek szerint jelentős változáson ment keresztül a mezőgazdasági szektor. Innovatív megoldásként jelent meg a multifunkcionális mezőgazdaság, amely a gazdáknak több lábon állást, többletbevételi forrást eredményezett, illetve a hátrányos helyzetű személyek terápiás, integrációs és foglalkoztatási nehézségeik kezelését vállaló szervezetek számára is alkalmas megoldásnak bizonyult.

			2.1. A multifunkcionális mezőgazdaság jelentése

			A multifunkcionalitás fogalma általánosságban azt jelenti, hogy egy adott gazdasági tevékenységnek több kimenete is lehet, és ezáltal egyszerre több társadalmi célkitűzéshez is hozzájárulhat. Ebből következően a multifunkcionalitás tevékenységorientált fogalomnak minősül.31 Alapvetően nemcsak a mezőgazdaság tekintetében érvényesül, hanem számos más gazdasági tevékenység esetében is értelmezhető, melyek, jellemzőjüket tekintve, többféleképpen lehetnek multifunkcionálisak.32 Jelen esetben a könyv kizárólag a mezőgazdaság keretében megvalósuló multifunkcionalitásra terjed ki, azt vizsgálja.

			A multifunkcionális mezőgazdaság koncepciója arra utal, hogy a mezőgazdaság elsődleges funkciója nem korlátozódik a mezőgazdasági termékek (élelmiszer, takarmány, nyersanyag és energiahordozók) előállítására, hanem azon túlmutat, és a gazdasági funkció mellett társadalmi és ökológiai funkciót33 is ellát.34 Formálja a tájat, környezeti előnyöket biztosít, mint például a föld védelmét, a megújuló természeti erőforrások fenntartható kezelését, a biológiai sokféleség megőrzését, valamint hozzájárul a vidéki területek társadalmi-gazdasági életképességéhez. Egyébiránt hagyományokat őriz, munkát ad, vonzóvá teszi az agráriumot a városi lakosság számára.35 A multifunkcionalitás elsősorban a mezőgazdasági szektorra vonatkozik, de különösen azokra a gazdálkodókra és farmokra, akik és amelyek kibővítik tevékenységüket, mezőgazdasági és nem mezőgazdasági tevékenységeket ellátva.36 Összességében a multifunkcionális mezőgazdaság a mezőgazdasági tevékenységek mellett környezetvédelmi, társadalmi és gazdasági előnyöket közvetít. Ezek a jellemzők valójában nem számítanak újdonságnak, ugyanis a 20. század közepéig magától értetődőek voltak, azonban a politikai, társadalmi és gazdasági változások hatására háttérbe kerültek. Majd ismét felismerték, hogy a fennálló problémák, nehézségek kezelésére megfelelő megoldást nyújt.37

			A szakirodalomban a diverzifikáció38 (szűkebb értelemben véve) és a multifunkcionalitás fogalma gyakran együtt is előfordul. Fehér Alajos megfogalmazása szerint mindkettő szorosan kapcsolódik a mezőgazdasághoz, és a gazdaságon (farmon) belüli mezőgazdasági és nem mezőgazdasági tevékenységek körének kiszélesítésére vonatkoznak.39 Idesorolandó az ökológiai gazdálkodás, a nem hagyományos állattenyésztési és növénytermesztési termékek előállítása, a termékek feldolgozása, a falusi turizmus, valamint a szabad kapacitások nem mezőgazdasági hasznosítása. A fogalom köre azonban folyamatosan bővül, nem tekinthető lezártnak az idesorolandó tevékenységek köre.40 Mindez elősegíti a foglalkoztatást és a jobb megélhetést. A két fogalom közti különbség abban határozható meg, hogy míg a multifunkcionalitás a hagyományos mezőgazdasági tevékenységeket is magába foglalja, addig a diverzifikáció csak a hagyományostól eltérő tevékenységekre vonatkozik.41

			A multifunkcionális mezőgazdaság kifejezés az 1992-ben Rio de Janeiróban tartott Egyesült Nemzetek Környezet és fejlődés című konferenciájának jegyzőkönyveiben42 jelent meg először,43 amely úgy fogalmazott, hogy: „[…] a mezőgazdaság többfunkciós szemlélete főként az élelmiszer-biztonsággal és a fenntartható fejlődéssel van kapcsolatban”. Rio de Janeiro mondhatni olaj volt a tűzre, ugyanis ezt követően egyre fontosabbá vált a multifunkcionalitás a mezőgazdaság és vidékfejlesztés jövőjéről folytatott tudományos és politikai vitákban.44

			A mezőgazdaság multifunkcionális szerepének előtérbe helyezése45 a nemzetközi színtér mellett az Európai Gazdasági Közösségek (1993 óta Európai Unió) agrárpolitikájának (Közös Agrárpolitika, KAP) reformtörekvései között, a vidékfejlesztési politikában is megjelent, mint annak meghatározó eleme. Az EU a koncepció megjelenése óta támogatja a multifunkcionális mezőgazdaság elképzelését, illetve annak terjesztését. Ezt tükrözte a Vidéki Térségek Európai Kartája, a Corki Nyilatkozat és az Agenda 2000 program is. Az Európai Tanács 1996-ban adta ki a Vidéki Térségek Európai Kartáját,46 megnevezve benne a vidéki térség három funkcióját, melyek megfeleltethetők a multifunkcionális mezőgazdaság komplex jellegének. Ez a három funkció a) a gazdasági (termelési), b) az ökológiai és c) a társadalmi-kulturális funkció. A gazdasági funkció a mező- és erdőgazdálkodást, halászatot, megújuló erőforrások előállítását és felhasználását, a falusi turizmust, a rekreáció és idegenforgalom elősegítését, valamint a vidéki térségekben működő termelő és szolgáltató szervezetek működésének biztosítását, illetve az élelmiszer-szükséglet kielégítését és a családi gazdaságok megfelelő jövedelemszerzését ölelte fel. Az ökológiai funkció kiterjedt a természeti erőforrások (föld, víz levegő) védelmére a megfontolt és fenntartható használat által, a meglévő zöld területek védelmére, a tájak sokszínűségének és a tájjelleg megőrzésére, a biodiverzitás fenntartására és ökológiai rendszerek védelmére. A társadalmi-kulturális funkció pedig a vidéki életforma közösségi és kulturális értékeinek megtartását, illetve a városi lakosok és a vidékiek közötti kapcsolatok fejlesztését jelentette.47 Fontos előrelépést eredményezett a corki konferencián48 kiadott Corki Nyilatkozat49 1996-ban, amely már tíz pontban határozta meg a vidékfejlesztés programját. Ezek közül a multifunkcionalitás szempontjából az integrált megközelítés (integrated approach) bírt jelentőséggel. E szerint ugyanis a vidékfejlesztési politikának koncepciójában és megvalósításában is multidiszciplinárisnak kell lennie, integrált szemléletet kell alkalmaznia.50 Az Európai Tanács 1999-ben fogadta el az Agenda 2000 programot,51 a Közös Agrárpolitikára vonatkozó újabb reformot, amely előirányozta az Unió vidéki területei jövőjének biztosítása érdekében a mezőgazdaság többfunkcióssá (fenntarthatóvá és versenyképessé) tételét.52

			A multifunkcionális mezőgazdaságot földközpontúság jellemzi, azaz a földre mint központi elemre épül. A multifunkcionalitás pozitívumai mellett előfordul, hogy az ökológiai és gazdasági funkciókból eredő érdekek, így a környezetvédelmi szempontok a gazdasági érdekekkel ütköznek, bizonyos mértékű nehézséget okozva ezáltal a gazdáknak a környezetvédelmi előírások betartása miatt. Mindez abból ered, hogy a földhöz kapcsolódó rendelkezések egyrészt a földvédelem, másrészt a talajvédelem területéhez kapcsolódnak, melyek részben eltérő rendelkezésre fókuszálnak, eltérő szempontokat tartanak fontosnak. Míg a földvédelem a földet mennyiségi szempontból védi gazdálkodási irányultsággal, addig a talajvédelem a föld minőségi védelmére vonatkozik, amit a „földvédelem környezetvédelmi lábának”53 neveznek.54 Az EU a Közös Agrárpolitikán belül egyre nagyobb figyelmet fordít a környezetvédelmi szempontokra is az agrárminimum szabályok mellett, tehát az agrárpolitika mellett a környezetpolitikai érdekek is erősödnek. Azonban az uniós szabályozás körében nem találunk kifejezetten környezetvédelmi, talajvédelemre koncentráló jogi aktusokat. Közvetett módon bár több uniós szakpolitika érint talajjal kapcsolatos kérdéseket (pl. biodiverzitás: a biológiai sokszínűség megőrzésének fontossága, a talajromlás csökkentése érdekében a talajt és egyéb ökoszisztémákat érintő legjelentősebb emberi terhelések mérséklése, termőhely-specifikus minimális földgazdálkodás az erózió korlátozására és a talaj szervesanyag-tartalmának fenntartása megfelelő gyakorlatok révén, beleértve a tarlóégetés tilalmát; vízpolitika: a vizek nem megfelelő kezelése következtében fellépő talajveszélyeztetés korlátozása), ellenben ezek a rendelkezések eltérő célkitűzéseik és alkalmazási körük miatt elaprózottak, és nem biztosítanak teljes körű talajvédelmet,55 illetve általános intézkedéseknek minősülnek.56 E korlátozó, ám túlzottan fajsúlyosnak nem mondható előírások57 mellett a multifunkcionalitás jelentette gazdasági és társadalmi szempontok több előnyt, mint hátrányt hordoznak magukban és jelentenek a gazdálkodóknak. Jól példázza ezt a szociális farm modellje,58 amely multifunkcionális módon működik. A heterogén szervezeti keretre épülő modellnél – amit az V. rész 3. fejezete fejt ki – a multifunkcionális működés nem akadályozza a működést, sőt plusz bevételi forrást, növekvő gazdasági stabilitást biztosít. Amennyiben például egy családi gazdaság nyújt szociális farm szolgáltatást hátrányos helyzetű személyek számára, és e személyi kör foglalkoztatása – még ha a kezdetekben korlátozza az elsődleges mezőgazdasági tevékenység végzését – más szemléletet hoz a gazdálkodásba, de semmiképpen sem negatívat. A hátrányos helyzetű személyek integrálásával plusz munkaerőt kap a gazdálkodó, akik által nő a termelési hatékonyság is.

			A nemzetközi és uniós szintű értelmezéseken túl egyéni nézetek, modellek is napvilágot láttak. Ezek közül kiemelendő Ploeg és Roep elmélete,59 miszerint a mezőgazdaság színesítése, multifunkcionálissá tétele érdekében át kell alakítani, ki kell bővíteni a mezőgazdaság klasszikus funkcióit – élelmiszer-termelés, vidéki élet fenntartása, erőforrások alkalmazása – horizontális és vertikális irányban is. Horizontális kiterjesztést, azaz „mélyítő tevékenységet” jelent az ökológiai és biogazdálkodás mint fenntartható és környezetkímélő gazdálkodási mód, az ehhez kapcsolódó természetes alapanyagok előállítása, és a piaci terjeszkedés, ideértve a regionális piacra való termelést, valamint a kisléptékű ellátási lánc bővítését is. A vertikális, azaz „szélesítő tevékenység” magába foglalja a helyi innovációs lehetőségek kihasználását, a népi kézművesség támogatását, a hagyományok és kultúra ápolását, a vidéki turizmus lehetőségét és más új szolgáltatások nyújtását. Ezeken túl az erőforrások hatékonyabb fel- és kihasználása, innovatív és alternatív megoldások alkalmazása is hozzátartozik a bővítéshez. A horizontális és vertikális tevékenységek által egy komplexebb módon működő gazdaság jön létre, amely újfajta tevékenységek végzése és szolgáltatások nyújtása által kiszélesíti a lehetőségeket, bővíti a piaci potenciált, és új alanyi kör számára is alternatívát kínál.60 Wilson a multifunkcionalitás körében megkülönböztet erős, mérsékelt és gyenge multifunkcionalitást.61 Az erős multifunkcionalitás az „ideális” modell, amit erős társadalmi, kulturális, erkölcsi és környezeti tőke jellemez, a környezeti fenntarthatóságra és vidékfejlesztésre is nagy hangsúlyt helyezve. A gondozási szolgáltatás dominál, a gazdálkodás és termelés intenzitása pedig másodlagos. Kölcsönös előnyöket eredményez az egyes intézkedések és folyamatok között, valamint pozitív hatással bír a környezet, a gazdálkodók, a vidéki társadalmi kapcsolatok, az élelmiszerek minősége számára, és általában véve a mezőgazdaság és a társadalom közötti kölcsönhatásokra. Ezek nyomán a szociális farm az erős multifunkcionalitás62 ékes példájának tekinthető. A gyenge multifunkcionalitás esetében pedig, ezzel ellentétesen, a mezőgazdasági termelés az elsődleges, és kevésbé fektet hangsúlyt az ökológiai, társadalmi funkciókra.63

			A többféle megközelítés és értelmezés mellett64 azonban egységes definíció nem alakult ki. Ez annak köszönhető, hogy az egyes országok és kutatók eltérően értelmezik és határozzák meg a multifunkcionaliás fogalmát, ami a multifunkcionalitás egyes komponensei iránti eltérő szükségletből ered. Az eltérő értelmezések ellenére magam úgy határoztam meg a multifunkcionális mezőgazdaság fogalmát, hogy „a mezőgazdaság elsődleges funkcióján, a termelési alaptevékenységeken túl ökológiai és szociális, kulturális funkciókat is ellátó modell”. Az így működő mezőgazdaságot integrált és sokoldalú mezőgazdaságnak is nevezhetjük.

			3. Társadalmi vállalkozások

			Az alulról szerveződő szociális farmok megfelelő jogi formájának meghatározásához első lépésként meg kell találni azt a közeget, szervezeti keretet, illetve el kell helyezni a piaci és nem piaci céllal működő szervezetek között, ahová megfelelően beleillik jellemzőit tekintve. Multifunkcionális módon működő mezőgazdasági tevékenységi forma, amely a társadalmi célt helyezi előtérbe a profittal szemben, a társadalom nagy hányadát érintő személyi kört – különféle szempontból hátrányos helyzetű személyeket – felkarolva. Ezen ismertetőjegyek alapján úgy vélem, a szociális farmok a társadalmi vállalkozások körébe sorolhatók, melyek ismérveit jelen fejezet vizsgálja.

			3.1. A társadalmi vállalkozás fogalma

			A társadalmi vállalkozás fogalma sem a hagyományos piaci, sem az állami szektorhoz nem kapcsolódó társadalmi-gazdasági szervezeteket öleli fel. Meg kell különböztetni továbbá a hagyományos nonprofit szervezetektől, illetve a klasszikus profitorientált szervezetektől65 is.66 Frey Mária szavaival élve „olyan szektor, amely köztes helyet foglal el az állam és a piac között; gazdasági és szociális küldetést egyaránt teljesít; közérdeket szolgál, és célja nem a profit elosztása, hanem újrahasznosítása a nonprofit szervezetek tevékenységében”.67

			A kifejezés általánosságban véve azokat a szervezeteket jelenti, melyek valamilyen társadalmi célt, érdeket szolgálnak vállalkozói tevékenységük keretében, üzleti módszert alkalmazva.68 Egyesek úgy vélekednek, hogy több ember számára bírnak pozitív hatással, többek számára tud jót tenni, mint a hagyományos nonprofit szervezetek, mivel finanszírozási és üzleti módszereik révén hatékonyabbnak, eredményesebbnek bizonyulnak.69 Három kulcsfontosságú elemre épül a társadalmi vállalkozások működése:

			
					a társadalmi vállalkozás gazdasági tevékenységet végez (vállalkozási/gazdasági dimenzió),

					társadalmi, szociális cél elérése érdekében (társadalmi dimenzió),

					szervezeti rendszerrel rendelkezik, amely tükrözi küldetését (inkluzív irányítási-­tulajdonosi dimenzió).70

			

			Célkitűzésük valamely globális probléma lokális megoldására irányul. Tevékenységük olyan területekre koncentrál, ott kínál megoldást, melyeket a vállalati szféra figyelmen kívül hagy.71 Céljaik elérésének sikere azonban nagyban függ a fenntartható pénzügyi jövedelemtől, aminek érdekében (jelentős) gazdasági kockázatot kell vállalniuk.72 Többféle forrásra támaszkodnak, így az előállított javak, termékek eladásából és társadalmi célú tevékenységből származó saját bevétel mellett önkéntes munkára, adományokra és támogatásokra is. Ugyanakkor cél az önfenntartóvá válás, az önfenntartói lét. A gazdasági tevékenységet társadalmi, szociális céllal gyakorolják, amely az egész közösség, társadalom vagy annak meghatározott csoportjának érdekét szolgálja. Természetesen a „social”, azaz társadalmi vagy szociális kifejezés mögötti jelentéstartalom idővel változhat és változik is, összhangban a társadalomban, illetve az egyes államokban felmerülő, akár sajátos problémákkal. A társadalmi cél elsődlegességének biztosítása és a kitűzött útról való letérés elkerülése érdekében a társadalmi vállalkozásoknak a nyereségfelosztás tilalmának elve szerint kell működnie. A szervezet típusától függően továbbá a tulajdoni jogok és az ellenőrzési jogkörök változhatnak, eltérhetnek.73

			Olyan fontos politikai célkitűzésekhez járulnak hozzá a társadalmi vállalkozások, mint a munkahelyteremtés, integráció, esélyegyenlőség, fenntarthatóság és társadalmi részvétel. Ezek alapján az „emberek érdekében működő gazdaságnak” nevezhetjük.74 Célja szerint két típus között tesz különbséget Antonio Fici: a) az A típusú társadalmi vállalkozás társadalmilag hasznos termékeket állít elő vagy szolgáltatásokat nyújt, b) a B típusú társadalmi vállalkozás pedig a munkaintegrációt megvalósító társadalmi vállalkozásokat jelenti (angolul work integration social enterprise – WISE). Ez utóbbi célja az alacsonyan képzett munkanélküliek, a munkaerőpiacról való végleges kirekesztés kockázatával fenyegetett személyek felkarolása, akiket termelői tevékenység végzése által integrálnak a munkavégzésbe és a társadalomba.75 E csoportosítással szemben G. Fekete Mária és társai kutatásuk eredményeként hat típust azonosítottak hazánkban: a) közszolgáltatást nyújtó szociális vállalkozások, b) gazdasági tevékenységet végző civil szervezetek, c) munkaintegrációt megvalósító civil szervezetek, d) helyi fejlesztést megvalósító közösségi vállalkozások, e) társadalmi start-up vállalkozások, f) szolidáris gazdasági kezdeményezések.76

			Széles körben, politikai, tudományos konszenzus alapján elfogadott európai szintű, illetve nemzetközi szintű definíció nem létezik, így többféle megközelítés értelmezi a fogalmat. A korábbi, és az Európai Bizottság legfrissebb, 2020-ban megjelent kutatása alapján a széles körben használt tagállami definíciók a) a társadalmi vállalkozás jellemzőire koncentráló szervezeti jellegű definícióként, vagy b) csak bizonyos típusú szervezetekre vonatkozó ágazatspecifikus meghatározásként kerülnek megfogalmazásra.77

			Hazánkban a társadalmi vállalkozás kifejezés viszonylag új fogalomnak tekinthető. Sem jogilag,78 sem szélesebb körben elfogadott egységes fogalma nem létezik a magyar gazdasági életben. Ebből következően jogilag előírt szervezeti formája sincs meghatározva.79 Továbbá átfogó stratégia és koncepció sem alakult még ki a társadalmi vállalkozások és támogató környezetük kialakítására. 2021-ben alakult meg a Társadalmi Vállalkozások Magyarországi Koalíciója egyesület, amelynek célja a hazai társadalmi vállalkozói szektor képviselete és fejlesztése. A koalíció megalkotta saját társadalmi vállalkozás fogalmát, miszerint:

			
					„társadalmi innováció, szociális gazdaság és a piac metszetében működő szervezetek (jogi formától függetlenül),

					társadalmi cél elérése érdekében üzleti tevékenységet végeznek,

					fenntarthatóságra és nyereségességre törekszenek, mivel ez teszi lehetővé, hogy társadalmi céljaikat elérjék,

					eredményes vállalkozásokként a piacon elérhető pénzügyi eszközöket is fel tudják használni (hitel, tőke stb.)”.80

			

			A társadalmi vállalkozás elnevezés mellett többféle fogalom is ismert a társadalmi céllal működő vállalkozások körében, így civil társadalom, harmadik szektor, nonprofit szektor és szociális gazdaság (illetve a szociális és közösségi vállalkozás kifejezés is megtalálható) elnevezéssel illetik őket.81 Ebből kifolyólag célszerűnek tartom az egyes megnevezéseket ismertetni, ugyanis azokat szinonimaként használják a társadalmi vállalkozás kifejezéssel, ugyanakkor az egyes kifejezések más-más aspektusra, jellemzőkre koncentrálnak, és különböző jelentéstartalommal bírnak.82

			A legrégebb óta létező kifejezés mind e közül a civil társadalom, amit már az ókori görögök is ismertek. Az 1980-as évektől erősödött fel szerepe ismételten. Az önkéntes és nem állami szerveket foglalja magába. Az önszerveződést és az egyéni felelősséget emeli ki.83

			Ismert továbbá a harmadik szektor elnevezés is, ami szintén az állam és piac között található, vegyítve a magánvállalkozások szemléletét, hatékonyságát az állam és közigazgatás közjóra irányuló szándékával. Vagyis az tekinthető a harmadik szektor részének, ami sem a piachoz, sem az államhoz nem kötődik kifejezetten. Három funkciója állapítható meg: szolgáltatás a piacgazdaság részeként; lobbi a tagok, közjó vagy más téma érdekében; és közösségi szolidaritás és összetartozás erősítése.84

			Fellelhető még a nonprofit szektor fogalma, amely az angolszász jogban ismert jótékonysági hagyományokhoz kapcsolódik. A szektorhoz tartozó szervezeteket öt közös jellemző határozza meg: az intézményesültség, a kormánytól való függetlenség, a profitszerzés tilalma, az önkormányzatiság (saját belső működési szabályzatuk) és az önkéntesség.85

			A szociális gazdaság kifejezés 1830-ban jelent meg közgazdaságtani fogalomként, mai modern fogalmának fő jellemzői a 19. század végére alakultak ki. A demokratikus módon való szerveződést, a kölcsönösség és a szövetkezeti együttműködés értékeit képviselik. Frey Mária szerint azok a szervezetek tartoznak a szociális gazdaság körébe, „melyek célja nehezen elhelyezhető emberek integrálása a munka világába”, méghozzá azáltal, hogy foglalkoztatást, ismeretszerzést és tanácsadást is biztosítanak számukra. További jellemzőjük, hogy helyi szinten működnek, az állami és piaci szektor között; e két szektor által ki nem elégített igényeket, szükségleteket elégítik ki; munkahelyet teremtenek; jövedelmet generálnak, céljuk az önfenntartóvá válás; célcsoportjába tartoznak a különféle hátrányos helyzetű személyek.86 Tipikus szociális gazdasági szervezeti formának tekintendők a szövetkezetek, szociális szövetkezetek, önkéntes és kölcsönös segélypénztárak, biztosítótársaságok, valamint a takarékpénztárakat is sok országban idesorolják.87 Az EU-n belül fontos szerepet játszik, főként a foglalkoztatás és különféle jólléti szolgáltatások nyújtása terén. Alternatívát állít a haszonelvűség mellett a társadalmi érdekeket szem előtt tartva. A Nemzetközi Közigazgatási, Szociális és Szövetkezeti Kutató- és Információs Központ (CIRIEC) által az Európai Gazdasági és Szociális Bizottság részére 2017-ben készített jelentés értelmében a szociális gazdaság alapelvei a következők:

			
					az egyén és a szociális célok elsőbbsége a tőke érdekeivel szemben;

					önkéntes és nyílt tagság;

					a tagok általi demokratikus ellenőrzés;

					a tagok és a szolgáltatásokat igénybe vevők érdekeinek és/vagy a közérdek kombinációja;

					a szolidaritás és a felelősség elvének védelme és alkalmazása;

					önálló irányítás és az állami hatóságoktól való függetlenség;

					a többlet nagy részét a fenntartható fejlesztési célok elérésére, a tagok érdekeit vagy az általános érdeket szolgáló szolgáltatásokra használják.88

			

			A szociális gazdaság jelentőségét, egyben aktualitását mutatja, hogy az Európai Bizottság 2021. december 9-én elfogadta a Szociális Gazdaság Akciótervét89 (Social Economy Action Plan). Az akcióterv kulcsfontosságú elemei közé tartozik a megfelelő keretfeltételek kialakítása Európa-szerte 2023-ig, beleértve a szakpolitikai és jogi kereteket; a jobb láthatóságot és elismerést; valamint a finanszírozáshoz és a piacokhoz való hozzáférést, melyek elengedhetetlenek a szociális gazdaság virágzásához. Az akcióterv kimondja, hogy a szociális gazdaság magában foglalja a társadalmi vállalkozásokat is.90 Ennek értelmében tehát a szociális gazdaság a tágabb fogalom, a társadalmi vállalkozás peddig a szociális gazdaság fogalmán belüli szűkebb fogalomként értelmezendő.

			A társadalmi vállalkozások jelentőségének növekedésével az EU látókörébe is bekerültek ezek a szervezetek. Ugyanakkor az EU társadalmi vállalkozásokkal kapcsolatos koncepciói, fejlesztési irányai nem túl régre, a 2000-es évek elejére nyúlnak vissza.91 Az Európai Bizottság 2011-ben adta ki a társadalmi vállalkozásokra vonatkozó kezdeményezését.92 Ebben kimondta, hogy az egységes piaci intézkedéscsomagról szóló COM (2011) 206-ban93 meghatározott „magas szinten versenyképes szociális piacgazdaság” megvalósításához a szociális gazdaságot és a társadalmi innovációt tekinti alkalmas megoldásnak. A Bizottság az alábbi módon határozta meg a társadalmi vállalkozás fogalmát a dokumentumban: „Olyan vállalkozás,

			
					amelynek esetében közérdekű szociális vagy társadalmi cél szolgál a gyakran magas szintű szociális innovációban megnyilvánuló kereskedelmi tevékenység alapjául,

					amelynek nyereségét elsősorban e szociális cél elérése érdekében forgatják vissza,

					és amely küldetésének megfelelő – demokratikus vagy részvételi alapelveken, illetve a társadalmi igazságosság célkitűzésén nyugvó – szervezeti felépítéssel vagy tulajdonrendszerrel rendelkezik.”94

			

			E fogalom nagyrészt megfelel az európai államok jogi szabályozásában meghatározott definíciók összevetéséből eredő fogalomnak.95 A társadalmi vagy közérdekű96 vállalkozási tevékenység folytatása különbözteti meg a társadalmi vállalkozásokat a hagyományos nonprofit szervezetektől, melyek jellemzően adományok és támogatások alapján működnek. A társadalmi cél97 pedig a profitorientált szervezetektől.98 A szervezet célját tekintve számos vonatkozó európai szabályozás az általános vagy társadalmi érdeket vagy közösség érdekében való tevékenységet írja elő,99 ami a társadalmi vállalkozás kizárólagos, de legalábbis elsődleges célja. Az általános közösségi érdek érvényesülését támogatja a nyereség felosztásának tilalmára vonatkozó előírás. Eszerint bár nem kizárt a nyereség, azonban az nem osztható fel a tulajdonosok, tagok, részvényesek stb. között, hanem azt az általános, közösségi érdek megvalósítására kell fordítani. A társadalmi vállalkozás tevékenységének jellegét tekintve a jogszabályi rendelkezések arra ösztönzik a szervezeteket, hogy a társadalom vagy a közösség számára előnyös teljesítményt érjenek el, azaz társadalmi hasznot hozzanak. Ez a haszon, attól függően, hogy mire irányul, határozza meg a társadalmi vállalkozások két típusát – A és B típus.100

			Ugyanakkor a Bizottság által a COM (2011) 682-ben meghatározott fogalom mégsem tekinthető definíciónak, sokkal inkább elveknek, mivel a Bizottság nézete szerint nem lehet egyetlen, mindenkire kötelező erejű fogalmat meghatározni, mert akkor a szabályozás túlzott korlátok közé szorítaná a társadalmi vállalkozásokat, lerontva azáltal az ágazat sokszínűségét. Így célszerűbbnek tartja elvek kijelölését, amelyeket az államok egyetértve elfogadnak.101

			Nevezzük azt elveknek vagy fogalomnak, meglátásom szerint mindenképp szükség van azon keretek kijelölésére, melyek meghatározzák a társadalmi vállalkozások lényegét, jellemzőit, amelyek alapján egy szervezet és annak működése társadalmi vállalkozásnak tekinthető. E nézetemet erősíti meg az EU legutóbbi vonatkozó dokumentuma, a 2018-ban elfogadott „szociális és szolidaritás alapú vállalkozások statútuma”,102 amely felszólítja a Bizottságot többek között a koherensebb és teljesebb jogi keret létrehozására irányuló jogalkotási javaslatok megalkotására, illetve a támogató politikai, pénzügyi keret kialakítására.

			A társadalmi vállalkozások fogalmának elemzése kapcsán célszerű megemlíteni, hogy az több ponton is kapcsolódhat és kapcsolódik az innovációhoz, így:

			
					ügyfeleik és vevőik változó szükségleteire gyorsan és megfelelően tudnak reagálni az üzleti modelljük elemeinek innovatív kombinációja révén;

					olyan modelleket tudnak kikísérletezni és tesztelni, amelyek siker esetén terjeszthetők, illetve amelyeket a fő irányvonalat képviselő vállalkozások is át tudnak venni.103

			

			A globalizáció okozta negatív hatások arra ösztönzik a társadalmi szervezetek mellett az üzleti szereplőket és az állami döntéshozókat is, hogy a társadalmi problémákra is megoldást találjanak az üzleti siker mellett. Előtérbe kerül a háttérbe szorult, „mellőzött” társadalmi csoportok, rétegek problémáinak összehangoltabb megoldása.104 Bár megoszlik a vélekedés, hogy mennyire fontos az innováció megléte a társadalmi vállalkozások kapcsán,105 meglátásom szerint annyi bizonyos, hogy a társadalom igényeire, problémáira reagáló társadalmi vállalkozások sok esetben valamilyen új, újszerű megoldást, de legalábbis egy korábbi elképzelés megújítását alkalmazzák. Egyedi, a helyi szintű problémákra jobb és innovatívabb megoldást kínáló lehetőségeket rejt magában.

			De mit is értünk egyáltalán innováció, azon belül is társadalmi innováció alatt? Maga az innováció valamilyen ötletből, új elképzelésből létrejött új vagy újragondolt termék, illetve folyamat.106 Az innováción belül kifejezetten a társadalmi innováció olyan új ötletek fejlesztését jelenti, amelyek célja a jóllét, az életminőség javítása, társadalmi szükségletekre reagálnak, új társadalmi kapcsolatokat alakítanak ki, és az állampolgárok aktív részvételét is erősítik.107 A Társadalmi Innovációs Nemzeti Laboratórium (TINLAB) című hazai kutatási projekt108 definiálási munkacsoportja akként értelmezi a társadalmi innovációt, hogy az az „új vagy továbbfejlesztett folyamat, amely társadalmi szükségletek újszerű megoldásának létrehozását célozza meg, vagy társadalmi részvétel, gyakorlatok, kapcsolatok és viselkedési formák új kombinációja révén fejleszt megoldásokat. A társadalmi innováció fontos feladata a termék és üzleti folyamat innovációs eredmények társadalmi elterjesztésének támogatása is. A társadalmi innováció a többi innovációtípus komplementer folyamataként értelmezhető.”109 Tehát nemcsak az új, hanem az újragondolt ötletek, megoldások is idesorolandók, különféle fókuszterületekre koncentrálva.

			Mindez azért bír jelentőséggel a könyv kapcsán, mivel maga a szociális farm és a farm által kínált farmszolgáltatás szintén társadalmi innovációként értelmezendő, ami a társadalomban problémát okozó, hátrányos helyzetű személyek társadalmi és munkaerőpiaci szempontú nehézségeit, kirekesztettségét kívánja megoldani különféle mezőgazdasági tevékenységek révén, azt folyamatosan bővítve. A szociális farm modelljét a TINLAB projekt kutatói a társadalmi innováció területein110 belül elsősorban a társadalmi jóllétet és a munka jövőjét szolgáló társadalmi innovációként azonosították, ugyanakkor komplex jellege alapján a helyi fejlesztések, a környezeti innováció és humán rendszerek tematikus területek közé is sorolandó.111 Bár a szociális farm előzményei a 13. századra nyúlnak vissza – lásd az 1. fejezetben tárgyaltakat –, a mai értelemben vett szociális farm modellje innovatív mezőgazdasági modellként tekintendő, amely komplex módon karolja fel a hátrányos helyzetű személyeket a mezőgazdaság keretei között, ötvözve a gazdasági tevékenységeket egészségügyi és szociális ellátással, a gyökerek újragondolt, kibővített megoldásaként.

			Napjainkban szinte már alapvető elvárás a vállalkozásokkal szemben, hogy tevékenységüket fejlesszék, és ezáltal minél innovatívabban, környezettudatosabban, a társadalom számára hasznos módon működjenek. Azaz egyfajta felelősséget vállaljanak a társadalom irányába. Ebből kiindulva, értelmezésem szerint a társadalmi felelősségvállalás kérdése (Social Responsibility – SR) a gazdasági életen belül nemcsak a vállalati szférával kapcsolatban értelmezhető, vagyis nemcsak vállalati társadalmi felelősségvállalás (Corporate Social Responsibility – CSR) létezik, hanem a társadalmi felelősségvállalásnak más dimenziói is felfedezhetők.112 Így a mezőgazdasághoz kapcsolódóan is megjelenhet, méghozzá a szociális farmot megvalósító társadalmi vállalkozások keretében. A társadalom irányába vállalt felelősség ebből következően tehát nemcsak a profitorientáltan működő vállalkozások feladata, hanem a mezőgazdaság körében működő egyéb, társadalmi vállalkozásnak minősülő szervezet körében is megjelenhet. Az SR ezen dimenziójának vizsgálata innovatív megállapításokat tartalmaz,113 melyek ilyen módon korábban nem kerültek még ismertetésre.

			Ha a társadalmi felelősségvállalás fogalmát leszűkítve, kifejezetten a felelősség fogalmát vizsgáljuk, azt a megállapítást tehetjük, hogy ebben a környezetben nem a jog által szabályozott tényleges felelősségi formákat kell érteni. Tehát nem egy sztrikt felelősségi alakzatról van szó, nem polgári jogi, büntetőjogi vagy közigazgatási jogi felelősséget jelent, hanem jelen esetben önkéntes, jogszabályok betartásán túlmutató felelősségvállalást, ami a vállalkozásnak a társadalomra gyakorolt hatása iránti felelősségét takarja. Carroll értelmezésében – ami a legismertebb, legelfogadottabb megközelítésnek tekinthető – komplex, négy egymásra épülő felelősségi területet foglal magába: gazdasági, jogi, etikai és jótékonysági elvárásokat.114 A négy felelősségi irányt tekintve a gazdasági felelősség a vállalat tulajdonosaival szemben érvényesül, miszerint feladatuk az, hogy megfelelően biztosítsák a vállalat hosszú távú, hatékony, gazdaságos működését. A jogi elvárások értelmében a vállalatnak a vonatkozó jogszabályokat, rendelkezéseket kell betartania a működés, a nyújtott szolgáltatások és termékek tekintetében – mint pl. termékfelelősség, munkavédelmi szabályok, környezetvédelmi előírások stb. Az etikai felelősség a jogi felelősségen túlmutató felelősségi forma, mely az egyes normák és elvárások tulajdonosok, munkavállalók és egyéb érintettek részéről való tiszteletben tartását jelenti. Azzal foglalkozik, hogy milyen kritériumok, feltételek alapján lehet eldönteni, hogy mi a helyes, a közösség számára elfogadható, vagyis milyen az erkölcsös viselkedés. Végül a jótékonysági elvárások teljesítése a jólléthez való hozzájárulást, az életminőség javítását szorgalmazza.115 A társadalmi célzattal, a mezőgazdaságban működő szervezetek tekintetében is beszélhetünk e négy felelősségi irányról, ugyanakkor igazán az utóbbi kettő, az etikai és jótékonysági elvárások bírnak jelentőséggel, mivel azok jelenítik meg leginkább a hátrányos helyzetű személyek iránti felelősségvállalást.

			A szociális farm modellje azok közé a multifunkcionális mezőgazdasági formák közé sorolandó, melyek kiemelkedő jelentőséggel bírnak a társadalmi felelősségvállalás kapcsán, hiszen a társadalom kiszolgáltatott, nehéz helyzetben lévő, hátrányos helyzetű tagjai számára nyújt segítséget társadalmi és ökológiai funkciója által.116

			A szociális farm modell tekintetében a felelősségvállalás az emberek tág körét öleli fel. Elsődlegesen a gondoskodásra szoruló hátrányos helyzetű embereket, akik segítség nélkül nem képesek helyzetükön javítani, másodsorban a társadalom szélesebb köre számára nyújt segítséget, méghozzá valamely oktatási-nevelési intézményben tanulóknak vagy felnőtteknek, akiknek az ismeretszerzés, a szemléletformálás helye a farm. A felelősségvállalás egyéni és szervezeti szinten is megjelenik. Egyéni szinten a farmokon dolgozó szociális farm szolgáltatást nyújtók és az ott tevékenykedő önkéntesek kapcsán, akik arra vállalkoznak, hogy segítséget nyújtsanak, fejlődést biztosítsanak, illetve foglalkoztassák a farmon tartózkodó célcsoporti kört. Szervezeti szinten egyrészt a farm szemszögéből valósul meg, melynek célja a hátrányos helyzetű személyek felkarolása, másrészt a vállalatok CSR-tevékenysége kapcsán valósul(hat) meg a szervezeti szintű felelősségvállalás, ugyanis a vállalatok, szervezetek egy szociális farm irányába is vállalhatnak önkéntes segítségnyújtást, ami pedig nagyban hozzájárul a farmok fenntartásához, működésének segítéséhez.

			Meglátásom szerint a mezőgazdaság, azon belül is a szociális farm keretében hatékonyan jelenik meg és valósul meg a társadalmi felelősségvállalás, mind egyéni, mind szervezeti szinten.

			3.2. A társadalmi vállalkozásokkal kapcsolatos jogi szabályozás

			A jólléti rendszer típusa és az állami politikák nagyban meghatározzák a társadalmi vállalkozások létrejöttét. Azok jó része alulról jövő kezdeményezésként jön létre a polgárok egy csoportja által, akik a közintézmények által eddig figyelmen kívül hagyott vagy nem megfelelően kezelt feladatok ellátását, szükségletek kielégítését vállalják. Ebben az esetben a már kialakult szervezetekhez kell a megfelelő jogi keretet megtalálni, akár a hatályos jogszabályok módosítása által, illetve új, speciális jogszabály(ok) megalkotásával. Ritkán, de előfordulnak felülről érkező kezdeményezések is, miszerint az állami politika, kezdeményezés indítja el a társadalmi vállalkozást. Ez esetben a szociálpolitika területén bevezetett reformok nyitják meg a lehetőséget a társadalmi vállalkozások felé. Az Egyesült Királyságban és a skandináv országokban találhatunk erre példát.117

			A társadalmi vállalkozásokkal kapcsolatos jogalkotás egyre jelentősebb méreteket ölt. Az európai jogalkotásban az 1990-es években jelentek meg a társadalmi vállalkozások ad hoc jogi formái. A vonatkozó szabályozás elsőként Olaszországban kezdődött el 1991-ben, ahol a szociális szövetkezeteket szabályozó jogszabályt alkottak. Ez a törvény a társadalmi vállalkozások szabályozása sarokkövének tekinthető, hiszen később modellként szolgált számos uniós (és nem uniós) ország számára. Jelenleg Európában a Bizottság 2020. évi jelentése alapján 19 tagállamban118 létezik külön jogszabály a társadalmi vállalkozásokról és/vagy valamely társadalmi vállalkozásnak tekintett szervezeti forma kapcsán – van, ahol egynél több jogszabály is. Svédországban csupán egy stratégia,119 Írországban120 egy társadalmi vállalkozási szakpolitikai dokumentum, Cipruson,121 Horvátországban122 és Máltán123 törvénytervezet létezik, a többi fennmaradó tagállam esetében pedig még hiányzik a szabályozás124, 125. Bár már nem EU-tagállam, de az Egyesült Királyságban is létezik szabályozás a közösségi vállalkozás, közérdekű társaság (community enterprise, community interest company – CIC) tekintetében.

			A szabályozás és a szabályozás tárgyának vizsgálata kapcsán, magától értetődően, felmerül a kérdés, hogy milyen jogi formában működhet egy társadalmi vállalkozás. Alapvetően a szervezetek sokszínűsége jellemző. Hazai keretek között G. Fekete Éva és társai a társadalmi célú nonprofit vállalkozásokat, a gazdasági tevékenységet végző civil szervezeteket (alapítvány, egyesület), illetve a szociális és hagyományos szövetkezeteket tekintik, azonosítják társadalmi vállalkozásként.126 A továbbiakban a társadalmi vállalkozások szervezeti keretének Antonio Fici által meghatározott három típusát – szövetkezeti forma, gazdasági társasági forma, jogi forma szabad megválasztása127 – vizsgálom meg, azzal a kiegészítéssel és egyben változtatással, hogy nézetem szerint a harmadik típus a civil szervezeti formával (a jogi forma szabad megválasztása helyett) azonosítandó, mivel a nemzeti szabályozásokban jellemzően ez a jogi forma fordul még elő az előző kettő mellett. Mindhárom típus (az általam civil szervezeti formaként azonosított hamadik típussal együtt) jól mutatja, hogy sok európai országban valamely létező szervezeti formához kötik a társadalmi vállalkozások működését, ugyanakkor egyre több országban fogadnak el külön társadalmi vállalkozásokról szóló jogszabályt – lásd a 111. lábjegyzetben foglaltakat. Felvetésre került azonban, hogy a társadalmi vállalkozásoknak sajátos, új jogi formára van szükségük, amely megfelel egy olyan „hibrid” szervezet igényeinek, amely egyesíti a profitorientált szervezet tipikus tevékenységét a nonprofit szervezet tipikus céljával.128 Meglátásom szerint a cél az, de legalábbis annak kellene lennie, hogy bizonyos szempontoknak megfelelő működés, jogi formától függetlenül, társadalmi vállalkozásnak minősüljön. Tehát azok a szervezetek, melyek gazdasági tevékenységet végeznek társadalmi, szociális cél elérése érdekében, legyen az szociális szövetkezet, alapítvány vagy valamilyen új típusú szervezet, és bejegyezték a társadalmi vállalkozások nyilvántartási rendszerébe – a könnyebb azonosítás érdekében –, elnyerjék a társadalmi vállalkozás státuszt.

			3.2.1. Szövetkezeti forma

			A társadalmi vállalkozások szabályozása, mint ahogy az fent ismertetésre került, a szövetkezeti modellel129 kezdődött, nevezetesen az olasz szociális szövetkezeti törvénnyel 1991-ben. Ez a törvény jelentette a társadalmi vállalkozások szabályozásának első generációját, amely példaértékű volt más európai (és nem európai) ország szabályozásához. Többek között a portugál, spanyol, francia, lengyel, horvát jogalkotó, és a magyar is követte az olasz modellt. A szövetkezeti formában megvalósuló társadalmi vállalkozás a következő jellemzőkkel130 bír:

			
					önkéntes nyitott tagság131 és változó tőke: bárki szabadon132 csatlakozhat a szövetkezethez, aminek következtében változik a szövetkezet tőkéje, a szövetkezetből való kilépés esetén pedig csökken a tőke;133

					demokratikus működés:134 egy tag – egy szavazat elve érvényesül;135

					a tagok kötelezettsége a vagyoni hozzájárulás szolgáltatása mellett kiterjed a személyes közreműködés teljesítésére136 (legyen az konkrét munkavégzés a szövetkezet részére, vagy a tag által vállalt más kötelezettség teljesítése) is az alapszabályban foglaltak szerint – kivéve a befektető tagot;137

					nyereségfelosztás esetén138 a nyereség felét a tagok között személyes közreműködésük arányában kell felosztani;139

					az oktatás, képzés és tájékoztatás elve szorosan kapcsolódik a szövetkezeti hagyományokhoz,140 miszerint a szövetkezetek egyrészt oktatást és képzést nyújtanak tagjaiknak a szövetkezet fejlesztése érdekében,141 másrészt a szövetkezetek tájékoztatják a nyilvánosságot a szövetkezeti összefogásról;

					a tagok közös irányítása és ellenőrzése alatt áll;

					a közösségi felelősség által a szövetkezet a folyamatos és tartós fejlődés fenntartásán munkálkodik, amely magában foglalja a tag közösséggel szembeni felelősségét, illetve a tágabb értelemben vett társadalmi felelősséget142, 143.

			

			Meghatározó továbbá a társadalmi funkció a szövetkezet kettős célkitűzéséből eredően, miszerint a szövetkezet nem csupán minél magasabb összegű nyereség elérésére törekszik, hanem a társadalom érdekeit szem előtt tartó működésre,144 amely még intenzívebb, ha a szövetkezet kifejezetten a közösség általános érdekeinek érvényesítése érdekében tevékenykedik.145

			Mindezek alapján a szövetkezeti formában működő társadalmi vállalkozásnak erős a társadalmi vállalkozásként való identitása, így széles körben terjedt el ez a társadalmi vállalkozási szervezeti forma.146 Ugyanakkor hangsúlyozom, hogy mindezen pozitív jellemzők ellenére sem tekintem a társadalmi vállalkozások legmegfelelőbb szervezeti formájának a szövetkezetet, mindösszesen azok egyik lehetséges megnyilvánulásának.

			Hazánk szövetkezeti típusai közül a szociális szövetkezet, a start szociális szövetkezet, a közérdekű nyugdíjas szövetkezet, illetve a kisgyermekkel otthon lévők szövetkezete sorolható ebbe a társadalmi vállalkozási típusba működésük társadalmi funkciója alapján. Hátrányos helyzetű személyek foglalkoztatási szövetkezeteként működik a szociális szövetkezet és a start szociális szövetkezet. A közérdekű nyugdíjas szövetkezet szintén foglalkoztatási szövetkezettípus, amely a még aktív időskorúakra fókuszál. A kisgyermekkel otthon lévők szövetkezete pedig (nem nagyszülőként) gyermekgondozási díjban vagy gyermekgondozást segítő ellátásban részesülőket karol fel, akik számára vagyoni, szociális, kulturális helyzetbeli előrelépés mellett tudás- és ismeretanyag-átadást, valamint rugalmas keretek közötti foglalkoztatást is biztosít.

			3.2.2. Vállalati/társasági forma

			A szövetkezeti modell mellett más európai jogrendszerekben a vállalkozásokat, társaságokat mint gazdasági társasági formákat választották a társadalmi vállalkozások jogi formájává. Erre példa a belga (társadalmi célú vállalkozás = société à finalité sociale – SFS) vagy az angol (közérdekű társaság = community interest company – CIC) szabályozás. Ezekben az országokban sajátos módon jelennek meg a társadalmi vállalkozások a vállalkozások, társaságok speciális eseteként, melyek célja nem a tagok részesedésének maximalizálása, hanem társadalmi célok vagy közösségi érdekek megvalósítása. Alapvetően ebben az esetben nem lesznek eltérő következményei a társadalmi vállalkozás működésének, csupán az irányítás és ellenőrzés gyakorlása változik meg. Ugyanis akár egyetlen személy is ellenőrizheti, aki a tagoktól eltérő személy is lehet, ami kockázatot jelenthet. Ennek kezelése érdekében olyan szabályozást kell elfogadni, amely kontrollálja az egyéni ellenőrzést, és lefekteti a tulajdonlás szabályait. Olaszország társadalmi vállalkozásokat szabályozó 155/2006. számú törvénye147 jó példa erre az esetre is, amely előírja, hogy egy társadalmi vállalkozás egyesülhet más nyereségorientált szervezettel, de nem ellenőrizheti vagy irányíthatja azt. Szlovénia 2011. évi 20. törvénye148 is megfelelő mintaként szolgál, amely korlátozza a nyereségorientált vállalkozás társadalmi vállalkozások létrehozására vonatkozó lehetőségeit, és előírja, hogy azt kizárólag munkanélküliek foglalkoztatása érdekében tehetik.149

			Mindezek mellett egy nyereségorientált módon létrehozott vállalkozás is alkalmas társadalmi vállalkozássá válhat, amennyiben az a továbbiakban valamilyen társadalmi célt tűz ki, korlátozza profitja felosztását a tagok között, és nyereségorientált működés helyett nonprofit módon vagy közhasznú szervezetként üzemel tovább – a nonprofit és közhasznú működésről az V. rész 3.2. részében írok részletesen.

			3.2.3. Civil szervezeti forma

			A szervezeti forma harmadik esetének Antonio Fici a szabad kiválasztáson alapuló szervezeti formát határozza meg, beleértve például az alapítványi és egyesületi formát is. Meglátásom szerint a harmadik eset teljes mértékben a civil szervezeti formával azonosítandó. Vagyis a szövetkezeti és gazdasági társasági forma mellett alapítványi és egyesületi forma is választható a társadalmi vállalkozás szervezeti keretének. Sokszor ugyanis civil szervezetek vezetői hoznak létre társadalmi vállalkozást.150 Bár a civil szervezetek elsődlegesen gazdasági tevékenység végzésére nem alapíthatóak (mint a szövetkezet és a gazdasági társaság), azonban célja megvalósítása érdekében, kiegészítő jelleggel folytathat profitszerző tevékenységet, ami a szervezet működését gyarapítja, ezáltal a tagok javát szolgálva. E civil szervezetek gyakorlatilag bármilyen társadalmi célból létrehozhatók. Gyakran valamilyen állami hatáskörbe tartozó szociális, egészségügyi vagy oktatási tevékenység (részbeni) átvállalása érdekében jönnek létre és működnek. Bár ugyanolyan elven működnek, mint a társadalmi vállalkozásokra általában jellemző, miszerint gazdasági tevékenységet végeznek társadalmi, szociális cél érdekében, de annak úgymond fordított elveként, vagyis társadalmi cél megvalósításáért végeznek gazdasági tevékenységet, a végkimenet azonban ugyanaz. A civil szervezetek és a többi társadalmi vállalkozási forma is valamilyen társadalmi probléma javításán, megoldásán dolgozik, tevékenységük középpontjában ez az ügy áll, gazdálkodásuk eredményét társadalmi célra fordítják, illetve annak érdekében visszaforgatják, a szervezetet gyarapítja, nem a tagokat. Ezek alapján úgy gondolom, a civil szervezetek alkalmasak arra, hogy a társadalmi vállalkozások körébe sorolhassuk őket.151 Értelmezésemben idesorolható Magyarország esete, ugyanis civil szervezetek is megtalálhatók a társadalmi vállalkozások körében – erről lásd bővebben az utolsó fejezetben tárgyaltakat.

			E fejezet végén az alábbi táblázatban kívánom szemléltetni a szociális farm multifunkcionális mezőgazdasággal és társadalmi vállalkozással való kapcsolódási pontjait, amely e területek monográfiában való elemzésének indokát is mutatja.

							ökológiai funkció

						
					

					
							
							Társadalmi vállalkozás

						
							
							gyűjtőfogalom (szélesebb körű)

						
							
							szervezeti keretre utaló fogalom

						
							
							működhet forprofit és nonprofit módon is, a profitot az önfenntartásra, saját szükségletek kielégítésére fordítja vissza

						
							
							elsődleges a kitűzött társadalmi cél elérése

						
					

					
							
							Szociális farm

						
							
							multifunkcionális mezőgazdasághoz és a társadalmi vállalkozáshoz kapcsolódó fogalom, modell

							gyűjtőfogalom (szűkebb körű, a társadalmi vállalkozásokon belül helyezendő el)

						
							
							tevékenységorientált fogalom

							(a társadalmi vállalkozás szervezeti keretétől függetlenül a tevékenység jellege határozza meg)

						
							
							profitorientált működés, amely a saját szükségletek kielégítését, az önfenntartást szolgálja

						
							
							elsődleges a kitűzött társadalmi cél elérése,

							de gazdasági és ökológiai funkciókkal is bír

						
					

				
			

			Saját forrás

			4. Összegzés

			E fejezet során vizsgált és elemzett területek során kirajzolódott a szociális farm modelljének sokszínűsége. Nem előzmény nélküli a modell, a zöld környezet előnyei és ahhoz kapcsolódó green care tevékenység ugyanis már a 13. században megjelent. Az emberiség „betegségének” tekinthető városiasodás következtében azonban az emberek elfelejtették mindezt, és a 20. század második felére szinte teljesen háttérbe szorult a környezet jelentette előnyök fontossága. A 21. század elején fordult a kocka, és felismerve a történelmi gyökerekben rejlő pozitívumokat, valamint a különböző emberi betegségek (ez alatt értve a hátrányos helyzet különféle területeit) kezelésében játszott szerepet, ismét visszatértek a zöld környezethez. Azóta számos green care program, köztük a szociális farm modellje jelent meg Európa-szerte, melyek funkcióikat tekintve sokszínűek, sokrétűek, így szorosan kapcsolódnak a mezőgazdaság többfunkciós természetéhez. A farmokat működtető szervezeti keretet tekintve, célja, működési jellege alapján a szociális farmok a társadalmi vállalkozások körébe sorolandók.

			II. Rendszertani alapok

			A szociális farm modelljének gazdasági és társadalmi életben való elhelyezését követően, a társadalmi problémák mezőgazdasági tevékenységek végzése által biztosított alternatív megoldásainak értelmezése érdekében elengedhetetlen az e körbe sorolható kezdeményezések feltérképezése, rendszerbeli elhelyezése. A problémakörben való elmélyülés egyik nehézségeként a kutató azzal szembesül, hogy a fogalom, fogalmak meghatározása, lehatárolása nem egyértelmű, a szakirodalmak is különféle fogalmi megközelítéssel operálnak. A könyv egyik fontos feladata a fogalomtisztázás és rendszerezés. E fejezet továbbá hozzásegít annak megértéséhez, hogy mely kezdeményezések tekinthetők valóban szociális farm szolgáltatásnak, és melyek csupán a zöld környezetben végzett terápiának.

			1. A „green care” fogalma

			A „green care” (zöld gondoskodásként fordíthatjuk, de a továbbiakban az angol kifejezést használom) számos európai országban létező és működő modell, amely önkéntes alapon, alulról építkezve indult el152 alternatív megoldásként a társadalmi problémák, méghozzá a hátrányos helyzetű személyek társadalmi, szociális és egészségügyi problémáinak megoldására. Egyre inkább megfelelő opcionális megoldásként szolgál Európa azon vidéki területei számára, ahol az állami egészségügyi, szociális szolgáltatás gyakran nem létezik, nem megfelelő, nem elérhető vagy gyenge minőségű.153 Dinamikusan fejlődő modellről van szó, amely fokozatos jelentőséget vív ki magának az európai országokban,154 fokozatosan nő az érdeklődés – mind politikai, döntéshozatali, mind társadalmi szempontból – a green care modellek iránt.

			A mezőgazdaság hagyományos és egyben innovatív alkalmazását jeleníti meg az egészségügyi és szociális szolgáltatásokkal szoros szimbiózisban,155 multifunkcionális modellt, méghozzá a multifunkcionális mezőgazdaság156 ékes példáját képezve157 ezáltal. A multifunkcionalitásnak köszönhetően megváltozik a gazdaság szerepe, már nem a mezőgazdasági termelés mint elsődleges tevékenység az egyetlen jövedelemforrás és tevékenység. Egészségügyi, szociális szolgáltatásokkal egészül ki a tevékenységi kör, ami innovatív lehetőségeket kínál a társadalom számára. A termelés nemcsak anyagi értéket hordoz, hanem rehabilitációs, tapasztalatszerzési és szemléletformálási lehetőséget is, amely a résztvevők számára sokkal nagyobb jelentőséggel bír. Mindez azt is jelenti, hogy e koncepció keretében a mező- és erdőgazdasági vállalkozásoknak, üzemeknek (jobban) be kell kapcsolódniuk a társadalmi és szociális feladatokba, valamint a vidéki térség társadalmi életének alakításába. A létrejött új stratégiák, koncepciók és ezeknek megfelelően működő szervezetek révén a hagyományostól eltérő mezőgazdasági vállalkozások, üzemek alakulnak.158 Haubenhofer és társai szerint a green care nem más, mint a hagyományos egészségügy és a mezőgazdaság, kertészet, állattartás összekapcsolása.159 A kifejezés magában foglal minden tevékenységet, kezdeményezést, amely a mezőgazdaság erőforrásait, növényeket, állatokat felhasználva összetett szolgáltatást nyújt a segítségre szoruló, nehéz helyzetben lévő, hátrányos helyzetű személyek számára. Célja, hogy elősegítse ezeknek az embereknek a társadalmi, fizikai, mentális és oktatási jóllétét, biztosítsa rehabilitációjukat, integrációjukat, terápiás munkalehetőséget nyújtson, valamint oktatási és egészségügyi ellátást kínáljon a mezőgazdaság és a természeti környezet keretében.160 Rövidebben megfogalmazva hozzájárul a különböző társadalmi szükségletekhez a zöld környezettel való tudatos és aktív kapcsolat által. Lehetővé teszi az emberek különböző csoportjai közötti kapcsolatok (újra)kialakítását, illetve a vidéki és városi környezet összekapcsolásánál is szerepet játszik. A green care-en belül összekapcsolódó szektorok új előnyöket kovácsolnak nemcsak a green care-lehetőségeket igénybe vevőknek161, hanem maguknak a gazdálkodóknak162 és a társadalom szélesebb körének.163 A gazdálkodók új jövedelemforráshoz jutnak, nő az érdeklődés a vidéki térség és a mezőgazdaság iránt, elősegíti a vidéki és városi környezet, valamint a mezőgazdasági ágazat és a társadalom közötti kapcsolat helyreállítását.164

			Wiesinger és társai hangsúlyozzák, hogy a green care fogalma nemcsak a vidéki térségekben működő mezőgazdaságra és kertészetre épülő szolgáltatásokat foglalja magába, hanem a városi környezetben induló projekteket is. Ezek a városi kezdeményezések azt szolgálják, hogy a természettől elidegenedett, eltávolodott városi lakók is visszatérhessenek a természet közelébe.165 A green care projektek keretében a városiak is saját zöldséget, gyümölcsöt termeszthetnek, állatokat gondozhatnak. Tehát a green care átfogó koncepciót takar, amely segít az embereknek visszatalálni a természethez, és hozzájárul az emberek jóllétéhez, integrációjához.166 A vidéki térségekben megvalósuló modellek mellett fontos szerepe és jelentősége van a városi környezetben megjelenő modelleknek is. Mindezt gyakorlati kutatásaim is igazolták, amikor Londonban működő városi farmokra látogattam el, amelyek hatékonyan működnek a város szívében, felkarolva a városban élő, valamilyen hátrányos helyzettől szenvedő személyeket.

			A green care a hátrányos helyzetben lévő emberek diverz csoportjait öleli fel. Ideértve a valamilyen fogyatékossággal élő személyeket, mentális, pszichés (pl. autizmus, depresszió) problémától szenvedőket, a megváltozott munkaképességű személyeket, a korábbi börtönviselt személyeket, valamilyen függőséggel küzdőket, beilleszkedési problémától szenvedőket, tanulási nehézséggel küzdő fiatalokat, demens időseket. Illetve nem hátrányos helyzetű gyerekeknek, fiataloknak is megfelelő ismeretszerzési lehetőséget kínál.167

			A green care országonként és gyakran országon belüli régiónként is eltérő módon fejlődik, keretein belül változatos struktúrák, kezdeményezések jöttek és jönnek létre. Az „Ahány ház, annyi szokás” közmondás találó megfogalmazás az egyes green care-kezdeményezésekre. Az eltérő jellemzők számos okból ered(het)nek:

			
					az adott szervezet, mezőgazdasági vállalkozás mérete, elhelyezkedése, szervezeti kerete,

					a kezdeményező személye,

					a célcsoporti kör,

					a végzett tevékenységek és nyújtott szolgáltatások,

					a cél,

					a társadalmi és szociális háttér: hagyományok, tapasztalat, e társadalmi modellek iránti nyitottság, elfogadás,

					a politikai keretfeltételek: egészségügyi és szociálpolitikai szabályozás és irányultság, támogatási lehetőségek, állami elismertség,

					támogatás, pénzügyi keret.168

			

			A különbségek révén az egyes modellek prioritása, jellemzői eltérőek, más a célcsoporti kör, a szervezet nagysága, irányultsága, a szervezeti keret. Míg egyes országokban jelentős állami támogatásokkal segítik a szociális mezőgazdasági modellek működését – lásd például a holland modellt –, addig más országokban nem vagy csak alig létezik valamilyen jellegű állami támogatás, ami kevésbé ösztönzi arra a mezőgazdasági vállalkozásokat, üzemeket, illetve szervezeteket, hogy tevékenységük mellett alternatív szolgáltatást is nyújtsanak, multifunkcionálissá téve ezáltal tevékenységüket, vagy fő prioritásként green care szolgáltatást nyújtsanak. Némely green care modell esetében csupán a gondozás, terápia a fő célkitűzés, más esetekben pedig a résztvevők foglalkoztatásán van a hangsúly.169 Ebből eredően a green care fogalma sokszínű, komplex modelleket felölelő gyűjtőfogalom.170

			Abból a tényből következően, hogy a green care modellek alulról építkezve jöttek létre, megfelelő jogszabályi háttér hiányában, nem egységes kifejezés alatt jelentek meg és fejlődnek az egyes európai országokban. Így a „green care” kifejezés mellett a német nyelvű területeken a „soziale Landwirtschaft” (szociális mezőgazdaság) elnevezés terjedt el, míg más európai térségekben a „care farm” (gondoskodó farm), a „social farm” (szociális farm) vagy a „farming for health” (egészségpromóciós farmszolgáltatás) kifejezés ismert, de találkozhatunk még a természetalapú rehabilitáció vagy terápia (nature-based rehabilitation, nature-assisted therapy), munkavégzés a természetben (working in nature) elnevezéssel is.171 A care farm és a social farm fogalma azonban mégis speciális, sokan azonos jelentésű kifejezésként használják azokat a green care kifejezéssel, azonban értelmezésemben a green care-en mint összefoglaló fogalmon belül értendő modellek, amit részletesen a következő részben, a green care modellek rendszerezésénél fejtek ki. Ezek a kifejezések szinonimaként használhatók. Európa-szerte, sőt országokon belül – mivel a kutatók igyekeznek megfogalmazni saját meghatározásukat, akár egymás meghatározását figyelmen kívül hagyva – elfogadott definíció sem jött létre, melynek következtében heterogén módon definiálják és értelmezik a green care fogalmát. Az alábbiakban néhány fogalommeghatározást ismertetek, a teljesség igénye nélkül.

			Marian Böck és társai értelmezésében a green care (gyakran) együttműködést, illetve kombinációt jelent. Együttműködést, mivel sok green care modell alapját a társadalmi intézményekkel (mint pl. Caritas) vagy más intézményekkel, mint a munkaerőpiaci szolgálattal és a szociális minisztériummal való együttműködés képezi – ami a mező- és erdőgazdasági tevékenység oktatási rendszerrel, egészségügyi rendszerrel és szociális rendszerrel való kombinációját eredményezi. A mező- és erdőgazdálkodás szempontjából pedig kombinációként értelmezendő, ugyanis a földműves green care szolgáltatásnyújtásba való bekapcsolódása a különböző jövedelemtípusok kombinációját generálja – mező- és erdőgazdasági tevékenység és mező- és erdőgazdasági melléktevékenységek, szabályozott szakmák, önálló működés, szolgáltatásnyújtás, bérlet stb. kombinációja.172

			Wiesinger és társai szerint a green care olyan gyűjtőfogalom, amely magába foglal minden egészségügyi ellátást vagy egészségfejlesztő beavatkozást, szolgáltatást, amely a természet élő (állatok, növények) vagy élettelen forrásait használja fel. Idetartozik a gondozás, a rehabilitáció, a terápiás munka, a pedagógia, oktatás és az egészségügyi ellátás területén alkalmazott intézkedések. A cél a résztvevők szociális, fizikai, mentális és/vagy oktatási jóllétének támogatása, javítása. A természet pozitív vagy gyógyító hatása az emberi egészséget, jóllétet és életminőséget hivatott elősegíteni. A green care legegyszerűbb formája a természet megtapasztalása azáltal, hogy egyszerűen csak a természetben vagyunk, és hagyjuk, hogy az érzéki benyomások, így a színek, formák és illatok hatást gyakoroljanak ránk, például egy úgynevezett gyógyító kertben sétálva. A természettel az ember aktívan is foglalkozhat, bármilyen formában történő tevékenység által. Még intenzívebb a természeti elemekkel való interakció az állatasszisztált terápia vagy a farm­alapú pedagógia esetén. A green care-kezdeményezések nemcsak a vidéki környezetre koncentrálódnak, hanem városi kezdeményezéseket is felölelnek. A természettől, zöld környezettől való eltávolodás leginkább a városokban jellemző, ami nemcsak a gyermekekre, de az időskorúakra is negatív hatással bír. A green care tehát egy olyan átfogó koncepció, amelynek célja, hogy az embereket visszahozza a természettől való elidegenedésükből, és a természet hatásai révén elősegítse általános egészségi állapotukat.173

			Hollandiában a care farm elnevezés terjedt el. A care farm-ok működését, jellemzőit, szabályozását összefoglaló kézikönyv a fent ismertetettektől eltérő módon határozza meg a fogalmát: „Olyan mezőgazdasági vállalkozás, amely lehetőséget kínál azon személyek számára, akik támogatásra, gondozásra vagy útmutatásra szorulnak. A mezőgazdaság és a gondozás egy gondoskodó farmon egyesül. A gondoskodó farm szolgáltatást nyújtó gazdák tudatosan döntenek erről a tevékenységről.”174

			Norvégiában a green care fogalma mellett a „Inn på tunet = on the farmyard” (farmon), illetve a „farms as a pedagogical resource” (oktatás helyszínéül szolgáló farm) kifejezés is használatos.175 A norvég green care nemzeti stratégiában176 megfogalmazott fogalom szerint „A green care a farmon nyújtott, egyénre szabott és minőségileg megalapozott jólléti szolgáltatásokat jelenti. A farmot mezőgazdasági, erdészeti vagy kertészeti célokra használják. A green care keretében nyújtott szolgáltatások a gazdaság mindennapi tevékenységéhez kapcsolódnak.”177

			Belgiumban szintén a green care fogalma alatt azonosítják a mezőgazdaságot és gondozást kombináló modelleket. „A társadalom kiszolgáltatott csoportjainak széles köre érdekében, a zöld környezet és a gondoskodás minden lehetséges kombinációját” értik alatta.178

			Az Essexi Egyetem kutatói az alábbi definíciót határozták meg az Egyesült Királyságban: „a hagyományos, termeléssel foglalkozó gazdaságok és mezőgazdasági tájak használata a mentális és fizikai egészség elősegítése érdekében, mezőgazdasági tevékenység végzése révén”.179

			Hazánkban a Care farm blog szerkesztői, Horváth Janka és Siklósi Rozália is meghatározta, mit értenek green care alatt: „Azon terápiás, egészségügyi, szociális szolgáltatások gyűjtőfogalma, amelyek a természetben, a természet gyógyító erejének integrálásával történnek”.180 Ellenben hazánkban a mezőgazdaságot és gondozást kombináló modellek jellemzőit megvalósító kezdeményezéseket egységesen szociális farmnak nevezik,181 amely fogalmat a meglévő hazai tapasztalatok alapján a szakértők az alábbi módon határoztak meg – a fogalomról részletesebben a IV. rész 1. fejezete szól –: „A szociális és szolidáris elveknek megfelelően, a társadalmi és környezeti szemléletformálás érdekében működő kooperatív gazdálkodási forma, amely mezőgazdasági termelő, feldolgozó, szolgáltató tevékenységet végez hátrányos helyzetű személyek bevonásával; illetőleg mezőgazdasághoz kapcsolódó szemléletformáló kiegészítő tevékenységet végez a társadalom szélesebb köre számára.”182

			Az eltérések, eltérő értelmezések mellett bizonyos elemek azonban közösek az egyes green care modellekben:

			
					Mindegyik modell a természet élő és élettelen elemeit, azokat egyenként vagy együttesen veszi segítségül.

					Mindegyik modell fő célkitűzése az egyén fizikai és/vagy mentális egészségének előmozdítása, társadalmi viszonyainak javítása és/vagy pedagógiai/oktatási fejlesztése, de legalábbis a meglévő állapot fenntartása, megőrzése.

					Az adott modell keretében végzett tevékenységnek, szolgáltatásnak meghatározott, lefektetett keretek között kell zajlania, előre meghatározott céloknak megfelelően.

					Minden modell figyelembe veszi az egyén érdekeit, szükségleteit.183

			Forrás: Acock–Pretty, 2008b, 246. o.

			Az ábra jól érzékelteti a green care sokszínűségét, széles körű jelentését. A green care-en belüli modellek csoportosíthatók, egyrészt a) a természeti elemek (természet élő és élettelen elemei) megtapasztalása és b) az azokkal való kölcsönhatás alapján, másrészt aszerint, hogy azok a) egészségügyi, b) terápiás vagy c) társadalmi és munkaintegrációs célt szolgálnak.184 (Megjegyzést érdemel, hogy az ábra nem mutatja, ugyanakkor Wiesinger és társai osztrák kutatók185 idesorolták a pedagógiai/oktatási célt is, hiszen egyes green care modellek a gyermekek, fiatalok ismeretszerzését, oktatását szolgálják, mint pl. az állatasszisztált pedagógia. Valamint az ábra nem mutatja be valamennyi green care-en belül elhelyezhető modellt, csupán a leggyakoribbakat.) A valóságban nem húzható minden esetben ilyen éles határ az egyes kategóriák között, gyakran egy farm esetében többféle modell is keveredik, egyesül.186 Célom az alábbi ábra szemléltetésével az, hogy a green care komplexitását átláthatóbbá, érthetőbbé tegyem.

			Forrás: Haubenhofer et al., 2010, 107. o.

			Figyelemmel kell azonban arra lenni, hogy nem minden, a természet elemeivel való kapcsolat lesz automatikusan green care tevékenység. A döntő kritérium az, hogy legalább a bevont személy jelenlegi állapotának megőrzését, optimális esetben annak javítását kell elérni. Nem csupán gondozásról van szó, hanem a konkrét célkitűzés a személy fizikai és/vagy szellemi egészségére, szociális körülményei javítására és/vagy oktatási fejlődésére vonatkozik, amit a természeti elemek segítségével és támogatásával igyekeznek elérni. Így például a falusi turizmus keretében eltöltött nyaralás, bár zöld környezetben történik, mégsem jelent green care-tevékenységet, hiszen nem terápiás, integrációs vagy pedagógiai célzattal történik. Ugyanakkor az is igaz, hogy a green care modellek által nyújtott tevékenységek nem mindenki számára jelentenek megfelelő megoldást, például egy pollenallergiától szenvedő személy számára a kertterápia nem alkalmas terápiás módszer. Célja nem az, hogy helyettesítse más létező terápiás, orvosi, egészségügyi, oktatási modelleket, hanem hogy kiegészítse a meglévő elérhető lehetőségeket, új alternatívát biztosítson azok mellett, illetve a létező hiányosságokra igyekszik reagálni, azokat kívánja pótolni.187 Mindennek következtében célszerű pontosan lefedni, mi tartozik a fogalom körébe, hogy az ne váljon túlzottan „szivacsjellegű” fogalommá. Meg kell határozni, hol húzódik a fogalom határa, mi az a tevékenység, ami még idetartozik, és mi az, ami már nem.

			Mindenképpen megkönnyítené a kommunikációt, ha ugyanazok a kifejezések azonos jelentéssel több országban is használatosak lennének. Ahogyan az már a COST Action 866 munkacsoport résztvevői számára is egyértelművé vált, az egységes fogalommeghatározás nemcsak nemzeti, hanem nemzetközi szinten is elengedhetetlen egy olyan terület, mint a green care további fejlődéséhez és professzionalizálásához, amely mind a tudományban, mind a gyakorlatban létezik és fejlődésben van. Amennyiben ez nem sikerül, úgy az lenne célravezető, ha azok az európai országok, ahol azonos kifejezést használnak, vagy hasonló jelentéssel értelmeznek egy green care modellt, kialakítanának egy koherens fogalmat és definíciót, ami elősegítené a megegyező modellek hálózatosodását.

			2. A green care-en belüli modellek

			Amint láthattuk, a green care fogalma többféle modellt is magában foglal, így gondozási, terápiás, pedagógiai és integratív célzatú modelleket. Annak érdekében, hogy az egyes modelleket meg tudjuk különböztetni a green care-en belül, és egyben azonosítani tudjuk őket, szükségesnek bizonyul azokat is definiálni. Mivel a szociális farm speciális, komplex modellt képez a green care-en belül, ami egyben a monográfia központi témáját adja, így azt külön fejezeten belül ismertetem, hangsúlyozva annak kiemelkedő szerepét.

			2.1. Farmpedagógia (Bauernhofpädagogik/ pedagogical farm)

			A gyermekek és fiatalok tanulása már régóta nem korlátozódik az oktatási intézmények keretei közé, az iskolai környezetre. A hagyományos oktatási formák mellett az informális tanulási folyamatok is megjelentek a tanulással, a tudással és a készségekkel való foglalkozások során, sőt néhol azok középpontjába kerültek. A tanórán kívüli területeken történő kompetenciaszerzésről szóló tanulmányok azt mutatják, hogy a tanulók az új ismeretek vagy készségek önálló, gyakorlati jellegű, testközelből való elsajátítása révén mélyebbnek és a mindennapi életre alkalmasabbnak értékelik a tudás megszerzését, mint a hagyományos tanulási környezetben. Az informális tanulás révén a gyerekek és fiatalok úgy érezhetik, hogy a tanulásuk nemcsak saját maguk számára hasznos, hanem a társadalom számára is.188 A következőkben a green care körébe tartozó informális tanulási lehetőségeket mutatom be.

			A farmpedagógia esetében a mezőgazdasági farmot, annak minden elemével, mint tanulási környezetet alkalmazzák. Olyan pedagógiai modell, amely a hagyományos mezőgazdasági tevékenységeket oktatási koncepciókkal kapcsolja össze. Alapfeltevése az, hogy a gyermekek és fiatalok már nem ismerik az élelmiszerek eredetét, és nincs kapcsolatuk a mezőgazdaság világával. Ennek következtében célja – nevéből adódóan – a tanulás, ami kifejezetten a gyermekek és fiatalok, azon belül is az óvodások és iskolások tanulását szorgalmazza, akik betekintést nyerhetnek a mezőgazdaságba, annak működésébe, illetve jövőbeni, környezettudatos fogyasztóként való viselkedésük érdekében megismerhetik és megérthetik az ökológiai és gazdasági összefüggéseket, a különböző gazdálkodási formákat, az élelmiszerek eredetét és termelési módszereit, valamint az új mezőgazdasági fejleményeket is. A természet, a farmon termesztett növények és ott tartott állatok, az egyes mezőgazdasági tevékenységek mellett a gazdálkodó bemutatja az élelmiszer útját a földtől a polcig elv szerint. A gyerekek, fiatalok a farmon való élő tanulás keretében változatos tevékenységet végezhetnek: játszva tanulhatnak, aktívan bekapcsolódhatnak a farmtevékenységekbe, melyek által fejleszthetik kreativitásukat is, gondozhatják az állatokat, lovagolhatnak, kézművesedhetnek, sajtot készíthetnek stb. A tevékenységek lehetőségét természetesen a gazdaság fő tevékenységi köre befolyásolja, ami meghatározza a konkrétan felfedezhető tevékenységeket a farmon. Mindezek érdekében a gyerekek, fiatalok egy vagy több alkalommal, rendszeresen ellátogatnak egy gazdaságba a farmpedagógia keretében, a tanrendbe beépítve.189

			A farmpedagógia számos előnyt hordoz, ami kiterjed a testre, a pszichére, a társas viselkedésre gyakorolt hatásokra és a pedagógiai jellegű hatásokra. A testre gyakorolt hatásokhoz tartozik az egészséges táplálkozásra való ösztönzés190 és a fizikai aktivitás és mozgás191 tudatosítása. A psziché tekintetében kialakul és/vagy nő a gyermekek felelősségtudata,192 fejlődik az önbizalmuk,193 nő a mezőgazdaság iránti értéktudatuk, és fejlődik az önreflexiójuk. A társas viselkedésre gyakorolt hatások magában foglalják az együttműködés és csapatban dolgozás (egymás között, valamint a felnőttekkel) elsajátítását, pozitív hatást gyakorol a fogyasztói szokásokra,194 valamint hozzájárulhat ahhoz is, hogy kivegyék részüket a háztartás teendőiben. A pedagógiai jellegű hatások pedig a tanulást, az ismeretek és készségek elsajátítását, bővítését195 jelentik, ideértve azt is, hogy akár az iskolába járást is ösztönzi.196 A gyermekek számára jelentett előnyök mellett a gazdaságnak, gazdálkodónak is előnyt jelent a farmpedagógia, mivel az kiegészítő jövedelemszerzést biztosít.

			A farmpedagógia osztrák változata a „Schule am Bauernhof” = az iskola a farmon modell. Ezt a kezdeményezést az osztrákok a következőképpen határozták meg: „Mi olyan iskola vagyunk, amely nem olyan iskola, mint amilyennek ti gondoljátok. Az iskola épülete a szabad természet, az osztályterem a mező, a rét, az erdő és az istálló. Tanítóink a növények, az állatok és az emberek, akik a farmon élnek.” Az iskolai osztályok és óvodai csoportok kirándulás keretében farmnapokon vesznek részt, illetve akár egy farmhetet is eltölthetnek a farmon, mindezt pedig a rendes tanrend keretébe építik be az óvónők, tanárok. A farmot vezető gazdálkodó olyan szakember, aki pedagógiai képzettséggel rendelkezik – a képzettség a Mezőgazdasági Képzési Intézetben (Ländliches Fortbildungsinstitut) szerezhető meg. 1998 óta működik a Schule am Bauernhof projekt197 Ausztria-szerte, amely ma több tízezer gyerek, fiatal számára érhető el.198 A farmpedagógia a Szövetségi Mezőgazdasági, Regionális és Idegenforgalmi Minisztérium hatáskörébe tartozik.199

			2.2. Állatasszisztált beavatkozások (animal-assisted interventions)

			Kruger és Serpell az állatasszisztált beavatkozások általános fogalmat használja, amely „minden olyan beavatkozást magában foglal, amely állatokat von be terápia vagy javító folyamat vagy környezet részeként”,200 azaz az állatoknak az emberek rehabilitációjában vagy szociális gondozásában való felhasználásának különböző módjait összefoglaló fogalom. A farmon speciális szolgáltatásként vagy egy szélesebb körű szolgáltatás részeként is nyújthatják. Fizikai és mentális problémákkal küzdők számára egyaránt alkalmas megoldást, lehetőséget biztosítanak.

			Az állatasszisztált beavatkozás irányulhat az állatokkal való célzott terápiára, amit állatasszisztált terápiának nevezünk (animal-assisted therapy). Személyre szabott program, terápiás szükséglettel rendelkező kliensek igényeinek megfelelően, melynek szerves részét képezi egy állat (többféle állat alkalmas terápiás célra, pl. kutya, ló, alpaka). Szakember (például gyógytornász, foglalkozásterapeuta, rekreációs terapeuta, más, speciális szaktudással rendelkező szakember) irányítása, felügyelete alatt zajlik.

			Az állatasszisztált beavatkozásokhoz tartoznak továbbá az állatasszisztált tevékenységek (animal-assisted activities) is, amelyek nem minősülnek valódi terápiának, de kifejthetnek valamilyen terápiás hatást, és amelyek kevésbé ellenőrzött keretek között zajlanak.201

			2.3. Kertterápia (Gartentherapie/horticultural therapy, therapeutic horticulture)

			A kertterápia első olvasatra egyszerű kifejezésnek tűnik. A fogalom mélyebb vizsgálatát követően azonban hamar világossá válik, hogy a fogalom meghatározása és körülírása, és még inkább a hasonló fogalmaktól való megkülönböztetése gondolkodást igényel. Még a szakértők körében is előfordul eltérő nézet, ami elsősorban a terület interdiszciplináris jellegének köszönhető. A kert és a terápia szavak összekapcsolásával a kertészet és a gyógyítás összefüggésbe kerül egymással, melyek révén különböző tudományágak találkoznak. Egységes fogalmat a kertterápia tekintetében sem találunk, többen többféleképpen értelmezik azt.202 Ugyanakkor kijelenthető, hogy azok a tevékenységek tekinthetők kertterápiának, melyek előre meghatározott célja a terápia növények alkalmazása által, szakemberek segítségével. A továbbiakban azokat a jellemzőket, elemeket, tényezőket – vagyis tevékenységeket, hatásokat, a célcsoport körét, szakembereket és célokat – ismertetem, amelyek meghatározzák a kertterápia lényegét.

			A kertterápia gyökerei a korábbi ún. kórházi farmokhoz (hospital farm) nyúlnak vissza, ahol felismerve a növények terápiás hatását, gyógyító célzattal alkalmazták a növényeket a kórházban ápoltaknál.203 Alapvetően mindenféle személyi kör igényeihez igazítható tevékenységet jelent: alkalmazható geriátria (idősellátás sajátos esete), foglalkozásterápia, gyógypedagógia, fogyatékkal élők vagy mentális betegségben szenvedők terápiája, rehabilitáció, kapcsolati és kötődési problémák kezelése, mozgásszervi zavarok kezelése, kiégés vagy stressz kezelése esetén is. Sikeresen alkalmazták már bűnözők reszocializációja, valamint visszaesés megelőzése terén is. Ebből következően a kertterápia széles körű célcsoport számára nyújt megfelelő terápiás lehetőséget.

			Önálló szakember, intézmény, egyesület, egészségügyi intézmény vagy kórház is nyújthat kertterápiás szolgáltatást a résztvevőknek. A feltétel az, hogy a kertterápiát nyújtó szakembernek egyszerre kell rendelkeznie kertészeti képesítéssel és orvosi-terápiás (illetve a résztvevők szükségleteinek megfelelő) képzettséggel. Ezek mellett továbbá kifejezett kertterápiás ismeretekre is szükség van.

			Kertterápia végzésének helye tekintetében, azt nem csupán egy speciálisan arra kialakított kertben lehet nyújtani, arra sok más lehetőség is van. Egy hagyományos kertben, üvegházban, erkélyen, farmon, kisparcellás kertben vagy városi farmon, de akár egy betegszobában vagy odakint a szabadban is megvalósulhat.204

			A kertterápia elsődleges célja az emberek szociális, mentális és fizikai jóllétének és életminőségének fenntartása és előmozdítása, ideértve az oktatási és szociális integrációs szempontokat is. Az egyénenként elérendő célok sokszínűek lehetnek, a komplex céloktól a nagyon egyszerű célokig húzódóan. Azok mindig a résztvevő személyén, vagyis a kertterápia okán alapulnak. Nagy mozgásteret, sok területen való alkalmazást tesz lehetővé, mindig szem előtt tartva az egyéni érdeket. Alapvetően a folyamatra, bizonyos tevékenységek végzésére összpontosít, ami más eszközökkel (orvosi, terápiás, oktatási stb.) kombinálva is jól alkalmazható. Vagyis például a betakarítás, a sikeres vetés vagy a növények virágzása a folyamat eszközeinek minősülnek, de nem a kertterápia célját jelentik.

			A kertterápiát el kell határolni más terápiás formáktól. El kell választani a terápiás kertészettől (therapeutic horticulture) és az ún. szociálterápiás kertészettől (sozialtherapeutisches Gärtnern/social and therapeutic horticulture), mivel e terápiák során nem jelölnek ki konkrét célokat, és nem történik szakember által végzett terápia sem. A tevékenységek nem előre lefektetett standardok szerint történnek.205 Továbbá a kertterápiát el kell határolni az ún. növényi alapú ápolástól (Pflanzengestützte Gesundheits- und Kranken­pflege), ami bár nagyon hasonlít a kertterápiához, mégsem keverendő vele össze. A növényi alapú ápolás esetében a hangsúly az ápolásra helyeződik, szakszerű terápia, illetve kertterápiás szakemberek nélkül.206

			2.4. Városi farmok (city farm)

			A városi farmok valójában kisparcellás és közösségi kertek, melyek a város szélén vagy akár közvetlenül a városközpontban helyezkednek el. Alapvetően nem számítanak új modellnek, csak nevükben mások, ugyanis korábban207 ezek jellemzően füves parcellák voltak, ahol elsősorban gyümölcsöt és zöldséget termesztettek a városi emberek – családok vagy egyedüli személyek – otthoni fogyasztásra. Az élelmiszer-termelésen túl más funkciókat is betöltenek a városi kertek.208 A városi farmok célja az, hogy ösztönözze a helyi városi emberek, közösségek bevonását a kertészkedésbe, a mezőgazdaságba és az élelmiszer-termelésbe. Ezáltal a városiak elsajátíthatják a növénytermesztés módját, megismerkedhetnek a mezőgazdasági tevékenységekkel, feladatokkal, valamint lehetőséget biztosít a különböző házi- és haszonállatok gondozásában való közreműködésben is. Továbbá lehetőséget biztosít a valamilyen szempontból hátrányos helyzetű személyeknek, például a helyi kisebbségnek beilleszkedni a közösségbe.209

			2.5. Gyógyító kertek, környezetek (Heilende Gärten und Landschaften/healing gardens and healing environments)

			A gyógyító kertek bizonyos helyszínt – kertet vagy bármilyen más, egészségügyi környezetben – meghatározott folyamattal kombinálnak. Ez a folyamat magában foglalja az egészség – fizikai, mentális és/vagy szociális szinten – visszanyerésének vagy javításának minden szakaszát. A gyógyító kerteket kifejezetten arra tervezték, hogy támogassák a betegség vagy sérülés okozta felépülési folyamatokat azáltal, hogy csökkentik a fizikai tüneteket, a stresszt, és növelik az általános jóllétet. Ezek a kertek esztétikailag és érzékileg is vonzó helyeknek bizonyulnak, növényekkel és fákkal, akár tóval, valamint ülő- és pihenőhelyekkel. Elsősorban az egészségügyi intézmények betegei, ellátottai esetében alkalmazzák (például pszichiátriák, gyermekintézmények, hospice-ok esetében). A gyógyító környezetek bizonyos elemeiben hasonlítanak a gyógyító kertekhez, így például elsősorban az egészséget elősegítő és rekreációs funkciót töltenek be. A gyógyító kertekkel ellentétben azonban a gyógyító környezetek alapvetően nem földrajzi és tájképi jellegűek, szerkezetileg nem kapcsolódnak egészségügyi létesítményekhez.210

			2.6. Zöld tevékenység/természetben végzett testedzés (green exercise)

			Pretty és társai megfogalmazásában a zöld tevékenység „a fizikai tevékenységek végzésének szinergikus előnyeit jelenti a természettel való közvetlen kapcsolat során”.211 Önmagában, a gyógyító kertekhez és a gyógyító környezetekhez hasonlóan, többnyire egészségfejlesztő funkcióval bír ez a modell, de valódi terápiaként vagy beavatkozási programként is alkalmazható bizonyos terápiás célok követése által. Jellemző zöld tevékenység a zöld területen vagy a szabadban végzett gyaloglás, biciklizés, kertészkedés.

			2.7. Ökoterápia (ecotherapy)

			Az ökoterápia úgy határozható meg, mint „a kiszolgáltatott emberek természetbeni munkájának támogatása, melynek célja egy helyi élőhely vagy zöld terület megőrzése vagy létrehozása, mint egyfajta terápia”. Elsődleges cél a résztvevők egészségének és társadalmi beilleszkedésének javítása, másodlagos cél pedig a környezet védelme. Gyűjtőfogalomként értelmezhető, amely magába foglal minden olyan természetalapú módszert, amelynek célja az emberi életmód és az ökoszisztéma jóllétének helyreállítása, az emberek, közösségek és az ökoszisztéma fizikai, pszichológiai és társadalmi jellegű fejlesztése. A gyakorlatban a multifunkcionális zöld területekkel való aktív interakciókon alapul.212

			2.8. Vadon-, erdei vagy kalandterápia/vadonélmények (Wildnistherapie, Wald- und Forsttherapie/wilderness therapy, adventure therapy)

			Olyan terápiás mód, amely a kalandélményeket és -tevékenységeket ötvözi a hagyományos terápiás módokkal. Ez a fajta terápia bár Európában viszonylag új fogalomnak bizonyul, ellenben a világ más részein, pl. az Egyesült Államokban már régóta alkalmazott terápiás módszer. A cél jellemzően az, hogy segítsék a résztvevőket (jellemzően viselkedési zavarokkal küzdő serdülők) az érzelmi, alkalmazkodási, függőségi vagy pszichológiai problémáik kezelésében. Túrázást és egyéb fizikai tevékenységet, egyéni és csoportos terápiás foglalkozásokat, oktatási tevékenységet nyújtanak a fiataloknak a modell keretében, ugyanakkor lehetőségük van az egyedüllétre is. Mindezáltal kizökkentik a fiatalokat a mindennapi környezetükből, szokásaikból, és biztonságos szabadtéri környezetbe helyezik őket. Berman és Davis-Berman szerint „hagyományos terápiás technikák alkalmazása, különösen a csoportterápia esetében, a szabadban, szabadtéri kalandjátékok és egyéb tevékenységek felhasználásával a személyes fejlődés fokozása érdekében”.213 Crisp és O’Donnell a kalandterápiát pedig „általános csoportterápiás modellként jellemzi, ahol a résztvevők megtapasztalják a természetet, és amely módosított csoportos pszichoterápiát alkalmaz vadonbeli környezetben”.214 Egyre több szakirodalom ismerteti, hogy a vadonban szerzett élmények miként segíthetnek az embereknek érzelmi és viselkedési problémáik kezelésében. Az ilyen terápiák pozitív eredménye, hogy elősegítik az önismeretet, a kommunikációt, az együttműködést és a csoport jóllétét.215

			3. A szociális farm fogalma

			A green care modellek körében speciális helyet foglal el a care farm, social farm (gondoskodó, szociális farm; a továbbiakban az angol kifejezést használom216) modellje, amely az innovatív mezőgazdasági megoldások megfelelő alternatívájának tekintendő, a zöld környezethez „visszatérve”, annak előnyeit ki- és felhasználva karolja fel a hátrányos helyzetű személyeket – ezért is érdemel önálló fejezetet a green care modellek körében. Ténylegesen, valódi mezőgazdasági tevékenységek végzése segíti elő a mentális és fizikai egészséget,217 a társadalmi és munkaintegrációt, a pedagógiai fejlődést.218 A green care összefoglaló modelljéhez hasonlóan ugyancsak a multifunkcionális mezőgazdaság egyik megvalósulási esete, méghozzá annak ígéretes példájaként aposztrofált esete, amely a mezőgazdasági és egészségügyi szektor összekapcsolására irányul. Úgy is értelmezhetjük, mint e két szektor újrakapcsolását, amelyek korábban, a modernizáció során elváltak egymástól.219 Holland kutatók megfogalmazása szerint: „a care farm hiánypótló innováció a mezőgazdaság és az egészségügyi ellátás kereszteződésénél”.220 Továbbá a közösségi alapú szolgáltatások innovatív esetének is tekintendő – hiszen a hátrányos helyzetű személyek farmon alkotott közösségének nyújt szolgáltatást a farm.221 Széles körű célcsoporti kör számára jelenthet megfelelő környezetet a fogyatékossággal rendelkező személyektől, a pszichiátriai betegeken keresztül a tanulási nehézséggel küzdő gyermekekig.222 Ugyanakkor, sajátos módon, a farm az egészséges emberek számára is hasznos lehetőségeket kínál, akiknek a farm ismeretszerzést, képzést nyújt mezőgazdasági munkák végzése által, valamint segítségükre van a vidéki élet (újra)felfedezésében. A social farm több vonatkozásban is túllép a hagyományos gazdaságokon. Kiszélesíti, elmélyíti és új alapokra helyezi tevékenységeit, kapcsolatrendszerét. A mezőgazdasági tevékenységeken kívül számos más funkciókra, nevezetesen társadalmi, szociális és ökológiai funkciókra is kiterjed szerepe – mint az a multifunkcionális mezőgazdaságra általában jellemző. Két fő pillérre épül tehát a farm: a mezőgazdasági tevékenység végzésére és a támogató szolgálatra.223 Összességében, értelmezésemben olyan innovatív, multifunkcionális mezőgazdasági224 tevékenységi formát jelent, amely valódi társadalmi és gazdasági jelentőséggel bír.

			Forrás: Csák, 2015a, 178. o.

			Innovációként értelmezendő, hiszen egy újragondolt, kibővített szolgáltatást jelent, a TINLAB-projekt kutatói által elfogadott fogalomnak megfelelően – lásd a társadalmi vállalkozás fogalmának elemzésénél –, illetve a TINLAB-projekt keretében készült társadalmi innováció jó gyakorlatok I. gyűjteménye tartalmazza is a szociális farm modelljét mint társadalmi innovációt. Társadalmi súlyát az adja, hogy társadalmunk nagy hányadát érintő problémát, a hátrányos helyzetben élők mentális körülményeit és foglalkoztatási lehetőségeit javítja. Célja e személyek társadalmi integrációja, valamint a munka világába való be- és vagy visszacsatolása.225 Gazdasági fontossága pedig abban rejlik, hogy a célcsoporti kör tagjai mezőgazdasági tevékenységeket végeznek a farmon, amely tevékenységek által egyben foglalkoztatásuk is megvalósul. A farm tehát az a színtér, ahol a hátrányos helyzetű személyek (és az egészséges emberek is) aktívan bevonhatók.226 Annak nyomán, hogy a monográfia elsősorban agrárjogi szempontból vizsgálja a szociális farmok működését, így azok szociális és egészségügyi pillérére nem helyeznek hangsúlyt, a könyvnek tehát nem célja a szociális farmok szociális és egészségügyi hatásainak részletes elemzése. A hangsúly a gazdasági pilléren van, méghozzá a mezőgazdasági tevékenységek végzésének feltételein és a foglalkoztatási lehetőségek milyenségén.

			A működés alapköve a farm, amely megfelelő helyszínt biztosít.227 A működés során pedig a gazdálkodó, az egészségügyi és szociális szakemberek, valamint a résztvevők közötti partnerség, együttműködés valósul meg a farmon. Valamennyi care farm-on, bár különböző mértékben, mezőgazdasági tevékenységek valamelyikének végzése történik – növénytermesztés, állatgondozás, erdőgazdálkodás, mezőgazdasági gépek kezelése stb. –, illetve a gondozás valamely formáját biztosítja a farm, legyen az egészségügyi vagy szociális ellátás, vagy pedagógiai/oktatási szolgáltatás. Az egyes care farmok eltérnek egymástól, mivel különbség figyelhető meg a gazdálkodás és a gondozás mértékét illetően, a környezet, a célcsoport és a gazdaság típusa szerint is. Vannak olyan farmok, amelyek lehetővé teszik a terápiás kapcsolatot a gazdaság haszonállataival, más farmok kifejezetten állatasszisztált terápiát nyújtanak. Sok farmon a résztvevők bekapcsolódhatnak a növénytermesztésbe, kertészkedésbe, míg más farmok e helyett vagy mellett kertterápiát nyújtanak. A care farmok kertterápiája és a kertterápia közötti különbség abban rejlik, hogy míg egy care farmon a megtermelt élelmiszert értékesítik is, vagyis a tevékenység gazdasági célzatú is, illetve kiegészítő tevékenységnek minősül, addig a kertterápiánál csupán szociális, terápiás jelleggel történik növénytermesztés, növénygondozás.228 A green care modelleknek megfelelően számos előnyt hordoz magában, nemcsak a care farmot igénybe vevők számára, hanem a farmot működtető gazda, illetve a tágabb közösség számára is.

			Megjegyzendő, hogy Wiesinger és társai osztrák kutatók különbséget tettek a care farm és a social farm fogalma között. A care farm értelmezésükben mezőgazdasággal, kertészettel foglalkozó gazdaságokban, növények és állatok alkalmazásával nyújtott egészségügyi szolgáltatásokat jelenti. A social farmot társadalmi integrációt megvalósító multifunkcionális szolgáltatásként definiálják, amit mezőgazdasági környezetben nyújtanak. A két fogalom kapcsán úgy értékelik, hogy mind a care farm, mind a social farm két területre épül, egyrészt a mezőgazdaságra, másrészt az egészségügyi szolgáltatásokra, azonban a két kifejezés esetén két különböző nézőpont érvényesül. Míg az előbbi esetében az egészségügyi szolgáltatás dominál, addig az utóbbi esetben a mezőgazdaság szerepe. Ellenben a két megnevezés körébe tartozó kezdeményezések lényege szempontjából alig van különbség, így véleményem szerint nem tehető érdemi különbség a két megnevezés között sem, csupán elnevezésbeli eltérés van közöttük az európai országok eltérő fogalomhasználata révén.229

			Az 1. fejezetben kifejtettek szerint hazánkban a social farm szociális farm elnevezés alatt jelent meg, amely a fent megnevezett elvek, jellemzők alapján működik.

			4. Rendszertani értelmezés, besorolás

			A dolgozat ezen fejezetének célja, hogy az előzőekben vizsgált green care modelleket, illetve a monográfia vizsgálati középpontjában álló szociális farm modelljét rendszertanilag elhelyezze. A green care-en belüli kezdeményezések rendszerezésére több kutató, kutatócsoport is vállalkozott. A következőkben ezekből mutatok be néhányat a teljesség igénye nélkül.

			Jan Hassink holland kutató a „farming for health” (egészségpromóciós farmszolgáltatás, a továbbiakban az angol megnevezést használom) mint ernyőfogalom körében helyezi el a mezőgazdasági tevékenységeket és egészségügyi, szociális szolgáltatásokat kombináló kezdeményezéseket, amelyek a zöld környezet nyújtotta pozitív előnyöket felhasználva lehetővé teszik a nehézségekkel küzdő, hátrányos helyzetű személyeknek, hogy újra kapcsolódjanak a mezőgazdasági tevékenységekhez, hozzájárulnak egészségügyi és oktatási problémáik javításához, jóllétükhöz, valamint társadalmi integrációjukhoz. Ez a fogalom magában foglalja a különféle green care modelleket.230 Yvette Buist holland kutató a faming for health ernyőfogalom helyett a green care gyűjtőfogalmat használja, amely, a megnevezésbeli eltérést leszámítva, ugyanazt a modellt takarja.231

			Mind a faming for health, mind a green care fogalmon belül három nagyobb modellt különít el egymástól a két kutató:

			
					care farm (gondoskodó farm),

					horticultural therapy (terápiás kertszolgáltatás) és

					animal-assisted therapy (állatasszisztált terápia).

			

			A három modell közül a gondoskodó farm szolgáltatás jól megkülönböztethető a másik két modelltől. Ugyanis a terápiás kertszolgáltatás232 és az állatasszisztált terápia233 esetében a terápián van a hangsúly, e modellek célja a résztvevők mentális jóllétének elősegítése a növények ápolása, valamint az állatok gondozása által. Az ilyen jellegű terápia kezdeményezői egészségügyi, szociális intézmények, valamint helyi közösségek is lehetnek. Ezzel szemben bár a care farmnál is szerepet játszik a terápia, de az annál összetettebb szolgáltatást nyújt a résztvevőknek. A farmon mind a növényápolás, növénytermesztés, mind az állatgondozás, állattartás pozitívumait alkalmazzák, ahol a szolgáltatást igénybe vevők társadalmi és munkaerőpiaci integrációja, illetve foglalkoztatás biztosítása is fontos funkcióval bír.234

			Hassink és Buist értelmezésénél láthatjuk, hogy a care farming fogalma többféle értelemben is megjelenik a fogalommeghatározás és rendszerezés tekintetében: egyrészt mint a green care kezdeményezések egyik elnevezési lehetősége, másrészt mint a farming for health/ green care-en belül elhelyezhető egyik típus. Ez a két értelmezés nem tekinthető tévesnek vagy összeütközőnek, hanem egységes értelmezés, fogalommeghatározás hiányában megnyilvánuló, eltérő, egyénileg meghatározott rendszertani, definíciós különbségnek. Véleményem szerint a green care-en belül elhelyezendő egyik modellnek tekintendő a care farm és a social farm.

			Más jellegű kategorizálást végeztek a „SoFar Projekt” keretében 2006–2009 között. Az ebben vizsgált európai országok jellemzői alapján az alábbi módon csoportosították az Európában működő, green care – Yvette Buisthez hasonlóan ezt a gyűjtőfogalmat alkalmazták – körébe tartozó kezdeményezéseket. Két fő tényezőt vettek alapul, melyek szerint négyféle green care modellt különítettek el.

			
					Egyik tényezőként a zöld környezethez való kapcsolatot határozták meg, azon belül is a növények és állatok alkalmazását, melyek a vizsgálati eredmények szerint elsősorban:	vagy terápiás célt,
	vagy mezőgazdasági (élelmiszer-termelési) célt szolgálnak.



					A másik tényezőt a kezdeményezők specializációja alkotja, miszerint:	vagy egészségügyi, szociális háttérrel,
	vagy mezőgazdasági háttérrel rendelkezik a kezdeményező.



			

			E két fő szempont szerint a kutatás résztvevői azokat a modelleket sorolták a care farmok körébe, ahol a mezőgazdasági tevékenység dominál, és/vagy a kezdeményező rendelkezik mezőgazdasági tapasztalattal. Idetartoznak:

			
					a zöld szociális szervezetek (green social units), melyek az Olaszországban működő B típusú szövetkezetekhez hasonlítanak,

					a befogadó farmok (inclusive farms), melyek Belgiumban jellemzőek, és

					a Hollandiában működő gondoskodó farmok.

			

			A green care-en belül helyezték el továbbá a terápiás zöld szervezeteket (therapeutic green units), melyek azonban nem tekinthetők gondoskodó farmoknak, ugyanis azok olyan kerteket, állatterápiás helyeket foglalnak magukba, melyek kizárólag terápiás célt szolgálnak.235

			Forrás: Di Iacovo–O’Connor, 2009, 22. o.

			Wiesinger és társai kutatásuk során Haubenhofer és társai kutatását236 vették alapul, akik szintén a green care gyűjtőfogalmat tekintették kiindulási fogalomnak. Ezen belül helyezték el az egyes green care modelleket.237 A green care-en belüli tevékenységek:

			
					egyrészt a természeti elemek (növények, állatok, maga a zöld környezet) megtapasztalása és az azokkal való kölcsönhatás alapján,

					másrészt aszerint csoportosították, hogy azok pedagógiai-oktatási, egészségügyi gondozási, társadalmi és munkaintegrációs vagy terápiás célt szolgálnak.

			

			Ezek alapján az alábbi modelleket azonosították:

			
					heilende Gärten (gyógyító kertek),

					green exercise (zöld tevékenységek),

					Wildnistherapie, Waldtherapie (vadon- és erdei terápia),

					Gartentherapie (kertterápia),

					Naturspielräume, Outdoor-, Wald-, Erlebnispädagogik, city farm (természetbeni játszóterek, szabadtéri, erdei és élménypedagógia, városi farm szolgáltatás),

					tiergestützte Pädagogik (állatasszisztált pedagógia),

					tiergestützte Therapie (állatasszisztált terápia).238	Green care

			Forrás: Haubenhofer, 2013., 59. o.

			Az Európai Gazdasági és Szociális Bizottság (a továbbiakban: EGSZB) 2012-ben megfogalmazott véleménye239 a „legtalálóbb” összefoglaló kifejezést meghatározó kutatás, illetve mondhatni a legrelevánsabb megállapításokat tevő kutatás. Az EGSZB véleményében a multifunkcionális mezőgazdaságot és a helyi szintű szociális szolgáltatásokat, illetve az egészségügyi ellátást összekapcsoló innovatív megközelítéseket együttesen „Social Agriculture” (szociális mezőgazdaság; német nyelvterületen soziale Landwirtschaft) névvel240 illette.241 Véleményében megállapította, hogy a szociális mezőgazdaság egyrészt a multifunkcionális mezőgazdasághoz kapcsolódik, és beleillik a vidékfejlesztés koncepciójába is, másrészt pedig a szociális, egészségügyi szolgáltatások révén a társadalom számára bír jótékony hatással, és a mezőgazdasági erőforrások felhasználása által javítja a vidéki térség helyzetét is.242 Mindezek alapján az EGSZB a következőképpen fogalmazta meg a szociális mezőgazdaság fogalmát: „olyan tevékenységek összessége, amelyek – növényi és állati – mezőgazdasági forrásokat használnak fel vidéki vagy városkörnyéki övezetekben olyan szociális szolgáltatások létrehozására, mint a rehabilitáció, a terápia, a védett munkahelyek, az egész életen át tartó tanulás és a társadalmi integrációhoz hozzájáruló más tevékenységek. Ennek megfelelően a cél többek között az, hogy egy mezőgazdasági üzem keretén belül megteremtsék azokat a feltételeket, amelyeknek köszönhetően a sajátos szükségletekkel rendelkező személyek részt tudnak venni a farm mindennapi tevékenységeiben, hogy így biztosítsák e személyek fejlődését és előrejutását, valamint hogy javítsanak jóllétükön.”243

			Az EGSZB a szociális mezőgazdaság gyűjtőfogalmán belül négy területet különböztet meg:

			
					rehabilitációs és terápiás tevékenységek,

					munkaerőpiaci és társadalmi integráció,

					pedagógiai tevékenységek,

					személyes ápolás.244

			

			E négy terület tekintetében három fő megkülönböztetési pontot azonosított:

			
					intézményi megközelítés, ahol az állami/egészségügyi intézmények játszanak főszerepet (pl. Németországban, Franciaországban találkozhatunk ilyen típusú modellekkel),

					terápiás farmokon alapuló magánjellegű megközelítések (pl. Hollandiában, Belgiumban jellemző),

					szociális szövetkezeten és magánfarmokon alapuló vegyes megközelítés (főként Olaszországban jellemző).

			

			A kezdeményezések irányultsága szerint is három csoportot különített el:

			
					szociális és ellátási/ápolási ágazathoz kapcsolódó (pl. Olaszországban),

					egészségügyi rendszerhez kapcsolódó (Hollandiában) és

					szociális/egészségügyi ágazat és az egészségügyi ágazat között működő kezdeményezések (pl. Nagy-Britanniában).

			

			A kezdeményezések formáját tekintve magánkézben lévő mezőgazdasági üzemeket, vállalkozásokat, szociális szövetkezeteket és civil szervezeteket (egyesületeket, alapítványokat) azonosított. Bár a felsorolt jellemzők alapján megállapítható, hogy a szociális mezőgazdaságba tartozó kezdeményezések rendkívül sokszínűek, az eltérések ellenére azonban az EGSZB is megállapítja, azokban közös egyrészt, hogy mezőgazdasági tevékenységet végeznek, melyek másrészt sajátos szükségletű személyeket céloznak.245 Az EGSZB a szociális mezőgazdaság fogalmának meghatározása, és rendszertani ismertetésén túl előremutatóan megfogalmazta, hogy a hatékony és Európán belül egységes keretek közötti fejlődéshez szükség van a szociális mezőgazdaság közösségi szintű elismerésére és szabályozási keret létrehozására, emellett hasznosnak véli egy EU-s szintű adatbázis létrehozását, illetve a szociális mezőgazdaság kutatási programokat.246 Ezek a törekvések rendkívül célszerűek és fontosak lennének a szociális mezőgazdasági modellek léte szempontjából, ellenben sajnálatos módon az EGSZB egyik törekvése terén sem történt még előrelépés, azok még váratnak magukra.

			A fent elemzett rendszertani besorolások között azt tekintem helyesnek, követendőnek, amely a green care gyűjtőfogalmon belül helyezi el az egyes mezőgazdasági és egészségügyi, szociális, integrációs, illetve pedagógiai szolgáltatásokat ötvöző modelleket, melyek célja az egyén mentális, fizikai állapotának, jóllétének megőrzése és lehetőség szerint javítása. Az egyes green care kezdeményezések, modellek elhatárolásánál döntő tényezőként, zsinórmértékként az szolgál, hogy a növények vagy állatok gondozása, illetve a természetben lét játszik fő szerepet, és az ezeket alkalmazó modelleken belül a pedagógiai, egészségügyi, integrációs vagy terápiás cél jelleg a meghatározó, figyelemmel arra, hogy egy modell nem kizártan több célkitűzést is megvalósíthat. A green care modelleken belül pedig kifejezetten a social farm modellje jelöli értelmezésemben azt az összetett szolgáltatásnyújtást, amely terápiás, integrációs szolgáltatás mellett foglalkoztatási lehetőséget is biztosít az arra rászoruló hátrányos helyzetű személyek körének. Ez a multifunkcionális jelleg különbözteti meg ugyanis a social farmot más, zöld környezetet igénybe vevő green care szolgáltatásoktól.247 Tehát a green care szolgáltatások nagy halmazán belül különböztetem meg a kizárólag terápiás, integrációs vagy pedagógiai célt szolgáló kezdeményezéseket a komplex (mindezt ötvöző) szolgáltatást nyújtó kezdeményezésektől.

			Saját forrás

			5. A sikeres működés feltételei

			A fogalommeghatározást és rendszertani elemzést követően ismertetem azokat a feltételeket, amelyek a szociális farmok sikeres működéséhez járulnak hozzá. Ennek meghatározásában Yvette Buist kutatását vettem alapul.

			5.1. Állami elismerés, legitimitás

			Ahhoz, hogy a care/social farmok jogilag szabályozott legitim módon működhessenek, szükség van az adott ország általi állami elismerésre. A törvényi keretek közötti, államilag elismert működés pedig nélkülözhetetlen a további sikeres és hatékony fennmaradáshoz. Az állam az általa kialakított feltételrendszernek és jogszabályoknak megfelelően működő szervezeteket ismeri el care/social farmnak, majd veszi nyilvántartásba e care/social farm címet viselő szervezeteket a hatóság. Az állami elismerés általában a mezőgazdasági, egészségügyi és szociálpolitika körébe tartozik, vagy az adott kormány külön támogató politikát is kialakíthat ennek érdekében. Yvette Buist két csoportba sorolta az állami elismerést a vizsgált európai országok jellemzői alapján: a) az ország kormánya önmagától érdeklődést mutat a care/social farmok iránt, és támogatásként elismeri azokat, vagy b) az ország kormányának figyelmét a care/social farmokat támogató szervezetek, vagy maguknak a farmoknak a lobbitevékenysége kelti fel. Belgiumban és Hollandiában a kormány felismerte a farmok jelentőségét. Belgiumban az Agrárminisztérium a gondoskodó farm szolgáltatást megfelelő lehetőségnek tekintette a mezőgazdaság imázsának javítása érdekében, és 2005-ben pénzügyi támogatást is biztosított a farmoknak. Hollandiában a kormány már a ’90-es évek végén érdeklődni kezdett a farmok működése iránt. Az Agrárminisztérium és az Egészségügyi, Jólléti és Sportért felelős Minisztérium megalapította a Nemzeti Mezőgazdasági és Gondozási Támogató Központot (National Support Center Agriculture and Care), amely felkarolta a farmok működését, illetve a kormány pénzügyi támogatást is biztosított a farmoknak az egészségügyi és szociális ellátások körében. A második csoportba sorolható az Egyesült Királyság, ahol a care farmokat az azokat támogató központok kapcsolták össze a kormányzattal, a Környezetvédelmi, Élelmezési és Vidékügyi Minisztériummal és más kormányzati szervekkel.248 Illetve hazánkban is a második eset érvényesül, ahol a Szociális Farm Szövetség fáradozik azon, hogy elnyerje az állam elismerését a farmok működéséhez, és jogszabályi keretek között működhessenek azok.

			5.2. Támogató központok/szervezetek

			Valamennyi országban farmokat támogató központok/szervezetek jöttek és jönnek létre, melyek nemcsak nemzeti, hanem regionális és helyi szinten is működhetnek. Hollandiában és az Egyesült Királyságban a nemzeti mellett regionális szervezetek is működnek, sőt az Egyesült Királyságban helyi szintűek is. Norvégiában azonban nemzeti támogató szervezet nem, csak regionális és helyi szintű szervezetek működnek. Ezek a támogató központok, szervezetek nagy szerepet játszanak a farmok közötti együttműködésben, az azok közötti kommunikációban és az információ-, tapasztalatmegosztásban. Mindezeknek köszönhetően pedig a farmok fejlődésére és számuk növekedésére is pozitív hatással vannak. A nemzeti támogató központok további fontos rendeltetése, hogy elősegítik a kormányzattal és helyi önkormányzatokkal való kapcsolatot. Segítik a mezőgazdasági és egészségügyi, szociális szektor közötti kapcsolatot is, ami például Norvégiában rendkívül fontos, ugyanis a szektorok közötti kapcsolatot kizárólag a nemzeti támogató központ tartja fenn. Valamint hozzájárulnak a farmok állami elismeréséhez is a farmok érdekeinek képviselete, a farmműködés fejlesztése által.249

			5.3. Pénzügyi finanszírozás

			A farmok működtetése során nagy kihívást jelent a megfelelő pénzügyi forrás megszerzése. A források különbözőek lehetnek az egyes országokban. Belgiumban és az Egyesült Királyságban a támogatási központokhoz, Norvégiában a norvég munkaügyi és jólléti szervezetekhez kötődik a finanszírozás forrása, Hollandiában pedig az egészségügyi és szociális ellátás rendszeréből ered a támogatás.250 Nem kizárt az adományok gyűjtése sem, illetve a különböző állami és uniós pályázatokból is forráshoz juthatnak a farmok. Továbbá a farmoknak fontos bevétele származik az általuk megtermelt és előállított élelmiszerek és termékek értékesítéséből, valamint a farmra szemléletformálás érdekében érkezett csoportok fogadásából.

			5.4. A mezőgazdasági és egészségügyi, szociális szektor kapcsolódása

			A pénzügyi kihívások mellett talán a két szektor összekapcsolása, együttműködése jelent további kihívást, amely eltérő mértékű az egyes országokban. Hollandiában relatíve erős kapcsolat áll fenn a két szektor között, melyet a két szektor képviselői teremtenek meg, de a regionális támogató szervek tovább erősítik azt. Ezzel szemben viszont Belgiumban a támogató szervezetek igyekeznek kapcsolatot teremteni a két szektor között, mivel az egészségügyi, szociális szektor nem kapcsolódik igazán aktív módon a gondoskodó farm szolgáltatás nyújtásához.251 Mindenesetre a két szektor összekapcsolása fontos a farmok hatékony működése során, ugyanis a farmon végzett mezőgazdasági tevékenységek mellett egészségügyi, szociális ellátást is biztosít a farm a célcsoportnak.

			III. Nemzetközi kitekintés

			A rendszertani értelmezést követően négy külföldi ország szociális farm modelljének jellemzőit mutatom be, nevezetesen az Egyesült Királyság, Hollandia, Ausztria és Olaszország modelljeit. Azért e négy országra esett a választásom, mivel ezekben már nagyobb hagyománya van a modellnek, jól működnek a szociális farmok, melyek jó példával szolgálhatnak a hazai szociális farmok számára. Illetve valamilyen kuriózum is azonosítható ezeknek az országoknak a modelljeiben. Így az angol modellnél a charityk és a city farmok, a holland modellnél a tipizált farmtípusok és a jól működő támogatási modell, az osztrák modellben a green care-re épülő oktatás és a támogató szervek köre, az olasz modellben pedig a szociális farmokat szabályozó külön jogszabály léte emelkedik ki.

			1. Az angol care farm modellje

			Az Egyesült Királyságban a care farm elnevezés csak 2005 óta létezik, ekkor vették át ugyanis a hollandoktól ezt a kifejezést olyan farmok megnevezéseként, melyek szociális, oktatási, terápiás, illetve rehabilitációs lehetőségeket kínáltak az emberek sokaságának.252 A gyökerek azonban sokkal régebbre nyúlnak vissza253 – lásd a történeti fejlődésről szóló fejezetben. A care farmok modellje elsősorban a mezőgazdasági szektorból fejlődött ki, amely kapcsolatot létesített az egészségügyi és szociális szektorral, kisebb részben pedig az egészségügyi, oktatási és vallási szervezetek által támasztott igényekre adott válaszként alakultak ki.254 A gyakorlatban úgy tűnik, hogy a farmok esetében a mezőgazdasági szektor összekapcsolódik az egészségügyi és jólléti szektorral, azonban a politikai életben még mindig külön területet képeznek a hatékony működés érdekében.255

			1.1. A farmok száma

			Egyre növekvő érdeklődés mutatkozik a hagyományos farmgazdaságok esetében az egészségügyi, szociális vagy oktatási ellátás biztosítása, valamint a care farmok létrehozása iránt. 2007-ben 76, 2012-ben 118, 2014-es adatok alapján megközelítőleg 230 (és Írországban további 205 farm), 2016/17-es felmérés szerint pedig 250 gondoskodó farm működött az Egyesült Királyságon belül. A farmok legnagyobb része Angliában található, további farmok Skóciában, Walesben és Írországban lelhetők fel. 2017-ben 23 olyan farm létezett, amely megfelelt a Gondoskodó Farm Szolgáltatás Kódexében (Code of Practice) lefektetett elveknek, és további 50 farm dolgozott ezen. Nő azoknak a farmoknak a száma is, melyek alkalmanként vagy ad hoc alapon nyújtanak care farm szolgáltatást.256

			1.2. A szolgáltatást igénybe vevők

			A farm tevékenysége széles körű célcsoporti kört ölel fel. A résztvevők legnagyobb részét (93%) a tanulási nehézségekkel küzdők alkotják, továbbá autisták (86%), mentális problémáktól szenvedők (75%), illetve valamilyen testi fogyatékossággal rendelkezők (53%), iskolából kizárt fiatalok vagy viselkedési problémás fiatalok (50%) képezik a célcsoportot – 2017. évi adatok szerint. Rajtuk kívül megjelennek még az időskorúak, demensek, illetve drog- és alkoholproblémával küzdők is. Mondhatni a társadalom – azon belül is a problémával, hátrányos helyzettel küzdők – egészét lefedi a résztvevői kör. Azonban a gyakorlatban egy-egy farm nemcsak egy személyi körre koncentrál, hanem több csoportból is fogad résztvevőket. Ez több előnnyel is jár. Egyrészt, finanszírozási szempontból így több forrásból juthat támogatáshoz a farm, másrészt, szociális szempontból a különféle problémákkal küzdő emberek egymás segítésére, fejlődésére szolgálnak. A résztvevők főként a helyi hatóság szociális szolgáltatásain keresztül veszik igénybe a gondoskodó farm szolgáltatást, mások a családtagokon, gondozókon vagy egy mentális egészségi közösségen keresztül kerülnek a farmmal kapcsolatba, de olyan megoldás is létezik, miszerint a résztvevő a számára biztosított személyi pénzügyi keretet használva él a farm adta lehetőségekkel. A tanulási nehézséggel küzdő gyermekek pedig az óvodán vagy iskolán keresztül érkeznek a farmra, külön foglalkozás keretében. A farmszolgáltatás tartama a résztvevők szükségleteitől és a farm kapacitásától függ.257

			1.3. Képviseleti szervek

			Nemzeti és regionális szintű szervezetek is működnek az Egyesült Királyságon belül, melyek támogatást biztosítanak a care farm szolgáltatást nyújtóknak, és amelyek elősegítik és megkönnyítik a farmok fejlődését. A Care Farming UK jótékonysági szervezet bizonyul a legmeghatározóbb, legnagyobb támogató szervezetnek, mely felkarolta a farmok ügyét, és ellátja a gondoskodó farmok nemzeti szintű támogatását. Fontos tanácsokat, információkat szolgáltat a farmokat működtetőknek, valamint képzéseket biztosít számukra.258 Négy fő célkitűzése van: 1. a care farmok minőségi szolgáltatásának biztosítása és támogatása; 2. a farmok közötti kapcsolati háló kialakítása; 3. a farmok iránti tudatosság növelése és 4. a farmok hatékonyságának érdekében a jó gyakorlat alapjának támogatása, fejlesztése. 2005-ben alapították elődjét, a National Care Farming Initiative-et annak hatására, hogy felismerték, a Hollandiában működő gondoskodó farmokhoz hasonló farmoknak az Egyesült Királyságban még nem volt külön elnevezése és támogató szervezete sem. Az egészségügyi, jólléti, oktatási, gazdálkodási és vidéki szektorból eredő szervezetek képviselői hozták létre, és eleinte egy mezőgazdasági egyetemre épült a szervezet működése. Később, 2011-ben függetlenné vált, és a Care Farming UK elnevezést kapta, majd 2018 áprilisa óta Social Farms & Gardens (Szociális farmok és kertek) elnevezést viseli a szervezet a Federation of City Farms and Community Gardensszel (Városi Farmok és Közösségi Kertek Szövetségével) való összefonódás nyomán.259 A Social Farms & Gardens szervezete a Care Farming Scotlanddal és a Social Farming Across Bordersszel áll szoros kapcsolatban, mely szervezetek a Skóciában és Észak-Írországban működő farmokat támogatják. További kisebb szervezetek, a Care Farming West Midlands és az East Anglian Care Farming is támogatja a farmok működését.

			Kormányzati szinten a Környezeti, Élelmiszer- és Vidékügyi Minisztériummal (DEFRA) számít kulcsfontosságú támogatónak. A kormány környezeti tanácsadó szerve, a Natural England szintén protezsálja a care farmok ügyét, melynek egyik célja, hogy több embert vonzzon a vidéki környezetbe, hogy azok megtapasztalhassák a vidéki életet, hozzásegítve őket ezáltal közérzetük, jóllétük javulásához.260

			1.4. Pénzügyi támogatás

			Kezdetben a care farmok működését a megyék (counties) finanszírozták. Jelenleg több forrás is rendelkezésre áll a farmok számára: jótékony trust adományok – a trustról lásd lentebb –, a résztvevők maguk által fizetett díja, résztvevők helyi hatóságok vagy szociális szolgáltatások által fizetett díja, résztvevők egészségügyi trust által fizetett díja. Valamint számottevő a farmok által maguk generált bevétele is, amely az oktatási intézmények által fizetett díjakból, illetve saját értékesítési tevékenységükből ered. Ugyanakkor a speciális szükséglettel rendelkező személyek speciális egészségügyi keretre jogosultak, amelyből szintén bevételi forrása ered a farmoknak.261

			1.5. A farmok jogi formája

			A care farm jellemzőinek górcső alá vételét követően a farm működésének elengedhetetlen elemét, annak jogi alapját is szükséges megvizsgálnunk. Az angol care farmok jogi formáját tekintve az Egyesült Királyság gazdasági, vállalati rendszeréből kell kiindulnunk. Az angol nemzetgazdaság vállalati rendszere három nagy részre osztható fel: 1. az önkéntes (gazdasági) szervezetek („voluntary sector”); 2. magánszektor vállalatai és 3. az állami vállalatok. Ezek közül részletesen az első kategóriával foglalkozom, mivel jellemzőiket tekintve a farmok ebbe a vállalati rendszerbe sorolhatók.

			Az önkéntes szervezetek esetében, az angol közgazdászok fogalomhasználata értelmében nem nonprofit, hanem „nem gazdasági haszonszerzés céljára alakult” szervezetekről beszélünk. Közéjük valamilyen jótékonysági célokat követő magán- és közérdekű szervezetek tartoznak, melyek a kontinentális jogban ismert egyesületeknek feleltethetők meg – annak ellenére, hogy előfordulnak közöttük olyan szervezetek is, melyek nem rendelkeznek jogi személyiséggel, azaz jogi személyiség nélküli egyesületek. Ezek az egyesületek a tagok elhatározása alapján létrehozott önkéntes személyegyesülési formák, amelyek a tagok által ingyenesen vagy ellenérték fejében végzett tevékenységen alapulnak, és amelyeket a tagok külső ellenőrzés nélkül irányítják.262

			Az önkéntes szervezetek szektorát szabályozó speciális jogszabály nem létezik. Esetükben az önkéntes szervezeteket meghatározó alapelvek állnak rendelkezésre, amelyek meghatározzák azok jellemzőit. Az elnevezésből adódóan ezek az egyesülési formák önkéntes módon szerveződnek, a tagok elhatározásából; függetlenek minden politikai nézettől, vallási hovatartozástól; valamint a kormányzattól és az önkormányzatoktól is autonóm módon működnek. A szervezet alapszabályát az illetékes hatóságnál be kell jegyezni. Elsősorban nem kereskedelmi tevékenység végzésére alakulnak – amennyiben kereskedelmi tevékenységet folytatnak, azt a szervezet önfenntartása és bevételi forrás érdekében tehetik, a nyereséget nem osztják fel a tagok között, hanem azt a célcsoporti kör tagjai számára tartják fenn. A szervezetek munkájában a tagok mellett önkéntes személyek is részt vehetnek. Ezek az elvek azok, amelyek megkülönböztetik az önkéntes szervezeteket a másik két vállalati szektor szervezeti formáitól.263

			Az alapelveken túl a szervezeti alap megértése során abból indulhatunk ki, hogy az önkéntes gazdasági szervezetek intézményi alapját az ún. trust képezi, és erre a harmadik személyek érdekében működő viszonyrendszerre épül az önkéntes célból alapított jótékonysági szervezetek rendszere. A trust egy háromszereplős bizalmi viszonyt takar, amelyben a bizalmi személy (trustee) mint tulajdonos gyakorolja az alapító (trustor/settler) által rábízott ingó vagy ingatlan vagyon feletti jogokat a kedvezményezett (beneficiary) javára – a trust működéséről részletesebben lásd a következőkben. Két nagy szervezeti forma sorolható az önkéntes szervezetek szektorának intézményi körébe: a) az önkéntes egyesületek és b) a jótékonysági szervezetek, a charityk. Ezek pedig az alábbi egyesülési vagy gazdasági társasági formában264 jegyezhetők be: 1. korlátolt felelősségű társaság (company limited by guarantee), 2. ipari és segélyezési egylet (industrial and provident society), 3. felebaráti társaság (friendly society), 4. alapítvány, 5. más kereskedelmi társasági forma, amit a Companies Act szabályoz265 (zártkörűen vagy nyilvánosan működő részvénytársaság, közérdekű társaság (community interest company – CIC), illetve 6. működhetnek jogi személyiség nélküli egyesületként is (unincorporated body).266

			Az önkéntes szervezetek között legjellemzőbb a charity, így a továbbiakban ezzel a szervezeti formával foglalkozom részletesebben. A charity speciális helyet foglal el az angol vállalati rendszerben, ugyanis sajátos tevékenységi célja267 van, és működése sajátos ellenőrzési eljárás keretében zajlik. Az ún. charity tevékenységet az államtól vagy önkormányzattól vállalja át a szervezet, melyet a közjó érdekében a társadalom egy meghatározott csoportja, általában véve valamilyen hátrányos helyzetű személyek számára nyújt. Jótékonyságot, a szegények irányába tanúsított segítőkészséget, jólelkűséget jelenti.268 A charity esetében a bizalmi személy az a személy, aki felel a szervezet általános ellenőrzéséért és az irányítás, igazgatás ellátásáért.269 A szervezet érdekében jár el alapvetően saját belátása, diszkréciója alapján. A charity által használt ingatlan (föld) eladása, bérletbe, haszonbérletbe adása esetén a törvény határozott követelményeket állít annak biztosítására a bizalmi személy számára, hogy mindez a charity érdekében történjen, és a lehető legjobb árra törekedjen, valamint mindez csak jóváhagyás keretében történhet meg.270

			Az Egyesült Királyságban külön törvény, a 2011. évi jótékonyságról szóló törvény (Charities Act 2011) szabályozza a charityket. A charity fogalmát a törvény a következőképpen határozza meg: „olyan szervezet, a) melyet kizárólag jótékonysági célból hoznak létre, és b) mely a Legfelsőbb Bíróság ellenőrzése alatt működik”.271 A törvény értelmében be kell jegyezni minden charityt,272 ennek megfelelően bejegyzett jótékonysági szervezeteknek (registered charity) minősülnek. Ez az elnevezés az angolszász országokban jellemző (főként az Egyesült Királyságban és Írországban). A bejegyzési eljárást a jótékonysági szervezetek felügyelő szerve, a Karitatív Bizottság (Charity Commission273) folytatja le és engedélyezi a működés megkezdését,274 amelyhez a szükséges dokumentumokat és információkat275 jóváhagyás és bejegyzés céljából a bizalmi személy terjeszti fel. A Bizottság határozza meg, mely szervezetek minősülnek charitynek és melyek nem, majd a bejegyzésre alkalmas szervezeteket nyilvántartásba veszi, és vezeti azt. A szervezet alapító okirata az alapszabály, amelynek tartalmaznia kell, milyen közérdekű tevékenységet végez a szervezet. Ennek a tevékenységnek276 meg kell felelnie a charity fogalmának, valamint azt széles körű célcsoporti kör számára277 kell biztosítani. A bejegyzést követően a charityk működése kettős ellenőrzés alatt áll: államigazgatási hatáskörben a Karitatív Bizottság jár el, míg a jogviták eldöntése vagy a bíróságra, vagy a Bizottságra278 tartozik. A Bizottság feladatkörében eljárva többek között ellenőrzi a szervezet működését, időről időre vizsgálatot rendelhet el általános jelleggel vagy bizonyos célok mentén. A működésről beszámolót kérhet, illetve az irányítással kapcsolatos valamennyi dokumentumba betekinthet. Ha nyilvánvaló kötelezettségszegést vagy irányításbeli hiányosságot, hibát azonosít, felszólítja a szervezetet azok feloldására, valamint elmozdíthatja a bizalmi személyt a charity éléről a törvény által meghatározott esetekben.279 Továbbá a Bizottság hagyja jóvá a szervezet könyvelését. A törvény által meghatározott esetekben szükséges a Bizottság hozzájárulása a charity ingatlanjaival kapcsolatos adásvételhez, bérbe, haszonbérbe adáshoz, ezen túlmenően a Bizottság tanácsadási szerepkörrel is rendelkezik.280

			A Charities Act a definíciót követően nem határozza meg, hogy ezek a jótékonysági szervezetek vagy csak mint charity működhetnek, vagy konkrét más jogi formában is.281 Ennek alapján különböző egyesületi vagy társasági/vállalkozási formában282 tevékenykedhetnek – mint az a voluntary sector egészére is jellemző. Számos farm, ha nem csupán charityként működik, akkor korlátolt felelősségű jótékonysági szervezetként (charitable company limited by guarantee); de gyakori az is, hogy egy hagyományos gazdálkodó farm nyújt egyben care farm szolgáltatást is, továbbá szociális vállalkozásként (social enterprise) vagy zártkörűen működő részvénytársaságként (private limited company) is funkcionálhatnak. További szervezeti formának minősül az ún. közérdekű társasági forma (community interest company – CIC). Egyéb társasági formák is szóba jöhetnek: mint pl. terápiás közösség, nonprofit szervezet, közkereseti társaság.283

			A nem gazdasági haszonszerzési/jótékonysági célok megvalósítása tehát korlátolt felelősségű társaság, méghozzá meghatározott összeg erejéig felelős társaság keretében is történhet – ennek előnye miatt gyakori szervezeti forma a charityk esetében. Ennek értelmében a tagok az alapszabályban meghatározott összeg erejéig felelnek a társaság tartozásaiért, és a társaság felszámolása esetén csak ezen összeg megfizetésére kötelesek.284 A megalakulás feltételeként a társaságokat nyilvántartó hivatal is bejegyzi a cégjegyzékbe (a Karitatív Bizottság mellett) társaságként. Bejegyzett jogi formaként rendelkezhet tulajdonnal, harmadik féllel gazdasági kapcsolatot létesíthet, illetve felelősségre vonható tartozásaiért. A társaság az ún. guarantor, azaz garanciavállaló tulajdonában áll. A társaság ügyvezetését ellátó személy a bizalmi személynek (trustee) feleltethető meg, aki a guarantor által ráruházott tulajdonosi jogkört gyakorolja. Előfordulhat olyan eset is, hogy a guarantor és az ügyvezető szerepét egy személy tölti be. Ezek a korlátolt felelősségű jótékonysági társaságok magánvállalkozásként működnek. Egyebekben, a Companies Act értelmében a korlátolt felelősségű társasági forma helyett közérdekű társasági formában is bejegyezhetők a charityk. 2017. évi statisztikai adatokat tekintve a farmok jogi formája a következőképpen alakult: legnagyobb arányban charity, közhasznú társaság vagy korlátolt felelősségű jótékonysági szervezet keretében működtek a farmok, valamint a hagyományos farmgazdaságok és a társadalmi vállalkozások keretében működő care farmok is nagyobb számban fordultak elő.285

			1.6. Földtulajdonlás, földhasználat kérdése

			Az alapszabályban meghatározott területen működik a farm. A farmok kb. fele (49%) a gondoskodó farm szolgáltatást nyújtó tulajdonában van, mások (29%) bérlik az adott területet vagy egy már létező mezőgazdasági vállalkozás részét képezik (21%), illetve a farmok kb. 14%-a használatba kapja a területet.286

			A földtulajdonlás kérdése tekintetében rendkívül megengedő a szabályozás, ahol nem létezik külön, a mezőgazdasági földszerzést287 szabályozó jogszabály.288 Az ingatlanpiac (beleértve a mezőgazdasági földpiacot is) a szabad piac elvén működik, az állam nem ellenőrzi és nem avatkozik be a földek adásvételébe, így a jogi személyek általi szerzésbe sem.289 Korlátozásként annyi szolgál, hogy meghatározott értékű földszerzés fölött adót290 kell fizetnie a földet szerző személynek.291 Ennek a rendkívül enyhének számító földszerzési szabályozásnak tudható be, hogy megjelent a „land grabbing” (földrablás) jelensége, amely még nem került a jogi szabályozás látókörébe, ugyanakkor a későbbiekben jelentős problémát okozhat az angol földpiacnak.292

			Mezőgazdasági haszonbérlet esetében már létezik szabályozás, méghozzá az 1986. évi mezőgazdasági üzemtörvény293 (az 1995. szeptember 1-je előtt létrejött bérletre vonatkozik), illetve az 1995. évi mezőgazdasági haszonbérletről szóló törvény294 (az 1995. szeptember 1-je után létrejött bérletre vonatkozik), azonban e jogszabályok sem tartalmaznak szigorú rendelkezéseket. Sem a jogi személyek, sem külföldi (természetes, jogi) személyek haszonbérletét nem köti korlátozásokhoz. Egyik törvény sem határozza meg a haszonbérlet maximális időtartamát.295 Általánosságban véve a 30 évnél hosszabb időre szóló haszonbérleti szerződések ritkák, jellemzően 10 évnél rövidebb időre szólnak.296 Kifejezetten a jótékonysági szervezetek mint jellemző care farm jogi formák földhasználati jogosultsága és az általuk használt földdel való rendelkezés komplex területet alkot, különböző jogszabályok, rendelkezések szabályozzák. Függ a jótékonysági szervezet típusától, a terület jellegétől és a földdel kapcsolatos rendelkezés milyenségétől. A működési szabályzatban meghatározott területen működik a farm, amit haszonbérlet jogcímén bérel. Ez a terület a mezőgazdasági törvény297 értelmében nem mezőgazdasági földterület,298 hanem közösségi terület, ún. „charity land”, amely magába foglalja az Anglia és Wales területén lévő, a jótékonysági szervezet birtokában lévő földterületet és a hozzá tartozó felszerelést és egyéb vagyonelemet.299 A charity land a törvény értelmében mezőgazdasági üzemnek300 minősül.

			2. A holland „care farm” modellje

			Hollandia a care farmok egyik úttörője, ahol virágzik a farm által nyújtott szolgáltatás és annak jelentősége. Hollandiában a care farm (gondoskodó farm, továbbiakban az angol elnevezést használom) elnevezés terjedt el. A care farm a leggyorsabban fejlődő multifunkcionális modellnek tekinthető Hollandiában.301 Nagyrészt a magángazdaságokból alakult ki, ahol a multifunkcionalitás révén további jövedelemforrásként szolgált a gazdaság működésében a care farm szolgáltatás nyújtása.302 Olyannyira virágzó és fontos szektorról van szó, hogy a hollandok fontosnak tartják a megfelelő információ elérését, a kutatók teljes vállszélességgel a kezdeményezés mellé álltak, és a legtöbb és talán legelőremutatóbb kutatások, tanulmányok itt készültek. A farmok működését, jellemzőit, szabályozását összefoglaló kézikönyv303 áll rendelkezésre a farmot kezdeményezők és működtetők számára, valamint PhD-disszertáció is készült a témában Jan Hassink kutató tollából304 2017-ben.

			Mi adja a holland care farmok sikerét? Számos tényező sorakoztatható fel a virágzó működés mellett, melyet a jelentős számú farm léte támaszt alá. Fontos tényezőként értékelendő, hogy a holland kormány elismeri ezeknek a farmoknak a működését, támogatja és finanszírozást biztosít a farmoknak az egészségügyi és szociális ellátások révén, illetve támogatta a Nemzeti Mezőgazdasági és Gondozási Támogató Központ (National Support Center Agriculture and Care) felállítását is. A személyi keret bevezetése pozitív hatást gyakorolt a farmok fejlődésére, amely független működést tesz lehetővé számukra, és ami biztosítja a farmszolgáltatást igénybe vevőknek, hogy közvetlenül a farmokkal köthessenek szerződést. A szolgáltatást igénybe vevők számára vonzó, hogy a farmon személyes igényeikre és integrációjukra fókuszálnak305 – minderről részletesebben lásd a továbbiakban.

			2.1. A farmok száma

			A farmok fejlődése jelentős történeti ívet írt le, ugyanis az első farmok megjelenése 1949-re datálható. 1949–95 között mindösszesen 40 farm létezett Hollandiában. 1995-től azonban jelentős növekedés kezdődött. A növekvő számadat pozitív fejlődési tendenciaként értékelendő, ugyanis egyre több ember szorult átmeneti vagy tartós segítségre, gondozásra, akik megfelelő helyet találtak a farmon maguknak a nappali ellátásra, a munkavégzésre és esetlegesen az életvitelszerű ott lakáshoz. 1998-ban már 75 farm működött, 2004-ben több mint 400, 2006-ban 700 feletti számadatok állnak rendelkezésre, 2009-ben pedig 1100 körüli farm létezett.306 Jelenlegi adatok szerint 854 farm található Hollandiában.307

			2.2. A szolgáltatást igénybe vevők

			A szolgáltatást igénybe vevő résztvevőket „segédgazdának” (assistant-farmer)308 is nevezik Hollandiában, akik részt vesznek a farm tevékenységében. A célcsoporti kör széles személyi kört foglal magába:

			
					mentális betegségben szenvedőket,

					pszichiátriai betegeket,

					szenvedélybetegeket,

					értelmi fogyatékos személyeket,

					demens időseket,

					problémás és tanulási nehézséggel küzdő fiatalokat,

					autizmussal élőket,

					valamint tartós munkanélkülieket és kiégésben szenvedőket is.309

			

			A kezdetekhez képest azonban változott a célcsoporti kör összetétele. Eleinte főként értelmi fogyatékos személyek (74%), illetve mentális betegségben szenvedők (32%) képezték a célcsoporti kört. Később, a 2000-es évek második felétől pedig megnőtt a fiatal és idős személyek száma, mondhatni megduplázódott részvételük a farmon.310 Több, kifejezetten problémás gyerekeket és fiatalokat felkaroló farm működése jelent meg, ezek az ún. „youth care farm-ok”. Továbbá működnek még kizárólag egyféle célcsoportra fókuszáló farmok is. Sok farm esetében a személyi kör pluralitása jellemző, miszerint nem csak egyféle személyi körre fókuszál a farm, hanem egyszerre többféle célcsoportnak nyújt szolgáltatást. Ez számos előnnyel jár. Egyrészt a farm több pénzügyi forrásból szerezhet a működéshez szükséges keretet. Másrészt a különféle problémával küzdő emberek együttléte, munkálkodása pozitív interakcióhoz vezet, jó hatást gyakorolnak egymásra. Mindez látványos eredményt, fejlődést produkál.311

			2.3. Képviseleti szervek

			Hollandiában fejlett szektorként működik a care farm szolgáltatás, aminek nélkülözhetetlen részét képezi a nemzeti és regionális támogató szervezetek köre.

			1997 előtt nem mutatkozott nemzeti szintű érdeklődés a care farmok iránt. Ebben az időben szervezeti akadályokkal és legitimitási problémákkal küzdöttek a farmok.312 1997-től kezdődően azonban az Omslag313 szervezet kezdeményezésére rendszeresen nemzeti szintű tanácskozásokat tartottak, és publikációk is megjelentek a care farmokról. Ekkor figyelt fel rá igazán a kormányzat. Ezek hatására, 1999-ben az Agrárminisztérium és az Egészségügyi, Jólléti és Sportért felelős Minisztérium megalapította a Nemzeti Mezőgazdasági és Gondozási Támogató Központot (National Support Center Agriculture and Care), ami mérföldkőnek számított a farmok legitimitása kapcsán, illetve megkönnyítette a farmok létrehozását. A szervezet célja az alábbiakra terjedt ki:

			
					a care farmok népszerűsítése és támogatása,

					minőségbiztosítási rendszer és akkreditáció kifejlesztése,

					a mezőgazdaság és gondozás kapcsolatának beágyazása a társadalomba és a politikai életbe,

					információ-, tapasztalat- és tudáscsere.

			

			A szervezet létrehozott egy nemzeti adatbázist a farmok nyilvántartására, illetve minőségbiztosítási rendszert és egy kézikönyvet – lásd Holland Kézikönyv – a care farmot indítók számára. A minőségbiztosítási rendszer értelmében a támogató központ azokat a farmokat regisztrálja, melyek megfelelnek az általa meghatározott feltételeknek. A farmot ezt követően egy független személy ellenőrzi, hogy valóban megfelel-e a minőségbiztosítási feltételeknek. A farm pozitív vizsgálat esetén kaphatja meg a care farm megjelölést. Az első care farm megjelölés odaítélésére 2004-ben került sor. A szervezet jó viszonyt ápolt a politikusokkal és a legfontosabb köztisztviselőkkel. Mindennek köszönhetően a care farmok politikai napirenden maradtak, és a szervezetnek sikerült meghosszabbítani az eddigi pénzügyi támogatást.314

			2010-ben létrejött a care farmok együttműködése, a Care Farm Gazdálkodók Nemzeti Föderációja (Federation of Care Farmers = Federatie Landbouw & Zorg), amely a Nemzeti Mezőgazdasági és Gondozási Támogató Központból alakult ki315, 316. Minden holland régióban működik egy care farmokat képviselő együttműködés, mely szervezeteket tagszervezetként a föderáció egyesít, képvisel és támogat. Jelenleg összesen 854 care farmot képvisel.317

			A nemzeti szintű támogatással egy időben, 1999-től regionális szinten a tartományok is támogatni kezdték a care farmokat. A regionális támogatás az alábbiakat foglalja magába:

			
					kezdeményezők számára pénzügyi támogatás a care farm szolgáltatásnyújtás biztosítása érdekében;

					olyan központok támogatása, melyek a care farmok iránti érdeklődést ösztönzik;

					későbbi lépésként egy önfenntartó szektor kiépítése, melynek keretében támogatni tudják egy regionális hálózat kiépítését és regionális care farm szervezetek létrehozását.318

			

			A care farmok regionális szervezeteinek két ellentétes típusa alakult ki, nevezetesen a vállalati és a szövetkezettípusú szervezetek, melyek a farmot működtetőket a gondozási költségvetéséhez való hozzáférésben segítették. Mindkét típus akkreditált szervezetté alakult, amely révén közvetlenül köthettek szerződést az egészségbiztosítási társaságokkal. Azonban a két szervezeti típus között jelentős fejlődésbeli különbség figyelhető meg. A vállalati típusú szervezetek vállalkozói jellegű magatartást tanúsítottak, megbízható, a farmok számára vonzó szervezeti identitással, jelentős forrásgyűjtési lehetőséggel és az egészségügyi szektorban való legitimáció korai megjelenésével. Ezzel szemben azonban a szövetkezettípusú szervezetekből hiányzott a vállalkozói szellem, ami a legitimitás hiányához vezetett, és a piacorientált szervezetekhez való lassú fejlődést eredményezett. A regionális szervezetek sikeres fejlődésében döntő fontosságú volt tehát a vállalkozói magatartás, a mezőgazdasági és egészségügyi szektor összehangolása, illetve a legitimitás kiépítése. Valamint nagyban hozzájárult a fejlődéshez a gondozási szektorban tapasztalattal rendelkező munkavállalók alkalmazása.319

			Mind a nemzeti, mind a regionális szintű támogatás elengedhetetlen szerepet játszott, illetve ma is fontos szerepet játszik a care farm szektor átalakulásában és megfelelő szervezeti és pénzügyi keretek közötti működés kialakításában.

			2.4. Pénzügyi támogatás és szervezeti keret

			A megfelelő pénzügyi támogatás és a farmok szervezeti kerete szorosan összefügg egymással, a működés elengedhetetlen feltételeinek minősülnek. Hollandiában az egészségügyi-szociális szektor támogatási formáinak változása határozta meg és határozza meg jelenleg is a farmtípusok alakulását és működésük keretét. A képviseleti szervek alakulásához hasonlóan ebben a tekintetben is elválik a nemzeti és regionális szint.

			Az 1990-es éveket megelőzően nem létezett konkrét nemzeti szintű finanszírozási forrás a farmok részére, hanem kreatív úton oldották meg azt, az ún. munkaerő-integrációs alapból, szociális segélyből vagy egészségügyi innovációs alapból.320

			1995-től megjelent a hosszú távú gondozást, ellátást igénylő betegek, fogyatékos személyek, öregek számára kialakított egészségbiztosítás, melyet a rendkívüli egészségügyi kiadásokról szóló törvény (Algemene Wet Bijzondere Ziektekostena – AWBZ, a továbbiakban: AWBZ)321 szabályoz. Az AWBZ biztosította támogatás olyan kivételes jellegű egészségügyi kiadások fedezésére szolgál, amelyek nem képezik a hagyományos egészségbiztosítás részét. A forrás igénybevételének feltétele, hogy az adott egészségügyi intézmény rendelkezzen AWBZ-akkreditációval. Az akkreditáció megszerzéséhez a farm:

			
					egy akkreditált gondozási intézmény keretében vagy

					egy akkreditált intézmény alvállalkozásaként működik, vagy

					saját AWBZ-akkreditációval rendelkezik.

			

			1995–2000 között a farmszolgáltatás finanszírozásának meghatározó formája volt az AWBZ.322

			Az AWBZ mellett időközben bevezették a személyi keretet (Persoonsgebonden budget – PGB, a továbbiakban: PGB) a gondozási ellátás többrétűvé tétele és a várólista rövidítése érdekében, amely 2003-tól szélesebb körű célcsoport számára vált elérhetővé. A PGB-t az ellátásra szoruló személyek kapják, melyet maguk vagy képviselőjük által saját szükségleteikre fordíthatnak, így a care farm szolgáltatásainak igénybevételére is. A PGB-t igénybe vevők akár közvetlenül is köthetnek ezáltal szerződést a care farmmal, gondozási intézmény közreműködése nélkül. A PGB továbbá lehetővé tette az egészségügyi intézményektől való független működést a care farmok számára, hiszen a farmok a működéshez szükséges forrást a kliensek személyi keretéből tudják fedezni – megkönnyítve ezáltal a működés feltételeit, nincs szükség az AWBZ eszközére. Meglehetősen népszerű pénzügyi forrássá vált, valamint egyszerűbbé tette az AWBZ-akkreditáció megszerzését is.323

			A fent ismertetettek alapján a nemzeti szintű finanszírozási lehetőségek tehát az alábbi módon alakulnak. A farm

			
					AWBZ-akkreditációval rendelkező egészségügyi intézmény keretében működik,

					AWBZ-akkreditációval rendelkező egészségügyi intézmény alvállalkozásaként működik,

					saját AWBZ-akkreditációval rendelkezik,

					a care farm szolgáltatást igénybe vevők személyi keretéből fedezi a kiadásokat.

			

			E négy finanszírozási forma azonban jelentős változáson ment keresztül 1998–2009 között, az alábbiak szerint:

			
					az a) fokozatosan csökken: 1998: 32% – 2004: 20% – 2009: 4%,

					a b) hol nő, hol csökken: 1998: 19% – 2004: 34% – 2009: 17%,

					a c) jelentősen lecsökken: 1998: 16% – 2004: 5% – 2009: 2%,

					a d) fokozatosan nő: 1998: 16% – 2004: 24% – 2009: 41%.324

			

			Regionális szinten a farmok között kialakult együttműködés jelentett fontos előrelépést a működésben jelentkező problémák kapcsán. A regionális szintű szerveződés 2000-től kezdődően indult el a care farmok körében.

			Kezdetben tanulmányi klubok (care farm study club) alakultak, melyek elsődleges célja a farmok közötti információcsere volt.

			Majd 5 régióban a care farmok alapítványba tömörültek, melyek AWBZ-akkreditációt kérelmeztek. Az alapítványi forma elfogadott szervezeti formának minősül az egészségügyi szektorban, és mivel a care farmok szoros kapcsolatban állnak, így esett a választás erre a szervezeti formára. Kétféle alapítványi forma alakult ki:

			
					A care farm gazdák által alapított és működtetett alapítványok: ebben az esetben már működő care farmok hoznak létre közösen egy alapítványt, de a farmszolgáltatást igénybe vevők továbbra is a farmokkal állnak kapcsolatban. Az alapítvány fő szervének tevékenysége csupán az AWBZ-finanszírozás igazgatására korlátozódik.

					Vidéki vállalkozók által, erős és professzionális szervezeti keret érdekében alapított alapítványok: Ezek az alapítványok regionális szinten megfelelnek a kereslet-kínálat elvárásainak. Az alapítvány fő szervének már nagyobb feladat jut, a farmszolgáltatást igénybe vevők ugyanis azzal állnak kapcsolatban. Miután az alapítvány AWBZ-akkreditációt szerez, az alapítók felszólítják a care farm gazdálkodókat, hogy legyenek az alapítvány alvállalkozói.

			

			Az együttműködés újabb szintje az volt, amikor a gondozási intézmények kezdeményezték a régióban tevékenykedő gazdálkodók csoportjával való együttműködést. Ezek a gazdálkodók a gondozási intézmény ösztönzése és támogatása nélkül azonban nem kezdtek volna gondozási szolgáltatást nyújtani.325

			Az együttműködés valamennyi megvalósulása (farmok közötti, farmok és egészségügyi szervezetek közötti) elősegítette, hogy a care farmok megfelelő finanszírozási forráshoz jussanak, illetve elősegítette a mezőgazdasági és az egészségügyi szektor közötti rés áthidalását. Statisztikai adatokat vizsgálva a farmok szervezeti kerete 2000–2009 között jelentős változáson ment keresztül: 2000-ben a farmok 30%-a működött gondozási intézmény részeként, a további 70% pedig önálló szervezetként, ezzel szemben 2009-ben más szervezeti formák kerültek előtérbe. A farmok már csak 5%-a működött gondozási intézmény részeként, önálló farmként pedig kb. a farmok 22%-a. A farmok 10%-a kezdett kisléptékű care farm szolgáltatást nyújtani gondozási intézmény felkérésére, 34% valamelyik típusú care farm alapítvány részeként működött, a maradék kb. 30% pedig vagy egyesületi tagként, vagy study club tagjaként működött. Mindez azt mutatja tehát, hogy idővel nőtt a farmok szervezettségi szintje. Azokban a régiókban, ahol a gazdálkodói egyesületek erős pozícióval bírtak, ott a study clubok és az egyesületek váltak jellemzővé. Ezzel szemben az alapítványok a tág tevékenységi körrel működő és tapasztalattal rendelkező mezőgazdasági szervezetekben gazdag régiókban terjedtek el.326

			2.5. Care farm típusok

			A gondozási szektorban bekövetkezett változások – mint a PGB bevezetése vagy a care farmok regionális szervezeteinek létrehozása – termékeny talajt teremtettek a care farm szektor gyors növekedéséhez. Hollandiában diverz care farm szektor alakult ki többféle farmtípussal a gyenge multifunkcionalitástól az erős multifunkcionalitásig, tág célcsoporti körrel, különböző célkitűzéssel és kompetenciákkal rendelkező farmkezdeményezésekkel. A fejlődés hatására a 2003 után alapított farmok már sokkal előnyösebb helyzetben vannak, hiszen már kitaposott ösvényen működhetnek, nemzeti és regionális szintű támogató szervezetekkel.327

			A care farmok három szempont szerint kategorizálhatóak: 1. a mezőgazdasági tevékenységek és a gondozási szolgáltatás kapcsolata; 2. a care farmot kezdeményező személy; illetve 3. a gondozási intézménnyel való együttműködés alapján, mely csoportokon belül további három kategória határolható el.328

			A) A mezőgazdasági tevékenységek és a gondozási szolgáltatás kapcsolata alapján:

			
					Az 1. kategóriánál a mezőgazdasági tevékenységek az elsődlegesek a farmon, a gondozási szolgáltatás csekély jelentőségű, kevesebb mint 25%-ban járul hozzá a farm teljes bevételéhez.

					A 2. kategóriánál egyenlően oszlik el a két tevékenység, mind a mezőgazdasági tevékenységek, mind a gondozás legalább 25%-ban járul hozzá a farm bevételéhez.

					A 3. kategóriánál pedig az első kategóriával ellentétben a gondozási szolgáltatás dominál, a mezőgazdasági tevékenységek mindössze kb. 25%-ban járulnak hozzá a farm teljes bevételéhez.329

			

			Hollandiában a legtöbb farm esetében a mezőgazdasági tevékenységek végzése az elsődleges, lévén, hogy leggyakoribb farmtípus a gazdálkodók/családi gazdaságok által kezdeményezett farmok, a gondozási, szociális szolgáltatásnyújtás pedig másodlagos szereppel bír.330

			B) A care farmot kezdeményező személy alapján:

			
					Az 1. kategória esetén már működő gazdaságban termelő gazdálkodó személy/családi gazdaság kezdeményezi a care farmszolgáltatást. A mezőgazdasági termelő kiegészíti tevékenységét gondozási szolgáltatással.331 A gazdálkodó motivációja a gondoskodó szolgáltatások nyújtása kapcsán sokszínű, ami magában foglalja egyrészt a sokkal inkább személyre szabott care farm szolgáltatásnyújtást, másrészt további jövedelemforrásként is szolgál, illetve lehetővé teszi az otthoni munkavégzést.332

			

			Ez a kategória a 20. század végén jelent meg és terjedt el. A legtöbb esetben a gondozásban jártas női gazdálkodó/a család női tagja a kezdeményező. Ezeknek a care farmoknak a többsége idővel professzionális farmmá vált.333 Hollandiában ez a típusú farm a leggyakoribb.

			
					A 2. kategóriánál a gondozással foglalkozó szektor munkavállalója vagy volt munkavállalója a kezdeményező. Ez a személy elégedetlen a gondozási intézmények keretében létező munkafeltételekkel. Célja olyan gondozási szolgáltatások nyújtása, melyek megfelelnek a célcsoport igényeinek, illetve saját maga által kitűzött, farmkontextuson belül megvalósítandó céljainak is. A kezdeményező elsősorban a gondozási szolgáltatásokhoz ért, és ehhez kapcsolja a mezőgazdasági tevékenységek végzését.334

			

			Ez a kategória jelent meg elsőként Hollandiában az 1970–80-as években. Az egészségügyi szektorban háttérrel rendelkező kezdeményezők elkötelezetten, idealista úttörőkként indították el a gondoskodó farm szolgáltatást, a társadalmi változásokra válaszul. Bár számos nehézséggel küzdöttek kezdetben (pénzügyi finanszírozás, legitimitás hiánya), mégis professzionálisan működő farmokká váltak.335

			
					A 3. kategória tekintetében pedig a mezőgazdasági és a gondozási szektoron is kívül eső, nem szakmabeli személy a kezdeményező, akinek egyik területen sincs semmilyen tapasztalata. Ezt a kívülálló személyt a care farm mint modell és annak előnyei inspirálják, hogy ő maga is felkarolja a célcsoport tagjait, és care farm szolgáltatást nyújtson számukra. 2003 óta léteznek ilyen farmok Hollandiában.336

			

			C) A gondozási intézménnyel való együttműködés alapján:

			
					Az első kategóriát azok a gondoskodó farmok képezik, melyek a gondozási szolgáltatást teljesen függetlenül nyújtják, akkreditált egészségügyi intézménnyel nem együttműködve. A működést a célcsoporti kör tagjainak személyi keretéből vagy az AWBZ-akkreditációból fedezik.337

					A második kategóriába tartoznak azok a farmok, melyek AWBZ-akkreditációval rendelkező egészségügyi intézménynek alárendelten, annak mint alvállalkozása működnek, melynek nyomán elérhetővé válnak a farm számára a gondozási szektor pénzügyi forrásai. Ellenben a szolgáltatásnyújtást nem a gondozási intézmény végzi, hanem maga a farm.338

					Harmadik esetben a care farmok AWBZ-akkreditált gondozási intézménnyel együttműködnek, amelyre kiszervezi a feladatok (szolgáltatásnyújtás) elvégzését, de a farm nem szervezi ki a gondozási szolgáltatásokat az egészségügyi intézményre.339

			

			Hollandiában e három szempont szerint elméletileg huszonhétféle farmtípus lenne megkülönböztethető. Potenciálisan tíz működő care farm típust azonosítottak a kutatások során, a farmot kezdeményező személye alapján. Tehát a kezdeményező személy három kategóriáján belül további típusok különíthetők el egymástól a másik két elhatárolási szempont alapján. Ezek közül öt már működő gazdaságokból kialakult care farm típus; négy típus a gondozással foglalkozó szektor munkavállalóinak vagy volt munkavállalóinak kezdeményezéséhez fűződik; illetve egy farmtípus a mezőgazdasági és a gondozási szektoron kívül eső, nem szakmabeli személy kezdeményezése. A farmtípusok tekintetében a régiók között eltérés figyelhető meg, ami a kulturális különbségeknek, a kezdeményező céljainak, a támogató szervezeteknek és az AWBZ-akkreditációval rendelkező gondozási intézmények gazdálkodókkal való együttműködési hajlandóságának tudható be. A változó pénzügyi források és a támogató szervezetek fejlődése/változása is fontos tényezőként játszik szerepet a típusok diverzifikációjában. Továbbá az erős és gyenge multifunkcionalitás jegyei is visszaköszönnek az egyes farmtípusoknál, meghatározva azok jellemzőit.340

			Röviden ismertetem az így meghatározható egyes care farm típusok jellemzőit.

			A. Már működő gazdaságokból kialakult care farmokon belül működik:

			1. „Segítő kéz szövetség”:

			A gazdálkodó és a gondoskodó intézmény közösen, szorosan együttműködve hozzák létre és működtetik a care farmot. A gazdálkodó azonban nem fektet meghatározó időt és pénzt a gondoskodó szolgáltatás nyújtásába, hanem abban az együttműködés révén a gondoskodó intézmény segíti a gazdálkodót, illetve a pénzügyi forrás is a gondoskodó intézmény AWBZ-forrásából származik. A kezdeményező személye révén a farmon a mezőgazdasági termelés a domináns, a gondoskodó szolgáltatás pedig másodlagos. A farm kisszámú, 1-3 fő személyt fogad. Kb. 150 ilyen farm működik Hollandiában, ami kb. a care farmok 15%-át teszi ki.341

			2. „Viszonylag független care farm alacsony gondozási céllal”:

			A farm megnevezéséből eredően a gazdálkodó a gondoskodó intézménytől viszonylag függetlenül működteti a farmot. Eszerint a gazdálkodó többféle pénzügyi forrást is igénybe vesz a farm működtetése céljából: AWBZ-akkreditációval rendelkező gondoskodó intézménnyel való együttműködésből; a célcsoport személyi keretéből; vagy az AWBZ akkreditált care farmok alapítványi keretéből. Szintén a mezőgazdasági termelés a domináns, a gondoskodó szolgáltatás pedig másodlagos, ami a teljes bevétel kevesebb mint 25%-át adja. Maximum 6 személyt fogad. Kb. a care farmok 15%-a tartozik ebbe a típusba.342

			3. „Viszonylag független integrált care farm”:

			A gazdálkodó a gondoskodó intézménytől szintén viszonylag függetlenül, többféle pénzügyi forrásból működteti a farmot. A farm a mezőgazdasági termelésre és a gondoskodó szolgáltatásra egyaránt fókuszál, amelyek legalább 25-25%-ban járulnak hozzá a bevételekhez. A gazdálkodó befektet a farm működésébe, hogy az minél hatékonyabban működjön, és minél többen vehessék igénybe a farmszolgáltatást. Ezeknek köszönhetően a farm magasabb számban, 7-15 főt is tud fogadni. Kb. a care farmok 20%-a tartozik ebbe a típusba.343

			4. „Viszonylag független gondozásra fókuszáló farm”:

			Szintén egy viszonylag független farmtípusról van szó, amelynél a gondoskodó szolgáltatásnyújtás az elsődleges: ez a bevételek több mint 75%-át teszi ki. Általában 7 főt fogad. Kb. a care farmok 15%-a tartozik ebbe a típusba.344

			5. „Gondozásra fókuszáló szövetség”:

			Ennél a típusnál a gazdálkodó egy gondozási intézménnyel szoros együttműködésben biztosítja a farmszolgáltatást. A gondoskodó szolgáltatásnyújtás dominál, amely a bevételek több mint 75%-át teszi ki. Ez a típus ritkán fordul elő, kb. a farmok 5%-a sorolható ide.345

			B) Gondozási intézmény munkavállalója vagy volt munkavállalója által kezdeményezett farm alapján:

			1. „Viszonylag független farm gondozással”:

			A gondozási háttérrel rendelkező munkavállaló meglévő farm nélkül kezdeményezi a care farm működését. Így a mezőgazdasági háttér biztosítása érdekében együttműködik egy gazdálkodóval (szerződéses vagy pénzügyi megállapodás nélkül valósul meg). A munkavállaló a farmot viszonylag függetlenül működteti a gondozási intézménytől. Ennél a típusnál a munkavállaló által a gondozási szolgáltatásokra, a gazdálkodó által pedig a mezőgazdasági tevékenységekre egyenlő mértékben fókuszál a farm szolgáltatása. Jellemzően 5-7 főt fogad a farm. A farmok kb. 5%-a tartozik ebbe a típusba.346

			2. „Viszonylag független gondozásra fókuszáló farm”:

			Az előző kategória 4. típusához (viszonylag független gondozásra fókuszáló farm) hasonlóan viszonylag független farmtípusról van szó, ahol a gondozási szolgáltatásnyújtás az elsődleges, amely a bevételek több mint 75%-át képezi. A munkavállaló egy általa megvásárolt farmon indítja el a gondoskodó farm szolgáltatást, ahol korábban megszűnt a mezőgazdasági termelés. Több mint 7 fő befogadására képes. Ez a típus a leggyakoribb a munkavállaló általi kezdeményezések körében, a farmok kb. 10%-a tartozik ide.347

			3. „Gondozásra fókuszáló farmszövetség”:

			Nagyon ritka típus, mindösszesen a farmok 1%-a tartozik ide. Az előző kategória 5. típusához (gondozásra fókuszáló szövetség) hasonlóan a gondozási szolgáltatásnyújtás az elsődleges, melyet egy gondozási intézménnyel szoros együttműködésben nyújt a gondozási háttérrel rendelkező munkavállaló. 12-15 főt tud fogadni ez a típus.348

			4. „Független élet- és munkaközösség”:

			Függetlenül működő, akkreditált farmtípus, melynél a gondozási szolgáltatásnyújtás az elsődleges. Abban speciális ez a típus, hogy a gondozási szolgáltatásnyújtáson és a munkavégzésen túl a résztvevők a farmon élnek, tehát élet- és munkaközösséget alkot a farm. Ez is egy ritkábban előforduló típus, a farmok kb. 3%-a tartozik ide.349

			C) Kívülálló által kezdeményezett farm alapján:

			1. „Viszonylag független gondozásra fókuszáló farm (amely eltér az előző típusoktól)”:

			Gyakorinak mondható farmtípus, a farmok 10%-a tartozik ide. Viszonylag függetlenül működő, gondozási szolgáltatásra fókuszáló típus. A kezdeményező a farm működése érdekében üzleti tervet készít, alapítványt alapít a finanszírozás megoldása érdekében, és helyszínt keres a működéshez. A kezdeményezők sorában általában helyi lakosok szerepelnek, akik nagy érdeklődést mutatnak a mezőgazdaság és a gondozás kombinálása iránt, illetve emellett a célcsoporti kör tagjainak szülei, rokonai is, akik jobb életet szeretnének biztosítani számukra.350

			2.6. A farmok jogi formája

			Abban az esetben, ha a care farm függetlenül működik, a kezdeményező személy választása alapján:

			
					alapítvány,

					egyéni vállalkozás,

					polgári jogi társaság,

					közkereseti társaság, betéti társaság (mint jogi személyiséggel nem rendelkező szervezeti forma) formában működhet.

			

			Valamennyi szervezeti formát a holland kereskedelmi iparkamara (Kamer van Koophandel – KVK) 351 tartja nyilván.352 Az alábbiakban ismertetem e szervezeti formák jellemzőit.

			Egyéni vállalkozás (Eenmanszaak): Jogi személyiség nélküli szervezeti forma. A működéshez regisztrálni kell az egyéni vállalkozást a holland kereskedelmi kamaránál, melyet a holland cégjegyzék tart nyilván. A gondoskodó farm működését egyetlen személy kezdeményezi, és azt önállóan működteti. A vállalkozás tulajdonosának azonban lehetősége van arra, hogy alkalmazottakat foglalkoztasson. A tulajdonost illetik a farmmal kapcsolatos jogok, és terhelik egyben a kötelezettségek, így ő jogosult a profitra, de őt terheli a vállalkozással kapcsolatos valamennyi felelősség. Egyéni vállalkozás esetén a tulajdonos köteles jövedelemadót fizetni a vállalkozásból származó bevétel után, illetve jellemzőn áfafizetési kötelezettség alá esik az egyéni vállalkozás. Ugyanakkor az egyéni vállalkozót több kedvezmény is megilleti, mint például a vállalkozói kedvezmény, új vállalkozás kedvezménye. A kedvezményeknek köszönhetően ez a legkedveltebb szervezeti forma Hollandiában az induló vállalkozások (start up) számára.353

			Polgári jogi társaságnak megfelelő szervezeti formát (Maatschap), mint jogi személyiség nélküli szervezeti formát, két vagy több személy alapít azzal a céllal, hogy közös név alatt együtt gyakorolják tevékenységüket. A működéshez regisztrálni kell a szervezetet a cégjegyzékbe. Bár nem kötelező, de együttműködésük érdekében a felek polgári jogi társasági megállapodást kötnek egymással, amelyben meghatározzák a részt vevő feleket, a felek vagyoni hozzájárulását, tevékenységüket, valamint a profit felosztásának módját. A felek megosztják egymás között a profitot, azonban csak saját nevükben vállalhatnak kötelezettséget. A feleknek jövedelemadót kell fizetniük a szervezet profitjának rá eső rész arányában. Ennél a szervezeti formánál is biztosít a holland jog kedvezményeket, például vállalkozói kedvezményt, új vállalkozás kedvezményét.354

			Jogi személyiség nélküli közkereseti társaságnak megfelelő szervezeti forma (Vennootschaponder Firma – VOF): Legalább két természetes és/vagy jogi személy hozza létre közös név alatt. A működéshez regisztrálni kell a társaságot a cégjegyzékbe. Valamennyi tagnak valamilyen formában (pénzbeli vagy nem pénzbeli hozzájárulás) vagyoni hozzájárulást kell teljesíteni a társaság felé, melynek mértéke nincs meghatározva. A tagok társasággal szembeni felelőssége kettős: egyéni és közös felelősség is terheli őket. Az egyéni felelősség értelmében minden tag saját vagyonával köteles helytállni, ha a társaság nem teljesíti kötelezettségeit, még akkor is, ha a kötelezettség valamely tag tevékenységéből ered. Adózási szempontból a társaság mentesül az adófizetés alól, de tagjai nem. Jogi személy tagja köteles társasági adót fizetni, természetes tagjai pedig jövedelemadót.355

			Jogi személyiség nélküli betéti társaságnak megfelelő szervezeti forma (Commanditaire Vennootschap – CV): A VOF speciális formája, melyhez hasonlóan két vagy több természetes és/vagy jogi személy társulásából jön létre. A működéshez regisztrálni kell a társaságot a cégjegyzékbe. Tagság szempontjából kétféle tagról beszélhetünk: beltag („aktív tag”) és kültag („csendes tag”). A társaság beltagjának minősülnek a jogi személyek, amelyek ellátják a társaság vállalkozói tevékenységét, és melyek felelősséggel tartoznak a társaság működéséért. A természetes személy tagok alkotják a társaság kültagjait (farm esetében a gondozási intézmény tagjai), akik nem vesznek részt aktívan a társaság működésében, csak befektetőknek számítanak, és akik kizárólag hozzájárulásuk mértékéig tartoznak felelősséggel. A társaság szintén a tagok társasági megállapodása nyomán jön létre, de a VOF-tól eltérően a megállapodásban rögzítik a tagok profitból való részesedésének mértékét. Bár nem rendelkezik jogi személyiséggel ez a szervezeti forma sem, de ha nyíltkörűen működik (azaz a tagok hozzájárulása nélkül újabb tagok csatlakozhatnak a társasághoz), akkor a jogi személy tagok társasági adókötelezettség alá tartoznak. Zártkörű működés esetén a tagok jövedelemadót kötelesek fizetni. A vállalkozónak minősülő természetes személy beltag vállalkozói kedvezményben részesül, ellenben a nem természetes személy kültag nem minősül vállalkozónak, így kedvezmény sem illeti. A farmok esetében a gondozási intézmény minősül kültagnak.356

			Az alapítvány (Stichting) tagok nélküli vagy részvényekre osztott tőkével működő jogi személy, melyet meghatározott cél érdekében hoznak létre (pl. a farm esetében hátrányos helyzetű személyek segítése érdekében). A működéshez regisztrálni kell az alapítványt a cégjegyzékbe. Az alapítvány tőkéje elkülönül a tulajdonosok vagyonától. A holland alapítványok főszabály szerint végezhetnek gazdasági tevékenységet profitszerzés végett, de az nem osztható fel a tagok között. Társasági adóköteles szervezeti forma. Farmok esetében az alapítványi szervezeti formánál elválik a gondozási és mezőgazdasági tevékenység végzése. Az alapítvány irányítja a gondozási tevékenységet, a mezőgazdasági tevékenységet pedig valamely társasági forma látja el. Ennek előnye, hogy az alapítvány adományokat gyűjthet, és a farm függetlenül működhet.357

			2.7. Földtulajdonlás, földhasználat kérdése

			A holland földszerzésre vonatkozó jogi szabályozás megengedő. A Polgári törvénykönyv ingatlanok adásvételére vonatkozó általános szabályok a 7. könyv 7.1. részében találhatók.358 A külföldi, illetve a jogi személyek földszerzése nincs kizárva, ami nincs hatósági engedélyhez sem kötve.359 A mezőgazdasági haszonbérletről is a holland Polgári törvénykönyv (7. könyv 7.5.) rendelkezik, amely rendelkezések már előírnak bizonyos korlátozásokat. Így haszonbérleti szerződést csak korlátozott időtartamra lehet kötni, ami a farmon lévő mezőgazdasági épület esetén 12 év, a beépítetlen mezőgazdasági föld esetében pedig 6 év.360 Továbbá hatóság (mezőgazdasági haszonbérleti hatóság) engedélyéhez kötött a haszonbérleti szerződés megkötése, meghatározva, mely feltételek teljesülése szükséges a szerződés jóváhagyásához.361 Illetve a bérlőt elővásárlási jog illeti meg.362 E korlátozások mégsem jelentenek védelmet a külföldiekkel és jogi személyekkel szemben, mivel a bérlő személye kapcsán nincs ilyen jellegű korlátozás.

			3. Az osztrák „Soziale Landwirtschaft” modellje

			Ausztriában a „soziale Landwirtschaft” (szociális mezőgazdaság, a továbbiakban az osztrák elnevezést használom) elnevezés terjedt el, majd 2010-ben a green care fogalmát is bevezették – a COST Action 866 kutatás eredményeként.

			3.1. A Soziale Landwirtschaft kezdeményezések száma

			1986 előtt nagyon kevés számú Soziale Landwirtschaft modell működött Ausztriában, számuk ezt követően kezdett el nőni. Az ezredforduló elején már 200-300-ra becsülték a Soziale Landwirtschaft területén működő gondozási intézményeket.363 2012-ben kb. 500 kezdeményezés létezett,364 2013-as felmérés szerint pedig összesen 621 modell működött Ausztriában. Az ezredfordulót követő növekedés jórészt a farmpedagógia-programnak volt köszönhető. A kezdeményezések eloszlását tekintve a Soziale Landwirtschaft modellek kb. 1/4-e Stájerországban található, ezt követi Felső-Ausztria tartomány, ahol a modellek kb. 20%-a, majd pedig Alsó-Ausztria, ahol pedig a modellek kb. 15%-a működik. A legkevesebb Soziale Landwirtschaft modell Bécs tartományban található, mindösszesen 4 kezdeményezés lelhető fel itt.365

			3.2. Képviseleti, támogató szervek

			2014-ben hozták létre a green care hálózatát (ARGE Green Care Österreich), amely a szociális, mezőgazdasági, egészségügyi, gazdasági és oktatási ágazatokat, valamint a rendelkezésre álló erőforrásokat és kompetenciákat fogja össze, ideértve a fogyatékkal élők gondozását, az egészségfejlesztést és -megőrzést, a szociális munkát. A hálózat feladatkörébe tartozik a green care érdekképviselete a szövetségi szintű testületeknél; a Green Care Stratégia célkitűzéseinek aktív támogatása; valamint a hálózat tagjai és az érintett döntéshozók és érdekcsoportok közötti információs, hálózatépítési és együttműködési struktúrák létrehozása és megerősítése.366

			2015-ben jött létre a Green Care Österreich Egyesület (Verein Green Care Österreich), amely kialakított egy weboldalt, a green care-hez kapcsolódó valamennyi információval – tudnivalók a green care-ről, green care vállalkozások, tanúsítási eljárás ismertetése stb.367Az egyesület 2015-ben kidolgozta a Green Care Stratégiát (Green Care Strategie). A stratégia ismerteti a green care mező- és erdőgazdaságban betöltött aspektusait és előnyeit, valamint felvázolja a jövőbeli kitűzött célokat, hogy még többen részesülhessenek a green care nyújtotta előnyökből. Ennek érdekében fontos, hogy valamennyi döntéshozó felismerje a cselekvés szükségességét, és a különböző szinteken együttműködve biztosítsák a megfelelő keretfeltételeket. A stratégia tartalmazza annak felismerését, hogy a green care széles körű érvényesülése érdekében világos szabályozást kell kialakítani a tanúsítás, minőség-ellenőrzés stb. kapcsán. Ezen kívül azonosítani kell a meglévő finanszírozási modelleket, és ki kell alakítani a jövőbeli modelleket. Mivel több ágazatot is érint a green care modellek működése – szociális, egészségügyi, mezőgazdasági ágazat –, és kormányzati szinten több minisztérium hatáskörét – mezőgazdasági, egészségügyi, szociális, oktatási és gazdasági ügyekért felelős minisztérium –, így szükség lenne az ágazatközi, minisztériumközi hatékonyabb megközelítésre. Emellett a tartományokat és az önkormányzatokat is aktívan be kell vonni.368 Az egyesület létrehozta továbbá, a green care stratégiában foglaltaknak megfelelően, a green care tanúsítványt (Green Care-Zertifizierung) is 2015-ben, ami a mező- és erdőgazdasági vállalkozások által nyújtott szociális, terápiás és oktatási szolgáltatások minőségének tanúsítására szolgál. Kétlépcsős a tanúsítási eljárás. Az, hogy az adott mező- vagy erdőgazdasági vállalkozás melyik tanúsítási szintet kapja, egyrészt magától a green care ajánlaton, másrészt annak végrehajtásán múlik. Az első szinten az ún. belső tanúsítást a green care koordinátor végzi, a második szinten az ún. külső tanúsítást pedig egy független tanúsító szervezet, a SystemCERT hajtja végre.369 2020. december 31-ig összesen 58 mező- és erdőgazdasági vállalkozás, gazdaság rendelkezett green care tanúsítvánnyal.370

			3.3. A green care kezdeményezések szervezeti kerete, támogatási lehetőségek

			Kezdetben nehézséget okozott a soziale Landwirtschaft intézményekkel kapcsolatos jogbizonytalanság, mivel a jogi helyzet zavaros és tisztázatlan volt, hiányzott a megfelelő pénzügyi támogatás, valamint hiányoztak a döntéshozóktól származó információk is. Sem a politika, sem az egészségügy nem mert lépéseket tenni a green care irányába.371

			Jellemzően kisméretű soziale Landwirtschaft-formák működnek, amelyek gyakran családi gazdaságra vagy szervezeti struktúraként működő háztartásra épülnek. Több modell informális keretek között működik. Más modellek egyesület formájában léteznek, megint mások pedig szorosan együttműködnek szociális, jólléti, gondozási intézményekkel vagy kórházakkal.372 Az idősek és fogyatékkal élők gondozását az esetek felében a mezőgazdasági vállalkozás keretében, másik felében pedig önálló vállalkozóként végzik mezőgazdasági tevékenység mellett. A farmpedagógia és pszichiátriai gondozást pedig mező- és erdőgazdasági kiegészítő tevékenységként folytatják.373

			A soziale Landwirtschaft keretében működő farmok finanszírozásában főként a szociális ágazat – Osztrák Munkaügyi Hivatal374 és társfinanszírozója, az Európai Szociális Alap, valamint a Szövetségi Szociális Hivatal375 – játszik szerepet, a napközbeni otthoni ellátást a tartomány finanszírozza ún. napidíj-támogatási modell (Taggeldförderungsmodell) alapján. Kisebb részben továbbá bevétel származik a helyben termelt zöldségek értékesítéséből. A zöldségtermesztés egyébiránt a saját szükségletek fedezését is szolgálja.376

			3.4. Tevékenységek

			Ausztriában a soziale Landwirtschaft modellek tevékenysége három fő tevékenységi körre összpontosul: pedagógiai-oktatási tevékenységre, gondozásra és integrációra. A pedagógiai-oktatási tevékenységhez tartozik az iskola a farmon modell, emellett megjelennek még az életmód-, egészségügyi és szociális tanácsadás, gyermekgondozás a gazdaságban, illetve női oktatási projektek is. A gondozás a fogyatékos személyek és idősek gondozását foglalja magába, megfelelő napirendet és életkedvet biztosítva számukra. Az integráció pedig a mentális betegségben szenvedők, szociális nehézséggel küzdők, tartós munkanélküliek, szenvedélybetegek társadalmi és munkaintegrációjára terjed ki. A statisztikai adatokat tekintve, e három fő tevékenységi kör közül a leggyakoribb a pedagógiai-oktatási tevékenység, ami kb. a soziale Landwirtschaft modellek 70%-ának tevékenységét teszi ki. A másik két tevékenységi kör jóval elmarad ettől az aránytól, az integrációs tevékenységek 20%-ra, a gondozási tevékenységek pedig 8%-ra tehetők a tevékenységi körön belül.377 Ebből következően Ausztriában a pedagógiai-oktatási tevékenységek bizonyulnak a legszükségesebbnek a soziale Landwirtschafton belül.

			3.5. Tevékenységek szabályozása

			Ausztriában nem létezik szövetségi szintű földforgalmi törvény, a földforgalmi szabályozás a tartományok hatáskörébe tartozik. A tartományi földforgalmi törvények – a magyar szabályozással ellentétben – azonban nem határozzák meg a mező- és erdőgazdasági tevékenységek fogalmát. A kézműves, kereskedelmi és ipari tevékenységek szabályozásáról szóló törvény (Gewerbeordnung – GewO)378 az, amelyik definiálja a mező- és erdőgazdasági tevékenység,379 valamint a mező- és erdőgazdasági melléktevékenység (Nebengewerbe)380 fogalmát381, amely törvény hatálya egyébiránt a 2. § (1) bekezdés értelmében nem terjed ki e tevékenységekre. Hazánk szabályozásához hasonlóan, ezek egyike közé sem sorolható a soziale Landwirtschaft tevékenysége, tehát a GewO szerinti definíció értelmében nem minősül sem mező- és erdőgazdasági tevékenységnek, sem mező- és erdőgazdasági melléktevékenységnek.382 A vendéglátás, az élet- és szociális tanácsadás, a személyi gondozás, illetve piac tartása azonban olyan soziale Landwirtschafton belüli tevékenységek, melyek a GewO által szabályozott tevékenységeknek minősülnek. A vendéglátást (Gastgewerbe) a GewO 111. § (1) bekezdése szabályozza, amelynek rendelkezései – a soziale Landwirtschaft vonatkozásában – irányadóak a farmon való nyaralás közbeni étkeztetésre. E szakasz (2) bekezdése a szakképesítést nem igénylő vendéglátáson belüli szolgáltatásokról rendelkezik. Amennyiben az étel-ital felszolgálásán túl szobakiadást is kínál a vendéglátó egység, úgy arra csak korlátozott számban kerülhet sor, maximum 10 vendégágy kiadására. Az élet- és szociális tanácsadásról (Lebens- und Sozialberatung) a GewO 119. §-a rendelkezik, miszerint a tanácsadó tanáccsal látja el és gondoskodik az arra rászoruló (pl. személyiségi problémákkal, illetve munkahelyi problémákkal küzdő) személyekről. A GewO 159–160. §-a vonatkozik a személyi gondozásra (Personenbetreuung), amely a gondozásra szoruló személyek 24 órás magánháztartásban való gondozásáról rendelkezik. A 286. § értelmében a piac (Markt) olyan értékesítési esemény, amelyet meghatározott helyen, meghatározott napon és időben tartanak a település önkormányzatának rendelete szerint, működési engedély birtokában. A termelői piac, jótékonysági piac azonban nem minősül a GewO szerinti piacnak, így azok tartásához nincs szükség engedélyre, illetve nincs kötve önkormányzati rendelethez.383

			Ellenben számos soziale Landwirtschaft tevékenység (pl. kertpedagógia a farmon, erdei oktatás) végezhető mező- és erdőgazdasági kiegészítő tevékenységként (Nebentätigkeit), amely nem jelent egyet a melléktevékenység fogalmával – lásd fentebb. A soziale Landwirtschaft szempontjából releváns kiegészítő tevékenységek a szobakiadás384 „farmon való nyaralás” (Urlaubs am Bauernhof) formájában; továbbá annak számít az a tevékenység is, amelyet a gazdaság területén hajtanak végre, és amely földműves-specifikus ismeretek átadásán alapul, mint pl. kertpedagógia a farmon, oktatás a farmon, erdei oktatás, állatasszisztált beavatkozás.385

			3.6. Green care oktatás

			Ausztria kiemelkedik a green care oktatása terén, több intézmény is lehetőséget biztosít az egyes green care tevékenységek elméleti elsajátításához.

			A legkiemelkedőbb oktatási intézmény a Bécsben működő Mezőgazdasági és Környezetpedagógiai Egyetem (Hochschule für Agrar- und Umweltpädagogik).386 Az egyetem olyan képzési és továbbképzési központ Ausztriában, ahol számos mezőgazdasághoz és környezetvédelemhez kapcsolódó szakterületet sajátíthatnak el az emberek. Ezek közül elsősorban a kertterápia oktatása területén játszik meghatározó szerepet, kiemelendő a kertterápia (Gartentherapie) egyetemi kurzus387, ahol a hallgatók a kert és növények terápiás alkalmazását tanulhatják meg 4 szemeszteres képzés keretében. Az egyetem később a green care más modelljeinek oktatása felé is nyitott. 2012 óta kifejezetten elérhető képzés a 6 szemeszterből álló green care mesterképzés.388

			A kertterápia tekintetében megemlítendő továbbá a Kertterápiás Szakemberek Egyesülete, a GrünPunk,389 melynek célja a kertterápiában érintett személyekkel és intézményekkel való szoros együttműködés létrehozása a kertterápia terjesztése érdekében.

			A Mezőgazdasági Képzési Intézet (Ländliches Fortbildungsinstitut – LFI)390 szintén jelentős oktatási intézmény, amely képzési és továbbképzési lehetőségeket biztosít. A képzések között sajátítható el például a farmpedagógia.

			Az állatterápia terén a Mezőgazdasági Technológia és Vidékfejlesztési Kuratórium (Österreichischen Kuratorium für Landtechnik und Landentwicklung – ÖKL)391 tevékenysége számottevő, melynek érdeklődése az állatterápia és pedagógia iránt a 2000-es évek közepén indult el. Az állatasszisztált pedagógia/terápia terén indít tanfolyamokat, képzéseket. Európában úttörő jelentőségűnek számító iránymutatásokat dolgozott ki ezen a téren. 2008-ban az LFI-vel együttműködve indult el az Állatasszisztált Beavatkozás a Farmon (Tiergestützte Intervention am Bauernhof) elnevezésű tanfolyam, ahol a résztvevők megtanulhatják, hogyan lehet a haszonállatokat kifejezetten oktatási, terápiás vagy szociális célokra használni különböző célcsoportok számára.392 Az ÖKL mellett más állatasszisztált terápiára épülő intézmény is működik, mint az Állatterápia Egyesület (Verein Tiere als Therapie – TAT), amely képzési és továbbképzési lehetőségeket kínál, illetve a bécsi gazdasági kamara továbbképző intézete, a WIFI, ahol állatasszisztált munka és terápia szakértői képzés393 létezik. De idesorolandó a Terápiás Lovaglásért Osztrák Kuratórium (Österreichische Kuratorium für therapeutisches Reiten – ÖKTR) is, amely a hippoterápia, terápiás lovaglás és fogyatékkal élők lovaglása terén biztosít képzési lehetőséget.

			Említést érdemel továbbá a Mezőgazdasági és Környezetpedagógiai Egyetem által szerkesztett Green Care című folyóirat,394 melyet 2011-ben indítottak el a természetközeli interakciók, kezdeményezések negyedévente megjelenő szaklapjaként. A green care körébe tartozó valamennyi terület, gyakorlati példa, új kutatási eredmények szemléltetésére ad lehetőséget, valamint hozzájárul a szereplők egymás közötti hálózatának létrehozásához, illetve az egymás közti információcseréhez.395

			A green care képzések és továbbképzések népszerűségét mutatja az a statisztikai adat, miszerint 2020-ban összesen 338 fő vett részt 20 különböző képzésen, webináriumon.396

			3.7. Földtulajdonlás, földhasználat kérdése

			Ausztriában a földforgalmi szabályozás, korlátozás sajátosan alakul. Az EU-n belüli és kívüli (azaz külföldi) természetes és jogi személy egyaránt szerezhet földet. Azonban megjegyzendő, hogy a birtokpolitikai célkitűzések között megjelenik az az általános cél, miszerint korlátozni kell a külföldiek földszerzését, mivel szembe kell nézni minden konkrét, a külföldiek szerzéséből adódó veszéllyel a vidéki települések elidegenítésének, a tőkében gazdag külföldi kereslet miatt túlzottan megemelkedő földárak, valamint a földtartalékok kimerülésének megakadályozása érdekében.397 Az osztrák szabályozás tartományi szinten398 rendelkezik a jogi személyek földszerzéséről, különbséget téve a tagállami honosságú és az EU-n kívüli jogi személyek földszerzésének lehetőségéről. Míg az EU-n belüli jogi személyek jellemzően az osztrák állampolgárokkal esnek azonos megítélés alá, vagy konkrét rendelkezést tartalmaz rájuk nézve a tartományi jogszabály, addig az EU-n kívüli jogi személyek földszerzésére mindig külön szabályok vonatkoznak. A földszerzés általánosságban, így a jogi személyeké is – a magyar szabályozásban a természetes személyek földszerzésénél ismert közigazgatási eljáráshoz hasonlóan – az ingatlanügyi hatóság engedélyéhez kötött. Minden tartományi földforgalmi jogszabály meghatározza, mely feltételekhez köti az engedély megadását (általános feltétel, hogy a mezőgazdaságban dolgozó réteg megőrzését, a földterület további mező- vagy erdőgazdasági hasznosításának fenntartását, gazdaságilag hatékony mező- és erdőgazdasági földtulajdon fenntartását szolgálja), de kivételeket is enged (pl. közeli hozzátartozó általi szerzés, meghatározott földterületnagyság) a kötelező engedély alól – a hazai rendelkezésekhez hasonlóan. Más földszerzési korlát nem érvényesül Ausztriában – mindösszesen az elővásárlási jog egy sajátos esete fordul elő Felső-Ausztria tartományban nem önállóan gazdálkodó személy földszerzése esetén, illetve Stájerország, Tirol és Voralberg tartományban a nem földműves általi földszerzés esetén. Az osztrák szabályozás bár nem sérti az uniós rendelkezéseket, meglátásom szerint az mégsem feleltethető meg teljes mértékben a megfelelő, átlátható, korlátok között érvényesülő földszerzésnek. A mezőgazdasági haszonbérlet szabályozása ellenben szövetségi szintű jogszabály, a földbérletről szóló törvény399 által valósul meg. Kifejezetten jogi személyek haszonbérletéről e törvény sem rendelkezik, de korlátozásként határozza meg, hogy a haszonbérlet meghatározott időtartamra, 15 – mezőgazdasági üzem esetén, ahol elsősorban kertészettel, gyümölcs- vagy szőlőtermesztéssel foglalkoznak –, 10 – másféle mezőgazdasági tevékenységgel foglalkozó mezőgazdasági üzem esetében vagy elsősorban kertészetre, gyümölcs- vagy szőlőtermesztésre használt földterület esetén –, vagy 5 – minden más esetben – évre köthető.400

			4. Az olasz „social farm” modellje

			A social farmok a mezőgazdasági tevékenységek végzésére épülnek, az az elsődleges, amit közegészségügyi és szociális ellátások egészítenek ki, azonban e területek közötti kölcsönhatás mértéke és milyensége eltérő. Jellemzően társadalmi és munkaintegrációs tevékenységet látnak el. Az olasz modell fejlődése, terjedése elsődlegesen helyi és regionális szinten alapul, abban fontos szerepet játszanak a modellhez kapcsolódó regionális, helyi politikák, a modellre specializálódott kutatási központok, a hosszú távú kapcsolódó projektek.401 Bár egyre nő az érdeklődés a social farmok iránt, és több nemzeti kutatás is folyik, még mindig hiányos a szisztematikus adatgyűjtés az országban, még mindig nem áll rendelkezésre az egész országra kiterjedő kutatásból származó adat. Egyébiránt sokáig semmilyen kutatás sem vette górcső alá a social farm szolgáltatásokat, annak ellenére, hogy azok már régóta léteztek az országban. Csak a 2000-es évek második felétől jelentek meg külön kutatások az olasz modell vizsgálatára. Például 2007–2013 között a Rete Rural National kutatás, 2016-ban az Agrárgazdasági Tanács kutatása; a Rete Rural National 2017-ben402 is végzett kutatást; 2018-ban a Fondazione Campagna Amica nevezetű alapítvány által kezdeményezett projekt, amelyet az olasz mezőgazdasági vállalkozók legfőbb szervezete, a Coldiretti támogatott.403

			4.1. A farmok létrejötte

			Olaszországban nagy hagyománya van annak, hogy a mezőgazdaság szerepet játszik a speciális igényű emberek egészségügyi fejlesztésében, integrálásában és társadalmi, foglalkoztatási beilleszkedésében.404 A mezőgazdasági vállalkozások és szövetkezetek közszolgáltatásokkal és harmadik szektorral való együttműködésére irányuló, social farm szolgáltatási gyakorlatok, kezdeményezések az 1970-es években jelentek meg.405 E kezdeti kezdeményezések intézményi szabályozottság nélkül, alulról szerveződve jöttek létre.406 1978-ban jelentős reformon esett át a nemzeti egészségügyi rendszer, melynek keretében decentralizálták azt. Azóta a helyi egészségügyi hatóságok munkájára épül az egészségügyi ellátórendszer, ami szociális szolgáltatásokat is ellát az egészségügyi szolgáltatások mellett – erre a lépésre vezethető vissza, hogy a farmok működésében, fejlődésében a helyi és regionális szervezetek játszanak releváns szerepet. A reform révén megváltoztatták a mentális egészségügyi ellátást is. Megszűntek a pszichiátriák, pszichiátriai kezelésre csak kivételes esetben, korlátozott időtartamra utalhattak be valakit. Helyette a helyi egészségügyi hatóságokon belül működő mentális egészségügyi osztályok biztosítják a mentális egészségügyi ellátást. A változások következtében helyi közösségek vállaltak aktív szerepet a hátrányos helyzetű emberek gondozásában. Számos terápiás és rehabilitációs program indult el szerte Olaszországban a mentális betegek kezelésére,407 amihez fel/kihasználták a mezőgazdasági környezet előnyeit. A mentális betegek gondozásán túl fogyatékkal élőknél, drogfüggőknél is alkalmazták a mezőgazdasági tevékenységek jótékony szerepét, valamint fogvatartottakat408 is bevontak különféle farmtevékenységekbe. Ezek a kezdeményezések a szociális szövetkezeti mozgalomhoz kötődnek,409 amely szervezeti formát az 1991/318. számú sui generis törvény410 ültetett jogi környezetbe, intézményesítve ezáltal e szövetkezettípust.411 A törvény a szociális szövetkezet fogalmában meghatározza, „célja az, hogy a társadalom fő érdekének alapján elősegítse az állampolgárok szociális státuszának javítását és beilleszkedésüket a társadalomba”.412 Az olasz jogalkotó a fogalomban kettős célkitűzést határoz meg, amellyel két típust hozott létre a szociális szövetkezeteken belül: az A és B típust. Az A típusba tartozó szociális szövetkezetek szociális, egészségügyi és oktatási szolgáltatások nyújtásával valósítják meg az állampolgárok szociális helyzetének javítását. A B típusba tartozó szociális szövetkezetek pedig az állampolgárok mezőgazdasági, ipar, kereskedelmi és szolgáltatói tevékenység végzésével kívánják megvalósítani a hátrányos helyzetű személyek foglalkoztatását. A B típus esetén feltétel, hogy a foglalkoztatottak legalább 30%-ának hátrányos helyzetű személynek413 kell lennie.414 A fejlődés, a szociális szövetkezeti szabályozás számos társadalmi és munkaintegrációs projekt létrejöttéhez vezetett. A szociális mezőgazdasági modellek azonban sokáig strukturálatlanul, alulról építkezve fejlődtek, melynek révén sokszínű modellek alakultak ki.415 Később valamennyi modell a social farm (szociális farm, a továbbiakban az angol fogalmat használom) megnevezés alatt vált ismertté és elfogadottá Olaszországban.416

			4.2. A farmok száma

			Olaszország egész területén működnek farmok, de Piemonte, Puglia, Toscana és Veneti, valamint Emilia Romagna és Marche régióban koncentrálódik a legtöbb farm.417 Hiányzik az olyan kutatás, felmérés, illetve hivatalos nemzeti oldal, amely összegyűjtené, nyilvántartaná a farmok pontos számát. 2017-ben a Rete Rural National projekt keretében több mint 1000 farmot azonosítottak, ellenben ez nem tekinthető a teljes farmszámnak, nagy valószínűséggel ennél még több farm működik.418

			4.3. A szolgáltatást igénybe vevők

			A farm széles körű alanyi körnek biztosít ellátást, szolgáltatást. Érdekesség, hogy nemcsak egyének, hanem akár maximum 3 fős kis csoportok is igénybe vehetik a farmszolgáltatást. A célcsoportba elsősorban az értelmileg fogyatékos emberek, társas kapcsolati problémával küzdők és testi fogyatékossággal rendelkezők tartoznak, további jelentős kört alkotnak a menedékkérők, a rossz körülmények között élő kiskorúak, a drogfüggők és bevándorlók. Valamint megjelennek az alanyi körben a tartós munkanélküliek, idős emberek, illetve a börtönviseltek is.419

			4.4. Social farm szolgáltatást támogató politikák

			Nemzeti szintű támogató politika kapcsán elsőként az Agricola 2002 program említendő meg, amit az Igazságügyi Minisztérium támogatott. Célja az volt, hogy tíz büntetés-végrehajtási intézményt bevonjon farmtevékenységek végzésébe, és a korábbi fogvatartottaknak foglalkoztatási integrációt biztosítson, illetve kiterjessze a farmtevékenységeket az intézményen belül.420 Majd a 2015/141. számú törvény rendelkezése nyomán a Mezőgazdasági, Élelmezésügyi és Erdészeti Minisztérium keretében felállították a Szociális Mezőgazdaság Megfigyelőközpontját (Osservatorio sull’agricol­tura sociale). Feladatkörét a törvény részletesen meghatározza, ami a közintézmények szociális mezőgazdaság területén végzett tevékenységeire vonatkozó iránymutatások lefektetésére, a szociális mezőgazdasági tevékenységek nyomon követésére, a jó gyakorlatok terjesztésének elősegítésére, a vonatkozó kutatások összefogására, a szociális mezőgazdaság kohéziós és vidékfejlesztési politikába való integrálására, illetve a régiók és a helyi hatóságok kezdeményezéseinek támogatására irányul.421

			Regionális szinten a vidékfejlesztési programok tartalmaznak a szociális farmokra vonatkozó rendelkezéseket.

			4.5. Támogató szervezetek, oktatási központok

			A támogató politikák mellett Olaszországban több olyan szervezet és oktatási központ is létezik, melyek releváns szerepet töltenek be a social farmok támogatásában. A jelentősebb szervezetek közé tartoznak az ARSIA (Mezőgazdasági Regionális Fejlesztési és Innovációs Ügynökség), amely kutatási tevékenységet végez a modell kapcsán, és technikai jellegű tanácsokat ad; a CIA (Olasz Gazdák Szövetsége), amely a gazdálkodók közötti hálózatosodást célozza; az olasz mezőgazdasági vállalkozók támogató szerve, a Coldiretti. Oktatási központok kapcsán pedig a Pisai Egyetem és a Viterbói Egyetem említendő meg, melyek kutatásokat végeznek.422

			4.6. Jogi szabályozás és legitimáció

			A social farmok szabályozása, ezáltal jogi elismerésük regionális szinten kezdődött. Az olasz régiók (összesen 20) alapvető jelentőséggel bírnak a social farm szolgáltatás terjedésében és fejlesztésében azáltal, hogy hamarabb felismerték a modell jelentőségét, mint a nemzeti politika.423

			A farmok legitimációjához hozzájárult, hogy a 2000-es évektől kutatások vették górcső alá a farmok vizsgálatát, és kezdték el feltérképezni a social farm modelleket. A kutatásoknak köszönhetően egyre ismertebbé váltak a farmok és azok jelentősége. A farmok keresték az egymás közti kapcsolatot, aminek révén hálózatok alakultak ki: 2005-ben a Szociális Farm Hálózat, 2011-ben a Szociális Farm Szolgáltatási Fórum, melyek szintén segítették a farmok fejlődését és elismerésüket.424

			Mérföldkőnek számított a szociális farm Szolgáltatási modellek fejlődésében, amikor a mezőgazdasági és vidéki erőforrások társadalmi, fizikai, mentális és gazdasági jóllét fokozásában játszott fontos szerepének felismerése hatására az olasz parlament elfogadta a social farmról szóló 2015/141. számú törvényt425. A törvény ezáltal megalapozta a social farm szolgáltatás nemzeti legitimációját, nemzeti szintű jogszabályi kereteit és állami elfogadottságát.426 A törvény keretet ad az egészségügyi szolgáltatók, a gazdálkodók, a szociális szövetkezetek és az önkéntes egyesületek közötti együttműködés támogatására, melynek célja olyan szolgáltatások nyújtására vonatkozó közös tervezés előmozdítása, mint a rehabilitáció, az oktatás, a képzés, a foglalkoztatás, a terápia és a társadalmi befogadás.427 A törvény egyedülállónak tekinthető a szociális farm modellek szabályozása tekintetében, ugyanis hasonló, kifejezetten a szociális farmokat szabályozó jogszabály egyetlen európai országban sem létezik.

			Az 1. cikk értelmében e törvény támogatja428 a social farmokat mint multifunkcionális módon működő mezőgazdasági vállalkozásokat, amelyek célja a társadalmi, szociális-egészségügyi, oktatási és társadalmi-munkahelyi integrációs intézkedések és szolgáltatások fejlesztése.

			A regionális szabályozásról a 3. cikk rendelkezik, amely kimondja, hogy a régiók és két autonóm megye felelősek a regionális szabályozásért. Hatáskörön belül fogadják el saját rendelkezéseiket a social farm szereplők elismerése érdekében. Valamennyi régió, Valle d’ Aosta régiót kivéve, illetve a 2 autonóm megye, Bolzano és Trento (Trentino-Alto Adige régióban) megalkotta saját vonatkozó szabályanyagát.429 A régiók szabályozása heterogén a regionális szabályozás lehetőségéből következően. Számos régióban (pl. Liguria, Lombardy, Bolzano, Puglia, Tuscany) kifejezetten social farmról szóló jogszabályt alkottak, más régiók (pl. Campania, Lazio, Marche, Trento) a multifunkcionális mezőgazdaság szabályozása körében helyezték el a farmok szabályozását, a régiók harmadik csoportja (pl. Lazio, Liguria, Piedmont) a vidékfejlesztés és agroturizmus szabályozásába építette be, a régiók negyedik csoportja (Sicilia) pedig a mezőgazdasági stabilitást garantáló jogszabályba illesztette a szabályozást.430 A régiók jogszabályait azonban nem egységesen a 2015/141. számú törvény megalkotását követően fogadták el, hanem azok nagy részét (11 régió) már a törvény előtt megalkották – ami a régiók szabályozottság iránti korai elköteleződését és annak fontosságát mutatja –, a többi regionális jogszabályt (ideértve a 2 autonóm megyei szabályozást is) a törvényt követően foglalták írásba. Az egyes jogszabályokban ellenben közös, hogy elsősorban a mezőgazdasághoz kapcsolódó tevékenységnek tekintik a social farm szolgáltatást, ami előmozdítja a farmok diverzifikációját és multifunkcionalitását, és csak kevésbé a szociális szolgáltatások részét képező szociális tevékenységnek.431

			Bár a nemzeti jogszabály és a regionális szinten megalkotott jogszabályok előremutatóak, példaértékűek, ugyanakkor a szabályozás még nem teljes körű. A törvény megalkotását követően eltelt több mint 5 év, és még jelenleg is hiányzik a törvény végrehajtását szabályozó jogszabály, amit többek között a Nemzeti Szociális Mezőgazdasági Fórum (Forum Nazionale Agricoltura Sociale) is sérelmez.432 Emellett hiányoznak a nemzeti és regionális szintű társadalompolitikai dokumentumok is.433 A farmok közötti együttműködések regionálisan eltérőek, valamint a támogatottság és érdeklődés mértéke is változó. Hiányzik továbbá a social farm szereplők nyilvántartása is, így nincs olyan hivatalos forrás, amely képes lenne megadni az olaszországi szociális mezőgazdaságok számát és jellemzőit.434 Ezen hiányosságok és eltérések révén a szociális farm szolgáltatás rendkívül változatos, heterogén.

			A törvény 2. cikke definiálja a social farm fogalmát, amely egyértelműen elhatárolja a social farmot más green care formáktól: „Social farm alatt az olasz Polgári törvénykönyv 2135. cikkében meghatározott gazdálkodók által egyénileg vagy csoportosan végzett, illetve az 1991/381. számú törvényben szabályozott szociális szövetkezetek által végzett tevékenységek értendők.”

			A törvény a fogalmon belül négy alpontba sorolva határozza meg, mi tartozik a tevékenységek körébe, négy social farm típust meghatározva ezáltal:

			
					az 1991/381. számú törvényben meghatározottak szerint hátrányos helyzetű és fogyatékkal élő személyek társadalmi és foglalkoztatási inklúziója, illetve az olyan munkaképes kiskorúak inklúziója, akik rehabilitációs program és szociális támogatás alatt állnak;

					helyi közösségek érdekeit szolgáló szociális szolgáltatások nyújtása mezőgazdasági erőforrások felhasználása által, a társadalmi inklúzió, foglalkoztatás biztosítása, rekreációs tevékenységek és hasznos mindennapi szolgáltatások érdekében;

					terápiás szolgáltatások nyújtása hagyományos gyógyászati terápiákat alkalmazva, valamint haszonállatok gondozása és növénytermesztés által, a társadalmi, érzelmi és kognitív egészség javítása érdekében;

					képzési és oktatási tevékenység nyújtása a környezetvédelem, biodiverzitás stb. megőrzése érdekében, illetve tudásátadás, ismeretterjesztés biztosítása az iskola-előkészítőbe járó gyermekek és a hátrányos helyzetű személyek számára.”435

			

			A meghatározott típusok alapján jól látható, hogy Olaszországban a social farm széles körű gyakorlatot és tevékenységet ölel fel.

			4.7. A farmok tevékenységi köre

			A 2015/141. számú törvény értelmében a social farm tevékenységek végzését az egyes farmtípusoknál, az ágazati szabályoknak megfelelően, a szociális és egészségügyi szolgáltatást nyújtókkal, valamint a területileg illetékes állami szervekkel együttműködve kell biztosítani.436

			A farmok tevékenységi köre a mezőgazdasági tevékenységek mellett egyéb kapcsolódó tevékenységekre, illetve szociális szolgáltatások nyújtására terjed ki. Mezőgazdasági tevékenységeken belül termeléssel és állattenyésztéssel foglalkoznak. A termelés változatos, amelyen belül környezetbarát termelési módszereket alkalmaznak. Elsősorban a kertművelés és gyümölcstermesztés dominál, de olajbogyó- és szőlőtermesztés is jellemző. Állattenyésztés tekintetében főként szárnyasokat tartanak a farmon, de szamár, ló és más fajok tenyésztése is jellemző. A mezőgazdasági tevékenységeket egy vagy több kapcsolódó tevékenységgel kombinálják a farmon. Ilyen tevékenység a megtermelt termékek közvetlen értékesítése, a termékfeldolgozás, az oktatási és ismeretterjesztési tevékenység, illetve az agroturizmus. A szociális szolgáltatások köre pedig magában foglalja a képzést, a foglalkoztatást, a nappali ellátást, a szabadidős tevékenységeket, a nyári táborokat, terápia és rehabilitáció nyújtását, valamint megjelenik az éjszakai ellátás nyújtása és a szülőket támogató szolgáltatások is.437 A kutatások szerint az egyes tevékenységek közül a termékfeldolgozás minősül a leghatékonyabb tevékenységi körnek.438

			4.8. A farmok jogi formája

			A 2015/141. számú törvény rendelkezése alapján a farmtevékenységeket meghatározott alanyi kör nyújthatja, nevezetesen mezőgazdasági vállalkozás és szociális szövetkezet. A b), c), d) pontban – fogalommeghatározásnál – meghatározott social farm típusok – helyi közösségek érdekeit szolgáló szociális szolgáltatások, terápiás szolgáltatások, képzési és oktatási tevékenység nyújtása – esetén a farmszolgáltatást, farmtevékenységet az olasz Polgári törvénykönyv szerinti mezőgazdasági vállalkozások nyújtják, így ebből következően szociális szövetkezet csak az a) pontban megjelölt farmtípusnál – társadalmi és foglalkoztatási inklúzió – jelenhet meg szolgáltatást nyújtó alanyként. Azok a szociális szövetkezetek, melyek bevételének legalább 30%-a mezőgazdasági tevékenység végzéséből ered, social farm szereplőknek tekintendők.439 Ugyanakkor a törvény lehetőséget teremt arra, hogy valamennyi farmtípusnál szociális szövetkezettel, szociális vállalkozással, egyesületekkel együttműködve nyújtsák a farmszolgáltatásokat, végezzék a farmtevékenységeket.440

			4.9. A földtulajdonlás, földhasználat kérdése

			Olaszországban a föld tulajdonjogát jogi személyek is megszerezhetik. A Polgári törvénykönyv értelmében kifejezetten léteznek jogi személy mezőgazdasági vállalkozások,441 melyek elnevezésének tartalmaznia kell az „agricolo” (mezőgazdasági) kifejezést, és kizárólag mezőgazdasági tevékenységet végezhetnek. Akár mezőgazdasági vállalkozás is elnyerheti a „hivatásos gazda” státuszt, ha vezető tisztségviselői között legalább egy hivatásos gazdálkodó van. Ennek elnyeréséhez munkaidejének legalább 50%-át mezőgazdasági tevékenységnek kell kitennie, és jövedelmének legalább 50%-a a mezőgazdaságból kell hogy származzon.442 Főszabály szerint korlátozás, illetve hatósági jóváhagyás nélkül bárki szerezhet földet, kivételes eset csak katonai jelentőségű földterület esetén lép fel.443 Ekkor külföldi föld szerzéséhez a helyi hatóság engedélye szükséges, de EU-n belüli jogi személyek kivételt képeznek ez alól.444 Kedvezmények is megilletik a mezőgazdasági vállalkozásokat, úgymint adókedvezmény, az általános csődeljárási szabályok alóli mentesülés.445 Korlátozásként az elővásárlási jog számít, ami a földet legalább 2 éve bérlő, közvetlenül gazdálkodó személyt,446 illetve a közvetlenül gazdálkodó telekszomszédot illeti meg447 (e jog gyakorlására 30 nap áll rendelkezésre). Továbbá 2004 óta azok a mezőgazdasági vállalkozások is jogosultak az elővásárlási jogra, melyek tagjainak fele közvetlenül gazdálkodó személy.448 Ha az eladó elmulasztja az elővásárlási jog gyakorlására jogosult személy értesítését, akkor bírósági úton kérheti a tulajdonjog számára való átruházását a szerződés aláírásától számított egy éven belül449, 450. Az olasz szabályozás tekintetében az elővásárlásra vonatkozó rendelkezések egyértelműen a belföldiek szerzését támogatja, védve ezáltal a mezőgazdasági földeket a külföldi befektetőktől, azonban a jogi személyek földszerzése biztosított, így az általuk való szerzés veszélyei előfordulhatnak. Az olasz haszonbérletre vonatkozó rendelkezések451 értelmében sincs a jogi személyek, külföldiek bérletét korlátozó rendelkezés.

			Az alábbi táblázat a nemzetközi kitekintés keretében vizsgált országokban működő szociális farmokat hasonlítja össze jogi szabályozottság tekintetében, a magyar helyzetre is rávilágítva.

			
				
					
					
					
					
				
				
					
							
							A farmok jogi szabályozottsága

			Saját forrás

			A vizsgált országok földtulajdonszerzési és földhasználati szabályozását az alábbi táblázat hasonlítja össze a magyar szabályozást is figyelembe véve, kiemelve a jogi személyeket megillető jogokat.

							korlátozott időre szóló haszonbérlet

						
					

				
			

			Saját forrás

			5. Az európai országok green care modelljeinek jellemzők szerinti csoportosítása

			Az egyes országok modelljeinek jellemzői, az azok közötti hasonlóságok csoportosíthatók, melyet kutatások keretében is elvégeztek. A III. rész utolsó fejezetében e csoportosításokat ismertetem.

			A SoFar Projekt keretében vizsgált európai országok modelljeit 1. azok célja; 2. a kezdeményezők típusa; 3. a célcsoporti kör és 4. a farmszolgáltatás alapján kategorizálták.452

			1. A farmok célja tekintetében: a) gondozásorientált farmok, b) foglalkoztatásorientált farmok, illetve c) ismeretátadásra fókuszáló, pedagógiai célzatú farmok különíthetők el.

			
					A gondozásorientált farmok (illetve kezdeményezőik) gondozási szolgáltatást nyújtanak a résztvevőknek. A farm pénzügyi finanszírozása ebből eredően főként az egészségügyi, szociális szektorból ered. A szolgáltatást igénybe vevők nem minősülnek alkalmazottnak, nem foglalkoztatják őket a farmon, ezért fizetést sem kapnak. Ez a típusú gondozási farm jellemző Hollandiában és Olaszországban az A típusú szociális szövetkezetek keretében.

					A foglalkoztatásorientált farmok célja a munkaerőpiacról kiszorult emberek munkaerőpiaci integrációja és foglalkoztatása zöld környezetben, mezőgazdasági tevékenységek végzése által. A farm pénzügyi finanszírozása a szociálisügyi, munkaügyi vagy esélyegyenlőségi politika forrásaiból ered. Azonban ez a támogatás gyakran csak részleges, melyet a farmon végzett mezőgazdasági tevékenységből eredő bevétel egészít ki. A szolgáltatást igénybe vevők megjelenhetnek mint önkéntesek, gyakornokok vagy mint munkavállalók is. Ez a típus Olaszországban a B típusú szociális szövetkezetek keretében jellemző – illetve megítélésem szerint a Magyarországon működő szociális farmok is idesorolandók.

					Az ismeretátadásra fókuszáló farmokon gyermekeket és fiatalokat fogadnak azzal a céllal, hogy egyrészt megismerhessék a zöld környezetet, a farm működését, a vidéki életet, mivel a gyerekek többsége egyáltalán nem vagy csak alig ismeri azt, beleértve a növényeket, állatokat és az egyes mezőgazdasági tevékenységeket. Ennek érdekében az oktatási intézmények látogatást szerveznek a farmokra, általában a tantervbe beépített módon. Olyan farmok is léteznek, ahol kifejezetten tanulási problémával küzdő vagy társadalmi integrációs problémától szenvedő gyereket fogadnak – bár ezen farmok előfordulása viszonylag ritkábbnak mondható. Ausztriában és Hollandiában is működnek pedagógiai, ismeretátadást szolgáló farmok, illetve az Egyesült Királyságban – valamint hazánkban is léteznek olyan farmok, ahol összetett módon a foglalkoztatási cél mellett az ismeretátadás is megjelenik.

			

			2. A farm működtetésének kezdeményezése eredhet a) harmadik szektorból, b) egyéni vállalkozótól vagy c) közigazgatási jellegű intézménytől.

			
					A harmadik szektorból eredő kezdeményezéseket a társadalmi magánszervezetek támogatják, melyek jellemzően nonprofit, közhasznú szervezetek. Ezeket a kezdeményezéseket az állami szervek és a politika közvetlenül vagy közvetve támogatják. Olaszországban domináns ez a típus, ahol szociális szövetkezetek működtetnek főként farmokat.

					A magánkezdeményezések a mezőgazdasági szektorban működő egyéni vállalkozások által realizálódnak. Ezek a farmok együttműködnek az egészségügyi és oktatási intézményekkel, ami a terápiás, integrációs szolgáltatásnyújtás érdekében szükséges, mivel jellemzően nem rendelkezik ezen ismeretekkel a farmot működtető, vezető egyéni vállalkozó. A pénzügyi támogatás is ebből a szektorból ered. Hollandiában, az Egyesült Királyságban találkozhatunk ezzel a típussal.

					Az intézményi kezdeményezéseket közvetlenül az állami szervek támogatják és hajtják végre, melyek a szociális, egészségügyi vagy oktatási intézmények keretében valósulnak meg. Írországban jellemző ez a típus.

			

			3. A kezdeményező szervezetek jellemzői alapján további elhatárolás tehető, így megkülönböztethetünk: a) családi kezdeményezéseket, b) közösségi alapú kezdeményezéseket és c) szakmai alapú kezdeményezéseket.

			
					A családi alapú farmok családi gazdaságok kezdeményezése nyomán, saját elhatározásukból jön létre. A gazdaságukban végzett mezőgazdasági tevékenységet kibővítik szociális és egészségügyi szolgáltatások nyújtásával, multifunkcionálissá téve gazdaságukat. Hollandiában tipikusak a családi alapú farmok.

					A közösségi alapú farmokat – nevéből eredően – az emberek egy csoportja kezdeményezi, gyakran egyházi vagy más szociális vagy közösségi eszmék által vezérelve (pl. Karitász, Vöröskereszt által). Olaszországban tipikusan közösségi alapú farmok működnek.

					Az intézményi kezdeményezések általában szakmailag megalapozott kezdeményezések, melyeket gondozási intézmények szakemberei kezdeményeznek. Az ilyen típusú farmoknál nagy hangsúlyt fektetnek a szolgáltatást nyújtók képesítésére, hiszen az speciális szaktudást igényel.

			

			A gyakorlatban a közösségi alapú és intézményi kezdeményezések között sok az átfedés, mivel a közösségi alapú farmok idővel szakmailag megalapozottan működő farmokká válnak.

			4. A célcsoporti kört különböző háttérrel rendelkező, valamilyen hátrányos helyzetben lévő személyek alkotják, széles értelemben véve. Egyes országokban, mint például Németországban léteznek csak bizonyos személyi körre fókuszáló farmok, azonban általában véve sokrétű személyi kört felölelő farmok működnek, mint ahogy az Hollandiában vagy Magyarországon is jellemző.

			5. A farm fő tevékenysége alapján kétféle farmkategória határolható el egymástól, a) a gondozási alapú és b) a mezőgazdasági tevékenységeken alapuló farmok – melyeket a kezdeményezők köre és a farm elsődleges célja, jellege határoz meg.

			
					A gondozási alapú farmoknál a szociális, gondozási szolgáltatás dominál, ez az elsődleges tevékenység. A farm pénzügyi finanszírozása is főként az egészségügyi, szociális szektorból érkezik. Olaszország példa erre.

					A mezőgazdasági tevékenységekre fókuszáló farmok esetében, a gondozási alapú farmokkal ellentétben, a mezőgazdasági tevékenységek végzése az elsődleges, a gondozás csak másodlagos szerepet játszik a farmon. Hollandia tipikus példa az ilyen típusú farmokra.

			

			Buist az egyes európai országok gondoskodó farmjainak vizsgálatát, összevetését követően, azok jellemzői alapján három nagyobb típusba sorolta a farmokat:

			
					A gazdálkodó/családi gazdaság gondozási szolgáltatást is nyújt gazdaságában az arra rászoruló személyeknek. A gazdálkodó kombinálja a mezőgazdasági termelést az egészségügyi, szociális szolgáltatásokkal. A mezőgazdasági termelés az elsődleges a farmon, míg a gondozási szolgáltatás másodlagos. A szükséges pénzügyi forrás az egészségügyi és szociális szektorból ered. Ez a típus főként Hollandiában és Norvégiában jellemző.

					A társadalmi és munkaerőpiaci integrációra fókuszáló farmok. Problémás gyerekek, diákok, munkanélküliek, függőségben szenvedők, börtönviselt személyek alkotják e típus célcsoporti körét. A farmszolgáltatásokat vagy rehabilitációs, szociális szervezet nyújtja, vagy az önkéntes szektor valamely szervezete. Az előző esetben a szociális szektorból eredő támogatások finanszírozzák a farmszolgáltatást, az utóbbi esetben többféle forrásból igyekeznek támogatáshoz jutni. Olaszországban jellemző például ez a típus.

					Gondozásra, rehabilitációra fókuszáló, intézményi, közösségi alapú farmok. Jellemzően a harmadik szektorba tartozók kezdeményezik ezeket a farmokat, így például vallási közösségek vagy társadalmi szervezetek. A szolgáltatásnyújtás speciális személyi kört céloz meg, melyben szakemberek segítenek. A pénzügyi finanszírozás az Egészségügyi Minisztérium, egészségbiztosítók, magánegészségügyi szervezetek támogatásából ered. Ausztriában működnek ilyen típusú farmok.453

			

			A csoportosítás jól szemlélteti, hogy az egyes országok – az ebben a részben vizsgált országokra fókuszálva – green care modelljei hogyan csoportosíthatók jellemzőik szerint. Empirikus és elméleti kutatásaim során azonban világossá vált számomra, hogy bár elsősorban a kezdeményezők személyét alapul véve valóban elhatárolhatók egymástól az egyes farmtípusok, azonban a farmok célja, a farmtevékenységek, farmszolgáltatások és célcsoporti kör alapján már nem ilyen egyértelmű a helyzet. Egy-egy farmon belül jellemzően keverednek a gondozásorientált, foglalkoztatásorientált, illetve ismeretátadásra irányuló célok, azok komplex módon jelennek meg, valamint a célcsoporti kör szélesebb körét ölelik fel a farmok heterogén szolgáltatásai. Természetesen léteznek csak valamely célra, farmszolgáltatásra vagy célcsoporti körre összpontosító farmok.

			IV. A szociális farm jellemzői hazánkban

			Magyarországon a szociális farm modellje a 2000-es évek elején jelent meg. 2003-ban az ún. „autista majorságok” programmal indult el első megjelenési formája. Majd több, magukat még nem feltétlenül szociális farmnak tekintő kezdeményezések – de jellemzőiket tekintve annak tekintendők – is megjelentek az autizmussal és/vagy fogyatékossággal élő személyekre fókuszálva,454 valamint a szerhasználók kezelését, foglalkoztatásának javítását szolgáló farmok, emellett az első kezdeményezések is arra vonatkozóan, hogy a gyerekekkel is megismertessék a mezőgazdaság világát, a mezőgazdasági termelést.455 Jelenleg 10 szociális farm tanúsító védjeggyel rendelkező szociális farm működik hazánkban, azonban a szó legszorosabb értelmében vett szociális farm mindösszesen 5-6 létezik. Ellenben több olyan kezdeményezés is van, amelyik a szociális farmmá fejlődés fázisában van. Számadatokat tekintve bár kevés hazai szociális farm létezik még, úgy vélem, a megfelelő működést biztosító jogszabályi környezet mellett ez a szám növekedni fog. Ez a fejezet a szociális farm modelljének hazai jellemzőit ismerteti, hogy képet adjon a hazai helyzetről.

			1. A szociális farm hazai fogalma

			A modell újszerűsége révén elsőként megfelelő elnevezést kellett találni a szakértőknek – a hazai fogalom ismertetésére már sor került a rendszertani alapok részben, ellenben, mivel a hazai jellemzők körében mérvadónak tekintem a fogalom meghatározásának ismertetését, ezért ismétlem itt azt meg, ugyanakkor részletesebben kifejtve. Bár más európai országokban már nagyobb hagyománya van a green care-nek, mégsem alakult még ki ez idáig nemzetközileg elfogadott meghatározás. Az eltérő fogalomhasználat abból ered, hogy bár abban megegyeznek a green care körébe tartozó tevékenységek, hogy mezőgazdasági tevékenységeket végeznek a farmon, és ezek sajátos szükségletekkel, igényekkel rendelkező személyeket céloznak, de eltér a kezdeményezések megközelítése, más ágazatokhoz kapcsolódnak, és finanszírozásuk is különböző. Hazánkban a fogalomalkotás során több lehetséges elnevezés is felmerült, nevezetesen: a „szociális farm”, „társadalmi farm”, „közösségi farm” és az „impakt farm” elnevezés. A szakértők igyekeztek olyan fogalmat választani, ami megfelelően tükrözi a farm hazai jellemzőit, jelentőségét. Nem könnyítette meg a helyzetet azonban az a tény, hogy más országok green care modelljei esetében nincs egységes fogalomhasználat, többféle kifejezés is ismert – lásd a green care fogalmának meghatározását tárgyaló fejezetben. A hazai szakértői csoport végül a „szociális farm” megnevezést vélte a legmegfelelőbbnek, így a modell jellemzőit megvalósító kezdeményezéseket egységesen szociális farmként nevezik hazánkban.456 Mivel a szociális farm működése tekintetében a folyamatnak, azaz a farm által nyújtott szolgáltatásnak van meghatározó szerepe, így érdemes és célszerűbb lehet inkább szociális farm szolgáltatásként említeni, hogy a laikus emberek is helyszín (farm) helyett magára a folyamatra, szolgáltatásra koncentráljanak, amit a szociális farm nyújt.457

			A szociális farm kifejezés tekintetében megjegyzést érdemel, hogy bár az jól kifejezi a farm lényegét, annak hallatán sokan tévesen a szociális szövetkezetre asszociálnak. E két fogalom ellenben nem szinonimája egymásnak. Elhatárolásuk a tudomány feladata, melynek taglalása e monográfia keretei között is helyet kap, kiemelve annak nélkülözhetetlen szerepét a jobb megértés és tisztánlátás végett – a szociális szövetkezettől való elhatárolásról szóló következő fejezetben olvasható ennek meghatározása.

			A fogalom kiválasztását követően szükségesnek bizonyult a szociális farm modelljének pontos definiálása is, azaz hogy mit takar a fogalom, mit értünk szociális farm alatt hazánkban. Ez azért is fontos, mivel Európa-szerte elterjedt, elfogadott definíciója nem létezik, hanem különféle megfogalmazásokat alkottak, országonként eltérő módon meghatározva.

			Hazánkban a fogalommeghatározásnál alapvető szempontot jelentett az, hogy a modellt a tevékenység szabályozásának iránya és célja határozza meg. Ezért a szakértők a szociális farm fogalmának definiálásakor arra törekedtek, hogy a farm céljának megfelelő, széles körű tevékenységi kört magában foglaló definíciót alkossanak meg.458 Ennek megfelelően a definíciónak célszerű volt meghatározni azt, hogy a tagok elsősorban mezőgazdasági termelő, feldolgozó, szolgáltató tevékenységet végeznek a farmon – melyek a gazdasági jelentőség mellett gyógyító és fejlesztő hatással bírnak a résztvevők számára –, másodsorban kiegészítő tevékenységként ismeretátadást és a mezőgazdasághoz kapcsolódó szemléletformálást biztosít a farm, illetve falusi turizmus lehetőséget is kínál a társadalom szélesebb köre számára – akár az egészséges, akár valamilyen hátrányos helyzettel küzdő gyermeket nevelő családok számára. Továbbá fontos volt megjelölni az alanyi kört is, akik igénybe veszik a szociális farm szolgáltatást, és akik számára segítséget nyújt a farm. Valamint nem jelenthetett mellékes szempontot az sem a fogalomalkotásnál, hogy a szociális farmok a szociális szolidaritás elvére épülve, kooperatív gazdálkodási formában működnek. Mindezt figyelembe véve, a meglévő hazai tapasztalatok alapján a szakértők az alábbi fogalmat alkották meg: „A szociális és szolidáris elveknek megfelelően, a társadalmi és környezeti szemléletformálás érdekében működő kooperatív gazdálkodási forma, amely mezőgazdasági termelő, feldolgozó, szolgáltató tevékenységet végez hátrányos helyzetű személyek bevonásával; illetőleg mezőgazdasághoz kapcsolódó szemléletformáló kiegészítő tevékenységet végez a társadalom szélesebb köre számára.”459

			Úgy vélem, a fogalom bizonyos elemei kiemelést és magyarázatot érdemelnek, hogy mit is kell érteni azok alatt a farm vonatkozásában. A „szociális” kifejezés a társadalomban elfoglalt helyzettel kapcsolatos olyan jelenség, tényező, probléma, körülmény, tény, amely egy személy vagy közösség társadalomban elfoglalt helyzetére, más társadalmi rétegekhez fűződő viszonyaira460 vonatkozik.461 A „szolidaritás” – szociológiai értelemben véve – a közös, kölcsönös felelősség- és segítségvállalást jelenti a közérdek érdekében.462 Ezek a fogalmak a gazdaságra vonatkoztatva a következő értelemmel bírnak. „Szociális gazdaság” az állami és piaci szektor közötti, dinamikusan változó szektor, amely olyan igényeket elégít ki, olyan problémák megoldását öleli fel, amelyeket sem az állami, sem a piaci szektor nem vállal fel, vagy nem tud megfelelően ellátni – a szociális gazdaság fogalmáról lásd a társadalmi vállalkozásokról szóló fejezetet. „Szolidáris gazdaság” esetében pedig a társadalmi felelősségérzet és -vállalás, illetve a közösségi érdek kerül előtérbe. A két fogalom együttes megvalósulása tekintetében az állapítható meg, hogy a szociális és szolidáris gazdaság a társadalmi és ökológiai érdekeket helyezi előtérbe az egyéni gazdasági céllal szemben, amely elsősorban a társadalmi célok megvalósulását szolgálja, vagyis a profitszerzés másodlagos szerepet tölt be a működés során.463 Ha kifejezetten a szociális farm kapcsán vizsgáljuk e két kifejezést, akkor az magában foglal minden olyan tevékenységet, cselekményt, beavatkozást, amelyek célja a hátrányos helyzetű személyek terápiája, integrációja,464 rehabilitációja, készségfejlesztése, illetve az egészséges és hátrányos helyzetű személyek ismereteinek bővítése, szemléletének alakítása a természet nyújtotta pozitívumok által. A mezőgazdasági tevékenységeken kívül számos más funkciókra is kiterjed. A szociális és szolidáris gazdaság mellett magyarázatra szorul a „kooperáció” – más néven integráció – fogalma is, amely együttműködést, partnerséget jelent egy közös cél elérése érdekében, valamint érdekérvényesítés céljából való közös fellépést. Az együttműködés alapját pedig a csoportban való lét és kapcsolatrendszer képezi. A kooperáció a társadalom és a gazdaság területén is érvényesül. A gazdaság területén két formában nyilvánulhat meg: a) személyegyesítő vagy b) tőkeegyesítő szervezeti és működési formában – az előbbinek a gazdasági társaságok, az utóbbi tipikus példája a szövetkezet. A társadalmi és gazdasági területek gyakran összefonódnak, és a kitűzött társadalmi és gazdasági célok megvalósítását szolgáló elemek összetett kapcsolatrendszert alkotnak a kooperáció típusai között. Csák Csilla nézete szerint az együttműködés ilyen komplex rendszere megalapozza az integráció alapját és működésének esszenciáját, valamint pozitívan értelmezi és oldja meg az esélyegyenlőségen alapuló elveket, és hoz létre előnyös tevékenységeket és programokat a piaci szereplők és az érintettek számára is. A szociális farm modellje is speciális jellegű mezőgazdasági integrációs modellnek tekinthető, amelyben mind a társadalmi, mind a gazdasági kooperáció különböző formái megjelennek, így: a társadalmi felelősségvállalás, a fenntartható mezőgazdaság,465 a környezettudatosság,466 a személyiségfejlesztés (készség- és képességfejlesztés), az ismeretátadás és a gazdasági előnyök (termelés, feldolgozás, értékesítés, felhasználás, jövedelem/bevétel) révén.467

			A fogalom vizsgálata közvetve érinti a modell szervezeti formáját is, miszerint milyen jogi formában működhet szociális farm hazánkban – előrevetítve ezáltal a szociális farm szervezeti keretét. Hangsúlyozandó, hogy a modell nem képez új, önálló szervezeti formát, hanem az mezőgazdasági tevékenységi formának minősül.468 Elméleti szempontból tekintve a farm bármely szervezeti formában működhet, amely képes megvalósítani a farmszolgáltatás lényegét. Mindezt részletesen a rendszertani alapokról szóló fejezet mutatja be.

			2. A szociális farm modelljének elhatárolása a szociális szövetkezettől

			A szociális farm elnevezés tárgyalásánál kiemelésre került, hogy az nem összekeverendő a szociális szövetkezet fogalmával. Bár felfedezhetők hasonlóságok a két fogalom között, azok mégis elkülönítendők egymástól, így elhatárolásuk megkerülhetetlen.

			Közös jellemzőként a következő ismérvek nevezhetők meg. Egyrészt megegyezik az alanyi kör, mind a szociális farm (elsősorban), mind a szociális szövetkezet hátrányos helyzetű személyeket céloz meg, célja ezeknek a személyeknek a felkarolása; másodsorban jelentős foglalkoztatásösztönző szerepük van e személyi kör szociális helyzetének javítása érdekében; harmadrészt az előző két jellemző alapján működésük szociális céllal történik; végül mindkettő a szociális gazdaság/társadalmi vállalkozások keretében helyezhető el.469 A szociális farm és a szociális szövetkezet működése, szervezeti kerete és jellege azonban eltérnek egymástól.

			A gazdasági kooperáció személyegyesítő formájának jellemző megnyilvánulási formája a szövetkezet,470 mely azonos szövetkezeti alapelveken és értékeken alapul, amelyek mentén különféle szövetkezettípusok alakultak ki azok eltérő céljai és tevékenységi köre révén. A szociális szövetkezet is egy szövetkezettípus, méghozzá speciális típus, melyet a szövetkezetekről szóló 2006. évi X. törvény (a továbbiakban: Szöv. tv.) vezetett be válaszként a munkaerőpiacon tett sikertelen kitörési kísérletekre.471 Ez a szövetkezettípus a (tartós) munkanélküliek és a szociálisan hátrányos helyzetű emberek számának csökkentését, illetve ezen célcsoporti kör társadalmi és munkaerőpiaci integrációját hivatott biztosítani,472 tehát fontos szerepet vállal a foglalkoztatáspolitika terén. A kizárólag profitszerzésre törekvő gazdasági társaságokkal szemben a szociális szövetkezet bevételszerző célja mellett nagy hangsúlyt fektet a tagok társadalmi, szociális helyzetének előmozdítására, a humanitárius munkakörülmények biztosítására, a közösségi értékrend teljesülésére, az integrációra és a kiszámítható jövedelemre. Ezen rendeltetések és célkitűzések megjelennek a Szöv. tv.-ben meghatározott fogalomban,473 miszerint a szociális szövetkezet célja, hogy munkalehetőséget biztosítson a hátrányos helyzetben lévő tagjainak, valamint más módon javítsa szociális helyzetüket.

			Alapvetően olyan gazdálkodó szervezetnek tekinthető ez a szövetkezettípus, amely ötvözi a gazdasági társaságok és a társadalmi szervezetek előnyeit, mivel kiszolgáltatott helyzetben lévő emberek számára biztosít munkalehetőséget, és olyan igényeket elégít ki, melyeket a piacgazdaság nem tud felvállalni vagy nem vállal fel. Tevékenysége irányulhat például a háztartásban ellátandó munkák helyettesítésére; személyi, szociális, oktatási és kulturális szolgáltatások végzésére; kisipari szolgáltatásokra; termelési, feldolgozói, értékesítési, beszerzési tevékenységekre.474 Döntően azonban a szolgáltatási és ipari szektorban működnek szociális szövetkezetek, és csak kisebb részben a mezőgazdaságban és a kereskedelemben.475

			A szociális szövetkezet további speciális jellemzőiként említendő az önkormányzati tagság, és munkavégzési viszony476 tekintetében a tagi munkavégzés. A szövetkezeti törvény kivételesen írja elő ennél a szövetkezettípusnál, hogy a természetes személy tagokon kívül legalább egy önkormányzatnak vagy nemzetiségi önkormányzatnak vagy ezek társulásának, illetve karitatív tevékenységet végző közhasznú szervezetnek is kötelezően szerepelnie kell a tagok között.477 Ez a rendelkezés azt a célt szolgálja, hogy foglalkoztató szerepét minél hatékonyabban betölthesse a szövetkezet. A tagi munkavégzés478 a személyes közreműködés sajátos formája a szociális szövetkezetek vonatkozásában, ami 2013. március 1-jétől létezik, és amely a közös termelésben való, tagsági jogviszonyon alapuló közvetlen közreműködést jelenti. Ebben az esetben a tag és a szövetkezet közötti munkavégzés egy sajátos, sui generis jogviszonyt hoz létre, amely kizárja minden más munkaviszony létesítését. Ezek a rendelkezések mintegy a közfoglalkoztatás alternatívájává teszik a szociális szövetkezetet, hiszen a felsorolt jogi személy tagok a közfoglalkoztatásban alapvető szerepet vállaló intézmények, a tagi munkavégzés pedig kifejezetten a regisztrált álláskeresőknek és a közfoglalkoztatottaknak van fenntartva.

			A szociális szövetkezet tehát egy jogilag szabályozott, önálló szervezeti forma, amely hátrányos helyzetű személyek foglalkoztatására koncentrál.

			Ezzel szemben a szociális farm modellje nem jelenik meg önálló szervezeti formaként, a jogi szabályozás számára ismeretlen fogalomról van szó. Ez egy összetett, multifunkcionális mezőgazdasági tevékenységi forma, amelyben az elsődleges társadalmi funkcióval párhuzamosan jelen van a gazdasági, illetve ökológiai szerep is. Míg a szociális szövetkezet célja a hátrányos helyzetű személyek foglalkoztatása, addig a szociális farm esetében a foglalkoztatás sokkal inkább eszközként jelenik meg a különféle mezőgazdasági tevékenységek végzése során, ami a célcsoporti kör integrációjához, rehabilitációjához járul hozzá. Tehát a szociális farm működése nem kizárólag a hátrányos helyzetű személyek foglalkoztatására irányul, hanem annál komplexebb, e személyek felkarolása, jóllétének elősegítése, az önálló életre való felkészítése is fontos célkitűzése. Az alanyi kör tekintetében nyomatékosítandó, hogy a szociális farm alanyi köre szélesebb, ugyanis szemléletformáló szereppel is bír, melynek célcsoportja a társadalom szélesebb körét érinti, így nevelési és oktatási intézményben nevelt, oktatott gyermekeket, vállalatokat, cégeket, egyéb társadalmi csoportokat stb. Valamint véleményem szerint a hátrányos helyzetű személyek kapcsán is szélesebb kört szólít meg a szociális farm működése (pl. egykori börtönviselt, függőségben szenvedő személyek). A farm nem önálló jogi forma, hanem bármely szervezeti formában működtethető, amely megfelel a szociális farm cím viselése feltételeinek – erről részletesebben az V. rész 6. fejezete szól. Vagyis nem a szervezeti formán van a hangsúly a szociális farm tekintetében, hanem azon, hogy ezt az elnevezést azok a szervezetek viselhetik, amelyek megfelelnek a szociális farm szolgáltatás lényegének, jellemzőinek. Mindazonáltal úgy látom, hogy a szociális farm keretében történő munkavégzésre egy megfelelő konstrukció található a jelenlegi magyar jogrendszerben, melyet a farmon belüli munkavégzést tárgyaló fejezetben fejtek ki részletesen.

			Összességében tehát hasonló alanyi körre fókuszál és foglalkoztatásösztönző szereppel bír a szociális farm és a szociális szövetkezet is, azonban míg a szociális szövetkezet szervezeti forma, a szociális farm tevékenységi forma. A szociális szövetkezet a szociális farm egyik lehetséges, de nem kizárólagos szervezeti formája, amely azonban jelenleg nem bizonyul teljes mértékben alkalmasnak a földforgalmi rezsim korlátozott alanyi köre miatt – erről részletesen szól az V. rész 2. fejezete. Az alábbi táblázat jól szemlélteti a hasonlóságokat és különbségeket.

			Saját forrás

			A szociális farm működéséhez szintén hasonló célú, új típusú szövetkezeti forma a közérdekű nyugdíjas szövetkezet479 és a kisgyermekkel otthon lévők szövetkezete480. Előbbi a tagok gazdasági és szociális helyzetét kívánja előmozdítani, és foglalkoztatási lehetőséget kínál számukra. Utóbbi a tagok vagyoni, szociális, kulturális helyzetét szándékozik előmozdítani, lehetőséget kínál számukra a rugalmas munkavégzésre, illetve tudás- és ismeretanyag-átadást és tapasztalatcserét is biztosít. Ugyanakkor teljes mértékben eltér e két szövetkezet alanyi köre a szociális farmétól. Míg a közérdekű nyugdíjas szövetkezet az aktív időskorúakat, addig a kisgyermekkel otthon lévők szövetkezete (nem nagyszülőként) gyermekgondozási díjban vagy gyermekgondozást segítő ellátásban részesülőket karolja fel. Így az ezektől való elhatárolásra, mint a szociális szövetkezet esetén, nincs szükség. Sem a közérdekű nyugdíjas szövetkezet, sem a kisgyermekkel otthon lévők szövetkezete nem tekinthető alkalmas szociális farmot működtető szervezetnek (mint ahogy az a szociális szövetkezet esetében van). Ugyanakkor mindkét szövetkezet szabályozásánál azonosítható olyan rendelkezés, amely a szociális farm működése kapcsán átvehető. Eszerint ezeknek a szövetkezeti típusoknak csak természetes személy tagja lehet, akik 90%-ának öregségi nyugdíjban vagy átmeneti bányászjáradékban részesülő személynek, illetve nem nagyszülőként gyermekgondozási díjban vagy gyermekgondozást segítő ellátásban részesülőnek kell lennie.481 A szociális farmon is természetes személyeket fogadnak, továbbá előírható lenne az is, hogy a farmokon fogadott személyek hány százalékának kellene hátrányos helyzetű személynek lennie, és a farmon fogadottak hány százaléka lehet a szemléletformálás érdekében érkező. A szociális farmok működése során szintén releváns rendelkezés az, hogy e szövetkezettípusok tagjai harmadik személynél is végezhetnek tevékenységet (külső szolgáltatás) a Ptk. megbízásra vonatkozó rendelkezései alapján.482 Ez a szabály a szociális farmok azon eseténél lenne alkalmazható, amikor a szociális farm szolgáltatást nyújtó szervezet külső gazdálkodó személyhez (aki rendelkezik földtulajdonnal vagy földhasználati jogosultsággal) viszi a célcsoportot mezőgazdasági tevékenység végzésére. Erre szintén a megbízási szerződés szabályai alapján kerülhetne sor e két szövetkezettípus külső szolgáltatásra vonatkozó rendelkezéseinek analógiája nyomán.

			3. A szociális farm típusai

			A hazai ismeretek alapján a szociális farmok három altípusát különböztetjük meg: rehabilitációs farm, gondoskodó farm, társadalmi farm. E három típus a célcsoporti kör és a szolgáltatásnyújtás jellege alapján különíthető el egymástól.

			Forrás: Csák, 2015a, 173. o.

			3.1. Rehabilitációs farm

			A rehabilitációs farm, nevéből adódóan, elsősorban a rehabilitáció helyszínéül szolgál, ahol a szociális farm szolgáltatás terápiás jellege az irányadó. Ez a farmtípus azokat a speciális támogatásra szoruló hátrányos helyzetű személyeket fogadja, akiknek a farmon való aktív bevonása, a környezet gyógyító ereje mellett, elősegíti a fejlődésüket, rehabilitációjukat. A célcsoportba elsősorban a fogyatékossággal élők, pszichiátriai betegek, egészségkárosodottak tartoznak, akik számára különösen fontos a rehabilitáció, társadalmi integráció.

			Működési szempontból két esete van a rehabilitációs farmnak. Az egyik csoportba tartoznak azok az érintetteket gondozó, segítő intézmények, szervezetek, amelyek maguk szervezik meg a szociális farm szolgáltatást. Ennél a lehetőségnél problémát jelent azonban, hogy bár ezek az intézmények, szervezetek jól értenek a célcsoport rehabilitációjához, ellenben a mezőgazdasági tevékenységek végzéséhez nem. Így szükségessé válik egy gazda felkeresése, aki a mezőgazdasági tevékenységek folytatásában nyújt segítséget. A másik esetben a rehabilitációs farmer által működtetett fogadó gazdaság biztosítja a helyszínt a farmszolgáltatáshoz, ahol a gazda ismeretekkel rendelkezik a bevonandó célcsoport rehabilitációjához. A gazda munkáját a speciális egészségügyi, szociális szolgáltatást nyújtó segítő egészíti ki, aki elkíséri a célcsoportot a gazdaságba.483

			3.2. Gondoskodó farm

			A gondoskodó farm típusnál már intenzíven megjelenik az érintettek munkára való ösztönzése, akik ténylegesen dolgoznak a farmon. Az így szerzett tapasztalat hozzájárul ahhoz, hogy képesek legyenek önmagukról gondoskodni, önállóan élni. A napi feladatok ellátása révén egy rendszer alakul ki életükben, amely jelentős mentális fejlődést eredményez számukra. Ez a farmtípus főként a megváltozott munkaképességűeket és tartós munkanélkülieket (börtönviseltek, hajléktalanok) öleli fel, illetve azokat, akik a rehabilitációs farm kategóriából erre a szintre kerülnek át. A gondoskodó farm célcsoporti köréből elviekben kikerülhetnek olyan emberek, akik képessé válnak a farmszolgáltatás révén a nyílt munkaerőpiacra való kilépésre. Általánosságban véve azonban ezek az emberek, még ha nem csak egy-egy munkafolyamatot, hanem akár egy egész munkamenetet is képesek majd önállóan elvégezni, más kompetenciák hiánya miatt mégsem tudnak kilépni a munkaerőpiacra.

			Gondoskodó farmot, a bevont célcsoporttól függően, működtethetnek gazdák és szociális szolgáltatók is. A gondoskodó farmer az a mezőgazdasági vállalkozó vagy mezőgazdasági tevékenységet végző személy, aki fogadja és bevonja a hátrányos helyzetűeket a mezőgazdasági tevékenység végzésébe. Az egyes személyek vonatkozásában a gazda és a célcsoport támogatói közösen alakítják ki a fejlesztési és munkavégzési tervet, melynek megfelelően történik az érintettek foglalkoztatása.484

			3.3. Társadalmi farm

			Társadalmi farmon szemléletformálás és ismeretátadás történik. Itt a célcsoport tagjai megismerkedhetnek a mezőgazdasági munkálatokkal, munkafolyamatokkal, elsajátíthatják azokat. Valamint ez a farmtípus elősegíti a hátrányos helyzetű személyek elfogadását, a velük való együttlétet, együttműködést, az életben való könnyebb boldogulást. Olyan elméleti és gyakorlati ismeretekkel gazdagodnak, melyeket később hasznosítani tudnak. A célcsoport között nem valamilyen mentális vagy fizikai hátránnyal küzdők szerepelnek, hanem egészséges emberek. Közcélú munkára ítéltek, gyermekvédelmi intézményekből kijövők, idősek és legfőképpen oktatási-nevelési intézményekben tanuló gyerekek és diákok. Társadalmi farmot gazdák és szociális intézményi485 gazdálkodók is működtethetnek.486

			A való életben működő szociális farm modellek esetében azonban ez a három farmtípus nem feltétlenül különül el ilyen élesen egymástól. Kezdetben, ha egy szociális farm kezdeményezés egy-egy célcsoportra fókuszáló valamely farmtípusként is indult el, a későbbiekben portfóliója kibővülhet, akár mindhárom típus jellemzőjével. A legtöbb szociális farm tehát komplex farmtípusként működik.

			Az egyes farmtípusok jellemzőit az alábbi táblázatban foglalom össze.

			Saját forrás

			A könyv az egyes farmtípusok közül az első kettőre koncentrál, ugyanis mind a farmok működése, mind a kutatás – ideértve a de lege ferenda javaslatok megfogalmazását – kapcsán ez a két típus bír igazán jelentőséggel. Természetesen ez nem feltételezi azt, hogy a társadalmi farm súlya elhanyagolható, háttérbe szorítható lenne, hiszen az elfogadás, esélyegyenlőség érdekében, illetve a mezőgazdasághoz kapcsolódó tudás, ismeretek elsajátításában a szemléletformálásnak és ismeretterjesztésnek is fontos szerepe van. Mindazonáltal a társadalmi farm kizárólag társadalomformáló szerepet hordoz magában, amelynek vizsgálata nem része a könyvnek; ezzel szemben a rehabilitációs és gondoskodó farm lényeges társadalmi, gazdasági és jogi szerepet is betölt, amelynek elemzése a kutatás lényegét adja.

			4. Szociális farm szolgáltatás

			A szociális farm modell jelentőségét, alapját annak két pillére, a mezőgazdasági tevékenység végzése és a támogató szolgálat adja, melyek a szociális farm szolgáltatás keretében öltenek testet. A szociális farm szolgáltatás tehát nem más, mint a farm által a célcsoporti kör számára nyújtott és biztosított rehabilitációs, integrációs és foglalkoztatást megvalósító tevékenységek összessége, és ezek végzési feltételeinek biztosítása.487 Ezen tevékenységek összessége multifunkcionális mezőgazdasági tevékenységi formát eredményez. Multifunkcionális mezőgazdaság alatt azt az összetett, komplex tevékenységekből álló rendszert értjük, amikor a farm a hagyományos agrártevékenységeken (gazdasági funkció) túl fontos társadalmi és ökológiai funkciót is ellát – részletesen lásd a multifunkcionális mezőgazdaságot bemutató fejezetben.488 A multifunkcionális farmok tehát több vonatkozásban is túllépnek a hagyományos gazdaságokon. Kiszélesítik, elmélyítik és új alapokra helyezik tevékenységeiket, kapcsolatrendszerüket.489

			A szociális farm társadalmi szükségessége és jelentősége abban áll, hogy a társadalom nagy hányadát érintő problémát, a hátrányos helyzetben lévők jóllétét, mentális körülményeit,490 foglalkoztatási lehetőségeit igyekszik javítani azáltal, hogy bevonja, integrálja ezeket az embereket. Célja a társadalmi integráció, a munka világába való vissza- és bekerülés, valamint a mezőgazdaság társadalmi jelentőségének ösztönzése. Továbbá a társadalom többi tagja számára a szemléletformálás, ismeretterjesztés helye. Gazdasági jelentősége abban rejlik, hogy mezőgazdasági tevékenységeket végeznek a farmokon, a farmok pedig erősítik a vidéki közösségek életképességét, és ösztönzik a vidék és a város kapcsolatát. A megtermelt javak elsősorban a résztvevők ellátását szolgálják, csak másodlagos a piaci értékesítés. Az ökológiai funkció pedig azt jelenti, hogy a mezőgazdasági tevékenységek végzésénél az ökológiai gazdálkodást részesítik előnyben a farmon, illetve igyekeznek megóvni és fenntartani a környezetet, hagyományokat őrizni, valamint a vidéki tájat gondozni.491 A szociális farmok multifunkcionális jellege kapcsán azonban szemléletváltás fedezhető fel az egyes funkciókat illetően. Ugyanis míg más multifunkcionális gazdasági formák esetében a gazdasági funkció a domináns, addig a szociális farmok esetében a társadalmi, szociális funkció kerül előtérbe – mint az egyébiránt a green care-re is jellemző.

			A mezőgazdasági tevékenység tehát központi helyet foglal el mind a szociális farmok működése szempontjából, mind a farmszolgáltatások esetében. A mezőgazdasági tevékenység fogalmát a mező- és erdőgazdasági földek forgalmáról szóló 2013. évi CXXII. törvény (a továbbiakban: földforgalmi tv., vagy Fftv.) 5. § 18. pontja határozza meg, miszerint az „növénytermesztés, kertészet, állattartás, a méhanyanevelés, halászat, haltenyésztés, szaporítóanyag-termesztés, vadgazdálkodás, erdőgazdálkodás, kiegészítő tevékenységgel vegyes gazdálkodás”. A mezőgazdasági tevékenység fogalmához szorosan kapcsolódik a kiegészítő tevékenység fogalma, melyet az Fftv. 5. § 14. pontja határoz meg: „falusi és agroturizmus, kézművesipari tevékenység, fűrészáru-feldolgozás, takarmány-előállítás, mezőgazdasági termékből élelmiszer előállítása, dohányfeldolgozás, bioüzemanyag-előállítás a mező-, erdőgazdasági tevékenység során keletkezett melléktermékek, növényi és állati eredetű hulladék hasznosítása, nem élelmiszercélú feldolgozása, valamint az ezekből a termékekből keletkezett termékek közvetlen termelői értékesítése, mezőgazdasági szolgáltatás, valamint a mezőgazdasági üzemhez tartozó termelési tényezők hasznosítása, értékesítése”. A fogalmak kapcsán jól érzékelhető, hogy azok nem tartalmazzák nevesítetten a szociális farm szolgáltatást, illetve nem is fedik le teljes mértékben a szociális farmon végezhető tevékenységi köröket, a szociális farm szolgáltatás teljes körét, így főként a szociális jellegű tevékenységeket. Úgy vélem, Fodor László megállapítása a szociális farm szolgáltatás, farmtevékenységek vonatkozásában is megállja helyét, miszerint az uniós jog interpretálása, az annak való megfelelés ellenére a nemzeti – jelen esetben a hazai – földforgalom túlzott mértékű korlátozó szabályozása a multifunkcionális mezőgazdaság célkitűzéseinek realizálását megnehezíti.492 Ezért lenne szükséges és célszerű hazánkban is a földforgalmi törvény által meghatározott mezőgazdasági tevékenység definícióját kibővíteni, és annak keretében teret engedni a szociális farm szolgáltatás valamennyi tevékenységének.

			5. A szociális farm alanyi köre

			A szociális farm szolgáltatás alanyi köre két csoportba sorolható: a) egyrészt a szolgáltatást nyújtókra, b) másrészt a szolgáltatást igénybe vevőkre.

			5.1. A szociális farm szolgáltatást nyújtók köre

			A szolgáltatást nyújtók körén belül is két csoport határolható el a farm működtetésének technikai kivitelezése szempontjából.

			A szociális farm szolgáltatás egyik lehetséges formája az, ha a segítő szervezet, azaz a hátrányos helyzetűekkel foglalkozó szervezet kívülről szervezi meg a szociális farm szolgáltatást. Vagyis a segítő szervezet olyan gazdálkodót keres, akihez rendszeresen viszik a farmszolgáltatást igénybe vevőket rehabilitáció és aktív tevékenység végzése céljából. A mezőgazdasági tevékenységet végző gazda különböző szervezeti formában működő vállalkozás lehet, amely mezőgazdasági tevékenységből eredő árbevételt realizál. Ennek a működési módnak az előnye az, hogy a segítő szervezetnek mindösszesen a farmszolgáltatás nyújtását kell megszerveznie, illetve a rehabilitációt biztosító egyéb tevékenységeket, azonban nem kell külön mezőgazdasági környezetet kialakítania, nem kell a mezőgazdasági tevékenységekhez értenie, hanem a célcsoport tagjai már egy meglévő gazdaságában vehetik igénybe a farmszolgáltatást és végezhetnek munkát, ahol a gazdálkodó megfelelő szaktudással, kompetenciákkal rendelkezik a mezőgazdasági tevékenységeket illetően. Mindezért cserébe viszont a gazdálkodó számára a segítő szervezet szolgáltatási díjat fizet. A farmszolgáltatást igénybe vevők az általuk megtermelt javakat saját ellátásuk érdekében igénybe vehetik. Összességében ez a megoldás mind a hátrányos helyzetűeknek, mind a gazdálkodónak előnyös, és a segítő szervezet helyzetét is megkönnyíti. Ellenben költséges megoldásról van szó, mivel a gazdálkodónak díjat kell fizetni a helyszín és szaktudás biztosítása miatt. Ezt a működtetési formát nevezhetjük úgy, hogy a „célcsoport megy a földműveshez” megoldás.493

			A működtetés másik formája az úgynevezett „célcsoport a segítő szervezet saját gazdaságában tevékenykedik” megoldás. Ebben az esetben a segítő szervezet belülről szervezve maga hoz létre egy mezőgazdasági farmot, ahol biztosítja a farmszolgáltatást a hátrányos helyzetűeknek. Ez a megvalósulási forma azért célszerű, mert a segítő szervezet maga irányíthatja a farm működését, könnyebben beavatkozhat a folyamatokba, és nem kell külső személy segítségét igénybe venni. A célcsoport tagjai által megtermelt, előállított termékeket nemcsak saját felhasználásra fordíthatja a segítő, hanem értékesítheti is azokat, a bevételeket pedig a farm és a résztvevők érdekeire tudja fordítani. Ennél a működtetési formánál viszont mindenképpen szükséges mezőgazdasági szakembert és speciális szaktudással rendelkező személyeket alkalmazni a fenntartható működés érdekében.494

			5.2. A szociális farm szolgáltatást igénybe vevők

			A szociális farm szolgáltatás a hátrányos helyzetű személyek széles körét öleli fel. Olyan gondoskodásra szoruló, hátrányos helyzetű személyek számára nyújt lehetőséget, akik segítség nélkül nem képesek helyzetükön javítani. Főként valamilyen fogyatékossággal,495 tartós betegséggel élő személyek és megváltozott munkaképességű személyek alkotják a célcsoporti kört, de szenvedélybetegek, hajléktalanok, tartósan munkanélküliek, börtönviseltek, fogvatartottak, egykori fogvatartottak, bűnelkövetői rehabilitációs programok résztvevői, romák, menekültek, egyéb kirekesztettek, illetve hátrányos helyzetűnek számító társadalmi csoportok is megjelennek az alanyi körben. Ezek a személyek alkotják tehát a szociális farm célcsoporti körét. A célcsoporti kört illetően egy másodlagos személyi kör is megjelenik a farmon, méghozzá a társadalmi farm típus kapcsán, akik valamely nevelési-oktatási intézmény tanulói. Számukra a farm szemléletformálási szerepet tölt be, illetve gyakorlati ismereteket sajátíthatnak el a farmon.

			A hátrányos helyzet olyan sokrétű fogalom, amely értelmezhető egyének, csoportok vagy területi egységek, illetve gyermekek és felnőttek vonatkozásában is – pl. valamilyen fogyatékossággal élők, alacsony iskolai végzettségűek, oktatási esélyegyenlőség szempontjából hátrányos helyzetű gyermekek, elzárt és periférikus földrajzi területek, elvándorlással sújtott térség, büntetés-végrehajtásból szabadultak stb. esetében –, akik és amelyek az országos átlaghoz viszonyítva rosszabb gazdasági és szociális helyzetben vannak. Általánosságban véve a hátrányos helyzetnek nincs egységes fogalma, definíciója, hanem úgy foglalható össze, hogy az átlaghoz viszonyítva olyan rosszabb gazdasági és szociális helyzetben lévő egyének, területek összessége, akik vagy amelyek helyzetének javítása, támogatása az államtól aktív szerepvállalást igényel.496 Ha a fogalmat konkrétan az egyének, méghozzá a gyermekek és felnőttek (munkavállaló) vonatkozásában szemléljük, azok pontos jelentését törvényi szintű definíció határozza meg. A hátrányos és halmozottan hátrányos helyzetű gyermek fogalmát a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: gyermekvédelmi törvény vagy Gyvt.) 67/A. §-a497 határozza meg. A hátrányos és súlyosan hátrányos munkavállaló fogalmát pedig a foglalkoztatás elősegítéséről és a munkanélküliek ellátásáról szóló 1991. évi IV. törvény (a továbbiakban: foglalkoztatási törvény vagy Flt.) 57/B. § (4) bekezdése498 definiálja.

			A könyv a célcsoporti kör valamennyi tagjára vonatkozóan részletes fogalommeghatározást nem végez, azok közül hazánkban a rehabilitációs és gondoskodó farm elsődleges alanyi körére, a fogyatékos és megváltozott munkaképességű személyekre koncentrál.

			A fogyatékos és megváltozott munkaképességű személy fogalmát gyakran szinonimaként kezelik, elméletben és gyakorlatban is egyaránt, azonban a két fogalmat el kell egymástól határolni. A hazai terminológia kifejezetten megkülönbözteti a fogyatékos személy és a megváltozott munkaképességű személy fogalmát. A két fogalom halmaz-részhalmaz viszonyban áll egymással, amelyben a megváltozott munkaképességű személyek a fogyatékos személyek halmazának részét képezik.499 A fogyatékos személyt valamilyen érzékelési, mozgási vagy értelmi és/vagy szociális képesség bekövetkezett károsodása akadályozza a társadalomban és a foglalkoztatásban való részvételében. A megváltozott munkaképességű személy pedig a munkaerőpiacon szerzett valamilyen maradandó testi vagy szellemi fogyatékosság vagy egészségkárosodás folytán korlátozott a munkavégzésben.500

			Ezzel szemben az EU más országai a fogyatékos személy („person with disability”, „disabled people”) fogalmat használják mindkét kifejezésre, melyet Jakab Nóra és Kajtár Edit az Empower Projectben végzett kutatómunkájuk eredményeként állapítottak meg – ugyanakkor megjegyzendő, hogy egységesen, azonos módon elfogadott és alkalmazott fogalommeghatározás, fogalmi rendszer nem létezik.501 A tagállamokhoz hasonlóan a nemzetközi jogban is a fogyatékosság („persons with disability”) kifejezéssel találkozunk. Annak definícióját az Egyesült Nemzetek Szervezetének (ENSZ) Egyezmény502 1., a fogyatékossággal élő személyek jogairól szóló cikke határozza meg, miszerint „Fogyatékossággal élő személy minden olyan személy, aki hosszan tartó fizikai, értelmi, szellemi vagy érzékszervi károsodással él, amely számos egyéb akadállyal együtt korlátozhatja az adott személy teljes, hatékony és másokkal egyenlő társadalmi szerepvállalását”. Ez a definíció egységes fogalom alatt, exemplifikatív felsorolással magában foglal mindenféle szempontból bekövetkezett károsodást. Az EU tagállamainak fogalomhasználatát tekintve Jakab Nóra, Kajtár Edit és Zeller Judit az Empower Projectben végzett kutatómunkájuk eredményeként megállapították, hogy a környező kelet- és nyugat-európai országok jogszabályai a fogyatékossággal élő ember kifejezést alkalmazzák.503

			Ezzel szemben a magyar jogi szabályozás és terminológia sajátossága az, hogy a fogyatékosság-fogalmon belül elkülöníti a) a fogyatékos személy és b) a megváltozott munkaképességű személy fogalmát, amely fogalmakkal kapcsolatos rendelkezéseket külön törvény szabályoz. A fogyatékos személy fogalmát a Fogy. tv. 4. § a) pontja határozza meg, melynek értelmében „Fogyatékos személy az a személy, aki tartósan vagy véglegesen érzékszervi, értelmi, fizikai, kommunikációs károsodással él, amely az egyenlő társadalmi részvételt korlátozza vagy gátolja”. Az ENSZ Egyezmény megfogalmazásához hasonló gyűjtőfogalomként definiálja a Fogy. tv. A fogalom magában foglal mindenféle károsodással együtt élő embert, amely korlátozza egyenlő társadalmi részvételüket. A megváltozott munkaképességű személy fogalmát az Flt. 58. § (5) bekezdés m) pontja határozza meg: „a rehabilitációs hatóság vagy jogelődjei által végzett hatályos minősítés alapján a) akinek az egészségi állapota a rehabilitációs hatóság komplex minősítése alapján 60 százalékos vagy kisebb mértékű, b) aki legalább 40 százalékos egészségkárosodással rendelkezik, az erről szóló szakvélemény, szakhatósági állásfoglalás, hatósági bizonyítvány alapján, c) akinek a munkaképesség-csökkenése 50–100 százalékos mértékű; vagy aki a komplex minősítés alól jogszabály rendelkezése alapján mentesül, rokkantsági ellátás folyósításának időtartama alatt”.

			A két fogalmat összevetve arra a megállapításra jutunk, hogy a megváltozott munkaképességű személy a munkaerőpiacon szerzett valamilyen maradandó egészségkárosodása folytán korlátozott a munkavégzésben, aki biztosítási jogviszonyhoz kötődő kategóriát képez, míg a fogyatékos személyt valamilyen bekövetkezett károsodás akadályozza nemcsak a munkaerőpiaci, hanem egyáltalán a társadalomban való részvételben, aki biztosítási jogviszonnyal sem rendelkezik.504

			V. A szociális farmok működésének lehetséges hazai szabályozási irányai

			A szociális farm modellje hazánkban, a korábban vizsgált európai országok gyakorlatának megfelelően, alulról építkezve jelent meg és kezdett el működni, megfelelő jogszabályi környezet, állami elismerés hiányában. Az első hazai szociális farmok megjelenése óta eltelt több mint 15 évet tekintve bár már nem illethetők az „új jelenség” jelzővel, mégsem beszélhetünk a külföldi példákhoz hasonlóan prosperáló, kialakult működési és jogi háttéren alapuló modellről. Működési struktúráját tekintve még kiforratlan, mint jogi kategória még mindig ismeretlen.

			Sokszínű tevékenységi, szolgáltatásnyújtási portfóliója révén bár széles körű célcsoport számára kínál lehetőséget, szolgáltatást, ez egyben nagy nehézséget is okoz. A különféle engedélyek megszerzése, többféle jogszabály rendelkezéseinek alkalmazása, illetve sokszor a szociális farmokra nem kiterjedő jogszabályi rendelkezések ellenére való „ügyes, okos megoldások” megtalálása szükséges. Tehát nem biztosított a modell komplexitásához szükséges jogi keret. Annak érdekében, hogy továbbra is hatékonyan tudjanak működni a farmok, ne kelljen „lavírozniuk” a hiányos, joghézagokkal és jogi anomáliákkal átitatott jogi szabályozásban, illetve egyáltalán a jogi szabályozásban nevesített formaként létezhessenek, a jogi szabályozásnak válaszolnia kell erre a már létező modellre. Vagyis egy meglévő modellhez, tevékenységi formához kell megfelelő szabályozást rendelni. Ennek fontosságát a szociális farmot működtető szervezetek is felismerték. A szociális farm szolgáltatás társadalmi, gazdasági ismertségét és elismertségét megalapozó kutatások, tanulmányok készültek. A hazai szociális farm szolgáltatást nyújtó szervezetek létrehozták az országos szintű Magyar Szociális Farm Szövetséget.505 2015-ben a szociális farm modellt feldolgozó tanulmány,506 illetve szakmapolitikai javaslat507 készült, amelynek eredményeként az Emberi Erőforrások Minisztériumának (a továbbiakban: EMMI) Fogyatékosságügyi Tárcaközi Bizottsága létrehozta a Szociális Farm Munkacsoportot. 2016-ban a Tárcaközi Bizottság elfogadta a szociális farm tanulmányban kidolgozott fogalmat. Fontos előrelépésként értékelhető, hogy 2017-ben bejegyzésre került a Magyar Szociális Farm Szövetség által létrehozott és működtetett tanúsító védjegy, a Szociális Farm Tanúsító Védjegy,508 melyet az arra alkalmas, szociális farm szolgáltatást nyújtó szervezetek kaphatnak meg. A Magyar Szociális Farm Szövetség 2019-ben nyújtott be újabb szakmapolitikai javaslatot509 további, még konkrétabb jogi szabályozásra javaslatot téve. 2021-ben pedig a kistermelői rendelet510 módosítása tekintetében indult meg tárcaközi egyeztetési folyamat, amely rendeletben helyet kapna a szociális farmokon foglalkoztatottak által előállított élelmiszerek értékesítésének lehetősége és feltételeinek biztosítása. Érdemi előrelépés azonban még továbbra sem történt a szociális farmok szabályozása kapcsán, az még várat magára.

			A továbbiakban a szabályozási keretrendszer lehetséges irányainak meghatározására teszek kísérletet, de lege ferenda javaslatok által, amely közjogi és magánjogi szempontból, mind a kormányzat, mind a szociális farm szolgáltatást nyújtó szervezetek és szociális farm tevékenységet végző személyek számára megfelelő megoldást körvonalaz.

			A jogi szabályozás tekintetében az alábbi részterületekre érdemes koncentrálni:

			
					a szociális farm fogalmának meghatározása;

					a tevékenységi kör és szolgáltatás meghatározása;

					a szociális farm szolgáltatás nyújtására alkalmas szervezeti keret;

					a tevékenységek végzését biztosító földterület tulajdonosi, használati kérdései;

					a foglalkoztatás kérdése;

					az állami elismerés;

					védjegy használata.

			

			1. Definíció, a szociális farm szolgáltatás köre

			A fogalommeghatározás valójában már megtörtént 2015-ben a Magyar Szociális Farm Szövetség által, amely fogalmat az EMMI Fogyatékosságügyi Tárcaközi Bizottsága el is fogadott 2016-ban. A fogalom bár összetett, de jól tükrözi a szociális farm szolgáltatás lényegét, annak multifunkcionális jellegét. A fogalom szoros összefüggésben van a szociális farm tevékenységek, szolgáltatások körével, hiszen a fogalom magába foglalja a szolgáltatásokat és tevékenységeket is, így a modell jogi szabályozása érdekében az első szükséges lépés az lenne, hogy a farmszolgáltatást meghatározó fogalom megjelenjen a jogi szabályozásban. Egyetértve a szakmapolitikai javaslat készítőivel, a szociális farm szolgáltatást mint tevékenységet a földforgalmi törvény mezőgazdasági tevékenység, de leginkább a kiegészítő tevékenységek fogalma között kellene elhelyezni511 – hasonlóan az osztrák szabályozáshoz, a szociális farm szolgáltatás nem jelenik meg sem a mező- és erdőgazdasági tevékenységek, sem a kiegészítő tevékenységek között. Ugyanakkor, a földforgalmi törvény módosítására tett javaslat tekintetében általános nehezítő körülményként merül fel az, hogy e törvény sarkalatos törvény, azaz annak módosításához az országgyűlés tagjainak kétharmados többségére van szükség. Emellett,512 illetve e megoldás helyett – amennyiben nincs hajlandóság a tevékenység földforgalmi törvénybe való beemelésére – az olasz minta alapján a legcélszerűbb, legmegfelelőbb megoldásnak egy külön, szociális farm törvény megalkotását tartom. Ebben a törvényben kerülne meghatározásra a szociális farm és farmszolgáltatás fogalma – lásd a IV. rész 1. és 4. fejezetében foglaltakat –; a szociális farm szolgáltatást igénybe vevő és nyújtó alanyi kör – lásd a IV. rész 5. fejezetében foglaltakat –; a hátrányos helyzetű személyek foglalkoztatásának és együtt gazdálkodásának feltételei – lásd a IV. rész 4. és 5.2. fejezetében, V. rész 3. fejezetében foglaltakat –; az állami elismerés feltételei – lásd az V. rész 6. fejezetében foglaltakat –; illetve a Szociális Farm Tanúsító Védjegy alkalmazására vonatkozó renelkezések – lásd az V. rész 7. fejezetében foglaltakat. E speciális törvény az Alaptörvény P) cikk (2) bekezdésében foglaltak szerinti integrált mezőgazdasági termelésszervezéshez kapcsolódó törvény lenne, amely mint olyan, sarkalatos törvénynek minősül. Elfogadásához és módosításához az országgyűlési képviselők kétharmados többsége szükséges. A további részletszabályok külön végrehajtási rendeletben kerülnének meghatározásra, amely egyben szükségessé teszi további hatályos ágazati jogszabályok (mint például az adózási szabályok, kistermelői rendelet) módosítását, kiegészítését.

			A definícióhoz kapcsolódóan hangsúlyosnak találom kiemelni, egyben lehatárolni, hogy egy szervezet tevékenységi köre szempontjából azt kell szociális farm szolgáltatást nyújtó szervezetnek tekinteni, melynek fő tevékenysége (75%-os mértékben) szociális farm szolgáltatás nyújtására irányul, és ebből ered bevételének 75%-a. Tehát egyéb tevékenységet egy szociális farm szolgáltatást nyújtó szervezet csekély mértékben, maximum 25%-ban végezhet. Ezt a fajta működést a termelői csoportok (a továbbiakban: TCS)513 és termelői értékesítő szervezetek514 (a továbbiakban: TÉSZ) analógiájára alapozom, melyek esetében meghatározott mértékű tevékenységhez és árbevételhez (50%)515 kötött a működés – a szociális farmok esetében magasabb arányt tartok észszerűnek meghatározni, hogy markánsan lehatárolható legyen működése. Hollandiában találkozunk így működő farmokkal, ahol az egyes szociális farm típusok tevékenységi szempontból és abból eredő árbevételi nagyság szerint különülnek el – lásd a III. rész 2.5. fejezetében. Ehhez kapcsolódó további feltétel, hogy minimum 5 fő hátrányos helyzetű személyt kell foglalkoztatnia a szervezetnek, és összárbevételének 10%-a csoportok fogadásából kell hogy származzon.

			2. A mezőgazdasági tevékenység végzésének feltétele: a földtulajdonlás, földhasználat kérdése

			A szociális farmok működése során az egyik (legnagyobb) problémát az okozza, hogy a mezőgazdasági tevékenység végzésének alapvető feltétele a mezőgazdasági földterülettel516 való rendelkezés, de minimum annak birtoklása, használata, azaz vagy a tulajdonosi pozíció, vagy a haszonbérlői pozíció megszerzése. Ahhoz, hogy a farmokon zavartalanul tudjanak mezőgazdasági tevékenységet végezni, szükséges e pozíció valamelyikének biztosítása. Ez a probléma a „célcsoport a segítő szervezet saját gazdaságában tevékenykedik” megoldás esetében merül fel, amikor is a szociális farm szolgáltatást kínáló, hátrányos helyzetűekkel foglalkozó szervezet maga biztosítja a farmszolgáltatást, ideértve a mezőgazdasági tevékenységek végzéséhez szükséges földterületet is. Márpedig a legkézenfekvőbb megoldás az lenne, hogyha a szociális farm szolgáltatást nyújtó szervezet önállóan, saját tulajdonú vagy saját használatában lévő földterületen tudná fogadni a célcsoportot. Erre viszont – a jelenlegi földforgalmi rezsim517 alapján – csak korlátozott alanyi kör jogosult.

			A tulajdonosi pozíciót518 tekintve, a földforgalmi törvény értelmében a föld tulajdonjogát519 főszabály szerint földművesnek520 minősülő521 belföldi természetes személy és tagállami állampolgár szerezheti meg a törvényben meghatározott módon522 és mértékben523, 524. Jogi személy – ideértve a jogi személyiséggel nem rendelkező szervezetet is –, legyen az magyar, más tagállambeli vagy harmadik országbeli illetőségű jogi személy, hazánkban nem tartozik ebbe a körbe525 – néhány kivételt526 leszámítva.527 Vagyis a szociális farm szolgáltatást nyújtó társadalmi vállalkozások – erről lásd a következő fejezetben – sem jogosultak földtulajdonszerzésre. Mindennek jogalkotói célja – ami szakmai igényeken és tudományos ismereteken, nézeteken alapul528 – a professzionális gazdálkodást folytató földművesek földszerzésének támogatása, ami elősegíti a mezőgazdaságban dolgozók elismert és méltányolható földigényének kielégítését, illetve kizárja a spekulatív földvásárlási törekvéseket,529 és annak következtében a gyakorlatban kialakuló ellenőrizhetetlen összetett tulajdoni láncolatot és túlzott mértékű birtokmaximumot (birtokkoncentráció).530 Továbbá az is fontos szempontnak minősült a tilalmi-védelmi rendelkezéseknél, hogy a föld sajátos természeti és vagyoni jellemzői folytán véges jószágnak minősül, mivel mint természeti tárgy korlátozott mértékben áll rendelkezésre, nem szaporítható, mással nem helyettesíthető.531 Illetve idesorolhatók az olyan törekvések is, mint a vidéki népesség megtartása,532 a mezőgazdálkodás és az agrárszolgáltatások feltételeinek kedvezőbbé válása, a kis és közepes méretű gazdaságok támogatása, az élet- és versenyképes mezőgazdasági termelés folytatásának ösztönzése, a fenntartható földhasználat előnyben részesítése.533 E célok ellenére a kategorikus, ius strictum tilalmi rendelkezéseket az Európai Bizottság a tőke szabad mozgásának korlátozásaként,534 így az EU jogába ütközőnek értékeli 535, 536 A tőke szabad mozgásának elvét – mint általánosságban az alapvető szabadságokat – a szükségesség, az arányosság és a diszkriminációmentesség elvével összhangban lehet korlátozni,537 melyek közül az Európai Bizottság kifejezetten az arányosság538 követelményének nem teljesülése miatt tekinti aggályosnak a jogi személyek földtulajdonszerzésének tilalmát. Értelmezésében léteznek kevésbé korlátozó rendelkezések is.539 Továbbá más korlátozó rendelkezések is nehezítik a szociális farm szolgáltatást nyújtó szervezetek földtulajdonszerzését.

			A tulajdonszerzésre vonatkozó korlátok mellett a földhasználati jogosultság540 megszerzése is korlátozott541 a földforgalmi törvény értelmében. Azt főszabály szerint földműves és mezőgazdasági termelőszervezet szerezheti meg.542 Bár a mezőgazdasági termelőszervezet543 jogi személy, illetve jogi személyiséggel nem rendelkező szervezet lehet, vagyis a földhasználat alól nincsenek kizárva e szervezetek, azonban ehhez meghatározott feltételeknek kell megfelelniük.544 Tanya földhasználati jogosultsága esetén megengedőbb a törvény, ugyanis azt földműves és mezőgazdasági termelőszervezetnek nem minősülő jogi személy is megszerezheti,545 de ez esetben is érvényesülnek további feltételek. Illetve földhasználati jogot szerezhetnek még egyéb szervezetek is, speciális feltételek fennállása esetén. További egy kivétel létezik 2021. január 1-je óta, ugyanis őstermelő használati jogosultság nélkül is használhatja a földterületet a családi gazdaságokról szóló törvény546 értelmében.

			Mind a tulajdonszerzés, mind a földhasználat megszerzésénél nehezítő körülmény, hogy a földműves nyilvántartásba vételének feltétele a megfelelő szakképzettség igazolása vagy gyakorlattal rendelkezés és meghatározott árbevétel elérése, mezőgazdasági termelőszervezet földhasználata esetében pedig szintén meghatározott árbevételhez kötött a nyilvántartásba vétel.547 Ugyanakkor a földforgalmi törvény ezen rendelkezéseit is az átláthatóság és ellenőrizhetőség indokolja.548

			A hazai szabályozást az EU más, általam vizsgált tagállamainak – Egyesült Királyság, Hollandia, Ausztria, Olaszország – szabályozásával összehasonlítva, nem találkozunk a magyarhoz hasonló korlátozó rendelkezésekkel – lásd részletesen kifejtve a nemzetközi részt taglaló III. részben. Az angol, holland és olasz szabályozás megengedőbb a magyarhoz képest. A jogi személyek de iure szerezhetnek földtulajdont, illetve használati jogosultságot. Ezekben az országokban is van ugyanakkor korlátozó mechanizmus,549 bizonyos fékeket beépítettek a földtulajdonszerzéssel és földhasználattal kapcsolatos rendelkezésekbe, amelyek ha nem is közvetlenül, de közvetetten keretek közé szorítják, feltételekhez kötik a jogi személyek földszerzését, földhasználatát – így például Hollandiában korlátozott időtartamra köthető haszonbérlet, illetve Olaszországban a katonai jelentőségű földterületek külföldi általi megszerzéséhez a helyi hatóság engedélye szükséges. Ellenben egyik sem tekinthető olyan megoldásnak, amely a jogi személyek földtulajdonszerzéséhez, földhasználatához kapcsolódó anomáliákat kezelné. Ausztriában sem kizárt a jogi személyek földszerzése, ugyanakkor itt a birtokpolitikai célkitűzések között szerepel a külföldiek földszerzésének korlátozása, illetve az osztrák szabályozás különbséget tesz a tagállami honosságú és az EU-n kívüli jogi személyek földszerzésének lehetősége között.

			Mindezek folytán bár egyetértek a magyar jogalkotó azon célkitűzésével, hogy a meghatározott értékeket és érdekeket előnyben részesíti és kell is részesíteni, mégis, de lege ferenda javaslatként szükségesnek találom a jogi személyek földszerzésével kapcsolatos szigorú tilalom feloldását, enyhítését, és az EUB ítélkezési gyakorlatának megfelelő arányos korlátozás – amely nem cserélhető fel a tőke szabad mozgását kevésbé korlátozó intézkedésekre – alkalmazását a meglévő rendelkezések reformja által.550 Ahogyan az EUB is fogalmaz, olyan legitim agrárpolitikai célkitűzéseket kell megfogalmazni, melyek érdekében alkalmazott védelmi mechanizmusok arányosnak tekinthetők,551 vagyis nem lépik át a tőke szabad mozgása korlátozásának szükséges mértékét és nem diszkriminatívak.552 A tilalmat, a jogi személyeken belül, kifejezetten olyan szervezetek, mint a szociális farmot működtető társadalmi vállalkozások földszerzése, illetve földhasználata kapcsán tekintem szükségesnek feloldani, melyek valóban mezőgazdasági célra használják a földet, melyek földszerzése nem a minél több földterület felhalmozására irányul, és melyek gazdálkodása főként az önfenntartást szolgálja, másodlagosan pedig a piaci értékesítést. Ennek érdekében tehát az olyan átlátható tulajdonosi struktúrájú szociális farmot működtető jogi személyeket – természetesen figyelembe véve a hazai szabályozás tekintetében a szociális farm szolgáltatás nyújtására legalkalmasabbnak bizonyuló szervezeti formákat, részletesen lásd a következő, 3. fejezetben foglaltakat – tekintem alkalmasnak a földtulajdon megszerzésére vagy a földhasználati jog elnyerésére, amelyek esetében: a) teljesülnek a szociális farm cím elnyeréséhez szükséges feltételek – erről részletesen lásd a 6. fejezetet –, b) a földet kizárólagosan mezőgazdasági és/vagy kiegészítő tevékenység végzésére használhatják,553 c) legalább egy természetes személy (például a szociális farm szolgáltatást nyújtó szervezet vezetője) rendelkezik mezőgazdasági szakirányú végzettséggel. E jogi személyek földszerzését, földhasználatát is engedélyhez kell kötni, méghozzá alapos vizsgálatot lefolytatva, külön szocális farm bizottság javaslata alapján az agrárminiszter hagyja jóvá. A földszerzés és földhasználat tehát kivételt képezne a mezőgazdasági igazgatási szerv jóváhagyása alól és az elővásárlási jog alól is. A tulajdonosi struktúrában bekövetkező bárminemű változás szocális farm bizottság felé való haladéktalan bejelentését tartom indokoltnak. Valamint külön, a szociális farm szolgáltatást nyújtó szervezetek földszerzését, földhasználatát érintő adó kivetését tekintem célszerűnek. Úgy vélem, a földtulajdonszerzés és földhasználati jog esetében érvényesülő földszerzési és földhasználati maximumot a szociális farmon ellátott és foglalkoztatott hátrányos helyzetű személyek számához kell kötni, minimum 1 ha-t biztosítva és maximum 10 ha nagyságig. E szociális farm szolgáltatást nyújtó szervezetek földszerzésére, földhasználatára vonatkozó rendelkezéseket a szociális farm törvény keretében tartom logikusnak eszközölni és biztosítani. További jogi személyek és a külföldi jogi személyek földszerzését, földhasználatát ugyanakkor továbbra sem tekintem indokoltnak engedélyezni.

			A jogi személyeken belül a szociális farmot működtető társadalmi vállalkozások földhasználata biztosításának a fent megnevezetteken túli megoldása a rekreációs célú földhasználat554 lehet. Ennek nyomán a település önkormányzata a tulajdonában lévő maximum 1 ha nagyságú földterületet használatba adja a földforgalmi törvényben meghatározott alanyi körnek rekreációs célú földhasználati szerződés keretében. E kedvezményes földhasználat esetében is több restriktív rendelkezés érvényesül a szociális farmokkal szemben. A földforgalmi törvény korlátozza az így használói pozícióba kerülő alanyi kört. Kizárólag belföldi természetes személy (tagállami állampolgár) és mezőgazdasági termelőszervezetnek nem minősülő civil szervezet szerezheti meg. A civil szervezetek mint lehetséges szociális farm szolgáltatást nyújtó szervezetek számára biztosított lehetőség kedvezőnek bizonyul a szociális farmok esetében, azonban ez esetben is ki kell bővíteni a rekreációs célú földhasználat alanyi körét valamennyi szociális farm szolgáltatást nyújtó szervezet számára. Továbbá a használatba vehető földterület nagyságát is növelni kell, ez esetben is biztosítva a maximum 10 ha nagyságú földterület használatát. Harmadrészt pedig az így használt földterületet a törvény értelmében a használó saját, illetve az együtt élő családtagjai szükségletei kielégítése mértékében használhatja. Ezt a fordulatot az együtt élő és együtt gazdálkodó közösség számára való kibővítéssel szükséges a szociális farmok számára alkalmassá tenni. Abban az esetben, ha a földforgalmi törvény rekreációs célú földhasználatra vonatkozó rendelkezései ilyen módon nem módosíthatóak, úgy a szociális farm törvényben kell biztosítani a rekreációs célú földhasználatot is.

			3. A szociális farm szervezeti kerete

			A szociális farm szolgáltatást nyújtók körénél ismertetett farmszolgáltatási módok felvetik annak kérdését, hogy azt milyen szervezeti jogi kereten belül valósíthatja meg a szolgáltatás nyújtója. Ennek meghatározása fontos területe a kutatásnak, mivel megfelelően lehatárolt szervezeti keretek hiányában az egyes szociális farm kezdeményezések beleütköznek a jogszabályi háttér jelentette falakba. Emiatt egyes modellek kudarcot vallanak. Ahhoz, hogy fent tudjanak maradni, képesek legyenek működni, és új farmok jöhessenek létre, elengedhetetlen a megfelelő szervezeti keret megállapítása.555

			A szociális farm fogalmának elemzésekor már említésre került, hogy a szociális farm nem egy új szervezeti forma, hanem a meglévő szervezeti keretekre épülő (mezőgazdasági) tevékenységi forma. A tevékenység jellege határozza meg, mely szervezet működése tekinthető szociális farmnak, nem pedig a működés jogi formája. Ebből adódóan elméletileg bármilyen jogi formában működhet, nincs jogi szabályozás arra vonatkozóan, milyen jogi személy formában nyújtható szociális farm szolgáltatás hazánkban. A továbbiakban sorra veszem, mely szervezeti formák bizonyulnak alkalmasnak arra, hogy szociális farm tevékenységet nyújtsanak, a szervezeti sajátosságok mellett az adójogi kedvezményekre is tekintettel – abból a célból, hogy az egyes szervezeti formákra vonatkozó adózási kedvezmények értelmében mely szervezeti forma tekinthető kedvezőbbnek működés szempontjából.556

			A hazai szociális farmok két típusánál említett gazdálkodók, gazdaságok és intézmények azok, amelyek a szolgáltatás jellege szerint szervezeti formaként jelennek meg a társadalmi és gazdasági életben. A szociális farm szolgáltatást nyújtók a szociális, gazdasági tevékenységet végző szervezetek, személyek körébe sorolhatók, hiszen társadalmi és gazdasági célt egyaránt megvalósítanak. Speciális igényű társadalmi csoportok igényeinek kielégítésére irányul működésük azáltal, hogy felkarolják a hátrányos helyzetű személyeket, és biztosítják számukra a mentális és fizikális jóllétet, az integrációt, valamint a munkavégzési lehetőséget. Ezáltal fontos szerepet játszanak egy össztársadalmi probléma – a hátrányos helyzetű személyek helyzetének javítása, foglalkoztatásuk elősegítése – közösségi szintű megoldásában.557 Hazánkban azok a szervezeti formák, melyek alkalmasak lehetnek a szociális farm szolgáltatás nyújtására, a szociális farm tevékenységek végzésére, a társadalmi vállalkozások fejezetben tárgyalt elveket, szempontokat figyelembe véve határozhatók meg.

			A „célcsoport megy a földműveshez” és a „célcsoport a hátrányos helyzetűeket foglalkoztató szervezet saját gazdaságában tevékenykedik” megoldások esetében is a mezőgazdasági tevékenység végzésére jogosult személy – erről részletesebben lásd az előzőekben – az, aki a mezőgazdasági földet tulajdonosként vagy használati jogcímen használja. A természetes személy földműves mint őstermelő vagy egyéni vállalkozó végez mezőgazdasági tevékenységet és fogadja a hátrányos helyzetű személyeket munkavégzésre; vagy az őstermelők családi gazdasága termelői közösségben biztosít munkalehetőséget. Természetes személyek mellett jogi személy is megjelenhet szociális farm szolgáltatás nyújtóként, így működhet a farm valamilyen gazdasági társasági formában, mezőgazdasági termelőszervezetként, szövetkezetként, civil szervezetként (egyesületként, alapítványként). Továbbá akár egyházi jogi személy vagy szociális ellátást biztosító szakosított intézmény (szociális intézmények) is megjelenhet szociális farm szolgáltatást nyújtó szervezetként. A továbbiakban valamennyi lehetséges jogalany ismertetésétől eltekint a monográfia. Azokra koncentrál, melyek jellemzően megjelennek a társadalmi vállalkozások körében – lásd az I. rész 3.2. fejezetében írtakat. E tekintetben fontos a célszerűségi és alkalmassági szempontok figyelembevétele. A célszerűség alatt értendő egyrészt, hogy az adott jogalany esetében a gazdasági tevékenység, cél mellett a társadalmi cél kerül előtérbe, a gazdasági tevékenység eredményeként elért bevétel a szociális farm céljainak megvalósítását és a fenntartható működést szolgálja; másrészt a jogalany esetében igénybe vehető adókedvezmények is fontos szempontot játszanak, melyek elősegítik és megkönnyítik a működést.

			3.1. Természetes személy fenntartók lehetséges köre

			A természetes személyek lehetséges körét tekintve mind őstermelő, mind egyéni vállalkozó dönthet úgy önkéntes alapon, hogy gazdaságában hátrányos helyzetűeket fogad és foglalkoztat, vagy szociális farmot működtet, előtérbe helyezve ezáltal a társadalmi célt gazdasága működésében.

			Az őstermelő fogalma 2021-ig adójogi fogalomnak minősült, mivel fogalmát a személyi jövedelemadóról szóló törvény558 (a továbbiakban: Szja. tv.) határozta meg. 2021. január 1-jén azonban hatályba lépett a családi gazdaságokról szóló törvény, amely meghatározza az őstermelő (az új törvény értelmében mezőgazdasági őstermelő) fogalmát és szabályozza tevékenységét.559 A törvény 3. § (2) bekezdése értelmében „A mezőgazdasági őstermelő az a 16. életévét betöltött, a mezőgazdasági őstermelői nyilvántartásban szereplő természetes személy, aki saját gazdaságában őstermelői tevékenységet folytat”. A 2. § g) pont szerint pedig őstermelői tevékenység: „az őstermelői nyilvántartásba felvett mező-, erdőgazdasági tevékenység, valamint kiegészítő tevékenység, továbbá e tevékenységből származó termékfeldolgozás, ha az a saját gazdaságban előállított alapanyag felhasználásával történik, és nem haladja meg a kistermelői élelmiszer-termelésről, -előállításról és -értékesítésről szóló rendeletben meghatározott mennyiséget”. Az új törvénnyel módosult a vonatkozó szabályozás, melyet az alábbiakban ismertetek. Őstermelő tevékenységét a korábbi szabályozás szerint kizárólag őstermelői igazolvány birtokában végezhette, és ezt egyéni vállalkozóként vagy családi gazdaság keretében is folytathatta. Valamint az őstermelő e státusza mellett egyéni vállalkozó is lehetett azzal a kitétellel, hogy ugyanazt a tevékenységet nem végezhette őstermelőként és egyéni vállalkozóként is egyszerre. A hatályos szabályozás értelmében 2021. január 1-jétől megszűnt az őstermelői igazolvány, az őstermelői tevékenység végzéséhez az már nem feltétel.560 Ehelyett a Magyar Agrár-, Élelmiszergazdasági és Vidékfejlesztési Kamara által vezetett közhiteles nyilvántartásba vétel szükséges az őstermelői tevékenység végzéséhez.561 Őstermelő őstermelői tevékenységét vagy önállóan, vagy őstermelők családi gazdaságának562 tagjaként végezheti, azonban egyéni vállalkozóként nem563, 564. Főszabály alóli kivételt képez, ha az őstermelő kiegészítő tevékenységet végez, amiből származó éves bevétele nem haladhatja meg az őstermelői tevékenységből származó éves bevétel negyedét. Ellenkező esetben kiegészítő tevékenységet nem folytathat.565 Az őstermelő saját gazdaságában folytatja az őstermelői tevékenységet, amelynek részét képezi a használatában álló mező-, erdőgazdasági hasznosítású föld, a mezőgazdasági termelőeszközök, valamint a termelés eredménye felhasználásának joga. Nem szükséges, hogy a mező-, erdőgazdasági hasznosítású föld használatának jogával rendelkezzen, mert vannak olyan tevékenységek (például a méhészet), amelyek esetében ez nem szükséges.566 Ez a lehetőség mindenképpen előnyt jelent a lehetséges szociális farm szolgáltatást nyújtók között, mivel a földforgalmi törvény rendelkezése értelmében a földhasználat jogát csak földműves (és mezőgazdasági termelőszervezet) szerezheti meg.

			Egyéni vállalkozók esetében is nyilvántartásba vétel szükséges a tevékenység végzéséhez.567 Köteles személyesen közreműködni a tevékenység folytatásában, de jogosult arra, hogy közreműködőként alkalmazottat foglalkoztasson.568 Amennyiben az adott tevékenység engedélyhez vagy képesítéshez kötött, azt kizárólag engedély birtokában, illetve képesítés követelményeinek megfelelően folytathatja.569

			Őstermelő és egyéni vállalkozó esetében előnyt jelent, hogy a szociális farm célcsoporti köre már egy meglévő, működő gazdaságban végezhet mezőgazdasági tevékenységet, ahol a gazdálkodó megfelelő szaktudással, kompetenciákkal rendelkezik. Ugyanakkor csak akkor válhatnak a föld tulajdonosává vagy használójává, ha egyben földművesnek is minősülnek. Az őstermelő földhasználata esetében azonban kivétel is érvényesül.

			Az adózási szabályokat vizsgálva szintén pozitívumként értékelendők az őstermelőket és egyéni vállalkozókat megillető adókedvezmények. Adómentes az őstermelő bevétele, ha e tevékenységéből származó bevétele az adóévben nem haladja meg az éves minimálbér felét (ez 2021-ben a kötelező legkisebb munkabér esetén 1 004 400 Ft, garantált bérminimum esetén 1 314 000 Ft).570 Bevételcsökkentő kedvezményben részesül az őstermelő, ha legalább 50 százalékban megváltozott munkaképességű alkalmazottat foglalkoztat, ekkor személyenként havonta az alkalmazottnak kifizetett bérrel, de legfeljebb a hónap első napján érvényes minimálbér összegével csökkenthető a bevétel összege.571 Átalányadózást is választhat akkor (kizárólag az őstermelői tevékenysége egészére nézve),572 ha e tevékenységéből származó bevétele az adóévben az éves minimálbér tízszeresét (2021-ben a kötelező legkisebb munkabér esetén 20 088 000 Ft, garantált bérminimum esetén 26 280 000 Ft) nem haladja meg.573 Az Szja. tv. továbbá rendelkezik kifejezetten őstermelői adókedvezményről is. Őstermelői tevékenységéből származó jövedelme utáni adó összegéből legfeljebb 100 ezer forint adókedvezmény illeti meg (tételes költségelszámolást vagy a 10 százalék költséghányadot alkalmazó őstermelő esetén is).574 Egyéni vállalkozót kizárólag az átalányadózás (kizárólag tevékenysége egészére nézve) illeti meg, amennyiben előző adóévben és jelen adóévben bevétele nem haladja meg a 15 millió forintot.575 Egyéb Szja. tv. szerinti kedvezményben nem részesül. Az őstermelő és egyéni vállalkozó, amennyiben gazdasági tevékenységet végez, áfa-alanynak minősül az általános forgalmi adóról szóló törvény576 (a továbbiakban: Áfa tv.) értelmében.577 Az adóalany őstermelőnek és egyéni vállalkozónak lehetősége van arra, hogy alanyi adómentességet válasszon, ha termékértékesítése, szolgáltatásnyújtása fejében megtérített vagy megtérítendő ellenértékének éves összege nem haladja meg a 12 millió forintot sem a tárgyévet megelőző évben ténylegesen, sem a tárgyévben várhatóan.578

			A lehetséges természetes személyek közül bár mind az őstermelő, mind az egyéni vállalkozó alkalmasnak bizonyul szociális farm szolgáltatást nyújtónak, az őstermelő esetében több kedvezmény is érvényesül a mezőgazdasági földhasználatot és az adókedvezményeket illetően.

			3.2. Jogi személy fenntartók lehetséges köre

			A szociális farm szolgáltatás lényegét és a célszerűségi szempontokat tekintve, a jogi személyek körében több potenciálisan alkalmas szervezet is található. Működhetnek ugyanis olyan nonprofit módon, közhasznú céllal, a társadalom kiszolgáltatott helyzetben lévő tagjait célzó jogalanyok, amelyek képesek megvalósítani a szociális farm szolgáltatás lényegét.

			A mezőgazdasági tevékenységre épülő munkavégzés, foglalkoztatás egyik, illetve egyben a társadalmi vállalkozások tipikus szervezeti formája a szövetkezet.579 A szövetkezetek a szociális és társadalmi kérdések kezelésében fontos kiegyensúlyozó szerepet töltenek be. Ún. Janus-arcúság, vagyis kettős célkitűzés jellemzi őket. Ennek értelmében gazdasági természetük mellett580 markánsan érvényesül szociális jelentőségük, nevezetesen a társadalmi szolidaritás, szociális kohézió és munkaerőpiaci integráció terén betöltött szerepük.581 Ez a kettősség a hazai szövetkezeti szabályozás tekintetében nemcsak a működés során, hanem a szövetkezet fogalmában is megjelenik, miszerint az kifejezetten a tagok gazdasági és társadalmi szükségleteinek kielégítésére irányuló tevékenységet végző jogi személy.582 A szociális és foglalkoztatáspolitikai célokra leginkább fókuszáló szövetkezeti típus a szociális szövetkezet,583 mely talán a szociális gazdasági tevékenységet végző szervezetek legegyértelműbb megtestesítője. Integrálja a társadalomból kirekesztett embereket, munkalehetőséget biztosít számukra.584 Célja – melyet a törvényi fogalom tartalmaz – a hátrányos helyzetű tagok részére munkafeltételek585 teremtése, vagy szociális helyzetük más módon való segítése. Mindez megoldást nyújt(hat) a foglalkoztatáspolitikában, szociálpolitikában, agrárpolitikában, valamint a vidékfejlesztés terén felmerülő problémákra.586 A célcsoport speciális alanyi kört ölel fel, akik gyakran kiszorulnak a munkaerőpiacról, nehezen integrálódnak a társadalomba és a munka világába.

			Az adózási szabályokat tekintve azonban mindösszesen annyi kedvezményben részesülnek a szociális szövetkezetek, hogy az Szja. tv. adómentes bevételként határozza meg a tagok személyes közreműködése (tagi munkavégzés) eredményeként előállított javak vagy készétel vásárlására felhasználható utalványt a havi minimálbér összegét meg nem haladó értékben, de ez a bevétel nem haladhatja meg a minimálbér 25 százalékát.587

			Alapvetően a szövetkezet, azon belül a szociális szövetkezet tipikus társadalmi vállalkozásnak minősül, amely azonban nem részesül jelentős adókedvezményben, illetve a földtulajdonosi és földhasználati jogosultak körébe sem tartozik bele.

			A társadalmi felelősségvállalás egyik módja az, hogy az állami feladatként megjelenő szociális, egészségügyi, oktatási tevékenység ellátását gazdasági szereplő vállalja át részben. A civil szervezetek tipikusan ilyen szervezetek, akik valamilyen társadalmi cél érdekében működnek, melyek hazánkban is meghatározó szereppel rendelkeznek e téren. Civil szervezetek közül az egyesület588 és az alapítvány589 szervezeti forma alkalmas a szolgáltatást nyújtó pozíció betöltésére. Mindkét szervezeti forma esetében igaz az, hogy alapvetően bármilyen célra alapítható (aminek tartósnak, folyamatosnak kell lennie),590 így szociális farm működtetésére is. Elsődlegesen gazdasági tevékenység végzése érdekében nem hozható létre és nem működtethető, azt csak célja megvalósítása érdekében, kiegészítő jelleggel folytathatja, nevezetesen a hátrányos helyzetű személyek foglalkoztatása, rehabilitálása érdekében. Tehát nyereség- és haszonszerzési célzattal nem alapítható. Mindez bár nem felel meg a társadalmi vállalkozások azon jellemzőjének, miszerint gazdasági tevékenységet végeznek társadalmi cél érdekében, a társadalmi vállalkozások jogi szabályozása körében kifejtett nézetem szerint – lásd az I. rész 3.2. fejezetben foglaltakat – a civil szervezetek is a társadalmi vállalkozások közé sorolhatók, mivel a civil szervezetek és a többi társadalmi vállalkozási forma tevékenységének középpontjában egy társadalmi ügy megoldása áll, gazdálkodásuk eredményét a társadalmi célra fordítják, illetve annak érdekében visszaforgatják. Tehát ugyanaz lesz a működés lényege.

			Az adózási szabályokat vizsgálva jelentős kedvezményekben részesülnek a civil szervezeti formák. Az Áfa tv. értelmében adómentes tevékenységek közé tartoznak az egyesület, alapítvány591 meghatározott tevékenységei: nevezetesen olyan szolgáltatásnyújtás és termékértékesítés, amelyet szociális ellátás keretében vagy gyermek- és ifjúságvédelem keretében teljesít – mint ahogy történik a szociális farm esetében is.592 A társasági adóról és az osztalékadóról szóló törvény593 (a továbbiakban Tao. tv.) alapján az alapítvány és az egyesület bevallást helyettesítő nyilatkozatot tesz, amennyiben az adott adóévben vállalkozási tevékenységéből594 származó bevételt nem ér el, vagy ehhez kapcsolódóan költséget, ráfordítást nem számol el.595 Az adózáshoz kapcsolódóan meg kell említeni azt a civil szervezetek számára kedvező támogatási lehetőséget, miszerint magánszemélyek adóbevallásuk elkészítésekor rendelkezhetnek adójuk 1%-áról jogszabályban meghatározott kedvezményezettek, közöttük alapítvány és egyesület részére, amely működésüket támogatja.596 Továbbá azok a civil szervezetek, melyek közhasznú jogállással rendelkeznek, vagy nonprofit módon működnek, további adókedvezményekben részesülhetnek.597

			Az alapítvány kapcsán jó hazai példaként emelhető ki a Szimbiózis Alapítvány,598 mely a szociális farm modell hazai úttörőjeként aposztrofálható. Az alapítvány, a nehezítő és gátló tényezők ellenére, igyekszik valamennyi lehetőséget kihasználva megszervezni a hátrányos helyzetűek mezőgazdasági tevékenységek által történő foglalkoztatását, ellátását. Országos szintű jelentőséggel bír tevékenysége. Törekvéseinek köszönhető, hogy bejegyzésre került a Szociális Farm Tanúsító Védjegy, és jelenleg 10 szervezet rendelkezik ezzel a tanúsítvánnyal. Ezeknek a szervezeteknek a többsége alapítványi és egyesületi formában működik – pl. szegedi Szivárvány Autizmus Közhasznú Egyesület, mezőberényi Mécses Egyesület, mindszentpusztai Mit tehetnék érted? Alapítvány –, ami a társadalmi vállalkozások szervezeti formái harmadik esetét erősíti, miszerint a társadalmi vállalkozásokat gyakran civil szervezetek alapítják. Ez esetben is gátló tényező ugyanakkor, hogy civil szervezetek sem szerepelnek a földtulajdonosi és földhasználati jogosultak között.

			Egyházi jogi személy az előzőekben tárgyalt jogi személyekkel szemben megfelelőbb fenntartói státuszt tölthet be, hiszen a földforgalmi törvény rendelkezése folytán megszerezheti a föld tulajdonjogát,599 személyes gondoskodást nyújtó szociális ellátást nyújthat,600 így saját földterületén, saját szociális intézményrendszerével és megfelelő humánerőforrással fogadhatja a célcsoporti kört.

			A nonprofit módon működő gazdasági társaságok és a közhasznú jogállású szervezetek szintén hatékonyan valósíthatják meg a szociális farm szolgáltatást.

			A nonprofit gazdasági társaság olyan módon működő szervezeti forma, amely nyereségét a társaság javára fordítja, egy szociális farm esetében a szociális farm javára. A cégnyilvánosságról, a bírósági cégeljárásról és a végelszámolásról szóló törvény601 (a továbbiakban: Cég tv. vagy Ctv.) értelmében az a gazdasági társaság minősül nonprofitnak, amelynek létesítő okirata tartalmazza, hogy a tevékenységéből származó nyereség a tagok között nem osztható fel, az a gazdasági társaság vagyonát gyarapítja.602 Ez a rendelkezés azt takarja, hogy gazdasági tevékenységből elérhető nyereséghez jut az adott gazdasági társaság, melyet kifejezetten jövedelemszerzési céllal alapítanak, hiszen profit nélkül nem tudnának működni. Ez még akkor is így van, ha a tagok úgy gondolják, hogy az elért eredményt nem kívánják maguk elsajátítani; a nonprofit jelleg arra utal, hogy a nyereségből a tagok nem részesülhetnek,603 hanem az a gazdasági társaság vagyonát képezi, tevékenységének fejlesztésére fordítják – így pl. egy szociális farm esetében a szociális farm javára.604 Létrejöhet alapítással, vagy egy már működő gazdasági társaság legfőbb szervének elhatározása alapján. Bármilyen gazdasági társasági formában alapítható és működtethető. Azok a gazdasági társaságok működnek nonprofit módon, amelyek célja a közhasznúság elérése, és azáltal egy társadalmi cél, szükséglet kielégítése.

			A közhasznú jogállás olyan minősítés, amely azt jelzi, hogy egy szervezet kifejezetten közhasznú tevékenységet végez a szervezet tagjain kívüliek részére, pl. a hátrányos helyzetű személyek támogatására, mint ahogy azt a szociális farm is hivatott szolgálni. A Civil tv. értelmében négy konjunktív működési feltétel esetén szerezheti meg ezt a jogállást egy szervezet: ha a) közhasznú tevékenységet végez,605 b) hozzájárul a társadalom és az egyén közös szükségleteinek kielégítéséhez, c) megfelelő erőforrással és d) megfelelő társadalmi támogatottsággal rendelkezik.606 A jogállást civil szervezet (egyesület, alapítvány) és törvény által megengedett szervezet – pl. szociális szövetkezet – szerezheti meg, amely szervezetek közhasznú tevékenységet végeznek. Egy ilyen szervezet közhasznú szervezetként való nyilvántartásba vétellel szerzi meg a közhasznú jogállást. Továbbá a Ctv. rendelkezése alapján nonprofit gazdasági társaság is megszerezheti a közhasznú jogállást. Közhasznú szervezet esetében sem osztható fel a nyereség, hanem azt a létesítő okiratban meghatározott közhasznú tevékenységre kell fordítani.

			A nonprofit gazdasági társaságok és a közhasznú jogállású szervezetek kapcsán több adókedvezményt határoznak meg az egyes adózással kapcsolatos jogszabályok. Az Áfa tv. értelmében adómentes tevékenységek közé tartoznak a közhasznú társaság, a nonprofit gazdasági társaság meghatározott tevékenységei: olyan szolgáltatásnyújtás és termékértékesítés, amelyet szociális ellátás keretében vagy gyermek- és ifjúságvédelem keretében teljesít a közszolgáltató – mint ahogy történik a szociális farm esetében is.607 A közhasznú jogállású szervezetek esetében a közhasznú egyesületből, alapítványból a létesítő okiratban rögzített, közhasznú cél szerint címzett magánszemélynek nem pénzben adott juttatás értéke, illetve pénzben történő juttatás esetén legfeljebb a minimálbér 50 százalékát meg nem haladó összegben havonta adott támogatás mentes az adó fizetése alól.608 Továbbá a Tao. tv. rendelkezése értelmében a közhasznú szervezeteknek nem kell társasági adót fizetniük, ha vállalkozási tevékenységének bevétele nem haladja meg a kedvezményezett bevételi mértékét,609 vagyis az összes bevételének a 15 százalékát.610 Valamint adómentes a közhasznú alapítvány és egyesület ingatlan-hasznosítása is, ha ebből a tevékenységből (közhasznú tevékenység) származó bevétel a vállalkozási tevékenységből származó bevétel része, és nem haladja meg az összes bevétel 15 százalékát.611 A nem közhasznú jogállású alapítványnak és egyesületnek sem kell továbbá társasági adót fizetnie, amennyiben vállalkozási tevékenységéből eredő bevétele a törvény által biztosított adómentes értékhatárt (maximum 10 M Ft, ami az adóévben elért összes bevétel maximum 10 százaléka) nem lépi túl.612

			Bár jelentős kedvezmény illeti meg a nonprofit gazdasági társaságokat, illetve a közhasznú jogállású szervezeteket, az eddigiekhez hasonlóan szintén problémát okoz a földtulajdonosi és földhasználati jogosultak korlátozott köre, amiben nem szerepelnek.

			A szociális törvény alapján szociális intézménynek minősülő szervezet613 szintén alkalmas lehet, hiszen megfelelő szakértelemmel rendelkezik a célcsoporti kör ellátása, terápiája tekintetében. Az intézmény lehet bentlakásos egészségügyi vagy szociális intézmény, vagy nappali ellátást biztosító intézmény is. Azonban feltétel, hogy ez a szervezet is rendelkezzen földtulajdonosi vagy földhasználati jogosultsággal.

			Az az állításom, miszerint elméletileg bármilyen szervezeti formában működhetnek a szociális farmok, természetes és jogi személy szociális farm szolgáltatást nyújtók által is, kutatásom során megdőlt, mivel jelenleg nem minden személy, szervezet kapcsán állnak fenn a szükséges feltételek. A földtulajdonlás és földhasználat csak korátozott alanyi kör számára biztosított a földforgalmi rezsim által. Továbbá abban az esetben, ha a farmon a szolgáltatást igénybe vevő fogyatékossággal élők foglalkoztatása fejlesztő foglalkoztatás keretében valósul meg – ezzel a következő fejezet foglalkozik részletesen –, keretek közé „szorítja” a farm szolgáltatást nyújtók potenciális körét. E foglalkoztatási forma értelmében ugyanis a fejlesztő foglalkoztató kizárólag jogi személy lehet, leszűkítve ezáltal a lehetséges farmszolgáltatást nyújtókat. Megváltozott munkaképességűek rehabilitációs foglalkoztatása esetén már nem merül fel ilyen korlát, ugyanis az akkreditált munkáltató természetes és jogi személy is lehet, azonban ez esetben is nehezítő körülményt jelent a földtulajdonosi és földhasználati jogosultság megszerzése. Bár a szociális szövetkezet – mint Olaszország esetében –, a civil szervezetek – mint Hollandiában, Ausztriában –, nonprofit gazdasági társaságok és közhasznú szervezetek – mint az Egyesült Királyságban jellemző – is alkalmasnak minősülnek megítélésem szerint szociális farm szolgáltatást nyújtó szervezetnek jellegüket, jellemzőiket tekintve, a földtulajdonosi és földhasználói jogosultak korlátozott köre miatt pillanatnyilag nem tölthetik be ezt a szerepet. Ezek fényében jelenleg a földművesnek minősülő természetes személy, illetve a mezőgazdasági termelőszervezet akkreditált munkáltató bizonyul alkalmasnak a szociális farm szolgáltatás nyújtására. Ugyanakkor megítélésem szerint, ha a többi szervezeti forma számára is biztosítottá válna a földtulajdon, illetve földhasználat megszerzésének lehetősége, azok is alkalmas szervezeti formává válnának. Ugyanis határozottan igaznak tartom és hangsúlyozom azt a nézetem, miszerint a szervezet jellemzője, tevékenységének jellege határozza meg a szociális farm modelljét, vagyis a tevékenység dominál, nem pedig a szervezeti forma, így nem kell lehatárolni kizárólag egy-két szervezeti formára a szociális farm szolgáltatást nyújtó szervezeti keretet. Alapvetően a szociális farm modellje a termelői csoportok (TCS)614 és termelői értékesítő szervezetek615 (TÉSZ) működésére hasonlít,616 melyek nem önálló jogi formák, így azok analógiája útján az egyes alkalmas szervezetek az alapkritériumoknak való megfelelés révén, elismerési folyamat keretében kell hogy megszerezzék a szociális farm címet.

			4. Foglalkoztatás a szociális farmon

			A szociális farmon a célcsoporti kör tagjai, azon belül is a fogyatékossággal élő és megváltozott munkaképességű személyek különféle mezőgazdasági és kiegészítő tevékenységet végeznek, melyek valamilyen jellegű, jellemzően atipikus foglalkoztatási, munkavégzési jogviszonyt617 feltételeznek618 – legalábbis az előző alpontban említett szervezeti keret esetében. A farm keretében megvalósuló foglalkoztatás a hagyományosnak mondható munkavégzési lehetőségek melletti új típusú, mezőgazdasági tevékenységeken alapuló társadalmi innovációs foglalkoztatási619 megoldásnak620 tekinthető,621 amely közvetett szerepet tölt be a biogazdálkodás és a környezetvédelem területén is. Az újdonság abban rejlik, hogy a mezőgazdasági tevékenységek végzése által való foglalkoztatás szociális jelleggel622 történik, erőteljes szociális célon, nevezetesen a hátrányos helyzetű személyek integrációján, helyzetük javításán, felkarolásukon alapul. A hazánkban is létező és működő szociális farmok kapcsán tehát egy olyan innovatív jellegű foglalkoztatással találkozhatunk, ami a hátrányos helyzetű célcsoporti kör felkarolására fókuszál, és ahol a mezőgazdasági tevékenységek végzése gyakorlatilag eszközül szolgál ezeknek az embereknek az integrációjában. Mindez azért bír nagy jelentőséggel, mivel főként a fogyatékossággal élők a társadalom legveszélyeztetettebb csoportjai közé tartoznak, akik nagyon kevés eséllyel rendelkeznek a tényleges munkaerőpiacon,623 valamint a megváltozott munkaképességűek is lényegesen rosszabb esélyekkel bírnak,624 és a szociális farm keretében biztosított munkavégzés egyfajta védett foglalkoztatásként értelmezhető.

			Elméleti szempontból vizsgálva, a szociális farm keretében megvalósuló foglalkoztatás kapcsán, annak jellegét tekintve bonyolult és összetett esettel állunk szemben. Egyrészt amiatt, hogy a szociális farm mint valamilyen önálló jogi személy fogalma jelenleg nem jelenik meg a hazai jogi szabályozásban. Figyelemmel az előzőekben tárgyalt hazai lehetséges szervezeti jogi keretre, többféle szervezeti forma tekinthető alkalmasnak szociális farm működtetésére, amelyek beleillenek a társadalmi vállalkozások körébe. Így a célcsoporti kör tagjainak munkavégzése (akik a gyengébb félnek tekinthetők a jogviszonyban speciális tulajdonságaik miatt) a szociális farmot nyújtó szervezet formájától függ. Az egyes szervezeti formáknál pedig eltérő munkavégzési, foglalkoztatási jogviszonyok érvényesülnek, amely jogviszonyok továbbá különböző jogágakban lelhetők fel625 – idetartozik a munkajogi szabályozás alá eső munkaszerződés, a szövetkezeti jog hatálya alá tartozó tagi munkavégzés, a polgári jog szabályai alá eső vállalkozási és megbízási szerződés626, 627. E körben továbbá az is említést érdemel, hogyan is alakul a foglalkoztatás a szociális farm szolgáltatást nyújtók két típusánál, azaz amikor a szociális farm szolgáltatást nyújtó szervezet maga szervezi meg mind az ellátást, mind a mezőgazdasági tevékenység végzésének feltételeit, illetve amikor a szociális farm szolgáltatást nyújtó külső segítséget vesz igénybe a mezőgazdasági tevékenységek általi foglalkoztatáshoz. Másrészt amiatt bonyolultabb általánosságban a szociális farmon való foglalkoztatás, mert az több szempontból is sokszínű: az előfordulható foglalkoztatási jogviszonyok változatos jellege mellett a célcsoporti kör heterogenitása is nehezítő körülmény, ugyanis más szabályok vonatkoznak pl. egy megváltozott munkaképességű személyre és egy fogyatékos személyre.

			A foglalkoztatás elméleti megközelítését követően, a hatályos szabályozásra fóku­szálva a célcsoporti körön belül elválik a megváltozott munkaképességű és a fogyatékossággal élők foglalkoztatása, ami eltérő szellemi és fizikai állapotukból, képességükből ered. A megváltozott munkaképességű személyekhez kapcsolódó foglalkoztatáspolitikai rendelkezések nem vonatkoznak azokra a fogyatékossággal élő személyekre,628 akik megfelelő képzettség és képesség hiányában nem tudnak elhelyezkedni a munkaerőpiacon,629 ezért alkalmazandó más típusú foglalkoztatás630 esetükben. Az Mt. nem tartalmaz részletes rendelkezéseket a jogalkalmazó és a munkáltató számára e személyi kör foglalkoztatása kapcsán. Csupán néhány rendelkezés erejéig találkozunk vonatkozó szabályokkal, de azok nem teljes körűek.631 Úgy vélem, hogy a magyar jogszabályi környezetet tekintve a megváltozott munkaképességűek foglalkoztatása jelenleg az ún. rehabilitációs foglalkoztatás által valósul meg, a fogyatékossággal élők esetében pedig az ún. fejlesztő foglalkoztatás bizonyul a szociális farmok keretében megvalósuló foglalkoztatás legideálisabb jogviszonyának, amely egyesíti magában a farmok által képviselt célkitűzést, azaz a fejlesztést és foglalkoztatás lehetőségének biztosítását. Komáromi Róbert csoportosítását632 tekintve ez a két foglalkoztatási típus a második, ún. átmeneti, köztes állapotba sorolható, miszerint többről van szó, mint kliensről, de kevesebbről, mint tényleges munkavállalóról.633 A továbbiakban e foglalkoztatási jogviszonyokat vizsgálom – figyelemmel arra, hogy a könyv elsődlegesen agrárjogi jogterületet vizsgál, a szükséges terjedelemben vizsgálja a foglalkoztatás kérdését, rávilágítva a problematikus rendelkezésekre, joghézagokra.

			4.1. Rehabilitációs foglalkoztatás

			A megváltozott munkaképességűek tranzit634 vagy tartós635 foglalkoztatása a rehabilitációs foglalkoztatás.636 Alapvető törekvése az, hogy elősegítse a megváltozott munkaképességű emberek munkaerőpiaci integrációját, és ennek érdekében átmenetileg vagy tartósan foglalkoztassa őket. Atipikus foglalkoztatási forma, amelyre az Mt. szabályozási köre nem terjed ki, hanem külön jogszabályok alkalmazandók.637 Atipikus a foglalkoztatási jogviszony létesítése, hiszen csak akkreditált munkáltató pályázhat,638 illetve a munkaviszony tartalma is eltér az Mt. szerinti rendelkezésektől. Az akkreditált munkáltatónak foglalkozási rehabilitációs szakmai programot, illetve tranzit foglalkoztatáskor akciótervet kell készítenie a hatékony működés érdekében, a megváltozott munkaképességű személy foglalkoztatása pedig személyes rehabilitációs terv alapján történik. A munkáltató segítséget is igénybe vehet, így rehabilitációs tanácsadót, mentort, segítő személyt. A mentor a rehabilitációs tanácsadóval együttműködve, a munkavállaló érdekeinek és szükségleteinek figyelembevételével elősegíti a foglalkozási rehabilitáció hatékony megvalósulását.639 Annak érdekében, hogy a jogalkotó ösztönözze a munkáltatókat a mentor alkalmazására, a mentor is beleszámít a kötelező foglalkoztatási szintbe.640

			2021. január 1-jétől több pontban is változott a rehabilitációs és rokkantsági ellátás melletti keresőtevékenység. E személyek idő- és jövedelemkorlát641 nélkül dolgozhatnak. E foglalkoztatási típushoz kedvezmények is kapcsolódnak, így az akkreditált munkáltatót továbbra is megilleti a megváltozott munkaképességű személyek után igénybe vehető szociális hozzájárulási adó és szakképzési hozzájárulási kedvezmény,642 a társasági adóalap csökkentésének lehetősége és az állami támogatás.643

			Problémaként merül fel azonban a rehabilitációs foglalkoztatás kapcsán, hogy az akkreditáció és ebből eredően az állami támogatások is meghatározott foglalkoztatotti létszámhoz644 vannak kötve, ami egy szociális farm esetében nem biztos, hogy realizálódik. Ennek érdekében szükségesnek találom e számadat csökkentését, de legalábbis a szociális farmok tekintetében kedvezőbb feltételek előírását.

			4.2. Fejlesztő foglalkoztatás

			A fejlesztő foglalkoztatás 2017. április 1-je óta létezik hazánkban,645 melyet a szociális törvény szabályoz. Ebben az esetben is atipikus foglalkoztatási jogviszonyról beszélünk. Célja „a gondozási, fejlesztési, szolgáltatási, illetve rehabilitációs tervben foglaltak szerint az egyén egészségi állapotának, korának, fizikai és mentális állapotának megfelelő fejlesztési és foglalkoztatási szolgáltatás biztosítása útján, az egyén felkészítése az önálló munkavégzésre vagy a nyílt munkaerőpiacon történő elhelyezkedésre”.646 A célmeghatározásból egyértelműen kirajzolódik a jogalkotó akarata, hogy a fogyatékos személyek számára lehetőséget kell biztosítani a foglalkoztatásra a megmaradt, illetve meglévő képességekre építve, valamint az integráció eszközével lehetővé kell tenni számukra a munkaerőpiachoz való hozzáférést.647 A törvény kifejezetten kimondja, hogy e foglalkoztatási formákról az államnak kell gondoskodnia az állam fenntartói feladatainak ellátása keretében648 – ez külön rendelkezés hiányában igaz a megváltozott munkaképességű személyek foglalkoztatásának biztosítása esetében is –, amely kötelezettsége az Alaptörvényben biztosított munkához való jogból ered. A fejlesztő foglalkoztatás elviekben biztosítja a nyílt munkaerőpiacon való elhelyezkedést, azonban a gyakorlatban ennek kicsi az esélye (maximum az Mt. szerinti munkaviszonytípusnál lehetséges). Ettől eltekintve értékteremtő szerepe jelentős a fogyatékossággal élők esetében. Egy olyan köztes jellegű szociális szolgáltatás,649 amely esetében munkavégzés történik, de nagy hangsúlyt fektetnek a fejlesztő foglalkoztatást igénybevevők terápiás szükségleteire650 – úgy is fogalmazhatunk, hogy egyfajta átmenetet képez a terápia és a tényleges foglalkoztatási jogviszony között. Tehát komplex módon nyújt foglalkoztatási és fejlesztési szolgáltatást az érintettek számára.

			Alanya, azaz az igénybevevő (fejlesztő foglalkoztatásban részesülő) az lehet, aki a 16. életévét betöltötte, de az öregségi nyugdíjkorhatárt nem érte el, aki más kereső tevékenységet nem végez, és aki meghatározott szociális ellátásban vagy szolgáltatásban részesül (pl. nappali ellátás, rehabilitációs intézményi ellátás, támogatott lakhatás).651 A szociális szolgáltatók (fejlesztő foglalkoztatást nyújtó szervezet) köre is korlátozott, amely meghatározott jogi személy lehet: a szociális szolgáltatást, ellátást nyújtó intézmény, szolgáltató, vagy más, harmadik szervezet, amely szolgáltatói nyilvántartásba fejlesztő foglalkoztatást nyújtóként van bejegyezve. A szociális szolgáltató ezen két meghatározott típusa megfeleltethető a szociális farm szolgáltatást nyújtó szervezet két típusának, amikor a szervezet maga (kétszereplős jogviszonyban) vagy külső szereplő által (háromszereplős jogviszony) biztosítja a mezőgazdasági munkavégzést.

			A fejlesztő foglalkoztatás kétféle jogviszony keretében valósulhat meg: a) az Mt. szerinti munkaviszonyban, illetve b) az Szt. szerinti fejlesztési jogviszonyban.652 Az Mt. szerinti munkaviszony keretében történő fejlesztő foglalkoztatás esetében, amely a fejlesztő foglalkoztatás „alapesetének”653 tekinthető, főszabály szerint az Mt. rendelkezései az irányadók, attól eltérni csak az Szt. rendelkezése esetén lehet. Az Mt. szerinti munkaszerződés keretében jön létre a jogviszony, amiben meg kell határozni az igénybevevő munkakörét, az alapbérét, valamint a munkavégzés helyét. A foglalkoztatáshoz foglalkozás-egészségügyi orvosi vizsgálatra van szükség, ennek során kiállított szakvélemény keretében foglalkoztatható az illető személy.654 Cél az önálló munkavégzést segítő képességek, készségek fenntartása, fejlesztése, új munkafolyamatok megismerése, új szakma elsajátítása, illetve felkészítés a nyílt munkaerőpiacra történő kilépésre.655 Mivel az Mt. szerinti munkaviszonyban megvalósuló fejlesztő foglalkoztatás a munkaerőpiacra való felkészítést szolgálja, így az határozott időre szól, de az az Mt. rendelkezésétől eltérően meghaladhatja az 5 évet.656 A hosszabbítást megelőzően azonban felül kell vizsgálni az érintett egyéni foglalkoztatási tervét. A napi munkaidő maximum 8 óra és heti 40 óra lehet, de akár havi munkaidőkeret és egyenlőtlen napi munkaidő-beosztás alapján is foglalkoztatható az ellátott, ami az egészségi, mentális állapotához rugalmasan igazodó foglalkoztatást biztosít.657 Ellenben a rendkívüli és többműszakos munkavégzés, az ügyelet, a készenlét kizárt.658 A fejlesztő foglalkoztató az érintett munkavégzéséért köteles bért fizetni, aminek legalább a minimálbért el kell érnie.659 A munkáltatót ugyanakkor kedvezmény illeti meg.

			Abban az esetben, ha az ellátott kompetenciái nem érik el az önálló munkavégzés szintjét, akkor az Szt. szerinti fejlesztési jogviszonyban történő foglalkoztatásra van szükség. Célja az egyén testi és szellemi képességeinek és a munkavégzéssel összefüggő készségeinek a helyreállítása, megőrzése, fejlesztése és felkészítése az önálló munkavégzésre.660 A meghatározott célból is szembeötlő a különbség az Mt. szerinti fejlesztő foglalkoztatáshoz képest, hiszen ebben az esetben sokkal súlyosabb fogyatékossággal élők foglalkoztathatók, akik esetében az önálló munkavégzésre, és nem pedig a nyílt munkaerőpiacra való felkészítés a cél. Itt nincs önálló munkakör. Az ellátott részt vehet például fejlesztési tevékenységben, vagy betanulhat egyes munkafázisokat, de a foglalkoztatás keretében csak olyan feladatot végezhet, amelyet egészségi állapota és értelmi képességei alapján tartósan és folyamatosan képes ellátni.661 Illetve folyamatos felügyelet mellett végezheti e tevékenységeket. Csak meghatározott szakvélemények662 megléte esetén létesíthet fejlesztési jogviszonyt az ellátott, továbbá fejlesztési szerződéssel663 jön létre a fejlesztési jogviszony, amit az ellátott és törvényes képviselője írásban köt meg a fejlesztő foglalkoztatást nyújtó szolgáltató vagy intézmény vezetőjével. A fogyatékosság mértékét tekintve a foglalkoztatás napi időtartama maximum 6 óra, hetente maximum 30 óra lehet, de az egyéni szükségletekre tekintettel egyenlőtlen napi munkaidő-beosztással is foglalkoztatható az érintett.664 A fogyatékosság súlyosabb volta és az önállótlan munkavégzés ellenére a fejlesztésben részt vevő ellátott is jogosult díjazásra, ún. fejlesztési foglalkoztatási díjra. Az Szt. szerint a fejlesztési foglalkoztatási óradíj összege nem lehet kevesebb a mindenkori kötelező legkisebb órabér 30%-ánál. A munkáltatót ebben az esetben is több kedvezmény illeti meg.665

			Bár a fejlesztő foglalkoztatás az önálló munkavégzési képességhez igazodóan differenciált foglalkoztatást biztosít, az ellátottnak és a munkáltatónak is előnyökkel járva, ugyanakkor felmerül az a kérdés, hogyan valósulhat meg az igénybe vevők foglalkoztatása nem jogi személy külső szereplőnél, például egy őstermelőnél. Ugyanis ekkor az Szt. rendelkezése folytán nem beszélhetünk fejlesztő foglalkoztatásról. Ennek a problémának a kiküszöbölése érdekében szükségesnek bizonyul a munkáltatói kör kiterjesztése a természetes személy foglalkoztatókra is.

			A földtulajdonlás és földhasználat, a szervezeti keret, illetve a foglalkoztatás vizsgálatát követően, e kérdéskörök esetében felmerült problémák, akadályozó tényezők feltárása után úgy vélem, a leglogikusabb megoldás a szociális farmok működése tekintetében jelenleg az lenne, hogy a szociális farmot működtető szociális intézmény töltené be a foglalkoztató szerepét, aki egyben rehabilitációs és terápiás szolgáltatásokat is nyújt a célcsoporti kör fogyatékos és megváltozott munkaképességű személyeknek, a mezőgazdasági tevékenység végzéséhez szükséges földterületet pedig külső, mezőgazdasági földterülettel rendelkező földműves személy biztosítaná, akivel a szociális farmot működtető szervezet megbízási szerződést köt a földterület használatáért (külső munkavégzés) a közérdekű nyugdíjas szövetkezet és kisgyermekkel otthon lévők szövetkezet külső szolgáltatás végzésére vonatkozó rendelkezéseinek analógiája alapján. Mindemellett továbbra is fenntartom azt a nézetem, miszerint nem kell lehatárolni kizárólag egy-két szervezeti formára a szociális farm szolgáltatást nyújtó szervezeti keretet, hanem a feltételek teljesülése esetén a szociális farm címet elnyerő bármely szervezeti forma alkalmasnak tekintendő.

			5. Az együtt gazdálkodás feltételei

			A mezőgazdasági tevékenység végzésének további problematikus pontját jelenti a szociális farm szolgáltatások/tevékenységek piacra jutásának, a piacképesség elismerésének jogi akadályai. Alapvető gondot okoz, hogy egy kis közösség, akik együtt élnek (a szociális farm szolgáltatásnál említettek szerint nemcsak nappali ellátást, de a farmon élés lehetőségét is biztosítja a szociális farm) és/vagy együtt végeznek kisléptékben mezőgazdasági tevékenységet, hogyan alkothatnak mezőgazdasági termelői közösséget, hogyan gazdálkodhatnak együtt, milyen jogosultsággal használhatják fel önellátási célra, illetve értékesíthetik a megtermelt, előállított élelmiszereket, termékeket. Azaz a szociális farm szolgáltatást igénybe vevők belső viszonyának és a piacra jutás feltételeinek rendezésére mely szabályok alapján kerül sor. Ezt a problémát szoros összefonódásban szükséges vizsgálni a földtulajdonlás és földhasználat, a szervezeti keret kérdésével, illetve a foglalkoztatási jogviszonnyal.

			Megítélésem szerint kétféle megoldás lenne alkalmazható. Az egyik megoldás a szervezeti keret körében vizsgált civil szervezet mint szociális farm szolgáltatást nyújtó szervezet, ahol a civil szervezeti tagság teremti meg a szolgáltatást igénybe vevők közötti viszonyt a Ptk.666 és a Civil tv. vonatkozó rendelkezései nyomán. Ez esetben azonban problémaként merül fel egyrészt, hogy civil szervezet számára nem biztosított a földtulajdon megszerzésének, de a földhasználati jog elnyerésének lehetősége sem. Másrészt a tagok általi mezőgazdasági tevékenység végzésének és a megtermelt, előállított termékek piacra juttatásának feltétele, hogy azt őstermelők végezhetik, amihez a tagoknak őstermelővé kellene válniuk. Ellenben a célcsoporti kör egészségi állapota és értelmi képessége miatt jellemzően ez nem kivitelezhető. E nehézség áthidalását szolgálja a tagok rehabilitációs (megváltozott munkaképességűek) és fejlesztő foglalkoztatás (fogyatékossággal élők) foglalkoztatási típus általi foglalkoztatása, és e munkavégzési jogviszonyok keretében való mezőgazdasági tevékenységek végzése az előző fejezetben tárgyaltak szerint. Azonban ez esetben is megoldásra vár, hogy a munkáltató rendelkezzen a föld tulajdonjogával, de legalább használati jogával. Összességében ez a megoldás sok kérdéses és megoldatlan problémát generál, így egyszerűbb és könnyebben kivitelezhetőnek tűnik a másik megoldás.

			A belső viszony rendezésének másik megoldását polgári jogi társasági szerződéssel való rendezésben látom, a Ptk. 6:498–513. §§-a alapján, létrehozva ezáltal az ún. közösségi gazdálkodást végző polgári jogi társaságot.667 E javaslat elemei markánsan visszaköszönnek a 2021. január 1-jétől hatályos, a családi gazdaságokról szóló törvényben szabályozott „őstermelők családi gazdasága” elnevezésű termelési közösségben. Ebből kiindulva úgy gondolom, a szociális farm esetében is megfelelőnek bizonyul ez a megoldás, így az őstermelők családi gazdasága668 analógiájára építve tartom megfelelőnek a belső jogviszonyt rendezni. Ebben az esetben azonban a közösen gazdálkodó szociális farm szolgáltatást igénybe vevő hátrányos helyzetűek nem hozzátartozói láncolatban, hanem együtt gazdálkodó személyek kapcsolatban állnak egymással. Az általuk megkötött írásbeli szerződés szolgálna a belső viszony alapjául. E jogi forma megfelelőségét igazolja, hogy Hollandiában is bevett forma a polgári jogi társaság a szociális farmok esetében – lásd a holland modellt tárgyaló fejezetben.

			Az együtt gazdálkodás belső szervezeti egységének meghatározása a piacra jutás feltételét alapozza meg, valamint lehetővé teszi a szociális farm szolgáltatást nyújtó szervezetek kistermelői rendeletbe ágyazását. Az előállított, értékesítésre szánt termékkategóriák és mennyiségek vonatkozásában ugyanis a szociális farm mint közösségi gazdálkodást folytató közösség teljes mértékben megfelel a kistermlői rendelet 1. melléklet „Kis mennyiség meghatározása alaptermékek és ebből előállított termékek vonatkozásában” szerinti heti/évi maximális mennyiségnek, illetve értékeknek, mind a termékek, mind a szolgáltatások kapcsán. A rendeletbe a kistermelő magánszemély mellett a szociális farm esetében azonban be kell emelni és alkalmazni kell a „kistermelői vagy kisüzemi egység” kifejezést, hiszen a mezőgazdasági tevékenységeket végző hátrányos helyzetűek a közösségi gazdálkodást végző polgári jogi társasági szerződés keretében közösen gazdálkodnak kistermelői közösségként, egységként, nem pedig egyenként.669 Tehát a Ptk. 6:498–513. §§ alapján létrehozott közösségi gazdálkodást végző polgári jogi társaság a kistermelői rendeletben kerülne definiálásra.

			6. Állami elismerés

			A jogi szabályozás és a szociális farm modell működésének további garanciális feltétele tekintetében kiemelt szerepe van az állami elismerésnek – mint ahogy az a külföldi példák esetében elemzett országoknál is megvalósul –, azaz mely feltételek fennállása esetén beszélhetünk szociális farmról. Amint azt korábban leszögeztem, a szociális farm nem egy önálló szervezeti forma, hanem egy elismerési folyamat által legalizált működési forma. Ezt az elismerési feltételeknek megfelelő szervezetek kaphatnák meg. Az állami elismerés tekintetében – ismételten a TCS-kre, TÉSZ-ekre hivatkozva – a tevékenységhez, nevezetesen a szociális farm szolgáltatáshoz rendelünk szabályokat, melyekbe épített fékek és korlátok biztosítják, hogy ne visszaélésszerűen gyakorolják a szociális farm szolgáltatást. A feltételek a szociális farm fogalmából, céljából és rendeltetéséből vezethetők le. Így az adott szervezet mezőgazdasági termelő, feldolgozó (ez feleltethető meg a foglalkoztatásnak), szolgáltató tevékenységet, valamint szemléletformáló kiegészítő tevékenységet végez; működése hátrányos helyzetű személyeket céloz, illetve a társadalom szélesebb körét, beleértve nevelési és oktatási intézményben nevelt, oktatott gyermekeket, vállalatokat, cégeket, egyéb társadalmi csoportokat stb. a szemléletformálás érdekében. A szervezettel szembeni további előírásnak tekintem, hogy az feleljen meg a szociális törvény hatálya alá tartozó szociális intézménynek, azaz nappali,670 bentlakásos ellátást vagy támogatott lakhatást671 nyújtó szervezet legyen, ezzel hatósági garanciát is biztosítva a működéshez. Ebből következően az ilyen szervezet szociális támogatásra is jogosulttá válik a szociális törvény alapján. A szervezet célja e személyi kör felkarolása, integrálása, jóllétének biztosítása, foglalkoztatása, illetőleg a mezőgazdasági tevékenységek végzésébe történő bevonása, a hátrányos helyzetű személyekkel szembeni inklúzió kialakítása. A célcsoporti kör tekintetében – mint a közérdekű nyugdíjas szövetkezet és a kisgyermekekkel otthon lévők szövetkezete esetén – meghatározó, hány fogyatékos személyt és megváltozott munkaképességű személyt foglalkoztat (minimum 5 fő), illetve mennyi bevétele származik a szemléletformálás érdekében érkező gyermekek, vállalatok, társadalmi csoportok stb. fogadásából (az összbevétel 10%-a). A mezőgazdasági földterület e tevékenységek, szolgáltatások érdekében használt, melynek nagysága függ a célcsoporti kör számától. Minél több személy számára nyújt szolgáltatást, annál nagyobb területre van szükség (maximum 10 ha).

			Az állami elismerés garanciális szabályai között kell meghatározni, melyik szerv jogosult az elismerési eljárás lefolytatására. Nézeteim szerint ezt a szerepet a Belügyminisztérium (ezen belül jelenleg a gondoskodáspolitikáért felelős államtitkár) és az Agrárminisztérium (ezen belül a mezőgazdaságért és vidékfejlesztésért felelős államtitkár) illetékes tagjából álló szerv látná el. E szerv az állami elismerést azoknak a szervezeteknek adná meg, akik teljesítik a meghatározott feltételeket. Az elismert, arra alkalmas szervezeteket nyilvántartásba vennék, javaslatom szerint a földművesekről, a mezőgazdasági termelőszervezetekről, valamint a mezőgazdasági üzemközpontokról vezetett nyilvántartás részletes szabályairól szóló 8/2014. (II. 24.) Korm. rendelet keretében,672 „szociális farm kistermelői egység” néven. A nyilvántartásba vett szociális farmok ezt követően nyernék el a Szociális Farm Tanúsító Védjegy alkalmazásának lehetőségét – erről lásd a következő fejezetet –, illetve a Magyar Szociális Farm Szövetség tagjává válnának, annak támogatását élvezve. Mindezáltal továbbá lehetővé válna számukra, hogy különféle, a szociális farmoknak járó kedvzeményekben részesüljenek (pl. pénzügyi, földhasználati kedvezmény).

			7. A Szociális Farm Tanúsító Védjegy

			A szociális farm szolgáltatás és az azt igénybe vevők által készített termékek azonosítását megfelelően szolgálja a szociális farmok számára megalkotott védjegy és tanúsítási eljárás, hasonlóan az osztrák modellhez. Hazánkban is megalkották a szociális farmok tanúsító védjegyét, amely nagy jelentőséggel bír a működés és szociális farmok azonosításában. A védjegy „[…] alapvető célja, hogy garanciát nyújtson a szociális farm szolgáltatás, így a hátrányos helyzetűek bevonásán keresztül […] a rehabilitációs farmszolgáltatás, és/vagy a gondoskodó farm szolgáltatás, valamint a nevelési-oktatási intézmények tanulóinak bevonásával a társadalmi farm szolgáltatás minőségének, szakmai elvárásoknak megfelelő színvonalára”.673 A védjegy további jelentőségét adja, hogy a védjegyszabályzatban lefektetett minőségi, szakmai követelményeknek megfelelő szociális farm szolgáltatást nyújtó szolgáltatók pozitív megkülönböztetését szolgálja; a fogyasztó számára tájékoztató szereppel bír, elősegítve a tudatos és szolidáris fogyasztói magatartást és a rövid ellátási lánc támogatását; valamint a szolgáltatók minőségfejlesztését és magas színvonalú szolgáltatásnyújtás fenntartását szolgálja. A minősítést a Magyar Szociális Farm Szövetség végzi, az általa lefektetett szempontrendszer szerint.674 A védjegyszabályzat szerint a védjegyhasználati szerződés két évre szól, ez idő alatt a Magyar Szociális Farm Szövetség jogosult ellenőrizni a védjegy használatának jogszerűségét.675 Amennyiben a védjegy használata megfelelő, a szabályzatban foglaltaknak megfelelően történik, és a védjegyhasználó tovább kívánja folytatni tevékenységét a védjegy használata mellett, úgy meghosszabbíthatja a védjegyhasználati szerződést a meghatározott rendelkezések alapján.676 A hatékony és fejlődést segítő működést biztosítja, hogy a szerződés kétéves hatálya alatt a védjegyhasználónak részt kell vennie a Magyar Szociális Farm Szövetség által szervezett szakmai továbbképzésen.677

			A jelenlegi védjegyhasználatot annyiban szükséges kiegészíteni, hogy azt az államilag elismert, nyilvántartásba vett szervezetek kaphatnák meg, továbbra is a Magyar Szociális Farm Szövetség odaítélése által.

			A korábban említettek szerint jelenleg 10 Szociális Farm Tanúsító Védjeggyel rendelkező farm működik, melyek felülvizsgálatára a közeljövőben kerül sor, ugyanis néhány érdemtelenné vált annak használatára a megszerzést követően. Ugyanakkor több kezdeményezés is közel áll a szociális farmmá váláshoz és egyben a védjegy megszerzéséhez.

			8. Összefoglalás

			A jogi szabályozás kapcsán felmerült problémák, nehézségek, úgy gondolom, jól érzékeltetik, hogy a hatályos szabályozáson belül milyen nehézségekkel kell megküzdeniük a szociális farmoknak jelenleg hazánkban. Rendkívül összetett a problémakör, hiszen minden mindennel összefügg: a mezőgazdasági tevékenység végzésének feltételei, az alkalmas szervezeti keret, a foglalkoztatás, illetve az igénybe vevők belső jogviszonyának alakulása is. Igyekeztem valamennyi működést nehezítő akadályozó tényezőre rávilágítani, és megfelelő megoldást adni azokra. Jelenleg a legcélszerűbb a szociális farmok működése tekintetében az lenne, ha a szociális farmot működtető szociális intézmény és mezőgazdasági földterülettel rendelkező földműves személy között megbízási szerződés jönne létre, amely alapján a foglalkoztató és rehabilitáló szerepet betöltő szociális intézmény a földműves földterületére vinné a célcsoporti kört mezőgazdasági tevékenység végzésére. A szociális farm keretében a hátrányos helyzetűek együtt gazdálkodását polgári jogi szerződéssel kellene rendezni, létrehozva így az ún. közösségi gazdálkodást végző polgári jogi társaságot. Mindezek mellett szükségesnek ítélem meg egy külön szociális farm törvény megalkotását, amely meghatározná a szociális farm és farmszolgáltatás fogalmát, a szociális farm földszerzésének és földhasználatának lehetőségét, illetve az állami elismerés szabályait.

			A kutatási eredmények összefoglalása

			A monográfia az alábbi hipotézisek megválaszolására vállalkozott:

			
					A szociális farm és farmszolgáltatás olyan speciális tevékenységi forma, amely megfelelő alternatívát állít a hátrányos helyzetű személyek integrációja, terápiája és foglalkoztatása elé, és társadalmi és gazdasági szempontból alkalmas e személyi kör felkarolására. Továbbá a szociális farm a nevelési-oktatási intézményekben nevelt és oktatott gyerekek számára fontos ismeretterjesztő, szemléletformáló szereppel bír.

					A szociális farmok hatékony működéséhez szükség van a hiányos és működést akadályozó, korlátozó magyar jogi szabályozáson belüli speciális, a szociális farm szolgáltatásra vonatkozó szabályozás megalkotására.

					Bármely szervezeti forma alkalmas arra, hogy szociális farmnak minősüljön.

			

			A kutatás eredményeként a megfogalmazott három hipotézisre a következő de lege ferenda javaslatok születtek:

			
					A szociális farm és farmszolgáltatás megfelelően karolja fel és integrálja a hátrányos helyzetű személyek széles körét, illetve a társadalom szélesebb köre számára is számos előnyt hordoz.

					A farmok hatékony működéséhez speciális jogszabályi rendelkezések és jogszabály megalkotása szükséges.

					A szociális farm szolgáltatás nyújtásához szükséges feltételeknek, jellemzőknek megfelelő működés határozza meg, mely modell minősül szociális farmnak, így az ezeknek megfelelő bármely szervezeti forma alkalmasnak bizonyul.

			

			A továbbiakban részletesen kifejtem, hogyan jutottam el az egyes eredményekhez.

			A kutatás alapvető kiindulási pontja az volt, hogy a szociális farm modellje azokat a hiányosságokat kívánja kezelni, azt az űrt hivatott kitölteni, amely a hátrányos helyzetű személyeket, azon belül is elsősorban a fogyatékos és megváltozott munkaképességű személyek integrációs, terápiás és foglalkoztatási lehetőségeit érinti. Így megkülönböztetésüket, társadalmi kirekesztésüket, a munkaerőpiacról való kiszorításukat, a munkavállalás lehetőségének jelentős korlátozottságát orvosolja a farm azáltal, hogy integrálja őket, támogató farmszolgáltatást biztosít számukra mezőgazdasági tevékenységek végzése által, ideértve foglalkoztatásukat is, melyet – az Alaptörvényben biztosított alapjogok alapján – számukra is biztosítani kell. A farmszolgáltatásnak köszönhetően ezek az emberek is a társadalom hasznos tagjának érezhetik magukat, nem beszélve azokról a jelentős pozitív fejlődési tendenciákról – komplex szolgáltatás: személyre szabott szociális, egészségügyi és oktatási-gondozási szolgáltatás – az egyes emberek tekintetében, amelyek a farm nyújtotta segítségnek köszönhetők. Mindez kiegyensúlyozott, személyes biztonságot nyújt számukra.678 Továbbá a társadalom szélesebb köre számára is hasznos ismereteket terjeszt, lehetővé teszi az egyes mezőgazdasági tevékenységek megismerését, valamint a farmon élő és dolgozó hátrányos helyzetű személyekkel való együttműködés, együtt munkálkodás milyenségét is megtapasztalhatják. Megjegyzendő továbbá, hogy a gazdálkodók számára is előnyt hordoz a szociális farm szolgáltatás, mivel nyitottabbá válnak a külvilág felé, hasznos munkaerőt kapnak, új bevételi forrást, illetve akár új pályázati lehetőségeket is biztosít számukra. A monográfiában ismertetettek alátámasztják első hipotézisem, miszerint a szociális farm megfelelő alternatívát állít a hátrányos helyzetű személyek integrációja, terápiája és foglalkoztatása elé, és alkalmas e személyi kör felkarolására társadalmi és gazdasági szempontból. Illetve fontos ismeretterjesztő, szemléletformáló szereppel bír a társadalom szélesebb köre számára, főként a nevelési-oktatási intézményekben nevelt és oktatott gyerekek számára.

			Annak érdekében, hogy az emberek Európa-szerte el tudjanak igazodni a green care modellek között, és ugyanazt értsék social farm alatt, szükség van egységes fogalomlehatárolásra és -meghatározásra, definícióra. A green care modelleken belül különbséget kell tenni a csupán terápiás célt szolgáló kezdeményezések, valamint az összetett szolgáltatásnyújtást – terápiás, integrációs szolgáltatást és foglalkoztatási lehetőséget – biztosító social farm modell között. Az elvégzett rendszertani elemzés a monográfia egyik fő megállapításának számít. Az egységes fogalommeghatározás ugyanakkor nemcsak az azonosítást, értelmezést segítené elő, hanem az állami elismerést, és az EU-n belüli, valamint a nemzetközi értelmezést is. Továbbá megkönnyítené az egyes támogatások igénybevételét, pályázati források elosztását és a közbeszerzést, és segítené a társadalmi vállalkozások piacra jutását is.

			A második hipotézis összetett kérdéskört foglal magába, melyet a könyv utolsó, V. része taglal. A vizsgálat, elemzés kiterjedt a szociális farm szolgáltatás mint mezőgazdaság keretében végzett tevékenység jogszabályi elhelyezésére; a földtulajdon és földhasználat kérdésének vizsgálatára a szociális farmok vonatkozásában; illetve a szociális farm szolgáltatást igénybe vevők foglalkoztatásának kérdésére. E kérdések vizsgálata bár önálló fejezetekben történt, azokat rendszerben, összefüggésében kell átlátni a megfelelő válaszadás, megoldás érdekében.

			A szociális farm, farmszolgáltatás jogilag ismert fogalommá válása érdekében szükséges a szakértők által korábban meghatározott fogalom jogszabályi keretek közé helyezése. Ezt vagy a földforgalmi törvény keretei között, a mező- és erdőgazdasági, de leginkább a kiegészítő tevékenységek között célszerű elhelyezni, vagy sui generis szociális farmokat szabályozó jogszabályban kellene meghatározni. Ezek közül a külön jogszabályban meghatározást preferálom.

			A monográfia hangsúlyos megállapítása, hogy ki kell terjeszteni a földtulajdon megszerzésének lehetőségét és a földhasználati jogosultságot a szociális farm szolgáltatást nyújtó szervezetek számára is, hogy akadály nélkül használhassanak mezőgazdasági földterületet a különféle mezőgazdasági tevékenységek végzéséhez. Tekintve a vizsgált külföldi országok példáját és az EUB gyakorlatát, enyhébb szabályozásra van szükség korlátok mellett – melyekre javaslatot tettem –, hogy a szociális farm szolgáltatást nyújtó szervezetek földtulajdonszerzése, földhasználata biztosított legyen, mindezt a szociális farmokat szabályozó jogszabály keretében.

			A hátrányos helyzetű, fogyatékkal élő és megváltozott munkaképességű személyeknek is joguk van munkát végezni – az Alaptörvényben biztosított alapjogok értelmében –, amely lehetőséget a szociális farm garantálja különféle mezőgazdasági és kiegészítő tevékenységek végzése által, rehabilitációs és fejlesztő foglalkoztatás keretében. Figyelemmel kell ezek esetében is lenni néhány jogszabályi rendelkezés módosítására, így a kedvezőbb foglalkoztatotti létszámra és a munkáltatói körre. Azt a megoldást tartom legcélszerűbbnek, hogy a szociális farmot működtető szociális intézmény töltse be a foglalkoztató szerepét, aki egyben rehabilitációs és terápiás szolgáltatásokat is nyújt a célcsoporti kör számára.

			A szociális farmra vonatkozó szabályozás tekintetében összességében arra a következtetésre jutottam, hogy speciális szabályozásra van szükség a hatékony működés érdekében, amely a meglévő jogszabályok módosítása, de főként külön jogszabály megalkotásával érhető el. A megfelelő jogi szabályozás pedig elsődleges lépésnek is tekinthető az állami elismerés feltételeinek meghatározása érdekében, hogy legitim módon működhessenek a farmok hazánkban.

			Végezetül a könyv fontos ténymegállapítása, a harmadik hipotézis kapcsán, a megfelelő szervezeti jogi keret lehatárolása. Elengedhetetlen azonban annak megértése és nyomatékosítása, hogy nem a szervezeti formákra való lehatárolás, hanem a megfelelő elismerési rendszernek, vagyis a szociális farm szolgáltatás nyújtásához szükséges feltételeknek, jellemzőknek a megfelelő működése határozza meg, mely modell minősül szociális farmnak. Hazánkban őstermelő és egyéni vállalkozó földműves mellett, amennyiben lehetővé válna a földtulajdon és a földhasználat lehetősége, szociális szövetkezet, civil szervezet, nonprofit gazdasági társaságok és közhasznú szervezetek is alkalmasnak bizonyulhatnak szociális farm szolgáltatást nyújtó szervezetnek. Tehát nem kell egyetlen szervezeti formát megnevezni, amely alkalmas szociális farm szolgáltatás nyújtására, hanem a megfelelő szabályozás kialakítása és nélkülözhetetlen feltételek teljesülése esetén többféle szervezeti forma is alkalmasnak bizonyul.

			Lényeges szempont a szociális farm szolgáltatást igénybe vevők belső viszonyának rendezését szolgáló javaslat. Eszerint elképzelhető, hogy a civil szervezeten belüli tagság teremtené meg a szolgáltatást igénybe vevők közötti viszonyt, biztosítva a civil szervezetnek a földtulajdon/földhasználat lehetőségét, azonban itt nehézségek merülnek fel. Így ez esetben a legmegfelelőbb megoldás a polgári jogi társasági szerződéssel létrehozott ún. közösségi gazdálkodást végző polgári jogi társaságon belüli, szerződésen alapuló tevékenység végzése lenne, amely lehetővé tenné az együtt gazdálkodást. Az együtt gazdálkodás kérdésének rendezése pedig megalapozná a piacra jutás feltételét, valamint lehetővé tenné a szociális farm szolgáltatást nyújtó szervezetek kistermelői rendeletbe ágyazását kistermelői egység révén.

			A koncepció kidolgozása és meghatározása során célom az volt, hogy mind a jogalkotó, mind a szociális farm szolgáltatást nyújtó szervezetek számára alkalmazható megoldást kínáljak. Mintaként szolgál a vizsgált négy európai ország, de talán leginkább Olaszország példája, ahol az általam is preferált megoldásként külön szabályozás van hatályban.

			Melléklet

			Az általam tett de lege ferenda javaslatokat összegezve, az alábbi, szociális farmokat szabályozó törvénytervezetet fogalmazom meg.

			Tervezet
… törvény a szociális farmokról

			Az Országgyűlés abból a célból, hogy

			
					a hazánkban már létező szociális farmok működése biztosított legyen,

					a fogyatékos és megváltozott munkaképességű személyek foglalkoztatása bővüljön, és jólléte biztosított legyen,

					a szociális farm szolgáltatást nyújtó szervezet saját használatban lévő mezőgazdasági hasznosítású földterületen végezhessenek mezőgazdasági tevékenységeket a szociális farm szolgáltatást igénybe vevők,

					a szociális farm szolgáltatást igénybe vevők által megtermelt és előállított termékek értékesítése akadálytalanul lehetővé váljon,

					élet- és versenyképes működésre alkalmas modellek jöjjenek létre,

			

			a következő törvényt alkotja:

			1. Értelmező rendelkezések

			1. § E törvény alkalmazásában:

			
					fogyatékos személy: a fogyatékos személyek jogairól és esélyegyenlőségük biztosításáról szóló 1998. évi XXVI. törvény 4. § a) pontjában meghatározott személy;

					megváltozott munkaképességű személy: a foglalkoztatás elősegítéséről és a munkanélküliek ellátásáról szóló 1991. évi IV. törvény 58. § (5) bekezdés m) pontjában meghatározott személy;

					mezőgazdasági hasznosítású föld: 5. § 17. pontjában meghatározott mezőgazdasági hasznosítású föld, kivéve az erdőművelési ágat;

					multifunkcionális mezőgazdaság: a mezőgazdaság többfunkciós szerep révén az elsődleges gazdasági funkción (mezőgazdasági termékek előállítása) túl társadalmi és ökológiai funkciót is ellát.

			

			2. Fogalommeghatározás

			2. § A szociális farm

			(1) A szociális és szolidáris elveknek megfelelően, a társadalmi és környezeti szemléletformálás érdekében működő kooperatív gazdálkodási forma, amely mezőgazdasági termelő, feldolgozó, szolgáltató tevékenységet végez hátrányos helyzetű személyek bevonásával; illetőleg mezőgazdasághoz kapcsolódó szemléletformáló kiegészítő tevékenységet végez a társadalom szélesebb köre számára.

			3. § Szociális farm szolgáltatás

			(1) A szociális farm által nyújtott és biztosított rehabilitációs, integrációs, foglalkoztatást (mezőgazdasági termelő, feldolgozó tevékenység) és szemléletformálást megvalósító tevékenységek és szolgáltatások összessége, és ezek végzése feltételeinek biztosítása.

			(2) A szociális farm szolgáltatás körébe tartozó tevékenységek és szolgáltatások összessége multifunkcionális mezőgazdasági tevékenységi formát eredményez.

			3. A szociális farmként való elismerés feltételei és eljárási rendje

			4. § (1) A szociális farmként történő elismerés és működés feltétele, hogy

			
					a szervezet mezőgazdasági termelő és feldolgozó (foglalkoztatás), szolgáltató tevékenységet, valamint szemléletformáló kiegészítő tevékenységet végezzen;

					a szervezet működése hátrányos helyzetű személyeket, illetve a szemléletformálás érdekében a társadalom szélesebb körét célozza;

					a szervezet a szociális igazgatásról és szociális ellátásokról szóló 1993. évi III. törvény hatálya alá tartozó szociális intézménynek minősül;

					célja e hátrányos helyzetű személyek felkarolása, integrálása, jóllétének előidézése, foglalkoztatása, valamint a társadalom szélesebb körével a mezőgazdasági tevékenységek elsajátítása és a hátrányos helyzetű személyekkel szembeni elfogadás kialakítása;

					a mezőgazdasági földterület e tevékenységek, szolgáltatások érdekében használt;

					a szervezet tevékenységének legalább 75%-a szociális farm szolgáltatás nyújtására irányul, és ebből ered bevételének 75%-a, illetve minimum 5 fő hátrányos helyzetű személyt foglalkoztat, valamint összárbevételének 10%-a csoportok (gyermekek, vállalkozások, társadalmi csoportok stb.) fogadásából ered.

			

			(2) Bármely szervezet, amely megfelel az (1) bekezdésben foglalt feltételeknek, elismerhető szociális farmként.

			(3) A szociális farmként történő elismerés iránti kérelmet (a továbbiakban: elismerési kérelem) a Belügyminisztérium (szociális politikáért felelős államtitkár) és az Agrárminisztérium (mezőgazdaságért és vidékfejlesztésért felelős államtitkár) illetékes tagjából álló szervnek (a továbbiakban: elismerő szerv) kell benyújtani.

			(4) Az elismerés iránti kérelemnek az alábbiakat kell tartalmaznia:

			
					az alapító okirat hiteles másolata,

					a Szociális Farm Szövetség az elismerés iránti kérelemre vonatkozó támogató javaslata.

			

			(5) A szociális farmként elismert szervezeteket a földművesekről, a mezőgazdasági termelőszervezetekről, valamint a mezőgazdasági üzemközpontokról vezetett nyilvántartás részletes szabályairól szóló 8/2014. (II. 24.) Korm. rendelet keretében szociális farm kistermelői egység néven veszik nyilvántartásba.

			(6) A szociális farmként való elismerés visszavonása iránti kérelemről az elismerő szerv dönt.

			4. Ellenőrzés

			5. § (1) Az elismerés feltételei betartásának ellenőrzésére az elismerő szerv monito­ring rendszert alakít ki és működtet. Ennek keretében minden elismert szociális farm a tárgyévet követő év május 31-éig adatlapot és beszámoló jelentést, valamint a tárgyévet megelőző év során tartott közgyűlések jegyzőkönyveinek másolati példányát megküldi a megyei kormányhivatal illetékes osztályának.

			(2) A beszámoló jelentés szociális farm általi benyújtásának elmulasztása, illetve az elismerési eljárás szerinti feltételek nem teljesülése esetén az elismerő szerv az elismerést visszavonja.

			5. Föld tulajdonjogának, föld használatának megszerzése

			6. § (1) Az e törvényben meghatározott módon és mértékben a szociális farmként elismert szervezet jogosult a föld tulajdonjogának megszerzésére.

			(2) Szociális farm a földet kizárólag szociális farm szolgáltatás nyújtása érdekében végzett mezőgazdasági és/vagy kiegészítő tevékenységre használhatja.

			(3) Földtulajdon megszerzése érdekében a szociális farmon belül legalább egy természetes személynek (például a szociális farm szolgáltatást nyújtó szervezet vezetőjének) rendelkeznie kell mezőgazdasági szakirányú végzettséggel.

			(4) Szociális farm föld tulajdonjogát minimum 1 hektár, maximum 10 hektár mértékig szerezheti meg, a célcsoporti kör számához igazodóan: 5 fő esetén 1 ha, 25 fő felett 10 ha.

			(5) Szociális farm földtulajdonszerzése kivételt képez az elővásárlási jog és a mezőgazdasági igazgatási szerv jóváhagyása alól.

			(6) A szociális farm általi földtulajdonszerzés jóváhagyására az agrárminiszter által kinevezett tagokból álló szociális farm bizottság (a továbbiakban: szociális farm bizottság) tesz javaslatot.

			(7) A szociális farm földtulajdonszerzését a szociális farm bizottság javaslata alapján az agrárminiszter hagyja jóvá.

			7. § (1) A föld tulajdonosa, haszonélvezeti jog fennállása esetén a haszonélvező (a továbbiakban együtt: használatba adó) a föld használatát, hasznosítását az e törvényben meghatározott módon és mértékben a szociális farmként elismert szervezet javára haszonbérlet, szívességi földhasználat, továbbá rekreációs célú földhasználat jogcímen engedheti át.

			(2) Szociális farm a földet kizárólag szociális farm szolgáltatás nyújtása érdekében végzett mezőgazdasági és/vagy kiegészítő tevékenységre használhatja.

			(3) Föld használatának megszerzése érdekében a szociális farmon belül legalább egy természetes személynek (például a szociális farm szolgáltatást nyújtó szervezet vezetőjének) rendelkeznie kell mezőgazdasági szakirányú végzettséggel.

			(4) Szociális farm az (1) bekezdésében meghatározott jogcímeken alapuló földhasználat jogát minimum 1 hektár, maximum 10 hektár mértékig szerezheti meg, a célcsoporti kör számához igazodóan: 5 fő esetén 1 ha, 25 fő felett 10 ha.

			(5) A haszonbérleti szerződés határozott időtartamra, legalább 1 gazdasági évre és legfeljebb 20 évre köthető meg.

			(6) A rekreációs célú földhasználati szerződés határozott időtartamra, legalább 1 gazdasági évre és legfeljebb 5 évre köthető meg.

			(7) Szociális farm általi haszonbérlet kivételt képez az előhaszonbérlet és a mezőgazdasági igazgatási szerv jóváhagyása alól.

			(8) A szociális farm általi földhasználati jog megszerzésének jóváhagyására a szociális farm bizottság tesz javaslatot.

			(9) A szociális farm földhasználati jogának megszerzését a szociális farm bizottság javaslata alapján az agrárminiszter hagyja jóvá.

			6. Földtulajdon, földhasználati jog megszűnése

			8. § (1) Szociális farmot a föld tulajdonjoga addig illeti meg, amíg szociális farm szolgáltató tevékenységét igazolt módon végzi, és a szociális farm bizottság nem állapít meg jogsértést.

			(2) Jogsértés esetén a szociális farm bizottság döntése révén az államot vételi jog illeti meg a szociális farm tulajdonában lévő földre azon az értéken, amin a szociális farm tulajdoni jogot szerzett.

			9. § (1) Szociális farmot a föld 7. § (1) bekezdésében meghatározott jogcímeken alapuló használati joga addig illeti meg, amíg szociális farm szolgáltató tevékenységét igazolt módon végzi, és a szociális farm bizottság nem állapít meg jogsértést.

			(2) Jogsértés esetén a szociális farm bizottság döntése révén a szociális farm földhasználati joga azonnali hatállyal megszűnik, a használati jog fennmaradó időtartamától függetlenül, és az visszaszáll a használatba adóra.

			7. Védjegyhasználat

			10. § (1) Az elismert és nyilvántartásba vett szociális farmok jogosultak a Szociális Farm Tanúsító Védjegy használatára (a továbbiakban: védjegy) a Tanúsítási és védjegyhasználati szabályzat értelmében.

			(2) A védjegy odaítéléséről a Magyar Szociális Farm Szövetség dönt az általa lefektetett szempontrendszer szerint.

			(3) A védjegyhasználati szerződés két évre szól, ez idő alatt a Magyar Szociális Farm Szövetség jogosult ellenőrizni a védjegy használatának jogszerűségét.

					464		A fogyatékossággal élő emberek és megváltozott munkaképességű személyek integrációjának fontos részét képezi a farmon való foglalkoztatás, munkalehetőség biztosítása, lehetővé téve ezáltal a munkaintegrációt. Már a Nemzeti Hitvallás is nagy jelentőséget tulajdonít a munkához való alapjognak, amelynek 14. bekezdése kimondja, hogy „a közösség erejének és minden ember becsületének alapja a munka, az emberi szellem teljesítménye”. Az M) cikk is hangsúlyozza a munka horderejét, amit az „értékteremtő” jelzővel illet, amin a magyar gazdaság alapszik. A XII. cikk rendelkezik konkrétan a munkához való jogról. E jog elsődleges jelentése értelmében az embereknek joguk van az állam termelő és szolgáltató tevékenységeiben részt venni, és joguk van az ebből származó haszonból részesülni (Rácz, 2018, 501–508.). A XII. cikk 1) bekezdése összetett módon biztosít jogosítványt, és ír elő egyben „kötelezettséget” is az állampolgárok számára. Eszerint mindenkinek joga van a munka és foglalkozás szabad megválasztásához (illetve a vállalkozáshoz), ugyanakkor mindenki köteles is képességei és lehetőségei szerint munkát végezni. A kötelesség ebben a kontextusban alapvetően morális jellegűnek tekintendő, ugyanakkor megítélésem szerint mégis arra sarkallja az állampolgárokat, hogy dolgozzanak. Relatív állami kötelezettség, államcél, miszerint az államnak törekednie kell a munkavégzés feltételeinek – megfelelő foglalkoztatáspolitika, munkahelyteremtés – megteremtésére (Juhász, 2012, 35–37. o.; Balogh, 2011a, 313–315. o.). Az állami kötelezettség szerves részét képezi a hátrányos megkülönböztetésmentesség érvényre juttatása, miszerint a munkához való jogot megkülönböztetés nélkül biztosítani kell mindenki számára (Rácz, 2018, 504. o.).

							Az Alkotmánybíróság 39/2011. (V. 31.) AB határozatában azt vizsgálta, hogy fogyatékosság miatt cselekvőképtelen nagykorú személyek esetén a munkához való alapjog érvényesüléséhez szükséges garanciák hogyan érvényesülnek. Az Alaptörvény értelmében, ha egy fogyatékos vagy fogyatékosság miatt cselekvőképtelen személy képes és szeretne munkát vállalni, akkor ahhoz joga van – sőt köteles is dolgozni az Alaptörvény rendelkezése szerint –, így biztosítani kell annak lehetőségét. Az Alkotmánybíróság az említett AB határozatban [1.1.] megállapította, hogy „a belátási képesség tartós és teljes mértékű hiánya az önálló munkaviszony-létesítés természetes akadálya lehet, ugyanakkor a cselekvőképtelen személyek teljes kizárása a munkaviszony típusú foglalkoztatásból adott esetben alkotmányossági aggályokat vethet fel”.

							Részletesebben lásd a hátrányos helyzetű személyek munkához való jogáról Orosz, 2020. 

				

				
					465		A szociális farmok jellemzői körében is találkozunk a fenntarthatóság kérdéskörével (a fenntarthatóság kérdését vizsgálja tanulmányaiban Bándi Gyula, lásd Bándi, 2013a, 11–30. o; Bándi, 2013b, 67–92. o; Bándi, 2016, 7–25. o.; illetve a fenntarthatóság alkotmányos kérdéseivel foglalkozik Hegyes–Varga, 2020). Mind a természeti erőforrások védelme, mind a környezethez való jog elválaszthatatlan kapcsolatban áll a fenntarthatósággal, a fenntartható fejlődéssel (a fenntartható fejlődés elemzéséről részletesen lásd Bándi, 2013a; Bándi, 2013b; Bándi, 2016). Bándi Gyula szavaival élve „A fenntartható fejlődés központjában a környezetvédelem áll” (Bándi, 2013c, 1120. o.). A fenntarthatóság követelménye már az Alaptörvény Nemzeti Hitvallásának 7. bekezdéséből is levezethető, miszerint Magyarország elkötelezett a Kárpát-medence természeti és épített környezetének megóvása iránt; illetve az anyagi, szellemi és természeti erőforrásaink gondos használata mellett. E rendelkezések a fenntarthatóság gazdasági, társadalmi és környezeti (a környezeti fenntarthatóságról lásd Csák–Nagy, 2020, 38–46. o.) dimenzióját testesíti meg (T. Kovács–Téglási, 2019, 167., 171. o.; Baranyai–Csernus, 2018, 80–82. o.). Az Alaptörvény több cikke is releváns továbbá – N), P) és Q) cikk, XVII. cikk, 38. cikk –, melyek közül a szociális farmokhoz kapcsolódóan a P) cikk emelendő ki, amely a természeti erőforrások fenntartásáról (a természeti erőforrások feladat triásza között) rendelkezik.

				

				
					466		A környezettudatosság körében értendő a természeti erőforrások védelme és a GMO-mentes mezőgazdaság szerepe. A szociális farmokon a farmszolgáltatás nyújtása és igénybevétele során a természet erőforrásait (környezeti elemeket: föld, víz, levegő, épített környezet) veszik igénybe, melyek védelme az alkotmányos értékek közé tartozik (a természeti erőforrások jogáról részletesen lásd Szilágyi, 2018a). A szociális farm modellje a természet és a természeti erőforrások nyújtotta pozitívumokat használja fel a célcsoporti kör integrálása, foglalkoztatása során. A környezet és a természeti erőforrások védelmének az Alaptörvény nagy jelentőséget tulajdonít. Már a Nemzeti Hitvallásban megjelenik, továbbá a P) cikk (1) bekezdése nyomán alkotmányosan védett értéknek számít, valamint feltűnik a 38. cikkben is. A Nemzeti Hitvallás 7. bekezdése értelmében „[…] a Kárpát-medence természet adta és ember alkotta értékeit ápoljuk és megóvjuk, […] a természeti erőforrások gondos használatával védelmezzük az utánunk jövő nemzedékek életfeltételeit”. A természeti erőforrások kategóriáját bővebben a P) cikk (1) bekezdése határozza meg mint a nemzet közös örökségét, ami kifejezi Magyarország elkötelezettségét természeti értékeink megóvása iránt, annak érdekében, hogy azokat megőrizve adhassuk tovább a jövő generációk számára (28/2017. (X. 25.) AB határozat [35]). Az alkotmányozó feladattriász keretében határozza meg a természeti erőforrásokkal kapcsolatos feladatokat, úgymint védelem, fenntartás és megőrzés. (A természeti erőforrások védelme kapcsán meghatározott hármas kötelezettségről lásd A jövő nemzedékek szószólójának munkatársai szerkesztésében 2021, 533. o.; T. Kovács–Téglási, 2019, 174. o.) Mindez az alkotmányos kötelezettség egyben egy abszolút jellegű tartalmi zsinórmértéket ad, amely nem csak a magyar állam kötelezettsége, hanem mindenkié, vagyis minden emberé, sőt minden jogalanyé (így jogi személyeké és jogi személyiséggel nem rendelkező jogalanyoké is) (16/2015. (VI. 5.) AB határozat [92]; 13/2018. (IX. 4.) AB határozat [13]).

							A GMO-mentesség a szociális farmok gazdálkodásában is fontos szerepet kap. Erről az Alaptörvény XX. cikke rendelkezik, amely az egészséges élelmiszerekhez és az ivóvízhez való hozzáférés biztosítását, a genetikailag módosított élőlényektől mentes (GMO-mentes) mezőgazdaságot írja elő. A GMO-mentes mezőgazdaságnak az egészség megőrzése mellett célja a természet védelme is, méghozzá a génmódosítások elkerülésével a biológiai sokszínűség megőrzése (Fodor, 2015, 112. o.). Bár az Alaptörvény nem tisztázza a GMO-mentességről szóló rendelkezés mibenlétét, inkább orientáló jellegű előírásnak tekinthető (Szilágyi, 2021, 228–229. o.), egyetértek Tankra Endre meglátásával, aki szerint a kérdés törvényi szintű szabályozása szükséges, de nem elégséges garancia, ezért fontos azt az Alaptörvényben is rögzíteni (Tanka, 2005, 37–49. o.). Ebből eredően az Alkotmánybíróság feladata az, hogy értelmezze a rendelkezést és elismerje a megfelelő minőségű élelmiszerhez való jogot, ugyanakkor ez idáig még nem értelmezte a XX. cikk (2) bekezdése vonatkozó rendelkezését. 

				

				
					467		Csák, 2015a, 171. o.; Csák, 2015b, 1–2. o. 

				

				
					468		Csák–Kenderes, 2016a, 148–149. o.; Csák, 2018b, 180. o. 

				

				
					469		A szövetkezet szociális gazdaságban betöltött szerepéről lásd Réti, 2009, 465–483. o.

				

				
					470		A szövetkezeti szabályozásról részletesen lásd Csák–Olajos–Mélypataki, 2019, 41–65. o. 

				

				
					471		A rendszerváltást követően több intézkedést foganatosítottak a munkanélküliek arányának csökkentésére: munkaerő-átcsoportosítás, átképzési programok, munkaerő arányosabb térbeli elosztása. Azonban ezek a lépések nem hozták meg a kívánt eredményeket. Erre a társadalmi-gazdasági helyzetre jelentett megoldást a szociális szövetkezet létrehozása. 

				

				
					472		Ádám Eszter tanulmányában mutatja be, hogyan valósul meg egy konkrét szociális szövetekezetek által a támogatásra szoruló személyek és csoportok segítése és társadalmi integrációja foglalkoztatás keretében. Lásd Ádám, 2013, 579–583. o. 

				

				
					473		A szociális szövetkezet célját a Szöv. tv. 14.§ (1) bekezdése határozza meg. 

				

				
					474		Dr. Pánti, 2011, 10. o. 

				

				
					475		Németh, 2012, 142. o.

				

				
					476		A szociális szövetkezeten belüli munkavégzési viszonyokról részletesen ír Csák–Olajos–Mélypataki, 2019, 77–95. o. 

				

				
					477		Szöv. tv. 15. § (1) bekezdés

				

				
					478		Szöv. tv. 18. §

				

				
					479		Szöv. tv. 25–34. § 

				

				
					480		Szöv. tv. 35–53. § 

				

				
					481		Szöv. tv. 26. §; 37–38. § 

				

				
					482		Szöv. tv. 29–30. §; 46–47. §

				

				
					483		Jakubinyi, 2015a, 30. o.

				

				
					484		Jakubinyi, 2015a, 30–31. o.

				

				
					485		A Szt. 4. §

							h) szociális intézmény: az e törvényben meghatározott nappali, illetve bentlakásos ellátást vagy támogatott lakhatást nyújtó szervezet.

				

				
					486		Jakubinyi, 2015a, 31. o.

				

				
					487		Csák–Kenderes, 2016a, 144. o. 

				

				
					488		Orosz, 2018a, 221. o. 

				

				
					489		Fehér et al., 2010, 290–291. o.

				

				
					490		A szociális farm céljai között szerepel a célcsoport jóllétének, mentális és fizikai állapotának javítása és/vagy megőrzése, fejlesztése. Az Alaptörvény is hangsúlyozza az egészséghez való jogot, a XX. cikk keretében, melynek (1) bekezdése biztosítja mindenki jogát a testi és lelki egészséghez. Olyan alapjog, amely „az egyén testi és lelki integritását védi, s mint ilyen az ember egészségének megőrzésére szolgál” (3132/2013. (VII. 2.) AB határozat [61]. Ugyanezt a rendelkezést megerősítette a 3075/2017. (IV. 18.) AB határozat [25] is.)

							A testi és lelki egészség egyik legfontosabb feltétele az egészséges környezet, hiszen nem beszélhetnénk egyikről a másik nélkül. Az egészséges környezethez való jog szintén mindenkit megillető sajátos alapjog, az egyik legfontosabb alkotmányos jogosultságnak tekinthető. (A környezethez való jog alapjogi jellegét elemzi Varga 2014, 184–187. o.) Az Alaptörvény a XXI. cikk (1) bekezdésében biztosítja e jogot. 

				

				
					491		Csák–Kenderes, 2016, 149. o. 

				

				
					492		Fodor, 2012, 137. o. 

				

				
					493		Jakubinyi, 2015b, 87. o.

				

				
					494		Jakubinyi, 2015b, 87–88. o.

				

				
					495		A fogyatékossággal a fogyatékos embereknek együtt kell élniük, azon változtatni nem tudnak, azonban az Alaptörvényben biztosított alapvető jogok őket is megilletik, így az egyenlő bánásmódhoz való jog és a szociális biztonsághoz való jog. Az Alaptörvény XV. cikk (2) bekezdése példálózó jelleggel sorolja fel azokat az eseteket, amelyek alapján való megkülönböztetés diszkriminációt valósít meg. A felsorolás kapcsán a 3206/2014. (VII. 21.) AB határozat [27] akként rendelkezik, hogy „a diszkriminációtilalom alkotmányos klauzulája elsődlegesen a társadalom személyben rejlő és tetszés szerint nem változtatható tulajdonság mentén elkülönülő csoportjainak védelmét szolgálja. […] a rendelkezésben említett tulajdonságok – faj, szín, nem, fogyatékosság, társadalmi származás stb. – az egyén megváltoztathatatlan tulajdonságai, amelyeket nem tud befolyásolni.” A felsorolt személyből fakadó tulajdonságok között tehát a fogyatékosság, kifejezetten nevesített esetként, védett tulajdonságnak minősül az egyenlő bánásmód biztosítása körében. Továbbá a fogyatékossággal élő személyek köre külön is kiemelt, különleges gondoskodásra szoruló, védelmet igénylő csoportnak minősül, akik esélyegyenlősége és társadalmi felzárkózása érdekében Magyarországnak az (5) bekezdés szerint külön intézkedéseket is kell foganatosítania. Ilyen intézkedésnek minősült, amikor az Emberi Erőforrások Minisztériumán belül létrehozták a Társadalmi Felzárkózásért Felelős Államtitkárságot. Valamint az állam annak érdekében, hogy hatékony jogvédelmet biztosítson a hátrányos megkülönböztetést elszenvedők számára, külön intézményt, az Egyenlő Bánásmód Hatóságot hozta létre. A diszkrimináció esetében azonban meg kell jegyezni, hogy az nemcsak hátrányos lehet, melyet az Alaptörvény tilt, hanem pozitív is. Kivételesen ugyanis el lehet térni az általános tilalomtól, de csak amennyiben az az egyenlőség tartalmi megvalósulását szolgáló pozitív megkülönböztetést valósít meg (Balogh, 2011a, 137–140. o.). Ezt erősítette meg az Alkotmánybíróság 9/1990. (IV. 25.) AB határozata [IV.], amely kimondta: „a diszkrimináció tilalma nem jelenti azt, hogy minden, még a végső soron nagyobb társadalmi egyenlőséget célzó megkülönböztetés is tilos. A megkülönböztetés tilalma arra vonatkozik, hogy a jognak mindenkit egyenlőként (egyenlő méltóságú személyként) kell kezelnie, azaz az emberi méltóság alapjogán nem eshet csorba, azonos tisztelettel és körültekintéssel, az egyéni szempontok azonos mértékű figyelembevételével kell a jogosultságok és a kedvezmények elosztásának szempontjait meghatározni. […] De ha valamely – az Alkotmányba nem ütköző – társadalmi cél vagy valamely alkotmányos jog csakis úgy érvényesíthető, hogy e szűkebb értelemben vett egyenlőség nem valósítható meg, akkor az ilyen pozitív diszkriminációt nem lehet alkotmányellenesnek minősíteni.” A diszkrimináció tilalma valamennyi szociális farm szolgáltatást igénybe vevő személy esetében érvényesül, de közülük is kiemelkedően fontos a fogyatékos emberek esetében, akik sokszor kerülnek negatív megítélés alá fogyatékosságuk révén, főként munkavállalás esetén.

							Fontosnak tartom megjegyezni a diszkrimináció tilalma mellett a szociális biztonsághoz való jogot is. Takács Albert a biztonság két oldalát nevezi meg: a veszélyeztetettséget és a védettséget, melyeket egyensúlyban kell tartani. Azaz nagyobb mértékű veszély esetén nagyobb fokú védelemre van szükség, amennyiben viszont csökken a veszély, enyhébb fokú védelem is elegendő. Az emberre leselkedő veszély olykor nem csupán az egyént érinti, hanem bizonyos esetben kisebb vagy nagyobb közösséget is. Abban az esetben, ha az ember nem tudja magát megvédeni a veszéllyel szemben, úgy ún. másodlagos védelem illeti meg az állam, illetve a közösség és más emberek által (Takács, 2019, 337. o.). Így van ez a fogyatékos és megváltozott munkaképességű személyek esetében is. Az Alaptörvény XIX. cikke szabályozza a szociális biztonsághoz való jogot. Szociális biztonság alatt azt az élethelyzetet értjük, amikor az emberek létfenntartása, megélhetése megfelelően biztosított. Olyan életminőség, amely jóllétet feltételez. Takács Albert értelmezése szerint „az emberi élet olyan minősége, amely a jólléttel összefüggésben értelmezhető” (Takács, 2011, 79. o.). Akkor kell érvényesíteni, amikor a munkavégzés és abból származó jövedelem, valamint maga a munkavégzési képesség, valamely előre nem látható körülmény, kockázat miatt átmenetileg vagy tartósan korlátozódik, szünetel vagy véglegesen megszűnik. Ennek megfelelően Hajdú József úgy ítéli meg, hogy a szociális biztonsághoz való jog szubszidiárius a munkához való joghoz képest (Hajdú, 2015, 34. o.), vagyis a szociális biztonsághoz való jog akkor nyer jelentőséget, ha a munkához való jog megszűnik. Az Alaptörvény XIX. cikke által taxatíve felsorolt esetek között határozza meg a rokkantság, fogyatékosság és önhibán kívül bekövetkezett munkanélküliség esetét, melynek bekövetkeztekor az egyének törvényben meghatározott támogatásra jogosultak.

				

				
					496		A hátrányos helyzet fogalmáról lásd https://hu.dbpedia.org/page/H%C3%A1tr%C3%A1nyos_helyzet (Letöltve: 2021. 08. 10.)

				

				
					497		A Gyvt. 67/A. § (1) bekezdése értelmében hátrányos helyzetűnek minősül az a rendszeres gyermekvédelmi kedvezményre jogosult gyermek és nagykorúvá vált gyermek:

							a) akinek szülője vagy gyámja alacsony iskolai végzettségű, vagy

							b) aki szülőjének vagy gyámjának foglalkoztatottsága alacsony mértékű, vagy

							c) aki elégtelen lakókörnyezetben vagy lakáskörülmények között él.

							A (2) bekezdés rendelkezik a halmozottan hátrányos helyzetű gyermek fogalmáról, miszerint

							a) az a rendszeres gyermekvédelmi kedvezményre jogosult gyermek és nagykorúvá vált gyermek minősül annak, aki esetében a hátrányos helyzetű gyermek vonatkozásában meghatározott három feltétel körül legalább kettő teljesül, vagy

							b) nevelésbe vett gyerek, vagy

							c) utógondozott tanuló vagy hallgató.

				

				
					498		Az Flt. 57/B. § (4) bekezdés 1. pontja értelmében hátrányos helyzetű munkavállalónak minősül az,

							a) aki 6 hónapja nem áll foglalkoztatásra irányuló jogviszonyban, vagy

							b) aki nem rendelkezik középfokú végzettséggel vagy szakképesítéssel, vagy

							c) aki 50. életévét betöltötte, vagy

							d) aki egyedül él eltartottal, vagy

							e) aki olyan munkát végez, amelynél 25%-kal nagyobb nemi egyensúlyhiány jellemző, vagy

							f) aki egy tagállam nemzetiségéhez tartozik, és foglalkoztatása érdekében képzésre van szüksége.

							A 2. pont szerint pedig az tekintendő súlyosan hátrányos helyzetű munkavállalónak, aki legalább 2 éve munkanélküli. 

				

				
					499		Jakab, 2017, 205–209. o. 

				

				
					500		Prugberger–Jakab, 2016, 172–173. o.; Csillag–Toarniczky–Primecz, 2018, 33. o. 

				

				
					501		A tagállami fogalommeghatározásról Jakab Nóra és Kajtár Edit kutatása mellett lásd Komáromi, 2003, 37–38. o. 

				

				
					502		Convention on the Rights of Persons with Disabilities

				

				
					503		Jakab–Kajtár–Zeller, 2013, 175–191. o. 

				

				
					504		Jakab–Prugberger, 2016, 172–173. o.; Jakab, 2014, 33–35. o.; Jakab–Mélypataki–Szekeres, 2017, 205–209. o. 

				

				
					505		A Magyar Szociális Farm Szövetségről lásd https://szocialisfarm.hu/halozat/szovetseg (Letöltve: 2021. 10. 10.)

				

				
					506		A Szociális farmok létrehozása Magyarországon. Kézikönyv és fejlesztési javaslatok című dokumentumot lásd Kajner–Jakubinyi, 2015. 

				

				
					507		A Szociális farmok létrehozása Magyarországon. Szakmapolitikai javaslat, Szimbiózis Alapítvány, 2015. (a továbbiakban: 1. szakmapolitikai javaslat) lásd https://szocialisfarm.hu/files/SZ.F--Szakmapolitikai-Javaslat.pdf (Letöltve: 2021. 10. 10.)

				

				
					508		Lásd https://szocialisfarm.hu/vedjegy/bemutatkozas (Letöltve: 2021. 10. 10.)

				

				
					509		Csák et al., 2019. 

				

				
					510		52/2010. (IV. 30.) FVM rendelet a kistermelői élelmiszer-termelés, -előállítás és -értékesítés feltételeiről (a továbbiakban: kistermelői rendelet)

				

				
					511		Ezt a megoldást vallotta már 2015-ben az 1. szakmapolitikai javaslatban Csák Csilla is, lásd Csák, 2015a, 179. o. 

				

				
					512		Értve ez alatt azt, hogy célszerűnek tartom egyrészt a földforgalmi törvényen belül a kiegészítő tevékenységek között feltüntetni a szociális farm szolgáltatást (mint újfajta mezőgazdasági tevékenységet), másrészt a szociális farm és farmszolgáltás fogalommeghatározását külön törvényben, a szociális farm törvényben deklarálnám.

				

				
					513		A termelői csoportok elismeréséről szóló 42/2015. (VII. 22.) FM rendelet értelmében elismert, azonos termék vagy termékcsoport szerint szerveződő termelők együttműködése.

				

				
					514		A zöldség-, gyümölcstermelői szervezetekről szóló 50/2017. (X. 10.) FM rendelet értelmében elismert, zöldség-, gyümölcstermékek piaca közös szervezése érdekében létrejött társulás. 

				

				
					515		TCS: 42/2015. (VII. 22.) FM rendelet 3. § (3) bekezdés. TÉSZ: elsőként TCS-ként kell működnie, így ez alapján az előzetes elismerés a termelői csoportokra vonatkozik az ott meghatározott feltételek alapján, majd ezt követi a TÉSZ-ként való elismerés, így a TÉSZ-ek esetében is realizálódik az 50%-os árbevételi mérték. 

				

				
					516		A szociális farmok mezőgazdasági földterületet használnak az egyes mezőgazdasági tevékenységek végzésére (Olajos István egy tanulmány keretében foglalja össze a mezőgazdasági földre mint természeti erőforrásra vonatkozó széles körű kutatásokat, lásd Olajos, 2018). A mezőgazdasági föld, termőföld védelme (a termőföld védelméről részletesen lásd Téglási, 2012, 449–460. o.; Horváth G., 2013, 359–366. o.; Téglási, 2015, 269–288. o.; Csák, 2018a, 5–18. o.; Orosz, 2018b, 178–191. o.) kiemelt jelentőséget kap Alaptörvényünkben is, annak P) cikke rendelkezik róla. Az Alaptörvény a P) cikk (1) bekezdésében exemplifikatív módon sorolja fel a természeti erőforrásokat, ezek között külön kiemelve a termőföld védelmét, amely a természeti erőforrások között elfoglalt kiemelt helyére (Bobvos et al., 2016, 32. o.) utal. Ezt már 1941-ben is megfogalmazta Ihrig Károly, aki a földet a nemzet legértékesebb kincseként aposztrofálta, megfogalmazása szerint „a föld nemzeti kincs” (Ihrig 1941, 241. o.). Illetve Czine Ágnes alkotmánybíró is kiemelt alkotmányos érdekként, kiemelt védelem alatt álló természeti erőforrásként nevesíti a termőföldet (Czine Ágnes alkotmánybíró 27/2017. (X. 25.) AB határozathoz fűzött különvéleménye [106]). Meglátásom szerint a termőföld ilyen horderejű alkotmányos védelme ténylegesen kifejezi annak jelentőségét, megóvásának kiemelt fontosságát. Szükségesnek is találom mindezt, hiszen egyrészt a föld védelme elengedhetetlen egy olyan ország esetében, ahol a gazdaságban fontos szerepet tölt be a mezőgazdaság, tekintve annak korlátozott mennyiségét, szűkösen rendelkezésre álló voltát; másrészt Magyarország esetében az összes nemzeti vagyonnak a mező- és erdőgazdasági földek meglehetősen nagy százalékát teszik ki (mintegy 26%-át).

				

				
					517		Prugberger Tamás csoportosítása szerint a magyar földforgalmi szabályozás az „átfogóan szabályozó kötött rendszerek” közé tartozik, amely csoport jellemzője, hogy a földforgalom kapcsán több korlátozó rendelkezést nevesít. Lásd Prugberger, 2015, 52. o.; Szilágyi, 2017, 109. o. 

				

				
					518		Az Fftv. személyi korlátjáról lásd Anka, 2021, 48–52. o. 

				

				
					519		Csák–Hornyák, 2013, 8. o. 

				

				
					520		Olajos, 2013, 121–135. o. 

				

				
					521		Földművesnek nem minősülő belföldi személyek és tagállami állampolgárok is szerezhetnek, de kizárólag maximum 1 ha nagyságú terület tulajdonosai lehetnek.

				

				
					522		Főszabály szerint az Fftv. 7. § alapján a mezőgazdasági igazgatási szerv jóváhagyása szükséges az átruházásról szóló szerződés alapján való földtulajdon megszerzéséhez, kivéve az Fftv. eltérő rendelkezése esetén. Erről részletesebben lásd Anka, 2021, 103–108. o. 

				

				
					523		Az Fftv. 16. § alapján a földszerzési maximum 300 ha, birtokmaximum 1200 ha, kedvezményes birtokmaximum 1800 ha. 

				

				
					524		Csák–Hornyák, 2013, 8. o.; Hornyák, 2015, 91–93. o. 

				

				
					525		A határon átnyúló és jogi személyek általi földszerzéssel kapcsolatos szabályozásról ír Szilágyi, 2015, 91–93. o.

				

				
					526		A kivételek közé tartozik: a magyar állam, bevett egyház vagy annak belső egyházi jogi személye meghatározott esetben, jelzálog-hitelintézet, vagy a föld fekvése szerint illetékes települési önkormányzat meghatározott esetben. 

				

				
					527		A jogi személyek tulajdonszerzésének tilalmáról ír Kurucz, 2015, 151–153. o. 

				

				
					528		A földforgalmi törvény rendelkezéseinek értékeléséről ír Prugberger–Téglási, 2018, 74–77. o. 

				

				
					529		Fftv. 10. § indoklása.

				

				
					530		Olajos–Andréka, 2017, 422. o. 

				

				
					531		35/1994. (VI. 24.) AB határozat [III. 2.]

				

				
					532		A vidéki népesség koncepciójának változó jelentőségéről lásd Szilágyi 2018b, 485–502. o. 

				

				
					533		Lásd az Fftv. bevezető célkitűzéseit.

				

				
					534		Korom Ágoston megállapítása szerint az uniós jog rendelkezései negatív és pozitív integrációs szabályok csoportjába osztható attól függően, hogy azok hogyan alakítják a tagállamok földforgalmi szabályozásának mozgásterét. A tőke szabad mozgását korlátozó rendelkezéseket a negatív integrációs szabályok közé sorolja (a személyek szabad mozgásának korlátozása mellett). Lásd Korom 2013, 14. o. 

				

				
					535		Az Európai Unió működéséről szóló szerződés (a továbbiakban: EUMSZ) 38. cikk (1) bekezdése értelmében az uniós jog, azon belül a belső piac kiterjed a mezőgazdaságra és a mezőgazdasági termékek kereskedelmére, amibe a termőföld kereskedelme is beletartozik. 

				

				
					536		A magyar földforgalmi rezsim uniós joggal fennálló feszültségpontjait részletesen kifejti Kurucz Mihály tanulmányában, lásd Kurucz, 2015, 147–169. o.

							Megjegyzést érdemel, hogy a tagállami földtulajdon-szerzési szabályok kapcsán az Európai Unió Bíróságának (a továbbiakban: EUB) vonatkozó joggyakorlata mellett az Európai Unió több más intézményének soft law-ként értelmezhető dokumentuma is megjelent. Az EUB joggyakorlatáról és a soft law dokumentumokról részletesen lásd Csák–Kocsis–Raisz, 2015, 38–40. o.; Szilágyi, 2018c, 69–90. o. 

				

				
					537		A „Bizottság értelmező közleménye a termőföld megvásárlása és az uniós jog kapcsolatáról” (2017/C 350/05) (a továbbiakban: Bizottság 2017/C 350/05 közleménye) 2.b) pont.

				

				
					538		A földszerzési korlátozás arányosnak tekinthető, ha az valamely legitim közérdek védelmét, többek között a túlzott földspekuláció megakadályozását, a mezőgazdasági közösségek megtartását vagy az életképes mezőgazdaság fenntartását és fejlesztését szolgálja. Lásd Bizottság 2017/C 350/05 közleménye, bevezető. 

				

				
					539		Olajos–Andréka, 2017, 423. o.

				

				
					540		A földhasználat szabályairól lásd Csák–Hornyák, 2014a, 8–12. o.; Csák–Hornyák, 2014b, 3–10. o. 

				

				
					541		Fftv. 40–59. §

				

				
					542		Fftv. 40. § (1) bekezdés 

				

				
					543		A mezőgazdasági termelőszervezet fogalmát a Fftv. 5. § 19. pontja határozza meg. 

				

				
					544		A feltételek részben a mezőgazdasági termelőszervezet fogalmánál olvashatók (Fftv. 5. § 19. pont), továbbá a Fftv. 41–43. §-ban.

				

				
					545		Fftv. 40. § (5) bekezdés

				

				
					546		A családi gazdaságokról szóló 2020. évi CXXIII. törvény (a továbbiakban: családi gazdaságokról szóló törvény)

				

				
					547		A földművesekről, a mezőgazdasági termelőszervezetekről, valamint a mezőgazdasági üzemközpontokról vezetett nyilvántartás részletes szabályairól szóló 38/2014. (II. 24.) Korm. rendelet 5., 6. § 

				

				
					548		Fftv. 41. § indoklása

				

				
					549		Az Európai Bizottság átfogó vizsgálat alá vonta a 2004-ben az EU-hoz újonnan csatlakozó országok, köztük Magyarország földforgalmi szabályozását, majd kötelezettségszegési eljárást is indított – bizonyos korlátozó rendelkezések indoklását elfogadta a Bizottság, de pl. a jogi személyek földszerzésének tilalmát továbbra is vitatja. A Bizottság vizsgálatát, eljárását azonban többen is vitatják arra való hivatkozással, hogy a Bizottság különbséget tesz a korábbi és 2004-ben csatlakozott tagállamok szabályozása között, ahol szintén hasonló indokok alapozzák meg a földszerzés korlátozását. Erről lásd Szilágyi, 2015, 92–93. o.; Korom–Bokor, 2017.

				

				
					550		A határon átnyúló és jogi személyek általi földszerzéssel kapcsolatos szabályozással kapcsolatos javaslatról ír Szilágyi, 2015, 94–95. o.; Csák–Szilágyi, 2013, 220–222. o. 

				

				
					551		A Bizottság 2017/C 350/05 közleménye 4. pontjában összefoglalta, mely eszközök tekinthetők arányosnak, elfogadhatónak az Európai Unió által is. 

				

				
					552		A Bizottság 2017/C 350/05 közleménye 5. pont

				

				
					553		Ezt a nézetet vallja Prugberger–Téglási, 2018, 75. o. 

				

				
					554		Fftv. 38. § (1)–(1a) bekezdés szabályozza 

				

				
					555		Csák, 2015c, 33–38. o. 

				

				
					556		A szociális farm lehetséges szervezeti formáiról részletesen lásd Orosz, 2019, 416–432. o.

				

				
					557		Bak, 2010, 31–33. o. 

				

				
					558		A személyi jövedelemadóról szóló 1995. évi CXVII. törvény

				

				
					559		A jogalkotó az Alaptörvény P) cikk (2) bekezdésében foglaltaknak tett eleget a családi gazdaságokról szóló törvénnyel, amellyel megalkotta az integrált mezőgazdasági termelésszervezésre és a családi gazdaságokra, továbbá más mezőgazdasági üzemekre vonatkozó szabályokat. A törvény közös, adópolitikai, agrárigazgatási és gazdaság-szerkezetátalakítási törekvéseket foglal össze, amely a jelenlegi mezőgazdasági őstermelők, illetve családi gazdálkodók működésének jogszabályi hátterét rendezi és egyszerűsíti. A törvény célja, hogy hozzájáruljon a gazdaság kifehérítéséhez, az adminisztrációs terhek csökkentéséhez, horizontális és vertikális együttműködésre ösztönözzön, erősítse a termelők piaci alkupozícióját, javítsa a versenyképességet. Lásd a törvény indoklásában. 

				

				
					560		Azoknak az őstermelőknek, akiknek az igazolvány hatályosságának utolsó napja 2020. december 31-re esik, nem kell a hatályosság végéig új igazolványt kiváltani ahhoz, hogy 2021. január 1-től őstermelői jogviszonya folyamatos legyen. A jogfolytonosság a törvény erejénél fogva megvalósul, mivel automatikusan őstermelőnek minősül, aki 2020. december 31. napján hatályos őstermelői igazolvánnyal rendelkezik.

				

				
					561		A családi gazdaságokról szóló törvény 3. § (1) bekezdése.

				

				
					562		Az őstermelők családi gazdasága (ÖCSG) a családi gazdaságokról szóló törvény által létrehozott új fogalom és működési forma, amely a közös őstermelői igazolvánnyal rendelkezők és családi gazdaság sajátosságait tömörítő kategória. A 6. § (1) bekezdés szerint „Az őstermelők családi gazdasága olyan önálló jogalanyisággal és a tagok vagyonától elkülönült vagyonnal nem rendelkező, legalább két, egymással hozzátartozói láncolatban álló mezőgazdasági őstermelő tag által létrehozott termelési közösség, amelynek keretein belül a mezőgazdasági őstermelők az őstermelői tevékenységüket saját gazdaságukban közösen, valamennyi tag személyes közreműködésén alapulva, összehangoltan végzik”. A Ptk. polgári jogi társasági szerződésre vonatkozó rendelkezései irányadók. 

				

				
					563		Ha valaki bármilyen mező- és erdőgazdasági tevékenységet a családi gazdaságában egyéni vállalkozóként végzett, akkor az átmeneti rendelkezések alapján e törvény hatálybalépésétől kezdődően őstermelőnek minősül, és e tevékenységet nem végezheti egyéni vállalkozóként. Ha mégis egyéni vállalkozóként kívánt tovább működni, akkor törölték az őstermelői nyilvántartásból. Lásd a családi gazdaságokról szóló törvény családi gazdaságokról szóló törvény 3. §-ának indoklásában.

							Azonban a családi gazdaságokról szóló törvény és az egyéni vállalkozóról és egyéni cégről szóló 2009. évi CXV. törvény (a továbbiakban: Evtv.) elválasztásra vonatkozó rendelkezéseit vesd össze az Szja tv. 50. §-ával, amely továbbra is összevontan kezeli e két fogalmat. 

				

				
					564		A családi gazdaságokról szóló törvény 3. § (3) bekezdés; Továbbá az Evtv. 2. § (2) bekezdése is kimondja, hogy e törvény rendelkezéseit nem kell alkalmazni a mezőgazdasági őstermelőre.

				

				
					565		A családi gazdaságokról szóló törvény 3. § (4) bekezdés

				

				
					566		Lásd a családi gazdaságokról szóló törvény 3. §-ának indoklásában.

				

				
					567		Evtv. 11–13/A. §

				

				
					568		Evtv. 16. § (1) bekezdés

				

				
					569		Evtv. 15. § (3) bekezdés, 16. § (2) bekezdés

				

				
					570		Szja tv. 23. §; NAV 2021a, 13. o. 

				

				
					571		Szja tv. 21. § (1) bekezdés a) pont; NAV 2021a, 16. o. 

				

				
					572		Amennyiben az őstermelő átalányadózást alkalmaz, akkor erről nyilatkoznia kell az Szja-bevallásában. Ebben az esetben jövedelmét a bevételből a 90 százalék költséghányad levonásával állapítja meg az Szja tv. 53. § (1) bekezdés e) pontja alapján. 

				

				
					573		Szja tv. 50. § (2) bekezdés; NAV 2021a, 13. o.

				

				
					574		Szja tv. 39. §

				

				
					575		Szja tv. 50. § (1) bekezdés 

				

				
					576		Az általános forgalmi adóról szóló 2007. évi CXXVII. törvény

				

				
					577		Áfa tv. 5. § (1) bekezdés és 6. §

				

				
					578		Áfa tv. 188. § (1)–(2) bekezdés

				

				
					579		A szövetkezet nagy múltú hagyománnyal rendelkező jogintézmény, történetiségét tekintve a 19. századtól jelen van, és meghatározó szerepet tölt be a gazdasági életben. A Ptk. hatálybalépésével megváltozott a szövetkezetet szabályozó joganyag, ugyanis a szövetkezetre vonatkozó általános szabályokat keretjelleggel a Ptk. 3:325–367. §-a tartalmazza, az egyes speciális szövetkezeti formákról pedig külön jogszabályok rendelkeznek. A szövetkezeti szabályozásról részletesen lásd Bobvos, 2016; Prugberger–Károlyi, 2013.

				

				
					580		A szövetkezetek duális gazdasági természetéről részletesebben lásd Bobvos, 2012, 84. o.

				

				
					581		Részletesen lásd Bak–Réti, 2013, 23–25. o. 

				

				
					582		Ptk. 3:325. § 

				

				
					583		A Szöv. tv. 14–21. § rendelkezik a szociális szövetkezetről. 

				

				
					584		Részletesebben lásd Orosz–Hornyák, 2018, 232–238. o. 

				

				
					585		A hatályos szabályok értelmében a szociális szövetkezet elsődlegesen a szövetkezeten belül, saját munkaeszközökkel történő munkavégzés lehetőségét biztosítja a tagok számára. A foglalkoztatási szövetkezetként működő szociális szövetkezet a tagok számára a foglalkoztatási lehetőséget szervezéssel, munkalehetőségek felkutatásával, munkaerő-kölcsönzéssel, munkaerő-közvetítéssel valósítja meg, azaz külső munkavégzést biztosít. Lásd a Szöv. tv. szociális szövetkezettel kapcsolatos indoklásában.

				

				
					586		Németh, 2012, 7. o.; Csák, 2015b, 168. o. 

				

				
					587		Szja tv. 1. számú melléklet 4.24. pont

				

				
					588		Az egyesületre vonatkozó szabályokat a Ptk. 3:63. §–3:87. §; illetve az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (a továbbiakban Civil tv.) tartalmazza.

				

				
					589		Az alapítványra vonatkozó szabályokat a Ptk. 3:378. §–3:404. § és a Civil tv. tartalmazza.

				

				
					590		A korábbi szabályozástól eltérően az alapítvány már nemcsak közérdekű célra alapítható, hanem gyakorlatilag bármilyen célra, így akár magáncélból is. Azonban nem szolgálhatja az alapító, az alapítványhoz csatlakozó, tisztségviselő, az alapítványi szervek tagjai vagy ezen személyek hozzátartozói érdekeit.

				

				
					591		Az Áfa tv. 85. § közszolgáltatót említ a kedvezmények körében, aminek minősül az egyesület és alapítvány is a 85. § (1) bekezdés b) és d) pontja alapján.

				

				
					592		Áfa tv. 85. §

				

				
					593		A társasági adóról és az osztalékadóról szóló 1996. évi LXXXI. törvény 

				

				
					594		A Tao. tv. 9. § (1a) bekezdés értelmében nem minősül vállalkozási tevékenységnek a Civil tv. szerinti közhasznú tevékenység.

				

				
					595		Tao. tv. 5. § (8a) bekezdés

				

				
					596		A személyi jövedelemadó meghatározott részének az adózó rendelkezése szerinti felhasználásáról szóló 1996. évi CXXVI. törvény 4. §

				

				
					597		A nonprofit és közhasznú szervezetek további adókedvezményeiről lásd NAV 2021b. 

				

				
					598		A Szimbiózis Alapítvány 1999-ben jött létre, elsősorban az észak-magyarországi felnőtt fogyatékossággal élők hiányos szociális-foglalkoztatási ellátásának megoldására. „Hitvallásuk” egy újszerű megközelítése a problémának, azaz a célcsoport teljes értékű, egyenrangú tagként való bevonása, amely a névválasztásban is visszatükröződik: szimbiózis. A szervezet célja, hogy olyan élettereket és szolgáltatásokat valósítson meg, ahol minden résztvevő képességeihez mérten értékteremtő tevékenységet végezhet, amely által a közösség hasznos tagjává válik. Az alapítvány egy komplex szolgáltatási modellt hozott létre, amely magában foglalja a szociális segítséget, a foglalkoztatást, a fenntarthatóságot és a szemléletformálást. Fő célcsoportja az autizmussal élők és értelmileg akadályozottak, de szolgáltatásokat nyújt más fogyatékossággal élőknek is. Támogatja a sérült személyeket nevelő családokat szállítás, nappali ellátás, speciális táborok útján; valamint a felnőtt fogyatékossággal élők önálló életviteli törekvéseit (foglalkoztatás, lakóotthon, képzés, terápia). Fontos szerepe van a szolgáltatások körében a szemléletformálásnak is: nyilvános fórumok, osztályfőnöki órák, interaktív integrációs órák tartása, turisztikai szolgáltatás működtetése. Az alapítványról lásd https://www.szimbiozis.net/pages/az-alapitvanyrol (Letöltve: 2021. 03. 15.)

				

				
					599		Fftv. 11. § (2) bekezdés a) pont 

				

				
					600		A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 1. § (1) bekezdés alapján

				

				
					601		A cégnyilvánosságról, a bírósági cégeljárásról és a végelszámolásról szóló 2006. évi V. törvény

				

				
					602		Ctv. 9/F. § 

				

				
					603		A BDT2016.3600 is kimondja, hogy a nonprofit társaság nyeresége a társasági vagyont növeli. Ez a létesítő okirat későbbi módosításával sem kerülhető el, miszerint az a profitorientált továbbműködést határozza el.

				

				
					604		Ctv. 9/F. § indoklása alapján.

				

				
					605		A közhasznú tevékenység azt jelenti, hogy a „közhasznúsági melléklet célcsoportra vonatkozó adatai alapján a szervezet szolgáltatásai a szervezet testületi tagjain, munkavállalóin, önkéntesein kívül más személyek számára is hozzáférhetőek”.

				

				
					606		Civil tv. 31–50. §

				

				
					607		Áfa tv. 85. §

				

				
					608		Szja. tv. 1. számú mellékletének 3.3. pontja

				

				
					609		A közhasznú nonprofit gazdasági társaság és a szociális szövetkezet kedvezményezett tevékenységét a Tao. tv. 6. számú mellékletének E) pontja határozza meg: 1. a közhasznú tevékenységből származó bevételnek az a része, amely a társadalmi közös szükséglet kielégítéséért felelős szervvel kötött szerződés alapján folytatott tevékenységből származik, 2. e tevékenységhez kapott támogatás, juttatás, 3. értékpapír elhelyezése után a hitelintézettől, az értékpapír kibocsátójától kapott kamatnak, illetve az állam által kibocsátott értékpapír hozamának olyan része, amelyet a közhasznú tevékenység bevétele az összes bevételben képvisel.

				

				
					610		Tao. tv. 9. § (7) bekezdés

				

				
					611		Tao. tv. 9. § (3) bekezdés c) pont

				

				
					612		Tao. tv. 20. § (1) bekezdés a) pont

				

				
					613		Szt. 4. § h) pont

				

				
					614		A termelői csoportok elismeréséről szóló 42/2015. (VII. 22.) FM rendelet értelmében elismert, azonos termék vagy termékcsoport szerint szerveződő termelők együttműködése.

				

				
					615		A zöldség-, gyümölcstermelői szervezetekről szóló 50/2017. (X. 10.) FM rendelet értelmében elismert, zöldség-gyümölcs termékek piaca közös szervezése érdekében létrejött társulás. 

				

				
					616		A TCS-k és TÉSZ-ek működéséről és jelentőségéről lásd Panyor-Szebelédi, 2018, 33–42. o.

				

				
					617		A mezőgazdaság keretében előforduló atipikus foglalkoztatási jogviszonyokról részletesen lásd Prugberger, 2021, 5–19. o.

				

				
					618		A hátrányos helyzetű személyek foglalkoztatásáról részletesen lásd Csák–Jakab–Szekeres–Szilva-Orosz, 2022.

				

				
					619		Csák, 2018c, 12. o. 

				

				
					620		A szociális farm modell keretében megvalósuló foglalkoztatás mellett idesorolható még a közfoglalkoztatás, a szociális szövetkezet és start szociális szövetkezet általi foglalkoztatás. 

				

				
					621		Az EGSZB Véleménye is megerősíti ezt, amikor úgy rendelkezik az 1.1 pontban, hogy „A szociális mezőgazdaság innovatív megközelítés, amely két koncepciót kapcsol össze: egyrészt a többfunkciós mezőgazdaságot, másrészt a helyi szintű szociális szolgáltatásokat, illetve az egészségügyi ellátást. A mezőgazdasági termelés keretében hozzájárul a sajátos szükségletekkel rendelkező személyek jóllétéhez és társadalmi integrációjához.”

				

				
					622		Fontos megjegyezni, hogy nem szociális foglalkoztatásról beszélünk, ugyanis az 2017. április 1-je óta nem létezik Magyarországon. Célját tekintve beszélünk szociális jellegű foglalkoztatási formáról a szociális farmok esetében.

				

				
					623		Komáromi, 2003, 42. o. 

				

				
					624		A hátrányos helyzetű személyek munkához való jogáról lásd Csák–Hornyák–Szilva-Orosz, 2022a, 98–110. o.; Csák–Hornyák–Szilva-Orosz, 2022a, 7–19. o.

				

				
					625		Lásd erről Csák–Kenderes, 2016a, 141–152. o.

				

				
					626		A Ptk. és az Mt. reformját megelőzően több probléma is adódott abból, hogy vállalkozási vagy megbízási szerződéssel palástolták a valójában munkaszerződés alapján megvalósuló munkaviszonyt, megtakarítva ezáltal a munkabér költségét, illetve a munkaerő-kölcsönzésre vonatkozó előírásokat. Ennek kapcsán lásd Prugberger–Rácz, 2003.

				

				
					627		Megjegyzést érdemel, hogy a polgári jogi szerződés alapján munkát végző személyek száma egyre gyarapszik nem csak hazánkban, de Európában belül, sőt szerte a világon. Ezek a személyek azonban a munkavégzés polgári jogi jellege miatt kiesnek a munkajogi védelem alól. Ezt a réteget nevezik a gazdaságilag függő önfoglalkoztatói rétegnek, amelyen belül egyébiránt jelentős csoportot képeznek a mezőgazdasági munkavégzők is. A gazdaságilag függő önfoglalkoztatói réteg vizsgálatával foglalkozik Szekeres Bernadett PhD-disszertációja keretében, lásd Szekeres, 2018. 

				

				
					628		A fogyatékossággal élő és megváltozott munkaképességű személyek munkajogi jogalanyiságáról részletesen lásd Jakab, 2011. 

				

				
					629		Prugberger–Jakab, 2016, 175–176. o. 

				

				
					630		Ugyanakkor nem szabad arról sem megfeledkezni, hogy a fogyatékossággal élők integrációja rendkívül összetett feladat. Esetükben a foglalkoztatás egy folyamat végpontját képezi, azaz foglalkoztatásukat rehabilitációs szolgáltatások előzik meg. Erről részletesebben lásd Prugberger–Jakab, 2016, 176–179. o.; Jakab, 2014, 250–257, 262–268, 283–284. o.

				

				
					631		A vonatkozó Mt.-szabályokról lásd Jakab, 2014, 205–207. o. 

				

				
					632		Komáromi Róbert három csoportba sorolja a munkaadók és munkavállalók közötti kapcsolatokat a fogyatékos személyek foglalkoztatása esetén: 1. az első csoportban a fogyatékos személyek nem jelennek meg tényleges munkavállalóként, rájuk mint kliensekre vagy mint képzés alatt álló személyekre tekintenek; 2. a második csoport az átmeneti, köztes állapotot takarja, mivel itt többről van szó, mint kliensről, de kevesebbről, mint tényleges munkavállalóról; 3. a harmadik csoportban pedig a munkavállaló tényleges munkavállalónak minősül, akivel munkaszerződést kötnek a nem fogyatékos munkavállalókhoz hasonlóan. Lásd Komáromi, 2003, 456. o. 

				

				
					633		Komáromi, 2003, 45. o. 

				

				
					634		Tranzit foglalkoztatás „a rehabilitálható megváltozott munkaképességű munkavállaló védett körülmények között, termelő, szolgáltató tevékenység végzése keretében történő felkészítése a nyílt munkaerőpiacon történő foglalkoztatásra, amennyiben életkora alapján a kérelem benyújtásáig vagy a felülvizsgálat időpontjában az öregségi nyugdíjkorhatár betöltéséig hátralevő időtartam az 5 évet meghaladja”. 

				

				
					635		A tartós foglalkoztatás a „megváltozott munkaképességű munkavállaló munkakészségének, egészségi állapotának, testi és szellemi képességeinek termelő, szolgáltató tevékenység biztosítása mellett, védett körülmények között, munkaviszony keretében történő megőrzése, fejlesztése”. 

				

				
					636		327/2012. (XI. 16.) Korm. rendelet a megváltozott munkaképességű munkavállalókat foglalkoztató munkáltatók akkreditációjáról, valamint a megváltozott munkaképességű munkavállalók foglalkoztatásához nyújtható költségvetési támogatásokról 1. § 8. pont

				

				
					637		A teljesség igénye nélkül: a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény; az Flt.; 327/2012. (XI. 16.) Korm. rendelet a megváltozott munkaképességű munkavállalókat foglalkoztató munkáltatók akkreditációjáról, valamint a megváltozott munkaképességű munkavállalók foglalkoztatásához nyújtható költségvetési támogatásokról. 

				

				
					638		A rehabilitációs akkreditációról részletesen rendelkezik a 327/2012. (XI. 16.) Korm. rendelet 1/A §. 8. §-a.

				

				
					639		Radics, 2021.

				

				
					640		NAV 2021. 

				

				
					641		Korábban a keresőtevékenységből származó jövedelem három egymást követő hónapon keresztül nem haladta meg a minimálbér 150 százalékát. 

				

				
					642		A kedvezmény mértéke továbbra is a kifizető által megállapított adóalap, de legfeljebb a minimálbér kétszerese. Vagyis legfeljebb ezen mértékig nem kell a törvényben meghatározott megváltozott munkaképességű személy után a szociális hozzájárulási adót és szakképzési hozzájárulást fizetni.

				

				
					643		[sz. n.] 2019, 31. o. 

				

				
					644		A 327/2012. (XI. 16.) Korm. rendelet 2. § (1) bekezdés b) pontja alapján a Központi Statisztikai Hivatal létszámszámításra vonatkozó előírásai szerint számított havi átlagos statisztikai állományi létszáma a 30 főt eléri vagy aránya az összes munkavállalóhoz képest a 25%-ot meghaladja. 

				

				
					645		Az addigi szociális foglalkoztatás helyett került bevezetésre 2017-ben.

				

				
					646		Szt. 99/B. § (1) bekezdés

				

				
					647		Fejlesztő foglalkoztatás kiadvány 2021, 2. o. 

				

				
					648		Szt. 88. § (1) bekezdés e) pont

				

				
					649		Szt. 99/D (2) bekezdés

				

				
					650		EMMI 2021, 5. o. 

				

				
					651		Szt. 99/B. § (2) bekezdés 

				

				
					652		Szt. 99/C. § (1) bekezdés

				

				
					653		Az Alaptörvény XII. cikk (1) bekezdése kimondja, hogy mindenkinek joga van a munka és foglalkoztatás szabad megválasztásához. A (2) bekezdés értelmében Magyarország törekszik megteremteni annak feltételeit, hogy minden munkaképes személy megkülönböztetés nélkül dolgozhasson. Ezek az alaptörvényi rendelkezések támasztják alá és biztosítják azt, hogy elsősorban munkaviszony keretében kell a hátrányos helyzetű személyeket foglalkoztatni a szociális farmon a fejlesztő foglalkoztatás keretében.

				

				
					654		EMMI 2021, 10. o.

				

				
					655		Szt. 99/C. § (2) bekezdés

				

				
					656		Szt. 99/C. § (9) bekezdés b) pont

				

				
					657		Szt. 99/C. § (9) bekezdés e) pont

				

				
					658		Szt. 99/C. § (8) bekezdés

				

				
					659		EMMI 2021, 11. o.

				

				
					660		Szt. 99/C. § (3) bekezdés

				

				
					661		Szt. 99/C. § (6) bekezdés; EMMI 2021, 14. o.

				

				
					662		Szt. 99/C. § (4) bekezdés a) pont

				

				
					663		A fejlesztési szerződés tartalmáról lásd EMMI 2021, 13. o.

				

				
					664		Szt. 99/C. § (5) bekezdés b) pont

				

				
					665		Lásd EMMI 2021, 14–15. o.

				

				
					666		Ptk. 3:63–3:37; 8–404. §87. §

				

				
					667		A közösségi gazdálkodást végző polgári jogi társaság gondolatát 2019-ben fogalmaztuk meg, lásd Csák et al., 2019, 11–13. o. 

				

				
					668		A családi gazdaság jellemzőiről ír részletesen Kurucz, 2018, 160–194. o. 

				

				
					669		A Szociális Farm Munkacsoport a Fogyatékosságügyi Tárcaközi Bizottság részére megküldött javaslatában foglaltak alapján.

				

				
					670		Szt. 65/F. § 

				

				
					671		Szt. 75. §

				

				
					672		Ezt a nézetet vallja a Szociális Farm Munkacsoport is a Fogyatékosságügyi Tárcaközi Bizottság részére megküldött javaslatában. 

				

				
					673		Tanúsítási és védjegyhasználati szabályzat 2.2. pont. Elérhető: https://szocialisfarm.hu/files/Hirek/vedjegy/Szabalyzat-Szocialis-Farm-Vedjegy.pdf (Letöltve: 2021. 10. 10.)

				

				
					674		Tanúsítási és védjegyhasználati szabályzat 2.2. pont

				

				
					675		Tanúsítási és védjegyhasználati szabályzat 7–8. pont

				

				
					676		Tanúsítási és védjegyhasználati szabályzat 11.2. pont

				

				
					677		Tanúsítási és védjegyhasználati szabályzat 7. pont

				

				
					678		Orosz, 2018a, 222–223. o.

